
STUDIU INTRODUCTIV 

ALFRED ADLER - O REVANŞĂ 

A SOCIALULUI ASUPRA BIOLOGISMULUI 
FREUDIAN 

De obicei numele lui Alfred Adler este asociat cu 
psihanaliza, care pentru mulţi nu este de conceput fără 
faimosul ei „triumvirat: Freud, Adler, Jung. În realitate însă 
ambițiosul concetăţean al părintelui legitim al psihanalizei 
nu a fost mai mult decât unul din efemerii „tovarăşi de 
drum” ai lui Sigmund Freud, fără a fi şi un psihanalist în 
adevăratul înţeles al cuvântului, cu toate că într-o vreme a 
îndeplinit funcţia de preşedinte al Asociaţiei Psihanalitice 
din Viena. Adler „never practisedpsychoanalysis” („nu a 
practicat niciodată psihanaliza” ), susţin apodictic, pe drept 
cuvânt, J.P. Chaplin şi T.S. Krawiecl. Freud însuşi s-a văzut 
obligat să facă precizarea că Adler „nu are nimic comun cu 
psihanaliza” 2, că el a avut încă de la început propriul său 
„sistem”, doctrina sa, pe care încerca să o substituie 
psihanalizei, atunci când nu încerca să-şi revendice idei 
manifest freudiene, străduindu-se să le travestească într-o 
terminologie diferită. 

Adevărul este că „psihologia individuală” profesată 
de Alfred Adler3 nu se încadrează şi nici nu s-ar putea 
încadra în psihanaliză, nici ca teorie, nici ca practică, aşa 
cum lucrul este în bună măsură posibil cu „psihologia 


analitică” a lui Carl Gustav Jung. Dar cum concepţia lui 
Adler s-a dezvoltat paralel cu psihanaliza, stabilind cu 
aceasta şi relevante puncte de contact, ea poate fi 
considerată foarte bine drept (9) concepţie 
parapsihanalitică,  cunoscându-se că etimonul „para” 
înseamnă în greceşte „în afară” sau „pe lângă”, „vecin”. 
Ne 

putem permite, aşadar, să includem în 
parapsihanaliză (termen care exclude orice tangenţă cu 
aşa-numita parapsihologic, disciplină care îşi reclamă 
drept obiect de cercetare fenomenele psihice 
„paranormale”) pe toți cei care dovedesc, într-un fel sau 
altul, raporturi de „vecinătate” cu freudismul, aceste 
raporturi (de obicei rele) putând merge până la o antiteză 
net exprimată, cum este cazul lui Alfred Adler şi al 
adepților săi (Carl Furtmuller, Ermin Wexberg, Ferdinand 
Birnbaum, Arthur Holub, Ernst Jahn, Ida Lowy, Otto Kaus, 
Sophie Lazarsfeld, Alfred Appelt şi mulţi alţii) sau al lui 
Roger Mucchielli, care, cultivând la început cu 
dezinvoltură teze psihanalitice, la un moment dat a trecut 
în opoziţie, făcând chiar exces de zel în această direcţie. 
„Parapsihanaliză” se dovedeşte şi socioanaliza lui Jacob L. 
Moreno, care i-a şi fost elev lui Freud la Viena, înainte de a 
emigra în America. Moreno nu scapă nicio ocazie de a-şi 
revendica meritul „inversării tehnicii psihanalitice”, faptul 
de a fi terminat cu „era verbală” simbolizată de „divanul 
freudian”, spre a orienta personalitatea „totală” a 
pacientului spre acţiunea spontană, pe care el o consideră 
mult mai grăitoare şi mai eficientă în plan psihoterapeutic. 
„Vechiul divan psihanalitic - scrie J.L. Moreno - a fost 
îndepărtat in favoarea teatrului spontaneităţii. Acest 
teatru îi oferă pacientului nostru posibilităţi noi. Când 
stătea întins pe divan şi i se întâmpla să se gândească la 
mama Sau la sora sa, vorbea despre ele, asta era tot ce 
putea face în poziția culcat. Dar datorită noului vehicul, 
mama şi sora pot să apară pe scenă, să acţioneze, să-şi 


joace propriul rol, în timp ce toată lumea are putinţa să 
asiste la reprezentaţie 4. Este ceea ce azi se cunoaşte sub 
numele de „psihodrama” lui Moreno, acesta fiind, alături 
de Adler, cel mai notabil „parapsihanalist”, desigur în felul 
său. 

Aşa cum despre Freud s-a spus că a descoperit 
„complexul lui Oedip” pentru că el însuşi a avut o mamă cu 
două decenii mai tânără decât tatăl său şi a crescut într-o 
familie în care el era unchi al unor persoane mai în vârstă 
decât dânsul (copiii unora dintre fraţii săi vitregi), tot aşa 
descoperirea lui Adler privind inferioritatea constituţională 
a unor organe, care dezvoltă în suprastructura psihică un 
„sentiment de inferioritate” declanşator al luptei pentru 
obţinerea superiorității, a fost pusă pe seama deficienţelor 
organice ale autorului, explicaţie pe care el, de altfel, o 
autorizează. Adler a fost, într-adevăr, un copil firav, rahitic, 
peste măsură de bolnăvicios, aşa încât în mintea lui s-a 
înfiripat încă din copilărie gândul de a se face medic 
pentru a „lupta contra morți 5. Dar nu numai 
„inferiorităţile” fizice l-au stimulat la  „compensări” 
ambiţioase, ci şi unele considerente de ordin spiritual. La 
liceu, de exemplu, fiind foarte slab la matematică, tatăl său 
l-a obligat să repete clasa, în ciuda recomandării unui 
profesor care-l sfătuia să-şi dea fiul ucenic la o croitorie. 
„Dacă tata - spune Adler - ar fi ascultat de povata 
profesorului, aş fi devenit probabil un bun croitor, dar 
toată viaţa aş fi crezut că anumiţi oameni au cu adevărat 
«darul» matematicii 6. Repetând clasa, elevul „nedotat” a 
devenit cel mai bun matematician. 

Alegând exemple care să ilustreze teoria sa a 
„sentimentului de inferioritate” şi a  „compensării” 
subsecvente (şi chiar a „supracompensării”), Adler pare a 
se aşeza în compania unor celebrităţi ca Homer, 
Demostene, Milton, Beethoven, Smetana, Dostoievski, sau 
Anette Kellermann, Paavo Nurmi etc. De altfel, de Freud se 
va separa (o primă tentativă a făcut şi în 1904!) pentru că 
avea senzaţia că îi este subaltern, pe când el se voia, în 
inconştientul său, un „spiritus rector” 7. Intuindu-i 


ambițiile, Freud l-a înscăunat preşedinte al Societăţii 
psihanalitice, dar Adler nu era omul care să se 
mulţumească cu „compensări” minore. În 1911 el a iniţiat 
o îndrăzneață mişcare strategică, redactând o acerbă 
critică a teoriei sexualiste a vieţii psihice, critică în care, la 
drept vorbind, atingea tocmai punctele nevralgice ale 
psihanalizei freudiene din acel timp. 

Un discipol al lui Adler afirmă, nu fără temei, că în 
prima carte de răsunet a magistrului său, Studie Liber 
Minderwerligkeit von Organen (Wien, 1907), primită cu 
neîncredere de Freud, „este conținută în germene toată 
teoria adleriană. Pe de altă parte, Clifford Allen este de 
părere că, din 1913, când a expus un fel de „tablă de legi” 
a psihologiei individuale, Adler „nu a mai progresat nici 
măcar cu un deget în anii următori, iar la sfârşitul vieţii 
sale, după un sfert de secol, predica exact acelaşi lucru ca 
în 1913>t). Un alt adlerian observă şi el că, „în stilul 
fugilor lui Johann Sebastian Bach, Adler reia adesea 
aceeaşi idee sub forme diferite”. Dorind cu tot dinadinsul 
să pună un „fundament de nezdruncinat” concepţiei sale, 
nu 

este de mirare că nu de puţine ori Adler simplifica şi 
dogmatiza, rămânând prizonierul propriilor sale limite şi 
recurgând, mai mult decât s-ar putea crede, la speculaţii 
metafizice. „O idee - citim în Derăinn des Lebens, Wien, 
1933 -, un sentiment sau o acțiune nu vor fi considerate 
juste decât dacă ele sunt astfel sub specie aeternitatis” 1. 

Pe când Freud a preluat de la Nietzsche mai ales 
ideea primatului sexualităţii şi afectivității, ca şi conceptul 
de refulare, Adler şi-a axat concepţia pe teoria 
nietzscheeană a „voinţei de putere” (Wille zur Macht), 
adaptând-o la propria sa teorie a căutării obstinate a 
superiorității şi a aşa-zisului „protest viril” caracteristic 
femeilor care nu-şi acceptă condiţia de inferioritate, nici 
sub raport biologic, nici sub raport social... Voința de 
putere şi voința de a se face remarcat ale lui Nietzsche - 


scrie el în Ober den Nervosen Character - exprimă în fond 
acelaşi lucru ca şi concepția noastră care, pe de altă parte, 
se apropie de aceea a lui Fere şi de a câtorva autori mai 
vechi, după care sentimentul de plăcere ar fi expresia unui 
sentiment de putere, în vreme ce sentimentul de neplăcere 
ar decurge dintr-un sentiment de neputinţă” 1. La acestea 
se adaugă influenţa ficţionalismului lui Hans Vaihinger. 
Arătând că, departe de a stabili între fenomenele lumii 
opoziții rigidie, omul sănătos încearcă mai degrabă să-şi 
detaşeze gândirea şi activitatea de o linie de orientare 
„ireală”, conformându-le realităţii, legilor şi exigenţelor 
acesteia şi servindu-se de ficțiuni doar ca punct de plecare 
comod în abordarea realităţii şi vieţii, pe când nevroticul, 
dimpotrivă, se agaţă de ficțiuni ca înecatul de un fir de pai, 
reificându-le, iar psihoticul merge şi mai departe, făcând 
din ficțiuni forţe antropomorfice irezistibile („Acţionează 
ca şi cum ai fi sortit pierzării, ca şi cum ai fi cel mai tare, 
ca şi cum ai fi cel mai duşmănit” etc), Adler subliniază: 
„Simbolul, camodus dicendi, domină limbajul şi gândirea 
noastră. Dar nevroticul îl ia ca literă de evanghelie, iar 
psihoticul caută să-i confere o existenţă reală. Acesta este 
punctul de vedere pe care îl susțin eu şi asupra căruia 
insist În toate lucrările mele referitoare la nevrotici. Şi 
numai printr-o fericită întâmplare am luat cunoştinţă de 
cartea genială a lui Vaihinger, Die Philosophie der Als Ob 
(1911), în care autorul arată valoarea pe care o reprezintă 
în gândirea ştiinţifică acele construcții intelectuale care de 
mult mi-au devenit familiare prin studierea nevrozelor” 13. 

Dar nu numai nevroticul, ci în general orice om are, 
potrivit concepţiei adleriene, tendinţa de a-şi disimula 
sentimentul de inferioritate îndărătul unor ficțiuni ca 
puterea, actele de răzbunare imaginare, trăirea interioară 
a unor satisfacţii visate etc. Ficţionalismul lui Vaihinger îi 
va servi lui Adler în special la respingerea determinismului 
cauzal pe care îl promova Freud şi căruia îi va opune un 
finalism contradictoriu. Wilhelm Dilthey pare, de 
asemenea, să-şi fi exercitat influenţa asupra lui Adler, din 
moment ce vedea în viaţa psihică un torent continuu, 


constând din acte de voinţă orientate teleologic, de fapt 
indeterminabile. 

Se impune să examinăm, în cele ce urmează, uncie 
aspecte controversate privind „psihologia individuală”, 
opera de psiholog şi de practician a lui Adler în domeniul 
curei psihoterapeutice sau pur şi simplu în domeniul 
demersurilor psihopedagogice, ştiut fiind că din anul 1920 
el a luat contact cu Institutul pedagogic din Viena, unde 
mai târziu a ţinut o suită de prelegeri în care îşi propunea 
să demonstreze posibilitatea aplicării concepţiei sale în 
educarea şcolarilor-problemă. 

1; „PSIHOLOGIA INDIVIDUALĂ” ŞI 
INCONŞTIENTUL. De îndată ce Freud a emis părerea că 
în lucrarea lui Adler Ober den Nervosen Character 
inconştientul apare doar „ca o curiozitate psihologică”, 
fără nicio legătură cu ansamblul „sistemului” adlerian -, şi 
că, de altfel, Adler era prea puţin apt să opereze cu 
materialele furnizate de inconştient, adesea a fost pusă la 
îndoială dimensiunea abisală a „psihologiei individuale”. 
Clifford Allen va afirma categoric că dacă Adler 
„recunoaşte inconştientul (pe când, ținând cont de opera 
sa, nu pare s-o fi făcut), aceasta nu înseamnă, pentru el, 
nimic” 15. Englezul este de părere că psihologia lui Adler 
este esențialmente o egopsiholo-ic, adică un studiu al 
proceselor psihice conştiente, fondatorului „psihologiei 
individuale” fiindu-i indiferent dacă un fenomen psihic este 
conştient sau nu16. 

Aserţiunile de acest fel pot să  deconcerteze, 
îndeosebi atunci când sunt făcute sub semnătura unor 
autorităţi. Se pare totuşi că psihiatrul englez cunoaşte 
concepţia adleriană mai mult din cărţile 

11 

lui Ermin Wexberg, unul dintre discipolii de marcă ai 
teoreticianului „complexului de inferioritate”, pe care îl 
citează mult mai frecvent decât pe Adler, cu toate că se 
referă la opera acestuia din urmă. 


Dat fiind că în rândul adlerienilor se vădea o 
flagrantă lipsă de unanimitate în a-l considera pe Adler un 
psiholog abisal autentic (” Tiefenpsychologe”), problema a 
constituit tema generală de dezbatere a Conferinţei 
Uniunii Internaţionale pentru Psihologic Individuală, ale 
cărei lucrări s-au desfăşurat în Olanda în anul 196617. 
Abstracţie făcând de concluziile acestei conferinţe, se 
cuvine să arătăm că în Menschenkenninis, carte alcătuită 
pe baza unei largi serii de prelegeri ţinute după primul 
război mondial la Universitatea populară din Viena, 
audiate nu numai de marele public, ci şi de studenţi, 
prelegeri în care Adler urmărea să-şi expună cât mai clar 
şi exact concepţia, el admite în mod explicit existenţa şi 
funcţiile inconştientului, contestând chiar şi atenţiei 
(privită îndeobşte drept expresia cea mai pură a actului 
conştient) caracterul ei de proces psihic propriu 
conştiinţei. „Cu toate că - scrie el - atenţia conştientă se 
obține, într-o anumită măsură, prin constrângere, forța 
propulsivă a atenţiei nu rezidă în conştiinţă, ci în interes, 
iar acesta ţine în cea mai mare parte de sfera 
inconştientului. Acesta este în întregul său un produs ai 
organului psihic, şi, totodată, cel mai puternic factor al 
vieții psihice. Aici sunt de căutat şi de găsit forțele care 
configurează linia de mişcare a omului, planul său 
(inconștient) de viaţă”, „în conştiinţă - ne mai spune Adler 
- astfel de forţe motivaţionale nu sunt decât reflectarea 
inconştientului. Vanitosul, frivolul, de cele mai multe ori 
habar n-au că sunt cum sunt. Vanitatea, frivolitatea nu 
înseamnă şi conştiinţa vanităţii şi frivolităţii. Există indivizi 
care nu-şi cunosc nici calităţile, nici defectele, trăind într-o 
totală ignoranță de sine. Cineva se poate crede un om 
brav, pe când tot ceea ce face el izvorăşte din egoism etc. 
„Aşadar - scrie Adler - mulți oameni dezvoltă în ei forţe 
care intră în acţiune fără ştirea lor. Aceste forțe ale 
inconştientului influenţează viaţa oamenilor şi, dacă nu vor 
fi identificate, vor duce la urmări grave. Un asemenea caz 
a fost descris de Dostoievski în romanul său Idiotul, într-o 
manieră care nu conteneşte să suscite admiraţia 


psihologilor. Este episodul în care o doamnă, cu ocazia 
unei reuniuni de societate, îi spune unui prinţ, personajul 
principal al romanului, pe un ton cam răutăcios, să bage 
de seamă să nu cumva să răstoarne vasul chinezesc de 
valoare din apropierea sa; la care el dă asigurări că va fi 
atent. Câteva minute mai târziu însă vasul zăcea fărâme pe 
podea. Nimeni din cei care au asistat la scenă nu a văzut 
în ea un efect al hazardului, ci un act absolut logic, 
generat de întregul caracter al acestui om, care se simţise 
jignit de cuvintele doamne?” 19. 

În Ober den Nervosen Character, atât recunoaşterea 
ca atare, cât şi ponderea acordată inconştientului în viaţa 
psihică sunt în afară de orice îndoială. „Chiar omul sănătos 
- citim aici - ar trebui să renunţe la speranța de a se 
orienta în lume, dacă nu ar introduce ficțiuni în imaginea 
pe care şi-o face despre lume şi propria viaţă. Am şi văzut 
că aceste ficțiuni se sprijină pe experienţe vechi 
(«regresiune»), în momentele de neliniște şi de 
nesiguranță ele se manifestă ca o putere deosebită, 
devenind imperative ale credinței, idealului, liberului- 
arbitru. În afara acestor momente, ele acționează în 
surdină, în inconştient, ca toate mecanismele psihice 
pentru care ele nu constituie decât imagini verbale” 211. 
În Praxis und Theorie der Individualpsychologie, referindu- 
se la inconştient şi într-un capitol distinct („Zur Rollc des 
Unbewussten in der Neurose”), Adler admite că numai 
existenţa dimensiunii abisale a personalităţii face posibile 
comportamentele nevrotice şi psihotice, „planul de viaţă” 
al individului structurându-se în inconştientul acestuia. 
Prefaţând versiunea în limba engleză a acestei importante 
scrieri, el face relevanta precizare că inconştientul se 
manifestă în „neputința pacientului de a-şi înţelege 
impulsurile în raport cu mediul social în care trăieşte-l. De 
unde şi cerința de bază a psihoterapiei (ca şi la Freud) de a 
aduce în conul de lumină al conştiinţei „monştrii” generaţi 
de inconştient, pentru a-i anihila: „Psihoterapia poate să 
înceapă aici prin aducerea în conştiinţă a ideii directoare 
de exagerare a propriei importante, făcând prin aceasta 


imposibilă influenţa sa asupra vieţii active” 22. 

Este limpede că Adler profesează (0) 
„Tiefenpsychologie”, fiind chiar încredințat că a sa este 
mai „profundă” decât altele, pe care le cataloghează drept 
„superficiale” 23. Nefăcând paradă de termenul 

„Inconştient”, el îl subînţelege în majoritatea textelor 
sale, dându-i importanţa de rigoare. 

2. DE CE „PSIHOLOGIE INDIVIDUALĂ?” Neavizaţii 
sunt imediat tentaţi să creadă că o asemenea psihologie 
pune accentul pe individul ca individ, fiind un fel de 
antiteză la ceea ce reprezintă psihologia socială. „Chiar şi 
cuvântul german Individualpsychologie - scrie Madelaine 
Ganz - dă uşor loc la interpretări greşite, căci eşti înclinat 
să înţelegi prin aceasta o psihologie care s-ar aplica 
individului. În realitate însă trebuie să ne referim la sensul 
etimologic al cuvântului (individuere). În acest fel câmpul 
ei de aplicare devine mult mai întins. Este vorba de o 
psihologie a unui «tot indivizibil» şi care se raportează în 
acelaşi timp la individul în sine şi la relaţia sa cu 
comunitatea” 24. lată-ne, prin urmare, tocmai la polul 
opus sensului sugerat de simpla percepere a termenului 
„psihologie individuală”. Într-adevăr, dacă citeşti cărţile lui 
Adler, ai din ce în ce mai mult impresia că disciplina 
cultivată de el este socio-psihologia. „Cercetarea de 
psihologie individuală - va sublinia el în prefața la prima 
ediţie a lucrării Praxis un Theorie der 
Individualpsychologie - caută să obțină o aprofundare a 
cunoaşterii omului, posibilă doar prin înțelegerea poziției 
individului fată de misiunea sa socială distinctă” 25. 
Scopul mărturisit al operei lui Adler este acela de a face ca 
oamenii să nu mai treacă unii pe lângă alții ca nişte 
monade etanşe, vorbindu-şi fără a putea stabili reale 
puncte de contact şi comunicare, cum se întâmplă adesea, 
nu numai în mediile vaste ale societății, ci şi în grupurile 
restrânse, de ordinul familiei. „Cunoaşterea omului - arată 
Adler - comportă însă încă o latură, la fel de importantă, 


reprezentată de aşa-numitul aspect social al acesteia. Este 
neindoielnic faptul că oamenii s-ar comporta mai bine unii 
faţă de alţii, că ei s-ar apropia mai mult dacă s-ar înțelege 
mai bine unii pe alţii. Această posibilitate de inducere în 
eroare constituie un pericol imens pentru societate. Acest 
pericol trebuie să-l demonstrăm noi colaboratorilor noştri, 
pe care vrem să-i inițiem într-ale vieţii. Ei trebuie să 
devină capabili să recunoască tot ce este inconştient în 
viață, toate  deghizările,  disimulările,  şiretlicurile şi 
perfidiile, spre a-i putea avertiza pe cei pândiți de 
asemenea primejdii şi a le veni în ajutor. Numai 
cunoaşterea omului, conştient practicată, ne va sluji în 
acest sens” 26. Psihologia adleriană îşi anexează, în 
consecinţă, o etică şi o pedagogie, are în vedere o tablă de 
valori morale şi îşi propune să-i asigure promovarea. Ca 
psihologie  axiologică şi pedagogică („einer Art von 
artzlichen Pădagogik” = „un soi de pedagogie medicală” o 
va numi Freud) 27, psihologia individuală va considera că 
atât cazurile dificile din punct de vedere educaţional, cât şi 
cele dificile din punct de vedere psihoterapeutic au un 
singur remediu valabil, cu caracter universal, recte 
dezvoltarea sentimentului de comuniune socială, iar la 
scara maximă - dezvoltarea sentimentului cosmicităţii 
omului. „A căuta sensul vieţii - scrie el - nu are valoare şi 
importanţă decât dacă se ține cont de sistemul de relaţie 
om-cosmos. Este uşor de înțeles că cosmosul dispune în 
această relaţie de o putere creatoare. Cosmosul este, ca să 
spunem aşa, tatăl întregii vieţi. lar viața în totalitatea ei 
este în luptă continuă pentru satisfacerea exigențelor 
cosmosului” 2. 

Aşadar, psihologia individuală nu se mărgineşte la 
studiul individului ca entitate socială, ci se extinde larg la 
societate, definind omul ca fiinţă eminamente socială, 
animată de un sentiment înnăscut de comuniune umană29, 
pentru ca în cele din urmă această psihologie să-l 
privească pe om ca fiinţă cosmică, având de îndeplinit un 
rol în Cosmos. „Sentimentul solidarității, al comuniunii 
sociale, este implantat de natură în sufletul copilului şi nu 


părăseşte individul decât sub acţiunea celor mai grave 
maladii ale vieţii psihice. De-a lungul întregii vieţi, acest 
sentiment este nuanţțat, se restrânge sau se amplifică, în 
cazurile favorabile depăşind cercul membrilor familiei, 
spre a cuprinde tribul, poporul, umanitatea. Poate să 
depăşească chiar şi aceste limite şi să iradieze asupra 
animalelor, plantelor sau a altor obiecte, neînsufleţite, 
cuprinzând în cele din urmă cosmosul universal” 30. 

Freud are dreptate când denunţă plagiatele adesea 
abil travestite ale lui Adler: acest „sentiment al comuniunii 
sociale”, nativ, care îi uneşte pe oameni între ei şi întreaga 
umanitate cu infinitul cosmic, nu este altceva decât „Eros”- 
ul freudian, un „alter ego” al libidoului universal. Pe de 
altă parte însă prin „psihologia individuală” adleriană 
socialul îşi ia o spectaculoasă revanşă asupra biologismului 

freudian, aspect minimalizat de Freud la un moment 
dat31.  Repunând în drepturi dimensiunea socială 
definitorie a omului, „psihologia individuală” aduce 
psihanalizei zise „ortodoxe“ un amendament capital, care 
s-a dovedit ulterior perfect asimilabil de către o concepţie 
care, oricum, ori de câte ori a fost somată, nu a ezitat să-şi 
legitimeze fundamentele sociale. 

3. „COMPLEXUL DE INFERIORITATE” LA SCARĂ 
MONDIALĂ. „Sentimentul de inferioritate şi complexul de 
inferioritate - aceste concepte fundamentale ale 
psihologiei individuale, care altă dată, asemenea 
protestului viril, îi făceau pe psihanalişti să vadă negru 
înaintea ochilor - sunt astăzi (constată Adler cu satisfacţie, 
n.n.) în întregime acceptate de Freud 62. 

Conceptele invocate sunt cu adevărat fundamentale 
pentru doctrina adleriană, pentru care a fi om înseamnă a 
avea un sentiment de inferioritate, care cere o compensare 
permanentă3-*, legea vieţii fiind triumful asupra 
dificultăţilor. Am şi văzut, în linii mari, ce înţelege Adler 
prin acestea. Sentimentul de inferioritate, generat de 


sesizarea (nu neapărat conştientă) a insuficienţelor cutărui 
sau cutărui organ, devine pentru individ un factor 
stimulator al dezvoltării psihice. Aşa, de exemplu, 
strabismul, anomaliile de acomodare ale organului vizual, 
fotofobiile, hipoacuziile, mutismul, logone-vroza şi alte 
tulburări de vorbire, inconvenientele organice şi psihice 
cauzate de vegetaţiile adenoide, afecțiunile frecvente ale 
organelor de simţ, căilor respiratorii şi digestive, 
malformaţiile şi  urâţenia, semnele periferice de 
degenerescentă care trădează inferiorităţi mai profunde, 
hidrocefalia, rahitismul, anomaliile scheletului (scolioză, 
cifoză, genu' valgum sau gemi varum, pes varus sau pes 
valgus), incontinenţa persistentă anală sau uretrală, viciile 
de  conformaţie ale organelor genitale, defecte ale 
cordului, arterelor, ale glandelor endocrine, ca şi alte 
nenumărate anomalii, pe scurt, existenţa unui organ 
deficitar ca formă şi funcţie, „impun traiectelor nervoase 
corespondente şi suprastructurii psihice un efort de natură 
să aducă din partea acesteia o compensație, în cazul în 
care ea este posibilă, caz în care legăturile care ataşează 
organul inferior de lumea exterioară trebuie să-şi găsească 
o întărire în suprastructură. Organului vizual atins de 
inferioritate originară îi corespunde o percepţie vizuală 
exacerbată35, un aparat digestiv atins de inferioritate va 
avea drept corolar o intensificare a activităţii psihice, în 
raport cu tot ceea ce priveşte sau are tangenţă cu 
alimentaţia; această intensificare se va transpune în 
lăcomie, poftă de câştig şi, prin intermediul echivalentului 
reprezentat de bani, se vor întări spiritul de economie şi 
avariţia” 36. 

Cu atari explicaţii suntem în imediata „vecinătate” a 
psihanalizei freudiene, căci, după Freud, copiii care, 
bunăoară, muşcă sânul mamei, ca adulţi devin nişte 
certăreţi şi sarcastici, veşnic în căutare de scandaluri, pe 
când cei înţărcaţi prea devreme vor deveni beţivi, 
încercând să înlocuiască cu alcool laptele de care au fost 
privaţi intempestiv. În aceeaşi manieră „parapsihanalitică”, 
Adler va susţine că în privaţiunile şi senzațiile de inconfort 


din primii ani ai copilăriei, în sentimentul de inferioritate 
al copilului, generat de imaturitatea organelor sale, de 
lipsa de independenţă în relaţiile cu părinţii etc. trebuie 
căutat punctul de plecare al unui anumit număr de 
trăsături de caracter, foarte generale, care fac din copil un 
individ agresiv, cu ambiția afirmării superiorității faţă de 
ceilalţi. „Acest sentiment de inferioritate - specifică Adler - 
este cauza neastâmpărului copilului, a dorinţei sale de 
acțiune, de a juca diverse roluri, de a-şi măsura puterea cu 
alții, ca şi cauza viziunilor sale anticipatoare privind 
viitorul, a pregătirilor sale pe plan fizic şi psihic în acest 
sens. Intreaga educabilitate a copilului depinde de acest 
sentiment de insuficiență (Insuficienzgefiihl). În felul 
acesta viitorul devine pentru el o ţară a făgăduinţei în ceea 
ce priveşte compensaţiile” 37. Incă din fragedă copilărie, 
printr-un proces inconştient, se trasează liniile unui „stil 
de viaţă”, de regulă invariabil, la baza căruia stă 
conceperea unui „plan secret”, ca şi cum ar fi vorba de 
pregătirea unui act subversiv. „Tendința infatigabilă spre 
superioritate încearcă să ascundă acest complex (de 
inferioritate, n.n.) printr-un complex de superioritate care, 
întotdeauna în afara sentimentului de comuniune socială, 
ținteşte la aparența unei superiorităţi personale” 31. În 
asemenea cazuri se impune ca „stilul de viaţă” să fie 
modificat radical, în sensul integrării sociale a individului 
deviant, deoarece „a fi om nu este doar un fel de a vorbi. 

ci a fi o parte dintr-un întreg, a te simţi parte dintr- 
un întreg” 39. Pârghia modificării „stilului de viaţă” este 
mereu una şi aceeaşi, constând în consolidarea 
sentimentului de comuniune socială. „Tehnologia” punerii 
în practică a acestei pârghii nu este de obicei descrisă, ci 
numai prescrisă. Chiar şi suferinţe cum sunt cefaleea 
nevrotică, migrena, nevralgia trigemenului şi accesele 
epileptoide, acolo unde tulburările organice lipsesc - ne 
asigură Adler în ultima sa carte - vor putea fi vindecate, 


chiar şi definitiv, printr-o modificare a stilului de viaţă, 
printr-o scădere a tensiunii psihice, printr-o lărgire a 
sentimentului de comuniune socială, panaceul său 
universal40. 

Dar, susţine pe de altă parte întemeietorul 
„psihologiei individuale”, nu numai individul ca atare, ci şi 
specia umană în întregul ei s-a dezvoltat tot datorită 
slăbiciunii sentimentului de inferioritate faţă de celelalte 
specii, compensarea supremă având loc prin constituirea 
societăţii omeneşti. „In ceea ce priveşte structura sa 
naturală - scrie Adler - omul este o fiinţă inferioară. Dar 
această inferioritate  constitutivă, pe care şi-o 
conştientizează ca pe un sentiment de neimplinire şi de 
insecuritate, acţionează permanent ca un stimulent în 
direcţia descoperirii unei căi de adaptare la viață, unde să- 
şi creeze situații în care să fie echilibrate dezavantajele 
poziției omului în natură. Este vorba, în fond, tot despre 
organul psihic, care are capacitatea de a realiza adaptarea 
şi securitatea” 41. Complexul de inferioritate este astfel 
prezentat ca un fenomen universal care a prezidat geneza 
omenirii. „Gorila - scrie el altundeva -, căreia îi admirăm 
forța, tigrul, cel mai redutabil dintre animale, nu au nevoie 
de comunitate. Omul, dacă ni-l reprezentăm lipsit de toate 
binefacerile culturii, despuiat de toate mijloacele pe care i 
le-a procurat inteligența, ar fi fost pierdut încă din prima 
zi, fără cooperare, în pădurea virgină. Observaţia noastră 
ne duce şi mai departe. Achiziţiile cele mai preţioase ale 
omului i-au venit de la inferioritatea sa 4. 

Caracterul „parapsihanalitic” al acestei speculaţii de 
antropologie este evident. În Totem şi Tabu (1913), 
alambicând o idee a lui Darwin, Freud se străduieşte să 
demonstreze că la originea unor fenomene sociale, în 
special desprinderea omului din „hoarda primi - tivă”, ar 
sta „complexul lui Oedip”, în timp ce Adler pune întregul 
Univers sub stăpânirea unui „complex de inferioritate” 
primordial, în acest demers el este de o perseverenţă care 
adesea frizează artificiul şi stridenţa. Astfel, dintre copii, 
cadetul ar fi inamicul jurat al principiilor şi regulilor, un 


adversar al puterii stabilite, pe care are tendinţa s-o atace 
în orice condiţii, în vederea răsturnării în favoarea sa a 
raportului de forţe. Criminalitatea nu ar fi decât rezultatul 
exhibării sentimentului de superioritate. Prostituţia ar fi un 
mijloc prin care femeile, animate de proverbialul „protest 
viril”, îi umilesc pe bărbaţi, care le socotesc inferioare. 
Cum are loc această paradoxală umilire? Foarte simplu: pe 
când bărbatul care se serveşte de o prostituată crede a-şi 
dovedi superioritatea faţă de ea, femeia îl stoarce de bani 
şi, în felul acesta, îl degradează la starea de mijloc de 
subzistență (!) Numai la dogmaticii pansexualismului se 
mai pot întâlni interpretări atât de siluite. 

4. INDIVIZIBILITATE ŞI STRUCTURĂ. Sistemul 
psihoetico-pedagogic al lui Alfred Adler este logic (până la 
absurd!) în articulațiile sale numai dacă se are în vedere 
teoria „complexului de inferioritate”. În rest, contradicţiile 
cele mai elementare abundă. El susţine, de exemplu, pe de 
o parte ideea  indivizibilităţii personalității umane 
(individuus!), dar pe de altă parte nu ezită să vorbească la 
fiecare pas despre „structura psihică” sau despre structura 
„organului psihic”. Structură indivizibilă însă nu poate 
exista. Dacă matematicienii admit, în lumea construcţiilor 
abstracte, „mulţimi” compuse dintr-un singur element (caz 
în care copula „compuse” este o absurditate) şi „mulţimi 
vide”, în lumea reală nu există şi nu pot exista sisteme 
„compuse” dintr-un singur element, adică structurate şi în 
acelaşi timp indivizibile, întrucât o structură presupune cel 
puţin două elemente şi raporturile dintre ele, 
ergodivizibilitatea ca o consecinţă nu numai logică, dar şi 
ontologică. Un organism uman, de exemplu, îşi poate 
continua viaţa fără apendice, fără splină, fără un rinichi 
sau fără un plămân, fără amigdale, fără ochi, fără urechi, 
fără tuspatru membrele, deşi toate acestea sunt elemente 
(şi nu toate apendiculare!) ale organismului ca structură 
sistemică. Organismul îşi continuă viaţa şi în cazul unor 

Imense lacune în structura psihicului, proba făcându- 


ne-o existenţa idioţilor, de pildă, nivelul cel mai de jos al 
deficienței mintale. Înseşi ideile adleriene de inferioritate a 
organelor şi de compensare-supracompensare presupun 
stări de structură şi transformări de structură, inclusiv 
ideea divizibilității structurii, în cazurile în care din „stilul 
de viaţă” trebuie eliminate şi, ne asigură Adler, de fapt se 
şi ajunge la eliminarea unor componente antisociale din 
concepţia despre lume şi viaţă a individului şi la 
„înlocuirea” unor trăsături de caracter prin altele, mai 
conforme cu integrarea socială. 

La drept vorbind, ideea indivizibilităţii psihicului vine 
în flagrantă contradicţie cu optimismul pedagogic al 
acestui oculist convertit la psihologie şi 
psihoterapeutică43. El nu numai că neagă orice potenţial 
sau substrat înnăscut pentru trăsăturile de caracter44 
(ceea ce, desigur, este veridic, dar în contradicţie cu 
propria sa concepţie despre „inferiorităţi” înnăscute care, 
de fapt, după Adler, ar determina caracterul ca trăsătură a 
personalităţii omului) 45, ci neagă şi caracterul nativ a 
ceea ce noi numim „tip de activitate nervoasă superioară” 
sau, în termenii psihologiei clasice, „temperament”, 
postulând dislocarea facilă a acestora, trecerea fără 
dificultăţi insurmontabile de la un tip la altul, ca şi cum ar 
fi vorba de înlocuirea mecanică de tipuri de motoare în 
caroseria unui automobil. „Se întâmplă... - scrie el - ca 
diferitele temperamente să se detaşeze unul de altul. De 
exemplu, un copil care la început este coleric va deveni 
mai târziu melancolic şi poate în cele din urmă flegmatic. 
În legătură cu sanguinicul trebuie să constatăm că în el se 
manifestă individul care, ca copil, a fost cel mai puțin 
expus să-şi exercite sentimentul de inferioritate, în care nu 
s-au produs câtuşi de puţin deficienţe organice şi care n-a 
suferit de pe urma excitaţiilor puternice, aşa încât s-a 
putut dezvolta în linişte, obişnuindu-se să iubească viaţa şi 
să înainteze în ea cu paşi siguri” 46. Dacă ar fi să se 
respecte întocmai fundamentele „psihologiei individuale” 
adleriene, ar trebui, dimpotrivă, să se tragă concluzia că 
toţi sanguinicii sunt sortiţi să devină nişte nulităţi, 


deoarece le lipseşte imboldul magic al „sentimentului de 
inferioritate”. 

Tinzând, aşa cum bine observă Josef Rattner, să 
reducă rolul determinismului biologic şi al eredității, spre 
a face cât mai mult loc posibilităţilor individuale47 (ca şi 
cum o „vocaţie“, un „dar”, un element nativ nu ar constitui 
în acelaşi timp şi o „posibilitate individuală”!), Adler se 
angajează până la urmă pe o cale divergentă faţă de 
propria sa cale, sprijinindu-se în mod critic - din punctul 
său de vedere - şi pe cunoscuta lucrare a lui Ernest 
Kretschmer, Charakter und Temperament (1921), în care 
se demonstrează relaţiile dintre temperament şi sistemul 
endocrin48. Dar acest lucru îl face numai pentru că 
găseşte din nou material apt să-i ilustreze teoria 
„complexului de inferioritate”. După ce ne arată că tipurile 
sunt de o rară flexibilitate şi că, de exemplu, 
temperamentul flegmatic nu este niciodată altceva decât 
„o mască artificială”, „o manieră de securizare, un răspuns 
semnificativ la întrebările puse de viaţă” şi că, prin 
urmare, cu greu s-ar putea admite rolul secreţiilor 
endocrine în determinarea temperamentului49, Adler 
scrie: „Nu putem trece uşor peste această observaţie 
semnificativă, chiar dacă s-ar ajunge să se demonstreze că 
au temperament flegmatic doar cei la care s-a dovedit o 
tulburare patologică în secreția glandei tiroide. Nu aceasta 
este esența fenomenului, ci avem de-a face aici cu un 
întreg fascicul de cauze şi de scopuri, cu un întreg 
complex de funcțiuni organice şi de influenţe exterioare, 
care generează mai întâi un sentiment de inferioritate 
organică, de unde pornesc apoi tentativele individului, 
dintre care una poate fi protejarea, cu ajutorul unui 
temperament flegmatic, a sentimentului personalității, 
împotriva lezării acestuia. Cu alte cuvinte, ne regăsim aici 
în fața unui tip despre care am mai discutat, numai că 
acum trebuie să specificăm că pe primul plan trec 
inferioritatea organică a glandei tiroide şi consecinţele ei, 
inferioritate care determină situarea pe opoziţie mai 
modestă în viaţă şi pe care acum incearcă să o 


compenseze printr-un artificiu psihic, cum este nepăsarea” 
50. lar mai departe: „Dat fiind apoi faptul că suntem 
obligaţi să admitem că, în realitate, nu există niciun aspect 
al vieţii psihice care să se poată raporta direct la funcțiile 
glandelor sexuale, că nu există aspecte care să rezulte 
dintr-o situație determinată „glande  sexuale-boală”, 
înseamnă că şi aici ne lipseşte baza solidă pentru o 
fundamentare psihologică. Putem să stabilim doar că şi de 
la glandele sexuale emană anumite impulsuri necesare 
vieții, impulsuri care pun bazele poziției copilului în 
mediul său specific, dar 

care pot să provină şi de la alte organe şi care nu 
conduc în mod necesar la o structură psihică clară” 51. 

Critica absolutizării determinismului biochimic al 
vieţii psihice trebuie să aibă, bineînţeles, votul nostru, dar 
Adler o face în favoarea monoideismului său absolutizant 
prin definiţie, punând la baza întregului comportament 
uman „complexul de inferioritate” şi adaptând, cu sadismul 
teoretic de rigoare, toate faptele la acest „pat allui - 
Procust”. 

Dacă Adler accentuează caracterul unitar şi de unicat 
al fiecărei persoane umane, afirmând câteodată că 
diviziunea psihicului în conştient şi inconştient este 
artificială52 şi încercând să estompeze colţurile şi scizurile 
structurii psihicului (mitica indivizibilitate a personalităţii), 
el o face în semn de reacţie, adesea necontrolată logic, 
împotriva  freudismului, care  legitimase o viziune 
structuralistă în psihologie; în realitate însă Adler îşi 
subminează propria poziţie teoretică (pentru care s-a 
propus denumirea de monism psihic53, dar pentru care 
mai convenabil ar fi termenul monolilism psihic), făcând 
frecvent uz de sintagma „structură psihică” şi distingând 
un conştient şi un inconştient, acesta din urmă incluzând 
„planul de viaţă”, „stilul de viaţă”, „sentimentul de 
inferioritate”, „sentimentul de comuniune socială” etc. Şi 
demonstrând astfel, de fapt, divizibilitatea personalităţii, 
cu osebire în cazurile de reeducare, reeducarea neputând 


fi decât restructurare. lată în acest sens un citat foarte 
edificator, pe potriva a nenumărate pagini din opera 
suprasaturată de motive iterative a lui Adler: „Plan de 
viaţă şi opinie se completează reciproc. Amândouă îşi au 
rădăcinile într-o perioadă în care copilul este incapabil să 
formuleze în cuvinte şi concepte concluziile experienţei 
sale. Dar deja în acest stadiu el începe să-şi dezvolte 
formele generale ale conduitei, pornind de la concluzii 
neverbale, adesea de la evenimente inconsistente sau de la 
experienţe inefabile, puternic afective. Aceste concluzii 
generale şi tendinţele corespunzătoare, formate într-o 
perioadă în care cuvintele şi conceptele lipsesc, cu toate 
că se modifică şi se denaturează, continuă să acţioneze 
ulterior, când simţul comun intervine ca factor mai mult 
sau mai puţin corectiv şi când îi poate împiedica pe oameni 
să se bizuie prea mult pe reguli, pe fraze sau principii. 
Cum vom vedea 

mai departe, datorăm simțului comun, întărit de 
sentimental comuniunii sociale, această eliberare de sub 
tirania unor încercări exagerate de securitate şi apărare, 
care sunt expresia unui penibil sentiment de inferioritate 
şi insecuritate. Cazul care urmează, destul de obişnuit, 
dovedeşte între altele că acelaşi proces eronat se produce 
şi la animale: un cățeluş a fost dresat să-şi urmeze 
stăpânul pe stradă. Era destul de avansat în această 
deprindere, când, într-o zi, nu rezistă impulsului de a sări 
asupra unui automobil în mers. Fu izbit lateral, fără a fi 
rănit. Era, desigur, o experienţă singulară, pentru care nu 
putea avea de-a gata un răspuns înnăscut. Nu s-ar putea 
vorbi decât cu greu de un răspuns condiționat, dacă vom 
spune că acest câine a continuat să facă progrese în 
dresajul său, dar că era cu neputinţă să-l mai duci la locul 
accidentului. El nu se temea nici de stradă, nici de 
vehicule, ci de locul întâmplării, pentru că ajunsese la o 
concluzie generală, din acelea din care trag uneori şi 
oamenii: locul este de vină, nu propria neatentie şi lipsa de 
experienţă. Pericolul te pândeşte totdeauna din acelaşi loc. 


Mulţi oameni procedează ca acest câine,  întreţin 
prejudecăți asemănătoare şi reuşesc cel puţin performanța 
de a nu mai putea fi prejudiciaţi «într-un anumit loc». 
Structuri analoage găsim adesea în nevroză” 54. 

Nu este prea greu de identificat în structurile psihice 
descrise de Adler corespondenţi ai structurilor „aparatului 
psihic” descris de Freud. „Planul de viaţă”, de exemplu, 
despre care Herbert Schafl ei ne spune că reprezintă 
motivațiile inconştiente proprii fiecărei fiinţe umane, o 
lege  inconştientă care guvernează personalitatea, 
corespunde  „Sinelui” freudian (das Es), „idealul de 
personalitate” corespunde „Eului ideal”, „stilul de viaţă” 
corespunde „Supraeului” (das Uberich), „simţul comun” 
este echivalentul „principiului realităţii”, după cum, de 
asemenea, chiar în citatul de mai sus se pot distinge o 
serie de „mecanisme de apărare” ale „Eului”. Eul 
(conştiinţa de sine) se dezvoltă ca o putere de previziune, 
de adaptare anticipativă, ca o ficţiune premeditată, ca un 
fel de „organ al gândirii”, generat de permanentul 
sentiment de insecuritate55. Conştiinţa ca atare prinde 
consistenţă pe măsură ce se constituie şi se rafinează 
limbajul. „Limbajul - scrie Adler - prezintă o semnificaţie 
din cele mai profunde pentru dezvoltarea vieţii psihice 
umane. Gândirea logică 

nu este posibilă decât dacă dispune de limbaj, care, 
singur, permite formarea noţiunilor” 56. 

In Ober den Nervosen Character se trage o concluzie 
care calchiază concepţia freudiană a filiaţiei materiale a 
psihicului: „ceea ce noi numim viaţă psihică, Psyche, naşte 
din viața organică, obiectivă, din reflex sau din instinct, 
din viața pulsională” 57. Principiul economic adlerian 
(analog „libidoului”) se numeşte voință, iar uneori, după 
Henri Bergson, elan vital. Psihonevrozele nu sunt decât un 
produs al amorului-propriu, al ambiţiei şi vanităţii, servind 
în ultimă analiză la protejarea individului faţă de un 
contact prea dur cu viaţa şi exigenţele acesteia. 


Nevroticul, care îşi structurează un „ideal de 
personalitate” ca un complement al dorinţei de securitate 
şi la care primează voința de putere, ca expresie a căutării 
perfecţiunii58, căutare mai febrilă decât la ceilalţi indivizi, 
pune în evidenţă marcante structuri specifice în acest 
sens, fapt care nu-i scapă lui Adier, care, la un moment 
dat, ne pune chiar şi în faţa unei scheme grafice a 
„idealului de personalitate ca scop” („Personlichkeitsideal 
als Zweck’) 59, pe care ne-o explică într-o terminologie 
structuralistă (componente, asociaţii posibile între 
„elementele componente” etc). „Idealul de personalitate - 
scrie el - prezintă, fireşte, cel puţin în majoritatea 
cazurilor, un mare număr de nuanţe, fiecare fiind 
determinată de o inferioritate organică distinctă, cei mai 
mulţi indivizi având în general mai mult decât o 
inferioritate. lată aici o schemă provizorie, cu siguranță 
incompletă, deoarece nu s-a ţinut seama de rectificările 
aduse de sentimentele altruiste, schemă care se potriveşte 
mai mult psihicului abstract al individului nevrotic decât 
structurii concrete şi reale a psihicului sănătos. 
Consultând această schemă, destinată să ne ofere un 
mijloc de orientare superficială, trebuie să ne gândim la 
nenumăratele asociații posibile între elementele care o 
compun” **. 

Fiecare vector al nevrozei, ca şi mecanismul psihic 
pe care acesta se sprijină, ne spune Adler, poate deveni 
conştient sau poate fi făcut accesibil conştiinţei cu ajutorul 
unei imagini-amintire („Erinnerungsbild') 61, care poate 
să-şi aibă sursa în experienţa infantilă sau poate fi doar un 
produs al imaginaţiei, un simbol, un fel de etichetă care 
desemnează un anumit mod de reacţie. Această imagine 
care, conform principiului efortului minim al lui Avenarius, 
rezultă din tendinţa de economie a gândirii, nu este decât 
reziduul unui eveniment psihic, prin intermediul căruia s-a 
realizat la un moment dat voinţa de putere. După Adler 
dorinţa de dominație apare din cea mai fragedă copilărie, 
copiind un model indiscutabil, plasat la o altitudine 
maximă, conceput din toate perfecţiunile imaginabile, pe 


când individul îşi impune un efort voluntar durabil „spre a 
urmări cu ochii închişi, cu o ascultare oarbă, ideea 
directoare reprezentată de voința de putere” 62. O serie 
de „încercări de tatonare” au drept scop realizarea 
compensării sentimentului de inferioritate primitiv. „Într-o 
situație de inferioritate psihică, ideea directoare, 
personificată, divinizată - scrie Adler -, apare adesea ca un 
al doilea Eu, ca o voce interioară care, asemenea 
demonului lui Socrate, avertizează, încurajează, 
pedepseşte, acuză” 63. Avem aici un calc cât se poate de 
străveziu al Supraeului definit de Freud, fiind vădit faptul 
că Adler nu a putut evita eşafodajul structural al aşa- 
numitelor „instanţe ale psihicului” descrise de părintele 
psihanalizei, pe care le combate pur şi simplu formal, din 
raţiuni de polemică programată afectiv, dar pe care, pe de 
altă parte, le adoptă sub travestiri lesne de străpuns. 

5. CAUZALITATE SAU FINALISM? Opunându-se lui 
Freud - arată Ernest Aeppli -, acelui Freud care 
cercetează prin excelență  cauzalitatea, motivația 
inconştientă a comportamentului, atribuită îndeosebi 
refulării instinctelor, Adler, dimpotrivă, cercetează în 
primul rând finalitatea, scopul şi direcția diferitelor acte 
ale individului64. Aşa cum apar lucrurile din discursurile 
sale teoretice, cel puţin, Adler se arată un adversar 
neîmpăcat al  determinismului cauzal şi chiar al 
determinismului în genere, invocând în sprijinul atitudinii 
sale concepţiile indeterministe care aveau într-o vreme 
mare trecere în fizica modernă. „Intreaga cauzalitate 
aparentă din viaţa psihică - scrie el in Der Sinn des Lebens 
- este rezultatul înclinaţiei a numeroşi psihologi de a-şi 
prezenta dogma sub o înfăţişare mecanică sau fizică... De 
Când fizica însăşi le-a luat apa de la moara cauzalităţii, 
spre a da cuvântul, în desfăşurarea evenimentelor, unei 
probabilităţi statistice, nu mai este cu putință să se ia 

În serios atacurile împotriva psihologiei individuale, 


care neagă cauzalitatea în domeniul psihicului” 65. Iar, în 
altă parte, avertizează categoric: „Toţi cei care cred că 
viața psihică umană se bazează pe cauzalitate se înşală” 
66. 

Cauzalităţii reliefate de S. Freud el îi opune 
finalismul, departe de a bănui că finalitatea însăşi se 
defineşte ca un raport cauzal inelar67 şi că, prin urmare, 
neexcluzându-se unul pe altul, cele două concepte se 
implică reciproc. 

Concepţia despre om ca totalitate axată pe o 
teleologie imanentă - observă M. Ganz - îl apropie pe 
Adler de psihologii germani Eduard Spranger şi William 
Stern68. Potrivit concepţiei adleriene, este cu neputinţă să 
ne reprezentăm o viaţă psihică în absenţa unui scop (ceea 
ce, desigur, este întru totul adevărat), dar scopul conceput 
de dânsul este un determinant nedeterminat, un impuls 
obscur, irațional, căruia, cu toată „imanenţa” invocată, 
numai Dumnezeu i-ar putea da de capăt. „Viața psihică a 
omului - scrie el - este determinată de un scop. Niciun om 
nu poate gândi, simţi, voi sau chiar visa, fără ca toate 
acestea să fie determinate, condiționate, limitate, dirijate 
de un scop care îi stă în faţă” 69. 

Promovând o asemenea concepţie asupra vieţii 
psihice, Adler formulează o serie de „legi” şi „reguli”, cum 
ar fi următoarele: „Dacă privim mai îndeaproape problema, 
vom descoperi următoarea lege care guvernează 
dezvoltarea oricărui eveniment psihic: nu putem gândi, 
simti, voi sau acţiona fără să avem în minte un scop” 70; 
„orice fenomen psihic, dacă este să ne ofere înţelegerea 
persoanei respective, poate fi sesizat şi descifrat numai 
dacă este privit ca o pregătire pentru un scop” 71; „am 
dori să propunem următoarea regulă: de îndată ce scopul 
unei activităţi psihice sau planul ei de viață a fost 
identificat, putem pretinde că întreaga dinamică a părților 
sale constituente va coincide cu scopul sau cu planul de 
viață” 72. 

Scopul poate fi conceput ca fix, ca transformabil sau 
ca unul integral substituibil, dar, oricum, „psihologia 


individuală” priveşte toate fenomenele psihice ca fiind 
îndreptate spre un scop, direcţia mişcării acestor 
fenomene fiind eminamente viitorologică. „Psihicul - 
subliniază Adler - nu se supune nici unei legi naturale, 
deoarece scopul care îi stă înainte nu este imuabil, ci 
variabil. Când însă cineva întrezăreşte un scop, mişcarea 
psihică are loc în mod necesar, ca şi cum ar guverna aici O 
lege a naturii după cam suntem constrânşi să acţionăm. 
Totuşi, în viaţa psihică nu există nicio lege naturală, ci în 
acest domeniu omul însuşi îşi face legile” 73. Astfel Adler 
(cel puţin în cazul de faţă, căci vom vedea că el nu este 
consecvent) taie legăturile care conexează psihicul la 
mişcarea şi transformarea universală a materiei, reînviind 
concepţia liberului-arbitru, pe urmele lui Jung & Comp., 
dar în mod independent de şcoala aceasta „cu antecedente 
teologice” 74, a „psihologiei analitice” jungiene. „Cauza 
eficientă, atât de fecundă în domeniul materiei - notează 
Made-leine Ganz -, nu ar putea face față în acela al 
psihicului. De aceea psihologia adleriană face apel în plus 
la cauza finală. Când un copil, de exemplu, nu spune 
adevărul, ea se întreabă nu numai «care este cauza 
minciunii?», ci şi «care este scopul pe care îl urmăreşte el 
în felul acesta?» Deoarece tot ceea ce face un individ o 
face spre a atinge un scop pe care şi-l dă el însuşi, în mod 
conştient sau inconştient” 15. Madeleine Ganz nu greşeşte 
deloc atribuindu-i lui Adler asocierea explicaţiei finaliste 
cu cea cauzală, pentru că, în contradicţie cu declaraţiile 
sale ritoase, de care am luat act mai sus, el nu renunţă şi 
nu poate renunţa la explicaţiile cauzale cele mai autentice, 
după cum nici în perimetrul fantezist al determinismului 
intra-psihic nu poate rămâne, deşi îşi propune acest lucru. 
Ca şi în cazul problemei  individualităţii, el îşi 
autoamendează de fapt propriile teorii, obligat de logica 
naturală a faptelor. 

Fără îndoială, impresia cea mai clară pe care ne-o 
lasă formulările obişnuite ale lui Adler este aceea că el se 
situează ferm pe poziţiile finalismului şi determinismului 
intra-psihic. „Individul - scrie el, de pildă - este determinat 


de structura stilului său de viaţă. De legile acestuia ascultă 
de acum înainte şi pe durata întregii existente, 
sentimentele, emoțiile, gândurile şi acţiunile. Activitatea 
creatoare a stilului de viaţă îşi începe opera. Pentru a se 
facilita această activitate, sunt elaborate reguli, principii, 
trăsături de caracter şi o concepție asupra lumii. O schemă 
bine determinată a  apercepției se stabileşte, iar 
concluziile, acţiunile sunt divizate în plină concordanţă cu 
această formă finală ideală la care aspiră. Ceea ce în 
conştient se dezvăluie ca nefiind factor de perturbaţie, ca 

acționând în conformitate cu acest sens, este 
menținut aici. Restul este uitat, diminuat sau acţionează ca 
un model inconştient, sustras mai mult decât de obicei 
criticii sau comprehensiunii. Rezultatul (final al acestei 
scheme, fie că întăreşte liniile dinamice conştiente, fie că 
le anihilează sau le paralizează printr-o reacțiune, 
conducând astfel la conflicte prin  inhibiţie, este 
întotdeauna determinat mai dinainte de către stilul de 
viață” 76. O primă observaţie care se impune este aceea că 
Adler admite de fapt refularea în forma descrisă şi 
teoretizată de Freud. Observăm, în al doilea rând, că ne 
aflăm în faţa unui „model” de determinism strict intra- 
psihic, fenomenele psihice fiind explicate prin ele însele în 
interiorul unuia şi aceluiaşi individ, care îşi fixează 
scopurile şi „stilul de viaţă” în calitate de variabilă absolut 
independentă, autocreatoare de variabile dependente. Nu 
este atunci de mirare că, pentru înţelegerea individului, 
pentru diagnosticarea fenomenelor psihice, Adler invocă 
nu metodele ştiinţei, ci „facultatea de divinaţie”. Cum 
subliniază şi Josef Rattner, Adler preconizează o 
cunoaştere a omului bazată pe pura „comprehensiune”, à 
la Wilhelm Dilthey (Ideea iiber cine beschreibende und 
zergliedemde Psychologie, 1894), pe „empatie”, indicând 
drept ajutoare în această direcţie pe marii scriitori 
(Shakespeare, Goethe, Ibsen, Dostoievski etc.) şi 


minimalizând utilizarea testelor77 şi a metodelor de 
investigaţie psihologică obiectivă în general. 

6. PRIMATUL DIMENSIUNII SOCIALE.  Breşele 
determinist-cauzale, foarte largi în definitiv, pe care Adler 
însuşi le face în teoria sa declarat finalistă, îşi găsesc 
explicaţia în abordarea fenomenelor prin prisma 
realităţilor sociale, a existenţei sociale a omului, în 
societate indivizii nu se pot mişca numai pe baza 
„motoarelor” lor interioare, fără carburantul relaţiilor 
interpersonale şi, deci, fără intervenţia unor cauze 
exogene, care infirmă precara construcţie teoretică a 
determinismului intra-psihic. Examinând în mod pertinent 
esenţa socială a vieţii psihice („soziale Beschaffenheit des 
Seelenlebens”), Adler pare să uite toate aserţiunile sale 
finaliste. „Viaţa psihică a omului - scrie el de data aceasta 
- nu este in stare să se guverneze în mod liber, ci se 
găseşte în permanenţă inaintea unor sarcini stabilite de 
undeva din afară. Toate aceste sarcini sunt inseparabil 
legate de logica vieții în comun a oamenilor, condiţia 
esenţială care acţionează neîntrerupt asupra individului şi 
care nu se lasă influenţată de el decât într-o anumită 
măsură” 78. Suntem, aşadar, la antipodul finalismului 
exclusivist, Adler neezitând acum să recunoască faptul că 
viaţa psihică a omului este determinată de existenţa 
socială. lar ceva mai încolo Adler arată că „cerințele 
colectivităţii au reglat în aşa fel relațiile dintre oameni, 
încât ele au apărut de la bun început ca un «adevăr 
absolut» 79, de la sine înţeles, axiomatic. Deoarece 
societatea a preexistat vieţii individuale a oamenilor. Nu 
există în istoria culturii umane nicio formă de viaţă fără 
caracter social. Nicăieri oamenii nu au apărut altfel decât 
în societate” 80. În Derăinn des Lebens, sinteză a întregii 
sale opere, el chiar susţine că este necesar să se aibă în 
vedere „natura factorului exogen care a declanşat 
simptomele morbide” 81, deschizând prin aceasta câmp de 
acţiune determinismului social în practica 
psihoterapeutică. Extrem de semnificativ în acest sens este 
faptul că, în Psihologia şcolarului greu educabil, Adler 


mărturiseşte că, oricând i se prezintă un caz dificil (un 
nevrotic, un criminal), el se străduieşte să descopere 
„cauzele adevărate” ale acţiunilor greşite, antisociale82. 
Din cazurile descrise şi discutate în această carte reiese că 
aşa-numitul „stil de viaţă” nu este nicidecum o construcţie 
arbitrară a individului (o „liberă determinare”, cum se 
exprimă J. Rattner, sau mai curând o „autodeterminare”), 
ci o structură subiectivă rezultată din interacţiunea 
cauzală cu un mediu de viaţă dat. Ca să nu mai vorbim de 
faptul că atunci când prescrie acţiuni pedagogice de 
reprofilate a „stilului de viaţă” Adler are în vedere factorii 
generatori ai unui alt comportament, deci cauze eficiente, 
bineînţeles refractate prin „stilul de viaţă” a cărui 
remediere se are în vedere, ceea ce, fără îndoială, este 
întru totul rezonabil. „FEducatoarele - scrie el - iau în 
primire copii pe care nu-i putem compara cu o pagină 
nescrisă. La o anumită vârstă copiii posedă deja o 
individualitate. 

Din felul în care lucrează în această direcţie Adler şi 
colaboratorii săi, determinând la copil „prize de conştiinţă” 
şi lăsându-i iniţiativa corijării conduitei, precum şi din 
structura dialogului psihoterapeut-pacient, înţelegem că 
„psihologia individuală” este 

În realitate o psihologie centrată pe problematica 
socială a omului, pe necesitatea integrării sociale a 
individului, pe linia de forţă a unui sănătos „sentiment de 
comuniune socială”. „Adler simţea - remarcă pe bună 
dreptate Harold H. Mosak - că omul nu poate fi înţeles 
decât ca fiinţă socială. In consecinţă, de-a lungul întregii 
sale cariere a privit problemele omului în legătură cu 
sarcinile vieţii” 84. 

Putem spune, în concluzie, că punctele de maximă 
rezistenţă ale operei lui Alfred Adler sunt de fapt situate în 
afara psihologiei propriu-zise, în etica sa socializantă şi în 
pedagogia sa. Dacă „descoperirile” şi „inovaţiile” sale în 


psihologie nu sunt adesea decât simple reformulări sau 
travestiri terminologice ale unor idei ale lui Freud, ambiția 
originalității şi a surclasării adversarilor ducându-l la unele 
incongruenţe şi inconsecvenţe flagrante, în schimb el a 
avut vocație de educator, soluţionând cu succes 
numeroase cazuri dificile (a se vedea, între altele, cele 
două volume Heilen und Bilden, scrise în colaborare cu 
care Furtmuller şi E. Wexberg sau /ndividualpsychologie in 
der Schule), pe linia integrării sociale, pe care o prescrie 
încă din prima copilărie85. Centrele de consultaţii 
psihopedagogice înființate de el la Viena şi acele 
„Childhouses” organizate mai târziu în S.U.A. urmăreau să 
imprime copiilor un solid comportament social, punând 
accentul nu pe instruire, nu pe informație („fete bien 
pleine”), ci pe formație C, fete bien faite ”), întocmai ca 
Montaigne, Rousseau, Pestalozzi sau Froebel. 

Marile probleme ale vieţii sunt, după Adler, trei: 
viața în societate, munca şi iubirea, deoarece - ne explică 
el - „ființa umană privită ca produs al acestei planete nu 
şi-a putut menţine şi dezvolta relaţiile cu restul lumii decât 
prin încorporarea în comunitate, prin aportul material şi 
spiritual pe care i-l furnizează acesteia, prin diviziunea 
muncii, prin efort susținut şi printr-opropagare suficientă a 
speciei” 86. Ca şi pentru Pestalozzi, pentru Adler mama 
este aceea care are datoria sacră de a-şi educa copiii în 
acest spirit. Este de remarcat că, mai evident decât în 
cazul freudismului, Adler pune problema probabilității 
statistice a comportamentului uman, cu toate că şi aici el 
opune în mod tranşant probabilitatea şi cauzalitatea, 
găsindu-le incompatibile. „Aşa cum am arătat - scrie el -, 
există şi alte handicapuri care, ca şi faptul de a răsfăța un 
copil, împiedică dezvoltarea sentimentului de comuniune 
socială. Luând în considerare aceste obstacole, trebuie, o 
dată mai mult, să respingem orice principiu fundamental, 
direcţional sau cauzal, văzând în manifestarea lor numai 
un element înşelător care poate fi exprimat în termenii 
unei probabilităţi statistice. Diversitatea şi singularitatea 
fiecărei manifestări individuale nu trebuie să ne scape. O 


manifestare de felul acesta este expresia puterii creatoare, 
aproape arbitrare, a copilului în formarea legii sale 
dinamice” 87. Cu toate acestea, cauzalitatea este manifest 
implicată, şi încă din exterior (răsfăţarea copilului de către 
părinţi). Deşi se impune să nu confundăm noţiunea de 
probabilitate cu aceea de posibilitate, cu toată marea 
asemănare dintre ele88, gradul de probabilitate fiind în 
funcţie de realitate, nu riscăm atunci când admitem 
corelaţia cauzalităţii cu statisticitatea, pentru că există 
realmente raporturi cauzale statistice, cu caracter 
probabilist. „Coeficientul mai mare sau mai mic de 
certitudine în cadrul probabilității - observă Ion Tudosescu 
- variază direct proporţional cu funcţia de distribuire a 
parametrilor  cauzali şi  condiţionali, necesari şi 
întâmplători, caracteristică stării iniţiale. Nu putem 
prevedea cu certitudine absolută starea viitoare a 
sistemului, dar, o dată desfăşurată (realizată) una din 
posibilităţile sale, această stare (finală) constituie efectul 
stării iniţiale cu care se găseşte într-un raport cauzal 
(genetic) obiectiv. In acest raport cauzal, efectul nu a 
depins numai de cauza iniţială care l-a produs, deşi 
aceasta are un rol primordial în producerea sa. Într-o mai 
mare sau mai mică măsură (aici apare probabilitatea, 
necoincidența relativă a cauzei şi efectului), efectul este 
generat deopotrivă atât de cercul iniţial de condiţii şi 
cauze, cât şi de complexele ulterioare de interacţiune şi 
factorii aleatori care însoțesc procesul respectiv” 89. 
Oricum, Adler are meritul major de a fi luat în considerare 
problema legilor probabiliste ale comportamentului uman, 
depăşind din acest punct de vedere determinismul de fapt 
nestatistic al psihanalizei lui Sigmund Freud, în care totuşi 
Norbert Wiener vedea un reprezentant al probabilismului 
modern90, având pesemne în vedere imponderabilele pe 
care le-a introdus în analiza determinării multiple 
(„supradeterminare”) a comportamentului. 

Unii exegeţi l-au comparat pe Alfred Adler cu 
Socrate, în favoarea „socratismului” său fiind invocate, pe 
lângă adoptarea imperativului cunoaşterii de sine, unele 
similitudini superficiale (pasiunea cu care Adler dialoga în 
agora, lipsa sa de entuziasm pentru exprimarea în scris 
etc). În realitate, „socratismul” său este unul mai de 
adâncime, la Adler cunoscutul precept Gnothi seauton 
(Cunoaşte-te pe tine însuți!) căpătând pe parcurs 
dimensiuni de profundă şi amplă rezonanţă socială: 
Cunoaşteţi-vă unii pe alții! Acesta este, la urma urmei, 
mesajul major al întregii sale opere. „Oamenii - scrie Adler 
- ar duce o viață în comun mult mai bună dacă 
cunoaşterea omului ar fi mai profundă, deoarece anumite 
forme perturbatoare ale vieţii în comun ar fi suprimate, 
forme care sunt astăzi posibile pentru că nu ne cunoaştem 
unii pe alți 91. Preceptul adlerian înseamnă, desigur, 
mult mai mult decât acela al lui Socrate în orizontul 
existenţei reale şi al conduitei realiste, din moment ce 
până şi simpla cunoaştere de sine este, după cum o 
demonstrează studiile moderne92, esențialmente 
condiționată de descifrarea propriilor relații sociale 
definitorii, ceea ce echivalează, în definitiv, cu cunoaşterea 
semenilor cu care avem de-a face şi care au de-a face cu 
noi. 

Dincolo de teorie şi de „sistem”, cititorul găseşte în 
cărţile lui Alfred Adler extrem de penetrante şi exacte 
observaţii caracterologicele o mare utilitate în orientarea 
practică pe planul relaţiilor sociale concrete în care fiecare 
om se află necesarmente angajat, ca fiinţă prin excelenţă 
socială, după cum va găsi şi o sănătoasă pedagogie a 
integrării şi a colaborării, bazată pe etica datoriei, de 
perpetuă actualitate. 

Werner Fritsch, Munchen, 1966, p. 61. 

orientării noii şcoli, adleriene. Punând apoi în practică 

CUVÂNT ÎNAINTE 

Cartea de faţă încearcă să prezinte celor mai largi 
cercuri de cititori bazele de nezdruncinat ale psihologiei 
individuale şi valoarea acestora pentru cunoaşterea 
omului, ca şi însemnătatea pe care o au pe planul relaţiilor 
interumane şi al organizării propriei noastre vieţi. Am 
adunat aici prelegeri pe care le-am ţinut în faţa unui public 
de mai multe sute de persoane, într-un cămin cultural 
popular din Viena. Principala sarcină a acestei cărţi constă 
în a ne face să înţelegem neajunsurile activităţii şi creaţiei 
noastre pe plan social, arătând cum decurg acestea din 
conduita eronată a individului; problema care se pune este 
ca acesta să-şi recunoască erorile şi să obţină o mai bună 
integrare a sa în mediul social. 

Fără îndoială, erorile sunt regretabile şi dăunătoare 
în profesie şi în domeniul cercetării ştiinţifice. În domeniul 
cunoaşterii omului, ele sunt însă de-a dreptul periculoase. 
Sper că acei conştiincioşi colaboratori care contribuie la 
progresul ştiinţei noastre vor ţine seama câtuşi de puţin de 
constatările şi experienţa prezentate aici, cum au făcut-o şi 
în cazul lucrărilor mele anterioare. 

Mă simt dator să aduc mulţumirile mele cele mai 
profunde domnului doctor în ştiinţe juridice Broşer. Nu 
exagerez afirmând că, fără ajutorul său, cartea aceasta 
numai cu greu ar fi putut vedea lumina tiparului. 

ALFRED ADLER 

Îi mulţumesc, de asemenea, fiicei mele, dr. Alexandra 
Adler, pentru revizuirea corecturilor şi pentru finisarea, în 
acelaşi timp, a textului. 

Editorul S. Hirzel a favorizat într-un mod exemplar 
apariţia cărţii şi i-a pregătit o discretă publicitate, 
psihologia individuală fiindu-i deosebit de recunoscătoare 
pentru aceasta. 

Prelegerile noastre urmăresc să aprindă o lumină pe 
drumul pe care înaintează umanitatea. 


Londra, 24 noiembrie 1926 

dr. ALFRED ADLER 

PARTEA GENERALĂ 

INTRODUCERE 

„Caracterul omului este destinul său”. HERODOT 

Principiile cunoaşterii omului sunt de aşa natură 
încât să nu permită generarea unei prea mari infatuări şi 
trufii. Dimpotrivă, adevărata cunoaştere a omului nu poate 
să inspire decât o anumită modestie, prin aceea că ne 
demonstrează că avem de-a face cu o sarcină de o 
excepţională însemnătate, la a cărei îndeplinire umanitatea 
lucrează chiar de la începuturile civilizaţiei, fără a o fi 
abordat în mod sistematic, cu o clară conştiinţă a scopului, 
în aşa fel încât vedem mereu ieşind în faţă numai câţiva 
oameni mari, ici-colo, care au dispus de o mai bună 
cunoaştere a omului în comparaţie cu media. Atingem aici 
un punct sensibil: dacă verificăm pe neaşteptate gradul de 
cunoaştere a omului într-un eşantion oarecare, constatăm 
că majoritatea subiecţilor îşi declină competenţa în 
această materie. Nimeni nu se poate lăuda cu o profundă 
cunoaştere a omului. Această situaţie ţine de existenţa 
noastră individualistă. Se poate afirma că niciodată 
oamenii nu au trăit mai izolaţi decât azi. Încă din copilărie 
avem prea puţine raporturi între noi, o slabă coeziune. 
Familia ne izolează. Întregul nostru mod de viaţă ne refuză 
contactul mai intim cu semenii noştri, care este de o 
absolută necesitate în elaborarea unei arte cum este 
cunoaşterea omului. Cele două elemente se află în 
interdependenţă: nu putem restabili contactul cu ceilalţi 
oameni pentru că, în lipsa unei mai bune comprehensiuni 
mutuale, ei ne dau impresia a ceva cât se poate de străin. 

ALFRED ADLER 

CUNOAŞTEREA OMULUI 

Consecința cea mai gravă a acestui neajuns este 
renunţarea care survine aproape întotdeauna atunci când 
se impune să ne comportăm într-un anumit fel cu semenii 
noştri şi să ducem cu ei o viaţă în comun. Este un fapt 
adesea dovedit şi subliniat că oamenii trec unii pe lângă 


alţii şi îşi vorbesc fără a putea găsi un punct de contact, 
coeziunea necesară, ei tratându-se ca nişte străini, nu 
numai în vastele cadre ale societăţii, ci chiar şi în sânul 
grupului celui mai restrâns care este familia. Foarte 
frecvent suntem confruntaţi cu plângerile părinţilor care 
nu-şi înţeleg copiii şi cu acelea ale copiilor care se 
consideră neînţeleşi de către părinţii lor. Cu toate acestea, 
în condiţiile fundamentale ale vieţii umane colective se 
face simțită o vie înclinaţie spre comprehensiunea 
reciprocă, pentru că întreaga noastră comportare faţă de 
aproapele depinde de aceasta. Oamenii ar duce o viaţă în 
comun mult mai bună dacă cunoaşterea semenului ar fi 
mai profundă, deoarece anumite forme perturbatoare ale 
vieţii în comun ar fi suprimate, forme care sunt astăzi 
posibile pentru că nu ne cunoaştem unii pe alţii, 
expunându-ne pericolului de a ne lăsa amăgiţi de aparenţe 
şi de a cădea pradă ipocriziei celorlalţi. 

Este necesar acum să vedem de ce tocmai din partea 
medicinei are loc încercarea de a constitui în acest vast 
domeniu o disciplină aparte denumită cunoaşterea omului 
şi care sunt premisele acestei ştiinţe, sarcinile care îi 
incumbă, rezultatele pe care le putem aştepta de la ea. 

Medicina neurologicăl este de-acum o disciplină 
care, înainte de toate, pretinde o extrem de operativă 
cunoaştere a omului. Pentru medicul neurolog este 
necesar ca, în cel mai scurt timp posibil, să-şi facă o idee 
despre viaţa psihică a bolnavului de nervi. In acest 
domeniu al medicinei, putem emite o judecată utilă şi 
putem institui sau propune intervenţii curative numai în 
cazul în care ne este clar ce se petrece în sufletul 
pacientului. Superficialitatea este aici absolut 
contraindicată, eroarea fiind urmată de o sancţionare 
imediată, după cum, pe de altă parte, aprecierea corectă 
este, cel mai adesea, urmată de succes. Se impune, aşadar, 
un examen riguros şi neîntârziat în acest sens. În viaţa 
socială ne putem foarte lesne înşela în ceea ce priveşte 
aprecierea unui om. Desigur, de fiecare dată greşeala se 
plăteşte; se poate totuşi ca reacţia să se producă atât de 


târziu încât, în majoritatea cazurilor, să nu mai fim în 
măsură să sesizăm conexiunile şi să ne tulbure constatarea 
că o inexactitate în judecarea unui om a dus, fie şi după un 
deceniu, la grele eşecuri şi  vicisitudini. Asemenea 
împrejurări nu încetează de a ne reaminti necesitatea şi 
obligaţia de a dobândi şi de a aprofunda cunoaşterea 
omului. 

În cercetările noastre am ajuns repede la concluzia 
că aceste anomalii, conflicte şi eşecuri pe plan psihic, atât 
de frecvent inerente cazurilor patologice, de fapt nu au în 
structura lor nimic străin vieţii psihice a omului aşa-zis 
normal. Sunt aceleaşi elemente, aceleaşi condiţii, numai că 
mai reliefate, mai desluşit manifestate şi mai uşor de 
identificat. Vom putea profita de aceste cunoştinţe şi, prin 
comparaţie cu viaţa psihică normală, să acumulăm o 
experienţă care în cele din urmă să ne permită să aruncăm 
o privire mai pătrunzătoare asupra raporturilor normale. 
În continuare, avem nevoie de exerciţiu, asociat cu acea 
dăruire şi cu acea stăruinţă pe care le cere orice vocaţie. 

Prima constatare care ni se impune este aceea că 
stimulenţii cei mai puternici pentru edificarea vieţii psihice 
a omului provin din cea mai fragedă copilărie. Nu este 
vorba de o descoperire formidabilă, dat fiind că asemenea 
constatări au fost făcute de cercetători în toate timpurile. 
Elementul nou constă în strădania de a corela în mod 
organic trăirile, impresiile şi luările de atitudine din 
copilărie, în măsura în care ele se lasă identificate cu 
fenomenele ulterioare ale vieţii psihice, efectuând o 
comparaţie între anumite trăiri din prima copilărie şi 
anumite situaţii şi atitudini de mai târziu. Deosebit de 
important este faptul că fenomenele izolate ale vieţii 
psihice nu pot fi niciodată considerate ca un întreg închis 
în sine; acestea nu pot fi înţelese decât ca părţi 
componente ale unui ansamblu indivizibil şi numai dacă 
încercăm să descoperim linia de orientare a individului, 
tiparul, stilul său de viaţă, convingându-ne clar că scopul 
secret al conduitei infantile este identic cu acela al 
comportării omului în viaţa sa de mai târziu. Pe scurt, se 


vede cu o surprinzătoare claritate că nu a intervenit nicio 
modificare din punctul de vedere al activităţii psihice, că, 
fără îndoială, forma exterioară, concretizarea, traducerea 
pe plan verbal a aparenţelor din viaţa psihică, cu alte 
cuvinte, fenomenalul este susceptibil de 

schimbare, invariabile rămânând însă bazele înseşi, 
scopul şi dinamica acestuia, tot ceea ce orientează viaţa 
psihică în direcţia scopului. Când, de exemplu, un pacient 
face dovada unui caracter anxios, fiind marcat mereu de 
suspiciune şi înclinând să se ţină de-o parte, nu este greu 
de stabilit că aceleaşi tendinţe îl caracterizau de pe când 
avea doar trei sau patru ani, numai că trăsăturile sale de 
caracter aveau pe atunci simplitatea proprie acelei fragede 
vârste şi erau lesne de sesizat. În consecinţă, ne-am dat 
silinţa să ne concentrăm sistematic atenţia în primul rând 
asupra copilăriei pacientului. Ba chiar am reuşit să 
presupunem multe lucruri cu privire la copilăria unui om 
fără ca cineva să ne fi vorbit despre aceasta. Consideram 
ceea ce vedeam la el ca pe o expresie a primelor sale trăiri 
din copilărie, trăiri care îl influenţau până şi în plină 
maturitate. lar dacă, pe de o parte, aflăm de la cineva ce 
evenimente din copilărie i s-au păstrat în memorie, acestea 
ne dau, când sunt corect interpretate, o imagine a tipului 
de om cu care avem de-a face. Utilizăm, de asemenea, şi o 
altă constatare, anume aceea că oamenii se detaşează 
extrem de greu de tiparul? în care au crescut în primii ani 
de viaţă. Puţini sunt cei care izbutesc să se abată de la 
acesta, chiar şi atunci când, la vârsta adultă, viaţa lor 
psihică se manifestă în alte situaţii de viaţă şi, drept 
urmare, înregistrează impresii diferite. Aceasta nu 
echivalează cu o schimbare a tiparului de viaţă; viaţa 
psihică are întotdeauna acelaşi fundament, omul ne 
dezvăluie aceeaşi linie de mişcare (Bewegungslinie) şi ne 
permite să ghicim acelaşi ţel în cele două perioade de 
vârstă, în copilărie ca şi la maturitate. lată de ce se impune 


să situăm copilăria în centrul atenţiei noastre, iar dacă 
proiectăm o modificare, nu este necesar să luăm în seamă 
toate nenumăratele trăiri şi impresii ale unui om, ci mai 
întâi să-i descoperim tiparul de viaţă şi, pornind de aici, să- 
i înţelegem modul personal de a fi3 şi, în acelaşi timp, 
bizarele fenomene patologice care ne interesează. 

În felul acesta, examinarea vieţii psihice infantile 
devine cheia de boltă a ştiinţei noastre, de unde ea îşi 
trage forţa instructivă. Există o mulţime de lucrări 
consacrate studierii primilor ani de viaţă. Materialele se 
acumulează, fără a fi supuse unor investigaţii 
mulţumitoare; dispunem deci de rezerve pentru o 
cercetare îndelungată şi oricine poate găsi aici fapte 
inedite, importante şi demne de interes. 

Ştiinţa aceasta constituie pentru noi, totodată, un 
mijloc de a preveni greşelile; dacă am cultiva o ştiinţă care 
să nu aibă raţiunea sa de a fi decât în ea însăşi, nu am 
ajunge la cunoaşterea omului. Pe baza cunoştinţelor 
noastre înaintăm într-un chip absolut natural pe terenul 
muncii de educaţie, pe care o slujim de ani şi ani. Educaţia 
este o mină de aur pentru oricine concepe cunoaşterea 
omului ca pe o ştiinţă importantă şi doreşte să şi-o 
însuşească, să o trăiască, să i se consacre; de fapt aceasta 
nu este nicidecum o ştiinţă livrescă, ci una care nu poate fi 
învățată decât în sfera practicii. Trebuie, ca să spunem 
aşa, să participi la dinamica fiecărui fenomen al vieţii 
psihice, să-l retrăieşti în forul intim, să-l însoţeşti pe om în 
bucuriile şi temerile sale, cam la fel cum un bun pictor nu 
poate întruchipa în trăsăturile celui căruia îi face portretul 
decât ceea ce a filtrat prin propria sa fiinţă. Este cazul, 
prin urmare, să concepem cunoaşterea omului ca pe o artă 
care dispune de multiple instrumente, dar şi ca pe o artă 
care se juxtapune tuturor celorlalte arte de acelaşi rang şi 
de care o anumită clasă de oameni, poeţii, s-au folosit din 
plin. Aceasta trebuie să ne servească în primul rând la 
îmbogățirea cunoştinţelor, dându-ne tuturor posibilitatea 
unei mai bune şi mai mature dezvoltări pe plan psihic. 

O dificultate intervine foarte adesea în acest 


domeniu, prin faptul că noi, oamenii, suntem extraordinar 
de sensibili când vine vorba de competenţa noastră în 
materie de cunoaştere a omului. Puţini sunt cei care, cu 
toate că nu au făcut studii în acest sens, să nu se considere 
buni cunoscători de oameni, şi încă şi mai puţini sunt cei 
care să nu se declare ofensaţi dacă vrem să-i îndemnăm să 
facă progrese în cunoaşterea omului. Consimt la aceasta 
doar cei care, într-un fel sau altul, au ajuns să recunoască 
valoarea cunoaşterii omului fie prin experienţa propriilor 
amărăciuni, fie datorită capacităţii lor de a se transpune în 
trăirile celorlalţi. Rezultă de aici, pentru a ne atinge 
scopul, necesitatea adoptării unei tactici bine determinate. 
Căci nimic nu este mai supărător şi nu este privit cu mai 
multă aversiune decât faptul de a proiecta pe neaşteptate 
sub ochii cuiva informaţiile dobândite cu privire la viaţa sa 
psihică. Pe toţi cei care 

nu doresc să devină antipatici îi vom consilia să se 
arate prudenti în această privinţă. Cel mai bun mijloc de a 
căpăta o proastă reputaţie constă în a te comporta 
neprevăzător, utilizând în mod abuziv ştiinţa cunoaşterii 
omului, dându-le, de pildă, de înţeles oamenilor că le 
ghiceşti gândurile şi sentimentele. La fel de periculos este 
să-i prezinţi unui profan drept adevăruri definitive4 
concepţiile de bază ale acestei învățături. Chiar şi cei care 
mai cunosc câte ceva în această materie se simt atunci, pe 
drept cuvânt, lezaţi. Repetăm, aşadar, ceea ce am spus la 
început, anume că această ştiinţă cere modestie, excluzând 
cunoştinţele superficiale sau de prisos, acele atitudini care 
amintesc de vanitatea copilului care crede că totul îi stă în 
putinţă. Mult mai îngrijorătoare este o atare atitudine în 
cazul adultului. De aceea respingem pripeala şi 
recomandăm autocontrolul, abţinerea de a se lăuda în faţa 
cuiva cu cunoştinţele dobândite pe planul cunoaşterii 
omului. Altfel nu am face decât să ridicăm noi dificultăţi în 
faţa acestei ştiinţe pe calc de constituire, dăunând scopului 
ei, căci ar trebui să ne împovărăm inevitabil cu greşelile 


generate de imprudenţa unor novici, oricât de entuziaşti ar 
fi ei. Să fim mai degrabă circumspecţi şi să nu uităm 
niciodată ca mai presus de toate, ca să putem emite o 
judecată, trebuie să avem în faţa noastră un tot împlinit şi 
că o asemenea judecată nu trebuie emisă decât dacă 
suntem siguri că aducem prin ea un beneficiu cuiva. Căci a 
formula o judecată, oricât de exactă, într-o formă 
supărătoare şi la loc nepotrivit, înseamnă a aduce mari 
prejudicii. 

Inainte de a continua aceste consideraţii, se impune 
să preîntâmpinăm o obiecţie care, cu siguranţă, se poate 
naşte în mintea multora. Când facem afirmaţia că linia 
vieţii (d/e Lebenslinie) unui om rămâne neschimbată, 
lucrul acesta trebuie să pară de neînțeles pentru mulți, 
pentru că, în definitiv, fiecare trăieşte în viaţa sa o 
multitudine de experienţe, care determină modificări ale 
comportamentului său. Să remarcăm, totuşi, că un fapt de 
viaţă nu are doar o singură semnificaţie. Este greu de găsit 
doi oameni care, din una şi aceeaşi experienţă de viaţă, să 
tragă aceeaşi concluzie practică. Nu orice păţanie ne face 
mai înţelepţi. Dacă învăţăm să evităm cu succes anumite 
neplăceri, le opunem cutare sau cutare atitudine. Dar linia 
după care ne orientăm rămâne neschimbată. Vom vedea, 
de-a lungul expunerilor noastre, că, din masa experienţelor 
sale, omul nu extrage decât o morală strict limitată şi că, 
privită mai îndeaproape, această morală se adaptează într- 
un fel sau altul la linia vieţii sale, întărind-o în tiparele 
sale. Limba a „sesizat” bine situaţia, căci se spune că noi 
înşine suntem cei care ne facem experienţa, ceea ce arată 
că fiecare este stăpân pe aprecierea pe care i-o aplică. 
Zilnic putem constata că oamenii trag de fapt din 
experienţele pe care le trăiesc concluziile cele mai diverse. 
Să presupunem, de exemplu, un om care face în mod 
obişnuit o greşeală oarecare. Chiar dacă reuşim să-l 
convingem că greşeşte, rezultatele vor diferi de la individ 
la individ. Se poate ca unul să tragă concluzia că ar fi 
timpul să se dezbare de obişnuinţa sa. Un altul va riposta 
că, dat fiind faptul că de atâta amar de vreme acţionează 


astfel, îi este imposibil să facă altfel. Un al treilea va 
imputa părinţilor săi greşeala educaţiei primite: va susţine 
că nimeni nu s-a îngrijit niciodată de dânsul, sau că a fost 
tratat cu prea multă indulgență, sau, dimpotrivă, prea 
aspru; orice ar fi, el rămâne la modul său de a proceda. La 
drept vorbind, ultimii doi se dau de gol, arătând că ei 
înţeleg să dispună de o acoperire, de justificare. În felul 
acesta, nu fără o aparentă motivare, ei pot totdeauna să se 
sustragă în mod prevăzător de la autocritică. Ei nu ar fi 
niciodată vinovaţi, vina pentru tot ceea ce nu au reuşit ei 
să facă revenind mereu altora. Neluând în considerare 
faptul că nu fac niciun efort ca să evite greşeala, ei 
persistă, nu fără ardoare, în aceasta, pe când educaţia 
deficitară nu se face vinovată de comportamentul lor decât 
în măsura în care o vor ei. Semnificaţia multiplă a 
experienţelor de viaţă, posibilitatea de a trage din ele 
concluzii divergente ne fac să înţelegem de ce un om nu-şi 
schimbă felul său de a fi (seine Gangart), ci mai degrabă îşi 
suceşte şi răsuceşte în aşa fel trăirile până când acestea 
ajung să se ajusteze cu felul său de a fi. Se pare că lucrul 
cel mai greu pentru om este acela de a se cunoaşte pe sine 
însuşi şi de a se schimba. 

Dacă cineva ar dori să încerce să formeze oameni 
mai buni, s-ar găsi într-o mare încurcătură în cazul în care 
nu ar dispune de experienţa şi faptele acumulate ca 
urmare a cunoaşterii omului. Poate că va opera, ca şi până 
atunci, la suprafaţă, crezând că din moment ce lucrul a 
luat un nou aspect, o altă nuanţă, a reuşit cumva 

să introducă o schimbare. Prezentând cazurile reale, 
ne vom putea convinge cât de puţin duc la transformarea 
practică a unui om asemenea procedee; atât timp cât linia 
de mişcare a individului nu a suferit ea însăşi o modificare, 
nu poate fi vorba decât de pură aparenţă, repede 
spulberată. Procesul schimbării unui om nu este deloc 
uşor, cerând chibzuinţă, răbdare şi, mai presus de toate, 
înlăturarea oricărei vanităţi personale, întrucât celălalt nu 


are nicidecum obligaţia de a fi obiectul vanităţii noastre. În 
afară de aceasta, este necesar ca procesul să fie în aşa fel 
condus încât să fie asimilabil pentru celălalt. Pentru că 
este de la sine înţeles că oricine poate refuza o mâncare, 
fie ea cât de apetisantă, din moment ce nu-i este oferită 
aşa cum se cuvine. 

Cunoaşterea omului comportă încă o latură, la fel de 
importantă, reprezentată de aşa-numitul său aspect social. 
Este neîndoielnic faptul că oamenii s-ar comporta mai bine 
unii faţă de alţii, că ei s-ar apropia mult mai mult, dacă şi- 
ar înţelege mai bine resorturile interioare. Pentru că, în 
acest caz, le-ar fi cu neputinţă să se înşele unii pe alţii. 
Această posibilitate de inducere în eroare constituie un 
pericol imens pentru societate. Acesta este pericolul pe 
care trebuie să-l demonstrăm noi semenilor noştri pe care 
vrem să-i iniţiem într-ale vieţii. Ei trebuie să devină 
capabili să recunoască tot ceea ce este inconştient în viaţă, 
toate deghizările, disimulările, măştile, şiretlicurile şi 
perfidiile, spre a-i putea avertiza pe cei pândiţi de 
asemenea primejdii şi a le veni în ajutor. Numai 
cunoaşterea omului, conştient practicată, ne va sluji în 
această direcţie. 

Prezintă, de asemenea, interes întrebarea cine este 
indicat, la drept vorbind, să dobândească şi să exercite 
cunoaşterea omului. Am şi arătat că nu este posibil ca 
această ştiinţă să fie cultivată doar pe un plan teoretic. 
Simpla însuşire a tuturor regulilor nu este suficientă, 
necesară fiind transpunerea acestora în practică şi 
studierea aprofundată a conexiunilor, înţelegerea lor, 
pentru ca ochiul să înveţe să privească mai în profunzime 
decât ne-a îngăduit-o experienţa anterioară. Aceasta este 
forţa propulsivă care ne determină să abordăm din punct 
de vedere teoretic cunoaşterea omului. Dar nu putem 
însufleţi cu adevărat această ştiinţă dacă nu pătrundem în 
viaţă, dacă nu verificăm şi nu aplicăm în practică 
principiile descoperite. Întrebarea de mai sus ni se impune 
şi datorită faptului că noi am reţinut, din perioada în care 
am fost educați, mult prea puţine şi uneori inexacte date, 


aşa încât educaţia noastră, chiar şi în prezent, nu este 
indicată să ne furnizeze o utilă cunoaştere a omului. 
Fiecare copil este lăsat în voia sa în ceea ce priveşte 
gradul de dezvoltare, cât şi extragerea unor principii de 
morală practică din lecturile sau din experienţele sale de 
viaţă. Nu există, de altfel, nicio tradiţie în cultivarea 
cunoaşterii omului. Nu există în acest domeniu nicio 
concepţie sistematică, cunoaşterea omului găsindu-se cam 
în situaţia chimiei pe timpul când încă mai era alchimie. 
Dacă îi trecem în revistă pe cei care, în haosul care 
domneşte în domeniul educaţiei, au cea mai favorabilă 
ocazie de a se iniţia întrucâtva în cunoaşterea omului, 
constatăm că sunt oameni care încă nu s-au rupt din 
angrenajul social şi care, într-un fel sau altul, mai 
păstrează contactul cu semenii şi viaţa, rămânând, în 
consecinţă, optimişti sau cel puţin pesimişti militanti, 
dintre acei pe care pesimismul încă nu i-a dus la 
resemnare. Dar, în afara contactului social, mai este 
necesară şi o experienţă de viaţă. Ajungem, astfel, la 
următoarea concluzie: adevărata cunoaştere a omului, 
date fiind lacunele educaţiei noastre, nu este atribuită de 
fapt decât unui singur tip de om, „păcătosul care se 
căieşte”, acela care a trecut prin toate meandrele vieţii 
psihice şi s-a lecuit, sau cel puţin s-a găsit aproape de o 
asemenea situaţie. Bineînţeles că pot exista şi alte cazuri, 
îndeosebi cazul oamenilor capabili să înţeleagă ceva din 
exemplul altora sau al celor dotați cu o rară sensibilitate. 
Dar cel mai bun cunoscător de oameni va fi, desigur, acela 
care el însuşi a trăit toate aceste patimi omeneşti. 
Păcătosul care se căieşte pare să fie nu numai pentru 
vremurile de azi, ci şi pentru timpurile în care au luat fiinţă 
religiile, acel tip căruia i s-a conferit cea mai înaltă valoare 
şi care stă mai presus de o mie de oameni integri. Dacă ne 
întrebăm cum de stau lucrurile aşa, trebuie să 
recunoaştem că un om care s-a ridicat deasupra 
vicisitudinilor existenţei, smulgându-se din mocirlă, care a 
găsit puterea să lase toate acestea în urma lui şi să se 
înalțe, va fi în mod necesar cel mai bun cunoscător atât al 


părţilor bune, cât şi al celor rele ale vieţii. Din acest punct 
de vedere nu-l întrece nimeni şi, mai înainte de toate, nu 
omul integru. 

Din cunoaşterea psihicului uman rezultă în mod 
automat o îndatorire, o misiune care, pe scurt, constă în a 
sfărâma cadrul care-l înăbuşe pe om, cadrul care se 
dovedeşte impropriu pentru viaţă, înlăturând falsa 
perspectivă care îl face să rătăcească şi prezentându-i o 
altă perspectivă, mai favorabilă vieţii colective şi 
posibilităţilor de fericire pe care le oferă acest mod de 
existenţă, o economie intelectuală (einc Denkdkonomie) 
sau, ca să fim mai modeşti, un alt cadru de viaţă, dar unul 
în care sentimentul comuniunii sociale să joace rolul 
predominant. Nu intenţionăm deloc să ajungem la o 
configuraţie ideală a dezvoltării psihice. Dar se va 
recunoaşte că adesea punctul de reper ferm (der 
Standpunkt) constituie prin el însuşi un ajutor enorm în 
viaţa celui care colindă şi rătăceşte, pentru că, în rătăcirile 
sale, el are sentimentul sigur al direcţiei în care a eşuat. 
Determiniştii riguroşi, care fac ca tot ceea ce i se întâmplă 
omului să depindă de interacţiunea permanentă dintre 
cauză şi efect, nu vor admite lesne acest considerent. Căci 
este sigur că determinismul cauzal devine cu totul altceva, 
că efectele unei experienţe de viaţă se transformă radical 
în cazul în care în om există o forţă, un motiv viu, anume 
cunoaşterea de sine, înţelegerea din ce în ce mai profundă 
a ceea ce se petrece în sine şi a surselor generatoare. Din 
acel moment el devine un alt om, de care niciodată nu va 
putea face abstracţie. 

NOTE 

„Nervenheilkunde”, în textul original. (Nota trad.) 

2 „von der Sciwblone", în textul original. (Nota trad.) 

3 „seine Eigenarv. In textul original. (Nota trad.) 

4 „als fiertiges Produkl', în textul original. (Nota 
trad.) 

Capitolul I 

VIAŢA PSIHICĂ A OMULUI 


1. NOŢIUNEA DE PSIHIC ŞI CONDIŢIA VIEŢII 
PSIHICE. 

Faptul de a fi animate nu-l atribuim propriu-zis decât 
organismelor vii mobile. Psihicul 1 stă în cea mai intimă 
relaţie cu mişcarea liberă, în cazul organismelor imobile, 
solid înrădăcinate, cu greu s-ar putea vorbi de o viaţă 
psihică, aceasta fiindu-le, de altfel, absolut de prisos. Să 
reflectăm numai ce absurditate ar reprezenta faptul de a 
atribui sentimente şi gânduri unei plante imobile care, 
aşteptându-se la vreo suferinţă, nu ar putea să se 
deplaseze în niciun fel spre a se pune la adăpost; cum să 
admitem că planta ar avea rațiune sau liberă voinţă, din 
moment ce acestea sunt din capul locului excluse? Voința, 
raţiunea plantei ar rămâne veşnic sterile. 

Vedem, prin urmare, cât de netă este deosebirea 
dintre plantă şi animal, dată fiind absenţa sau prezenţa 
vieţii psihice, şi observăm numaidecât uriaşa însemnătate 
pe care o are conexiunea dintre mişcare şi viaţa psihică. 
Rezultă că în dezvoltarea vieţii psihice trebuie inclus tot 
ceea ce ţine de mişcare, ceea ce poate fi legat de 
dificultăţile unei deplasări şi că viaţa psihică este chemată 
să elaboreze previziuni, să acumuleze experienţă, să 
dezvolte o memorie, făcându-le utile pentru practica 
dinamică a existenţei. 

Putem stabili astfel, în primul rând, că dezvoltarea 
vieţii psihice este corelată cu mişcarea şi că progresul 
funcţiilor psihice este condiţionat de această liberă 
mobilitate a organismului, întrucât mobilitatea este 
excitantă, ea care şi stimulează dezvoltarea tot mai 

Intensă a vieţii psihice. Să ne imaginăm o persoană 
căreia i s-a interzis orice mişcare; întreaga sa viaţă psihică 
ar fi condamnată la stagnare. „Numai libertatea zămisleşte 
coloşi, pe când constrângerea perverteşte şi ucide”. 

2. FUNCŢIA ORGANULUI PSIHIC. Dacă privim din 
acest punct de vedere funcţia vieţii psihice, devine limpede 


faptul că ne găsim aici în prezenţa dezvoltării unei 
capacităţi native, menită să reprezinte un organ de atac, 
de apărare sau de securitate, un organ de protecție, după 
cum situaţia organismului viu impune ofensiva sau 
defensiva. Aşadar, nu putem vedea în viaţa psihică decât 
un complex de măsuri ofensive şi defensive, prin care se 
acţionează asupra lumii spre a se asigura menţinerea 
organismului uman şi dezvoltarea sa. Această condiţie fiind 
stabilită, survin altele, importante pentru înţelegerea a 
ceea ce vrem noi să definim a fi psihicul. Nu ne putem 
imagina o viaţă psihică izolată, ci numai una legată de tot 
ceea ce o înconjoară, receptând excitaţiile venite din afară 
şi răspunzându-le într-un fel sau altul, dispunând de 
posibilităţile şi de forţele necesare asigurării organismului, 
în luptă sau în alianţă cu mediul ambiant, pentru a-i 
garanta existenţa. 

Conexiunile care ni se deschid acum în faţa ochilor 
sunt multiple şi diverse. Ele privesc în primul rând 
organismul însuşi, specificul omului, corporalitatea sa, 
avantajele şi inconvenientele. Dar acestea nu sunt decât 
noţiuni relative, deosebirea fiind mare, după cum cutare 
sau cutare forţă sau un anumit organ prezintă un avantaj 
sau un inconvenient, ca rezultat al situaţiei în care se află 
individul. Este astfel cunoscut că, într-un anumit sens, 
piciorul omului este o mână atrofiată. Pentru un animal 
căţărător, de exemplu, faptul acesta ar fi un grav 
inconvenient, dar pentru om, care umblă pe sol, avantajul 
este de aşa natură încât nimeni nu ar dori să aibă, în loc de 
picior, o mână ca toate mâinile. In general constatăm, în 
viaţa personală, ca şi în viaţa tuturor popoarelor, că 
inferiorităţile valorice (Min-derwertigkeiten) nu sunt de 
interpretat ca şi cum ele ar ascunde în ele toate 
inconvenientele, totul depinzând de situaţie. Bănuim că un 
teren extrem de vast se deschide investigaţiilor referitoare 
la raporturile existente între viaţa psihică a omului şi 
ansamblul cerinţelor naturii cosmice, cum sunt alternanţa 
zilei cu noaptea, intensitatea radiaţiei solare, mobilitatea 
atomilor etc. Înseşi aceste influenţe se află în cea mai 


intimă relaţie cu originalitatea vieţii noastre psihice. 

3. FINALITATEA ÎN VIAŢA PSIHICĂ. Ceea ce putem 
sesiza înainte de toate din impulsurile psihice este tocmai 
mişcarea însăşi, îndreptată spre un scop. De aceea trebuie 
spus că am comite un paralogism dacă ne-am reprezenta 
psihicul omului ca pe un tot static; dimpotrivă, ni-l putem 
reprezenta doar sub forma unor forţe dinamice care 
pornesc de la o bază unică şi tind spre un scop unic. Chiar 
şi în noţiunea de adaptare găsim această năzuinţă spre 
scop. Viaţa psihică este de neconceput fără un scop către 
care are loc mişcarea, dinamica, scopul fiind parte 
componentă a vieţii psihice. 

Aşadar, viaţa psihică a omului este determinată de 
un scop. Niciun om nu poate gândi, simţi, voi sau chiar 
visa fără ca toate acestea să fie determinate, condiţionate, 
limitate, dirijate de un scop care îi stă în faţă. Acesta 
rezultă aproape de la sine în legătură cu trebuinţele 
organismului faţă de lumea exterioară şi în legătură cu 
răspunsul pe care organismul îl are de dat în mod necesar 
în această privinţă. Fenomenele corporale şi psihice ale 
omului corespund acestei viziuni fundamentale. O 
dezvoltare psihică nu este de conceput decât în cadrul pe 
care l-am descris, ca o dezvoltare îndreptată spre un scop 
oarecare, generat de forţele arătate. Scopul poate avea un 
caracter mobil sau poate fi un scop fix. 

Toate fenomenele psihice pot fi concepute drept o 
pregătire pentru ceva ce trebuie să se întâmple. Se pare că 
organismul psihic (das seelische Organ) nu poate fi altfel 
considerat decât ca având în faţa sa un scop, psihologia 
individuală privind toate fenomenele psihicului uman prin 
prisma dirijării lor spre un scop. 

Dacă cunoaştem țelul unui om şi suntem informaţi 
întrucâtva asupra lumii în care el trăieşte, atunci 
cunoaştem şi semnificaţia actelor sale expresive şi le 
putem interpreta în contextul pregătirii pentru atingerea 
acelui ţel. Ştim ce acţiuni urmează să întreprindă acest 
om, aşa cum ştim ce drum urmează o piatră când o lăsăm 
să cadă de la o înălţime dată. Numai că psihicul nu se 


supune nici unei legi naturale, deoarece scopul care îi stă 
înainte nu este imuabil, ci 

schimbător. Dar când cineva întrezăreşte un scop, 
mişcarea psihică are loc în mod necesar, ca şi cum ar 
guverna aici o lege a naturii, după care suntem constrânşi 
să acţionăm. Cu toate acestea, în viaţa psihică nu există 
nicio legitate naturală, în acest domeniu omul însuşi 
făcându-şi legile. Dacă ulterior acestea îi apar drept nişte 
legi ale naturii, este o iluzie de ordin cognitiv; crezând în 
stabilitatea lor, în modul lor determinat de a acţiona, voind 
să le confirme ca atare, însăşi mâna omului intră aici în 
joc. Dacă, de exempllu, cineva intenţionează să picteze un 
tablou, vom putea observa la el întregul comportament al 
omului care are în faţa ochilor un asemenea scop. El va 
face toate operaţiile cu o consecvență absolută, ca şi cum 
ar fi vorba de o lege a naturii. Este el însă constrâns să 
picteze acest tablou? 

Există, prin urmare, deosebire între actele naturii şi 
acelea ale vieţii psihice a omului. Decurg de aici litigiile cu 
privire la libertatea de voinţă a omului, care astăzi par a-şi 
găsi rezolvarea în admiterea faptului că voinţa umană nu 
ar fi liberă. Este drept că ea îşi pierde libertatea de îndată 
ce se leagă de un scop. Şi cum scopul provine atât de 
adesea din condiţionarea cosmică, animală şi socială a 
omului, fireşte că viaţa sa psihică trebuie să ne apară ca 
supunându-se unor legi inflexibile. Dar atunci când, de 
exemplu, se neagă şi se combate conexiunea sa cu 
colectivitatea, când se refuză adaptarea teoriei la fapte, 
toate aceste conformităţi la lege pe care le prezintă viaţa 
psihică sunt suprimate şi apare o nouă legitate, 
condiţionată chiar de noul scop. Într-un mod analog, legea 
colectivităţii nu mai acţionează asupra unui om care şi-a 
pierdut speranţa în viaţă şi care caută să lichideze cu toţi 
semenii săi. Se impune, deci, să subliniem că numai 
stabilirea unui scop face ca în viaţa psihică să se producă 


cu necesitate mişcarea. 

Este posibil şi procedeul invers, anume ca, pornind 
de la scopuj aflat în faţa unui om, să tragem concluzii cu 
privire la acţiunile sale. La drept vorbind calea aceasta 
este mai importantă, deoarece mulţi oameni încă nu şi-au 
clarificat scopul. De fapt aceasta şi este calea obişnuită pe 
care trebuie s-o urmăm în edificarea ştiinţei noastre, care 
are ca obiect cunoaşterea omului. Ea nu este însă la fel de 
simplă ca prima, dat fiind faptul că acţiunile oamenilor 
comportă interpretări multiple. Putem, de altfel, să luăm în 
considerare şi să comparăm mai multe acte ale unui om, să 
trasăm vectori. Putem ajunge la descifrarea caracterului 
unui om încercând să legăm printr-o linie atitudinile, 
formele sale de manifestare în două puncte diferite ale 
vieţii acestui om. Punem în felul acesta stăpânire pe un 
sistem a cărui aplicare dă impresia unei orientări unitare2. 
Putem astfel descoperi că o structură infantilă de 
comportament se regăseşte, adesea într-un mod 
surprinzător, până la vârste foarte înaintate. Un exemplu 
ne va lămuri: 

Un bărbat în vârstă de 30 de ani, extraordinar de 
zelos, a obţinut, în pofida greutăților întâmpinate, bune 
rezultate şi a devenit o persoană de prestigiu. 
Prezentându-se la medic într-o stare de accentuată 
depresiune psihică, el acuza dezgustul faţă de muncă şi 
viaţă. Era pe cale de a se logodi, dar privea viitorul cu o 
mare neîncredere, îl chinuia o cumplită gelozie şi exista 
riscul de a strica logodna. Faptele invocate de dânsul nu 
erau prea convingătoare; fetei nu-i putea de fapt aduce 
niciun reproş. Bizara neîncredere pe care o manifesta ne 
dădea de bănuit că făcea parte din acei oameni, nu puţini 
la număr, care se confruntă cu semenii lor, se simt atraşi 
de ei, dar în acelaşi timp adoptă o poziţie ofensivă şi, 
otrăviţi de suspiciune, distrug tocmai ceea ce vor să 
edifice. Ca să tragem vectorul de care am vorbit mai sus, 
este necesar să punem în evidenţă o întâmplare din viaţa 
sa şi să încercăm să o comparăm cu poziţia sa actuală. 
Potrivit experienţei noastre, este necesar să avem în 


vedere impresiile din prima copilărie, ştiind prea bine că 
ceea ce aflam în legătură cu aceasta nu suportă totdeauna 
rigorile unui examen obiectiv. Prima sa amintire din 
copilărie era următoarea: era la piaţă, cu mama şi cu 
fratele său mai mic. În îmbulzeală, mama l-a luat în braţe 
pe el, cel mai mare. Când şi-a dat apoi seama de greşeală, 
l-a lăsat jos şi l-a luat în braţe pe celălalt, pe când el, 
tulburat, abia se ţinea în urma ei. Avea pe atunci patru ani. 
După cum se poate observa, evocând această amintire, el 
face să răsune coarde similare cu acelea pe care le-am 
auzit atunci când îşi descria suferinţa: el nu-i sigur că este 
cel preferat şi nu poate suporta ideea ca preferatul să fie 
altcineva. Când i se atrage atenţia asupra acestei stări de 
lucruri, este extrem de surprins şi recunoaşte îndată 
relaţia stabilită. 

Scopul spre care sunt îndreptate acţiunile prin care 
se exprimă un om ni se conturează cu claritate dacă ţinem 
seama de impresia produsă copilului de lumea exterioară. 
Idealul, țelul existenţial al omului se formează încă din 
primele sale luni de viaţă, dat fiind faptul că acele impresii 
primare, cărora copilul le răspunde fie cu bucurie, fie cu 
nemulţumire, îndeplinesc un rol cardinal în evoluţia sa, 
prefigurându-i imaginea despre lume. Cu alte cuvinte, 
bazele factorilor vieţii sale psihice, accesibili pentru noi, se 
şi pun pe când copilul mai este încă în scutece. În 
continuare, acestea sunt necontenit perfecţionate, fiind 
transformabile şi susceptibile de a suferi multiple 
influenţe. Schimbările cele mai diverse au loc ca urmare a 
faptului că îl obligăm pe copil să ia anumite atitudini, ca 
răspuns la cerinţele vieţii. 

Nu se poate să nu dăm dreptate, aşadar, acelor 
cercetători care susţin că trăsăturile de caracter ale unui 
om se recunosc de pe când copilul este încă sugar, de unde 
mulţi trag concluzia că avem de-a face cu un fenomen 
psihic ereditar. Să ne fie însă permis să considerăm că este 


prejudiciabilă pentru colectivitate ideea după care 
caracterul omului ar fi moştenit de la părinţi, ceea ce îl 
împiedică pe educator să se consacre cu încredere misiunii 
sale. Observaţie întărită prin faptul că ideea caracterului 
înnăscut serveşte cel mai adesea celui care o invocă 
pentru a se degaja de responsabilitatea ce-i revine, 
contravenind astfel, fireşte, îndatoririlor educaţiei. 

O condiţie esenţială care participă la structurarea 
scopului este aceea care acţionează prin intermediul 
influenţei exercitate de cultură. Ea instituie, ca să spunem 
aşa, o barieră de care forţa copilului nu încetează de a se 
lovi, până ce găseşte o cale care i se pare practicabilă, 
făgăduindu-i realizarea dorințelor şi, pentru viitor, 
securitatea şi adaptarea. Curând vom putea recunoaşte cât 
de trainică este securitatea la care copilul râvneşte şi câta 
securitate îi garantează sacrificarea pe altarul culturii. Nu 
este pur şi simplu o asigurare împotriva pericolului, ci, ca 
într-o maşină bine pusă la punct, se adaugă şi un alt 
coeficient de securitate, care poate garanta încă şi mai 
bine menţinerea organismului uman. Copilul şi-l procură 
pretinzând, în afară de cota de securitate dată, de 
satisfacerea instinctelor sale, un anumit supliment care 
depăşeşte necesarul simplei sale conservări, al dezvoltării 
sale armonioase. Prin aceasta îşi face loc în viaţa sa 
psihică o nouă dinamică. Linia de orientare pe care o 
observăm aici foarte desluşit este aceea a vanitățiiă. 
Copilul vrea, întocmai ca un adult, să obţină mai mult 
decât toţi ceilalţi, aspirând la o superioritate care va trebui 
să-i aducă acea securitate şi adaptare şi să i le garanteze, 
aşa cum i s-au înfăţişat iniţial ca scop. În felul acesta el 
tălăzuie şi în viaţa sa psihică se iscă o agitaţie care adesea 
se accentuează. Ne putem reprezenta, de exemplu, că 
influenţele cosmice, eventual, obţin prin constrângere o 
reacţie mai puternică. Sau când, aflat în faţa primejdiei, 
omul se  înfricoşează4,  necrezându-se la înălţimea 
misiunilor sale, vom observa din nou o scădere de tonus, 
ceea ce înseamnă că se afirmă încă şi mai limpede nevoia 
de superioritate (die Forderung nach Uberlegenheit). 


Se poate întâmpla ca în acest caz fixarea scopului să 
aibă loc în aşa fel încât individul să încerce prin aceasta să 
scape de dificultăţi. Se poate constata apariţia unui om 
care să întruchipeze ceva cât se poate de omenesc, tipul 
de om care, aflat la ananghie, fie că dă înapoi cuprins de 
teamă, fie că încearcă să se refugieze în vreun colţişor 
liniştit, spre a evita, cel puţin provizoriu, conformarea la 
cerinţele care i se impun. Aceasta ne dă posibilitatea să 
înţelegem că reacțiile psihicului uman nu au nicidecum un 
caracter definitiv, ele neputând fi decât răspunsuri 
provizorii, care nu pot revendica o deplină exactitate. 
Îndeosebi în ceea ce priveşte dezvoltarea psihicului 
copilului, căruia nu trebuie să-i aplicăm aceeaşi măsură ca 
adulţilor, se cuvine să luăm aminte că avem de-a face cu 
fixarea unor scopuri absolut provizorii. In cazul copilului, 
trebuie să privim mai departe şi să ne reprezentăm unde l- 
ar putea duce forţa pe care o vedem acţionând în el. Iar 
dacă ne transpunem în sufletul copilului, înţelegem clar că 
aceste manifestări ale forţei sale nu reflectă altceva decât 
hotărârea sa mai mult sau mai puţin fermă de a se adapta 
definitiv la prezent şi viitor. Starea de spirit inerentă 
acestei tendinţe poate fi orientată diferit. O direcţie o 
constituie optimismul, copilul având încredere în puterea 
sa de a se achita de sarcinile care-i revin. Optimismul se va 
manifesta prin trăsături de caracter proprii omului care 
consideră că sarcinile sale sunt rezolvabile. De partea 
opusă se situează trăsăturile care ţin de pesimism. 

Dacă reflectăm asupra scopului unui copil care nu se 
crede capabil să-şi ducă la bun sfârşit sarcinile, ne putem 
reprezenta în acelaşi timp ceea ce se petrece în sufletul 
unui astfel de copil. Descoperim aici şovăiala, timiditatea, 
închiderea în sine, neîncrederea şi toate celelalte trăsături 
prin care cel slab încearcă să se apere. Scopul său este în 
afara graniţelor posibilului, departe în spatele frontului 
vieţii. 

NOTE 


Capitolul II 

ESENȚA SOCIALĂ A VIEŢII PSIHICE 

1 „die Seele”, în textul original. (Nota trad.) 

2 „einer einheitlichen Richtung”, în textul original. 
(No 

3 „Uberhebung”, în textul original. (Nota trad.) 

4 „die Seele sich ângstigt”, în original. (Nota trad.) 

Ca să înţelegem ceea ce se petrece într-un om, este 
necesar să supunem examenului atitudinea acestuia faţă 
de semeni. Raporturile interumane sunt în parte date în 
mod natural şi, ca atare, sunt susceptibile de modificări, 
dar ele se încadrează şi în relaţii structurate conform unui 
plan, aşa cum se observă în special în viaţa politică a 
popoarelor, în formarea statelor, în general în colectivităţi. 
Viaţa psihică a omului nu poate fi înţeleasă fără a cerceta 
în acelaşi timp asemenea conexiuni. 

1. ADEVĂRUL ABSOLUT. Viaţa psihică a omului nu 
este în stare să se guverneze în mod liber, ci se găseşte în 
permanenţă în faţa unor sarcini stabilite de undeva din 
afară. Toate aceste sarcini sunt inseparabil legate de 
logica vieţii în comun a oamenilor, condiţie esenţială care 
acţionează neîntrerupt asupra individului şi care nu se lasă 
influenţată de el decât într-o anumită măsură. Aşadar, dacă 
ţinem seama de faptul că nu putem sesiza totalitatea 
condiţiilor vieţii umane în societate, dat fiind că ele sunt 
prea numeroase, şi că aceste condiţii stau totuşi la baza 
unei anumite conduite, este limpede că nu ne găsim 
niciodată în situaţia de a elucida complet obscurităţile unei 
vieţi psihice cu care avem de-a face, dificultate cu atât mai 
mare cu cât ne îndepărtăm de relaţiile sociale care ne sunt 
familiare. 

Rezultă, pe de altă parte, ca o cerinţă fundamentală a 
promovării cunoaşterii omului, că se impune să includem 
în calculul nostru, ca pe un adevăr absolut, regulile 
imanente de existenţă ale unui grupl, aşa cum se 
manifestă ele de la sine pe această planetă în organizarea 


limitată a corpului omenesc şi în performanţele sale, 
adevăr absolut de care nu ne putem apropia decât încet, 
adesea după ce am depăşit o serie de greşeli şi rătăciri. 

O parte importantă a acestor cerinţe fundamentale 
este pusă în evidenţă de concepţia materialistă a istoriei, 
elaborată de Marx şi Engels. Potrivit acestei teorii, baza 
economică, mijloacele tehnice cu ajutorul cărora un popor 
îşi asigură existenţa sunt cele care condiţionează 
„suprastructura ideologică”, gândirea şi comportamentul 
oamenilor. Există până aici concordanţă cu concepţia 
noastră, a „logicii active a vieţii umane în comunitate”, a 
„adevărului absolut”. Dar istoria şi, înainte de toate, 
viziunea noastră asupra vieţii individuale, ceea ce am 
numit psihologia individuală (Individualpsychologic), ne 
învaţă că viaţa psihică umană răspunde adesea prin erori 
impulsurilor determinate de principiile economice, de care 
ea nu se desprinde decât cu mare greutate. Drumul nostru 
către „adevărul absolut” trece prin nenumărate erori. 

2. NECESITATEA VIEŢII ÎN COMUN. Obligativitatea 
vieţii în comun este tot atât de naturală ca şi 
obligativităţile pe care le impun oamenilor bunăoară 
climatul, protecţia împotriva frigului, construcţia de 
locuinţe şi altele de felul acesta. Deşi într-o formă încă 
neinteligibilă, observăm o asemenea constrângere la viaţa 
în comun în cazul religiei, unde sanctificarea formelor 
sociale serveşte drept liant, în locul gândirii 
comprehensive. Dacă în primul caz condiţiile vieţii sunt 
determinate pe plan cosmic, în celălalt caz ele sunt 
determinate pe plan social, dată fiind existenţa colectivă a 
oamenilor, regulile şi normele legale care rezultă de aici. 
Cerinţele colectivităţii au reglat în aşa fel relaţiile dintre 
oameni încât ele au apărut de la bun început ca un „adevăr 
absolut”, de la sine înţeles. Pentru că societatea a 
preexistat vieţii individuale a oamenilor. Nu există în 
istoria culturii umane nicio formă de viaţă fără caracter 
social. Nicăieri oamenii nu au apărut altfel decât în 
societate. _ 

Fenomenul este lesne de explicat. In întregul regn 


animal predomină legea, principiul potrivit căruia toate 
speciile care nu se dovedesc a fi ajuns, într-un context 
natural, la un grad de dezvoltare deosebit de ridicat nu 
acumulează noi forţe decât prin asociere, cale care le 
permite apoi să acţioneze în exterior într-un mod nou, 
original. Genul uman serveşte şi el acestui scop al 
asocierii, organul psihic al omului fiind în totalitatea sa 
impregnat de condiţiile unei vieţi în comunitate. Darwin 
remarcase la timpul său că niciodată nu sunt de găsit 
animale slabe care să trăiască izolat. În rândul acestora 
trebuie trecut îndeosebi omul, din moment ce el nu este 
îndeajuns de puternic ca să poată trăi singur. El nu ar fi 
capabil să-i opună naturii decât o slabă rezistenţă, având 
nevoie de o mulţime de resurse ca să-şi asigure existenţa. 
Să ne imaginăm un om în situaţia de a trebui să vieţuiască 
singur într-o pădure virgină, lipsit de mijloacele oferite de 
civilizaţie. El ne-ar apărea incomparabil mai ameninţat 
decât orice altă specie de vieţuitoare, neputând nici alerga 
destul de repede, nedispunând nici de forţa musculară a 
animalelor puternice, nici de dinţii fiarelor de pradă, nici 
de fineţea auzului sau de agerimea văzului unora dintre 
ele, aşa încât să scape teafăr din situaţii critice. El este 
nevoit să facă eforturi extraordinare, fie şi numai spre a-şi 
asigura dreptul la existenţă şi a evita pieirea. Hrana sa 
este pretențioasă şi modul său de viaţă cere o protecţie 
excesivă. 

Este, prin urmare, de înţeles faptul că omul nu s-a 
putut menţine decât situându-se în condiţii extrem de 
favorabile. Acestea nu i-au fost date decât de viaţa în grup, 
care s-a dovedit o necesitate, deoarece numai viaţa 
colectivă îi permite omului, printr-un fel de diviziune a 
muncii, să-şi asume sarcini care pe individul izolat l-ar fi 
dus în mod fatal la dispariţie. Numai diviziunea muncii a 
fost capabilă să-i procure omului arme de atac şi de 
apărare şi, în general, toate bunurile de care avea 
trebuinţă spre a supravieţui, bunuri pe care le includem 
astăzi în noţiunea de cultură. Dacă luăm în considerare în 
ce condiţii dificile vin pe lume copiii, câte măsuri absolut 


speciale sunt de luat în asemenea împrejurări, pe care 
individul izolat nu le-ar putea lua fie şi cu preţul celor mai 
mari osteneli, dacă ţinem seama de mulţimea bolilor şi 
infirmităţilor care ameninţă o fiinţă umană şi, cu atât mai 
mult, un sugar - ceea ce nu se întâlneşte 

nicăieri în regnul animal -, atunci înţelegem cât de 
mare este grija pe care o solicită menţinerea societăţii 
omeneşti şi intuim clar necesitatea coeziunii sociale. 

3. SECURITATE ŞI ADAPTARE. Având în vedere cele 
expuse până aici, se impune să afirmăm că, în ceea ce 
priveşte structura sa naturală, omul este o fiinţă inferioară. 
Dar această inferioritate  constitutivă, pe care şi-o 
conştientizează ca pe un sentiment de neimplinire şi de 
insecuritate, acţionează ca un stimulent permanent? în 
direcţia descoperirii unei căi de adaptare la viaţă, cale pe 
care să-şi creeze situaţii în care să fie echilibrate 
dezavantajele poziţiei omului în natură. Este vorba, în 
fond, tot despre organul său psihic, care are capacitatea 
de a realiza adaptarea şi securitatea. Ar fi fost mult mai 
greu să se facă din animalul uman originară, cu ajutorul 
unor produse de evoluţie biologică, cum sunt coarnele, 
ghearele sau colții, un exemplar în stare să înfrunte natura 
vrăjmaşă. Numai organul psihic putea să-i vină în ajutor 
realmente rapid, înlocuind ceea ce omului îi lipsea ca 
valență organică. Şi tocmai stimulentul degajat de 
permanentul sentiment al neîmplinirii l-a făcut pe om să-şi 
dezvolte previziunea şi a adus psihicul său la stadiul de 
organ al gândirii, afectivității şi acţiunii, cum îl găsim 
astăzi. Şi dat fiind faptul că în aceste demersuri, în aceste 
eforturi de adaptare societatea a jucat şi ea un rol esenţial, 
fireşte că încă de la început organul psihic s-a structurat în 
funcţie de condiţiile societăţii. Toate capacităţile sale s-au 
dezvoltat pe o bază care poartă în ea influenţa vieţii 
sociale. Fiecare gând al omului trebuie să se fi constituit în 
aşa fel încât să fie ajustat la societate. 

Dacă ne reprezentăm acum modul în care s-a 


progresat mai departe, ajungem la originea logicii, care 
poartă în sine cerința validării generale. Este logic numai 
ceea ce este universal valabil. Un alt rezultat clar al vieţii 
sociale îl identificăm în limbaj, o operă minunată, care îl 
distinge pe om de toate celelalte vieţuitoare. Este cu 
neputinţă să facem abstracţie de faptul că unui asemenea 
fenomen cum este limbajul i se aplică întru totul noţiunea 
de valabilitate generală, de unde concluzia că el îşi are 
originea în viaţa socială a oamenilor. Limbajul este absolut 
de prisos pentru o fiinţă care ar vieţui într-o totală izolare. 
El are sens doar în cazul vieţii în comun a oamenilor, caz în 
care este şi produsul şi liantul unei asemenea vieţi. O 
dovadă puternică a acestei coeziuni constă în faptul că 
oamenii care au trăit în condiţii care le-au limitat sau le-au 
interzis contactul cu semenii suferă aproape fără excepţie 
de carenţe de limbaj sau de incapacitatea de a comunica 
pe această cale. Este ca şi cum această legătură nu s-ar 
putea forma şi menţine decât atunci când contactul cu 
umanitatea este asigurat. Limbajul, deci, are o importanţă 
cu totul deosebită în dezvoltarea vieţii psihice a omului. 
Gândirea logică nu este posibilă fără premisa limbajului, 
care, permiţându-ne formarea noţiunilor, ne face capabili 
să operăm distincţii şi să elaborăm concepţii care nu sunt 
proprietate privată, ci, dimpotrivă, bun comun. De 
asemenea, gândirea şi sensibilitatea nu devin inteligibile 
decât dacă presupun o valabilitate generală, iar bucuria pe 
care o trăim în faţa frumosului nu-şi are întemeierea decât 
dacă admitem că sentimentul frumosului şi al binelui şi 
recunoaşterea acestora constituie în mod necesar un bun 
comun. Ajungem astfel la concluzia că noţiunile de rațiune, 
logică, etică şi estetică nu au putut fi generate decât în 
condiţiile vieţii colective a oamenilor şi că, pe de altă 
parte, ele constituie mijloace de coeziune destinate să 
prevină decadenţa culturii. 

Luând în considerare situaţia omului izolat, 
înţelegem de asemenea ce este voinţa. Voința nu 
reprezintă altceva decât un impuls de a trece de la un 
sentiment de neîmplinire la sentimentul împlinirii. Să 


simţim această orientare şi să-i dăm curs, aceasta se 
numeşte  „voinţă”. Orice act de voinţă se bizuie pe 
sentimentul de neîmplinire, de inferioritate, năzuind spre o 
stare de satisfacţie, de mulţumire, de împlinire axiologică. 

4. SENTIMENTUL DE COMUNIUNE SOCIALĂ. 
Înţelegem acum că regulile privind jocul, educaţia, 
superstiţia, totemul şi tabuul, legislaţia, necesare pentru a 
asigura dăinuirea speciei umane, trebuie de asemenea să 
figureze cu prioritate în ideea de comunitate. Am văzut 
aceasta în instituţiile religioase, după cum găsim cerinţele 
comunităţii şi în funcţiile cele mai importante ale organului 
psihic, regăsindu-le în cerinţele vieţii individului, ca şi în 
acelea ale 

colectivităţii. Ceea ce numim justiţie, ceea ce 
considerăm drept latura luminoasă a caracterului 
omenesc, nu este în esenţă decât transpunerea în realitate 
a imperativelor care decurg din viaţa în comun a 
oamenilor. Ele sunt acelea care au generat organul psihic. 
Aşa se face că încrederea, fidelitatea, sinceritatea, 
dragostea de adevăr etc. sunt de fapt cerinţe stabilite şi 
menținute printr-un principiu comunitar de o valabilitate 
generală. Ceea ce numim un caracter bun sau rău nu poate 
fi judecat decât din punctul de vedere al comunităţii. 
Caracterele, ca şi orice realizare ştiinţifică, politică sau 
artistică, nu se vor dovedi niciodată mari şi valoroase 
decât dacă au o valoare pentru obşte. Un portret ideal 
(Idealbild), după care măsurăm individualul, nu poate fi 
luat în considerare decât prin prisma valorii sale, a 
utilității pentru obşte. îl comparăm pe individ cu portretul 
ideal al omului comunitar (Gemeinsenaftsmensch), omul 
care se achită de sarcinile care i se încredinţează într-un 
mod general valabil, omul care a dezvoltat la sine 
sentimentul de comuniune socială (Gemcinschaftsgefiihl) 
în aşa fel încât - după o expresie a lui Furtm Wler4 - el 
„urmează regulile de existenţă ale societăţii omeneşti”. 
După cum se va vedea în cursul expunerii noastre, niciun 


om nu se poate dezvolta pe deplin fără a-şi cultiva şi pune 
în valoare îndeajuns sentimentul de comuniune socială. 

NOTE 

„Immanenten Spielregem einer Gruppe”, în textul 
original. (Nota trad.) 

2 „als ein fortwăhrender Reiz’, în textul original. 
(Nota trad.) 

3 „aus diesem urspr-ncglichen Tiermenschen”, în 
original. (Nota 

4 Carl Furimuller, unul dintre colaboratorii cei mai 
apropiaţi ai lui Adler, împreună cu care a redactat cele 
două volume intitulate Heilen und Bilden, primul (1914), 
purtând subtitlul Arzrlich-pădagogische Arbeiten des 
Verdns fur individualpsychologw, iar cel de-al doilea 
(1922), la care colaborează şi Ermin Wexberg, subtitlul 
Grundlagen der Erzichungskunst fiirărzte und Pădasogen. 
(Nota trad.) 

Capitolul III 

COPILUL ŞI SOCIETATEA 

Comunitatea instituie un anumit număr de cerinţe şi, 
prin ele, îşi exercită influenţa asupra tuturor normelor şi 
formelor vieţii noastre, ca şi asupra dezvoltării organului 
nostru de gândire. Ea este de asemenea întemeiată din 
punct de vedere organic. Punctele de legătură cu 
comunitatea se constată chiar şi în bisexualitatea omului, 
tocmai comunitatea, şi nu izolarea, fiind capabilă să 
satisfacă elanul vital (Lebensdrang) al individului, să-i 
garanteze securitatea şi bucuria de a trăi. Dacă examinăm 
lenta dezvoltare a copilului, constatăm că nu poate fi vorba 
de o dezvoltare a vieţii umane decât dacă există o 
comunitate protectoare. În afară de aceasta, legăturile 
vieţii aduc cu sine o diviziune a muncii, care nu operează o 
dezbinare a oamenilor, ci, dimpotrivă, determină coeziunea 
lor. Fiecare are datoria să muncească umăr la umăr cu 
ceilalţi, trebuie să se simtă asociatul lor şi, astfel, iau 
naştere raporturile esenţiale care, într-o formă sau alta, 
preexistă ca tendinţe în sufletul oamenilor. Vom urmări, în 
continuare, câteva dintre aceste legături, pe care copilul le 


găseşte gata formate. 

1. SITUAŢIA SUGARULUI. Copilul, care are atâta 
nevoie de ajutorul comunităţii, se află inclus într-un mediu 
care ia şi dă, cere şi duce la îndeplinire. El se vede pe sine, 
cu impulsurile sale, în faţa unor anumite dificultăţi 
insurmontabile pentru dânsul. Curând va învăţa să 
cunoască suferinţa generată de situaţia sa de copil, 
situaţie 

care structurează acel organ psihic ce are drept 
funcţie să prevadă şi să distingă linia directoare de 
satisfacere lesnicioasă a impulsurilor sale, de asigurare a 
unei vieţi suportabile. El observă mereu oameni capabili 
să-şi satisfacă mult mai uşor impulsurile şi care, deci, au 
un avantaj oarecare faţă de el. Ajunge astfel să aprecieze 
înălţimea care îţi permite să deschizi o uşă, puterea care 
altora le dă posibilitatea să ridice o greutate, poziţia 
socială care îi autorizează pe unii să dea ordine şi să se 
facă ascultați. In organul său psihic se iveşte ca un torent 
dorinţa de a creşte, spre a fi egalul sau superiorul 
celorlalţi, spre a-i depăşi pe cei care, grupaţi în jurul său, 
se poartă cu dânsul ca şi cum le-ar fi subordonat, dar care, 
de asemenea, se şi pleacă în faţa slăbiciunii copilului care 
este el; aşa încât el are două posibilităţi de a proceda: pe 
de o parte, să-şi impună acele mijloace pe care el le 
sesizează la adulţi ca instrumente de putere, iar pe de altă 
parte să-şi manifeste ostentativ slăbiciunea, ca să-şi atragă 
solicitudinea celorlalţi. Regăsim mereu la copii această 
bifurcare a tendinţelor sufletului omenesc. Chiar de aici 
începe o conturare a tipurilor de personalitate. Pe când 
unii se dezvoltă în direcţia imperativului de a se face 
recunoscuţi, adunându-şi forţele şi punându-le la lucru, la 
alţii găsim ceva care aduce cu o speculă cu propria lor 
slăbiciune, ei prezentându-şi slăbiciunea în cele mai 
diverse ipostaze. Dacă rememorăm atitudinea, expresia şi 
uitătura anumitor copii, vom găsi întotdeauna din cei care 
se lasă clasificați într-o categorie sau alta. Toate aceste 


tipuri nu dobândesc un sens decât atunci când le 
înţelegem raportul cu lumea din jur. Cea mai mare parte 
din actele lor sunt, într-adevăr, împrumutate de la mediul 
care le este propriu. 

Pe aceste condiţii simple, pe această tendinţă a 
copilului de a-şi depăşi starea de slăbiciune, tendinţă care, 
la rându-i, declanşează imboldul către dezvoltarea a o 
mulţime de capacităţi, se bazează educabilitatea. 

Situaţiile copiilor sunt extrem de variate. Sunt cazuri 
în care un anumit anturaj îi lasă copilului impresia de 
ostilitate, ceea ce face ca lumea să-i apară ca fiind 
duşmănoasă. Această impresie se explică prin insuficienţa 
organului infantil de gândire. Dacă educaţia nu ia măsuri 
preventive, sufletul unui asemenea copil se poate dezvolta 
în aşa fel încât mai târziu el să vadă în lumea exterioară un 
domeniu absolut ostil. Impresia de ostilitate se amplifică 
de îndată ce copilul se confruntă cu dificultăţi mai mari, 
cum se întâmplă în special cu copiii handicapaţi fizic. 
Aceşti copii vor avea despre mediul lor ambiant o impresie 
diferită de a acelora care au venit pe lume cu organe 
relativ integre, rezistente. Inferioritatea organică (Organ- 
minderwertigkeif) se poate exterioriza în dificultăţi de 
locomoţie, în defecte ale anumitor organe, în slaba 
capacitate de rezistenţă a organismului, în aşa fel încât 
copilul este expus la numeroase boli. Dar cauza 
dificultăţilor nu constă întotdeauna în imperfecţiunea 
organismului infantil, ci poate de asemenea să stea în 
greutatea sarcinilor pe care un anturaj lipsit de înţelegere 
le impune copilului, sau în modul imprudent în care i-au 
fost prezentate sarcinile, într-un cuvânt, în deficienţele 
mediului ambiant al copilului, care dau lumii exterioare un 
caracter insuportabil. Aşadar, copilul care vrea să se 
adapteze la mediul său întâlneşte deodată obstacole care 
fac dificilă această adaptare. Astfel se prezintă situaţia, de 
exemplu, în cazul în care copilul creşte într-un anturaj care 
este el însuşi cotropit de un pesimism care, lesne, se poate 
transmite copilului. 

2. INFLUENŢA DIFICULTĂȚILOR. în ceea ce priveşte 


dificultăţile pe care copilul le întâmpină din diferite părţi şi 
care au cauze de asemenea diferite, în special în cazul în 
care se observă că viaţa psihică a copilului a fost lipsită 
multă vreme de momente prielnice pentru dezvoltare, este 
limpede că va trebui să avem în vedere reacţii eronate 
atunci când la copil se instaurează necesitatea acomodării 
la condiţiile imperioase ale lumii exterioare. Trecând în 
revistă un număr de eşecuri (Verfehlungen), se impune 
ideea că avem de-a face aici cu un stil de dezvoltare 
psihică care nu încetează de-a lungul întregii vieţi şi care 
constă în încercări permanente de a progresa, de a da 
situaţiilor reale răspunsuri tot mai exacte. Ceea ce avem 
de observat în mod deosebit în evoluţia manifestărilor la 
copii, este forma luată de răspunsul dat într-o situaţie 
determinată de individul în plină devenire, care se apropie 
de maturitate. Răspunsul, atitudinea adoptată de un om ne 
va oferi puncte de sprijin pentru caracterizarea psihicului 
său. Se cuvine să nu uităm că formele de 

manifestare ale unui om - ca şi acelea ale masei - nu 
pot fi nicidecum judecate după şablon. 

Dificultăţile cu care copilul are de luptat în cursul 
dezvoltării vieţii sale psihice şi care, aproape fără excepţie, 
îl împiedică să-şi cultive sentimentul de comuniune socială 
în toată deplinătatea sa, pot fi clasificate în dificultăţi care, 
generate fiind de deficienţele societăţii, se vor manifesta în 
situaţia economică a familiei şi a copilului şi dificultăţi 
generate de deficienţele organelor copilului, în faţa unei 
lumi create pe potriva unor organe fără cusur şi în care 
întreaga cultură care-l înconjoară pe copil face apel la 
forţa şi sănătatea unor organe perfect dezvoltate, vedem 
un copil care prezintă mari deficienţe la unele organe 
importante şi care, prin urmare, nu poate răspunde aşa 
cum trebuie exigenţelor vieţii. Aşa sunt, de exemplu, copiii 
care sunt daţi la şcoală mai târziu sau, în general, cei care 
au greutăţi în executarea unor mişcări sau cei care învaţă 


să vorbească mai târziu, fiind timp îndelungat stângaci în 
această privinţă, pentru că activitatea lor cerebrală se 
dezvoltă mai lent decât la acei copii pe care se bizuie 
societatea noastră. Se cunoaşte cum asemenea copii 
continuu supuşi şocurilor sunt lipsiţi de supleţe, găsindu-se 
în chip fatal pradă suferințelor corporale şi psihice. În mod 
vădit ei nu sunt plăcut impresionați de o lume care nu prea 
este făcută pentru dânşii. Dificultăţile condiţionate de 
insuficienta dezvoltare pur şi simplu îi copleşesc. Desigur, 
rămâne posibilitatea ca în decursul vremii să aibă loc de la 
sine o echilibrare, fără persistenţa unui prejudiciu de 
durată, dacă nu cumva între timp amărăciunea cauzată de 
mizeria morală în care cresc asemenea copiii şi la care, cel 
mai adesea, se adaugă şi o condiţie economică precară, nu 
le-a zdrobit inima, punându-şi astfel statornic amprenta pe 
viaţa acestor copii. Este lesne de înţeles că regulile de 
convieţuire umană, date în mod absolut, sunt anevoie 
respectate de aceşti copii. Ei vor privi cu neîncredere la 
agitația din jur şi vor înclina să se ţină de-o parte, să se 
sustragă de la sarcinile ce le revin. Cu o susceptibilitate cu 
totul ieşită din comun, ei vor adulmeca şi simţi o ostilitate 
a vieţii, pe care o exagerează. Interesul lor pentru părţile 
întunecate ale vieţii este mult mai mare decât acela pentru 
părţile ei luminoase. De obicei, le supraestimează şi pe 
unele şi pe altele, adoptând în consecinţă o permanentă 
poziţie de luptă, revendicând pentru ei înşişi măsuri 
speciale de atenţie şi fiind înclinați să se gândească mai 
mult la sine decât la alţii. Cum ei consideră exigenţele 
vieţii drept dificultăţi şi nu drept stimulente, înfruntând 
evenimentele cu o precauţie exagerată, între dânşii şi 
anturajul lor se cască o prăpastie. Ei se îndepărtează tot 
mai mult de adevăr, de realitate şi se încurcă mereu în noi 
situaţii dificile. 

Dificultăţi similare pot surveni atunci când afecțiunea 
membrilor familiei copilului rămâne sub un anumit nivel. 
Această împrejurare are şi ea consecinţe importante 
pentru dezvoltarea copilului. Comportamentul său va avea 
de suferit ca urmare a faptului că el nu învaţă să cunoască 


iubirea şi nu ştie să facă uz de ea, deoarece impulsul său 
afectiv nu îmboboceşte. lar când aşa stau lucrurile în 
familie, există pericolul ca mai târziu să fie foarte greu 
pentru un om crescut în asemenea condiţii să participe la 
un schimb viu de manifestări afective. Excluderea 
emoţiilor şi a raporturilor tandre face de-acum parte 
constitutivă din fiinţa sa. Acelaşi efect se poate produce 
dacă părinţii, educatorii sau alte persoane apropiate 
copilului îi inculcă acestuia unele maxime pedagogice care 
îl fac să resimtă ca impracticabile sau ca rizibile pornirile 
afective. Nu rareori vedem copii înclinați să asocieze 
afecțiunii o impresie de ridicol. Este îndeosebi cazul 
copiilor care adesea au fost obiect de luare în râs. Ei se 
arată dominați de aversiunea față de sentiment, care îi 
face să considere drept ridicolă şi neomeneasca orice 
emoție şi orice manifestare de dragoste pentru alţii, ceea 
ce - cred ei - îi subjugă altora şi îi coboară în ochii 
acestora. Sunt oameni care, încă din copilăria lor, au impus 
o barieră tuturor relaţiilor afective iminente. Lipsa de 
afecţiune care, în linii mari, duce la o educație dură, 
reprimând orice manifestare de tandrete, i-a determinat pe 
aceşti copii să se închidă de timpuriu faţă de asemenea 
porniri şi, acriţi şi speriaţi, să se retragă din micul cerc al 
anturajului lor, în loc să-l integreze în propria lor viaţă 
psihică, ceea ce ar fi avut cea mai mare importanţă pentru 
evoluţia lor normală. Dacă totuşi se găseşte vreo persoană 
în acest anturaj care să facă posibilă legătura cu copilul, 
lucrul acesta va avea loc în virtutea unei intimităţi absolut 
particulare. Aşa cresc adesea oamenii care nu s-au bucurat 
decât de relaţiile cu o singură persoană 

şi cărora le-a fost peste putinţă să-şi extindă 
înclinația spre comuniune dincolo de un singur partener. 
Exemplul copilului şocat de constatarea că afecțiunea 
mamei sale se adresa fratelui său, şi care de atunci a 
rătăcit prin viaţă în căutarea căldurii sufleteşti care lui îi 


lipsise din fragedă copilărie, este un caz care arată ce 
dificultăţi pot întâmpina în existenţa lor asemenea oameni. 

Este categoria acelor oameni a căror educaţie s-a 
desfăşurat sub o anumită presiune. 

Şi în direcţia opusă se pot întâlni eşecuri atunci când, 
sub influenţa unei călduri sufleteşti deosebite care 
însoţeşte educaţia, copilul răsfăţat îşi dezvoltă dincolo de 
orice limită înclinația spre afecţiune, în aşa fel încât se 
ataşează prea strâns de una sau mai multe persoane şi nici 
nu vrea să audă de o despărţire de ele. Ca urmare a 
diverse greşeli, sensibilitatea afectivă a copilului poate lua 
adesea asemenea proporţii încât să-i impună anumite 
angajamente faţade ceilalţi, cum uşor se poate întâmpla 
atunci când, de exemplu, adulţii spun: „Pentru că te 
iubesc, fă cutare sau cutare lucru”. Se întâmplă adesea ca 
în sânul unei familii să crească astfel de buruieni. Aceşti 
copii sesizează cu uşurinţă înclinația celorlalţi şi în viitor ei 
vor  supralicita, prin aceleaşi mijloace, dependenţa 
acestora faţă de propria lor afecţiune. Trebuie întotdeauna 
avută în vedere asemenea afecţiune înflăcărată pentru una 
din persoanele din familie. Este indubitabil faptul că o 
educaţie atât de unilaterală exercită o influenţă nocivă 
asupra destinului unui om. Se pot petrece atunci fenomene 
ca, de exemplu, acela în care un copil, pentru a-şi păstra 
afecțiunea din partea unei anumite persoane, recurge la 
mijloacele cele mai reprobabile, căutând să-şi discrediteze 
rivalul, de cele mai multe ori fratele sau sora, dezvăluindu- 
le cu viclenie răutatea, sau folosind alte procedee, totul 
numai şi numai spre a străluci în ochii părinţilor iubitori. 
Sau va uza de presiuni, pentru ca cel puţin să fixeze 
asupra sa atenţia părinţilor, nedându-se îndărăt de la 
niciun mijloc care să-l facă remarcat, care să-i confere mai 
multă importanţă în comparaţie cu ceilalţi. Va deveni leneş 
sau maliţios ca să-i determine pe ceilalţi să se ocupe mai 
mult de dânsul, sau se va întrece în cuminţenie, spre a 
atrage luarea aminte a celorlalţi, ca pe o recompensă. Se 
declanşează atunci în viaţa copilului un asemenea proces 
încât devine evident că orice mijloc poate fi folosit din 


momentul în care o orientare s-a cristalizat în acest sens în 
viaţa sa psihică. Se poate ca, întru atingerea scopului, el să 
evolueze în rău, după cum la fel de posibil este ca, 
urmărind aceeaşi ţintă, el să devină un copil peste măsură 
de aşezat. Adesea se întâmplă să observăm cum unul 
dintre copii încearcă să atragă asupra sa atenţia printr-o 
zburdălnicie neobişnuită, pe când un altul, mai mult sau 
mai puţin şiret, caută să obţină acelaşi efect printr-o 
supuşenie fără seamăn. 

Tot în categoria celor răsfăţaţi se includ şi copiii 
cărora le sunt înlăturate toate dificultăţile din drum, cei de 
ale căror năzbâtii se surâde amical şi care îşi pot îngădui 
totul, fără a se lovi de vreo rezistenţă în adevăratul înţeles 
al cuvântului. Aceşti copii sunt privaţi de orice ocazie care 
să le permită de a se pregăti prin acele exerciţii 
preliminare în vederea ataşării ulterioare de oameni 
dispuşi să le vină în întâmpinare cu corectitudine, fiind cu 
atât mai puţin capabili să se ataşeze de oameni care, 
rătăciţi ei înşişi din cauza dificultăţilor întâlnite în propria 
lor copilărie, ridică obstacole în calea acestei apropieri. 
Cum nu li se oferă prilejul de a se exersa în depăşirea 
dificultăţilor, ei sunt extrem de prost pregătiţi să-şi 
continue viaţa. Ei au aproape întotdeauna de îndurat 
reculuri, de îndată ce ies din micul spaţiu în care domneşte 
atmosfera de seră şi dau piept cu o existenţă în care 
nimeni nu-şi mai exagerează obligaţiile faţă de dânşii, cum 
o făceau educatorii lor peste măsură de afectuoşi. 

Toate fenomenele de genul acesta au în comun faptul 
că un copil devine mai mult sau mai puţin izolat. De 
exemplu, copiii al căror aparat digestiv prezintă deficienţe 
se vor comporta altfel în ceea ce priveşte alimentaţia şi, în 
consecinţă, s-ar putea dezvolta cu totul altfel decât copiii 
normali sub acest raport. Copiii cu organe deficiente vor 
avea un comportament ieşit din comun, care, cu timpul, îi 
va împinge la izolare. Vom avea atunci în faţa ochilor copii 
care nu percep clar legătura lor cu mediul ambiant, 
respingându-l eventual cu totul. Ei nu-şi pot găsi camarazi, 
se ţin departe de jocurile celor de-o vârstă cu dânşii, fie 


privindu-le cu pizmă, fie închizându-se dispreţuitori în 
propriile lor jocuri, pe care le practică într-o ursuză 
singurătate. Ameninţaţi de izolare sunt şi copiii care cresc 
în condiţiile unei educaţii deosebit de 

constrângătoare, de o severitate excesivă. Viața nu le 
apare nici lor într-o lumină favorabilă, pentru că se 
aşteaptă să primească mereu şi de pretutindeni semne 
rele. Ei fie că se simt martiri care primesc cu umilinţă 
toate încercările, fie că se consideră luptători gata 
totdeauna să se bată cu un mediu resimţit ca ostil. Aceşti 
copii privesc viaţa şi sarcinile lor ca pe nişte dificultăţi 
extraordinare şi este uşor de înţeles că un asemenea copil 
se va îngriji în primul rând „să-şi păzească graniţele”, 
luând seama că nicio daună să nu survină şi fiind pururea 
neîncrezător faţă de cei care îl înconjoară. Sub povara 
acestei precauţii nemăsurate el îşi dezvoltă mai degrabă 
înclinația de a adulmeca mari dificultăţi şi primejdii decât 
de a se expune cu uşurinţă destinului unei înfrângeri. O 
altă caracteristică comună acestor copii, care arată 
totodată clar cât de puţin dezvoltat este la ei sentimentul 
de comuniune socială, este faptul că se gândesc mai mult 
la ei înşişi decât la ceilalţi. Avem astfel un tablou 
cuprinzător al întregii dezvoltări. Toţi aceşti oameni înclină 
în general către o concepţie pesimistă despre lume şi nu 
pot fi satisfăcuţi de existenţa lor fără a se elibera de falsele 
tipare de viaţă care îi încorsetează. 

3. OMUL CA FIINŢĂ SOCIALĂ. Ne-am străduit să 
arătăm că numai atunci putem trage o concluzie asupra 
personalităţii unui individ când îl judecăm şi îl înţelegem în 
situaţia existenţială care îi este proprie. Înţelegem prin 
situaţie existenţială poziţia omului în ansamblul lumii şi în 
raport cu mediul apropiat, poziţia sa faţă de problemele cu 
care se confruntă în permanenţă, cum sunt cele privind 
activitatea profesională, relaţiile, raporturile cu semenii. 
Am stabilit pe această cale că impresiile care îl asaltează 


pe om din partea mediului său ambiant influenţează încă 
de la început atitudinea faţă de existenţă a sugarului, iar 
mai târziu atitudinea copilului şi a adultului, persistând de- 
a lungul întregii vieţi. Chiar şi la capătul a numai câteva 
luni de existenţă se poate determina cum se comportă 
sugarul în faţa vieţii. De la această vârstă înainte nu mai 
poţi confunda între ei doi sugari, dat fiind că fiecare din ei 
manifestă deja în mod pronunţat apartenenţa la un tip de 
om, tip care se conturează din ce în ce mai net, fără a 
pierde direcţia luată de la bun început. Dezvoltarea psihică 
a copilului va fi întotdeauna impregnată de raporturile 
societăţii cu el, începând cu primele semne ale 
sentimentului nativ de comuniune socială, până la 
înflorirea pornirilor afective, care merg atât de departe 
încât copilul caută să se apropie de adulţi. Se poate face 
oricând observaţia că copilul îşi orientează râvna sa 
afectivă asupra altuia, nu asupra lui însuşi, cum este de 
părere Freud. Strădaniile sale sunt diferențiat nuanţate, 
variind în raport cu persoanele cărora se adresează. La 
copiii care au trecut de vârsta de doi ani se poate constata 
această diferenţiere şi în exprimările verbale. Sentimentul 
solidarităţii, al comuniunii sociale este propriu sufletului 
copilului şi nu-l părăseşte pe om decât în cazul unor grave 
degenerări maladive ale psihicului. De-a lungul întregii 
vieţi acest sentiment rămâne nuanţat, se restrânge sau se 
amplifică, iar în cazurile favorabile se extinde nu numai 
asupra membrilor familiei, ci asupra tribului, poporului, 
asupra întregii umanităţi. El poate chiar depăşi aceste 
limite, adresându-se animalelor, plantelor, unor obiecte 
neînsufleţite, ba chiar şi Cosmosului. 

În efortul nostru de a ajunge la cunoaşterea fiinţei 
umane am câştigat un important punct de sprijin: 
înțelegerea necesităţii de a examina omul ca pe o fiinţă 
socială. 

Capitolul IV 

AMPRENTELE LUMII EXTERIOARE1 


1. GENERALITĂŢI PRIVIND CONCEPŢIA DESPRE 
LUME. Condiţionate de necesitatea de a se adapta la 
societate, capacitatea de a percepe lumea exterioară şi 
caracteristica mecanismului psihic de a urmări 
întotdeauna un scop ne conduc la ideea că atât concepția 
despre lume cât şi linia ideală de orientare (Ideale 
Leitlinie) ale unui om apar de timpuriu în sufletul copilului, 
nu gata formate şi într-o structură sesizabilă, dar evoluând 
cumva în sferele care ne dau plăcuta impresie a 
cunoscutului, a inteligibilului, întotdeauna în antiteză cu 
sentimentul de inaccesibilitate. Actele psihice nu pot avea 
loc decât atunci când este întrezărit un scop. După cum 
este cunoscut, atingerea acestuia presupune în chip 
necesar posibilitatea sau libertatea de a acţiona. Iar 
câştigul care rezultă din deplina libertate de acţiune nu 
trebuie subestimat. Un copil care, pentru prima dată, s-a 
ridicat copăcel, intră din acea clipă într-o lume cu totul 
nouă, simțindu-se oarecum într-o atmosferă ostilă. El poate 
simţi în puterea cu care stă pe propriile picioare o 
speranţă crescută în legătură cu viitorul său şi, riscând 
primele încercări de locomoţie, poate fie să aibă diferite 
grade de dificultate, fie să nu întâmpine nicio dificultate. 
Asemenea impresii, evenimente care pentru adulţi par 
insignifiante mărunţişuri, exercită o enormă influenţă 
asupra vieţii psihice a copilului şi, înainte de toate, asupra 
formării concepţiei sale despre lume. Astfel, copiii care 
întâmpină dificultăţi în locomoţie vor avea de obicei în faţa 
ochilor o imagine ideală puternic impregnată de mişcări 
rapide, fapt uşor de constatat dacă aceşti copii sunt 
întrebaţi ce jocuri preferă sau ce meserie şi-ar alege. 
Răspunsul (vizitiu, conductor de tren, taxator la autobuze 
etc.) va arăta că în sufletul lor se face simțită aspiraţia de a 
depăşi toate dificultăţile insuficientei libertăţi de mişcare, 
de a ajunge într-o situaţie în care să nu mai resimtă nicio 
inferioritate, nicio umilire, sentiment care poate fi extrem 
de intens atunci când copiii se dezvoltă lent sau maladiv. 
Tot aşa, adesea se constată că acei copii care, ca urmare a 
unor defecte oculare, nu pot vedea lumea decât lacunar se 


străduiesc să prindă mai complet şi mai intens imaginea 
vizuală a lumii, iar copiii cu o sensibilitate auditivă 
deosebită adesea nu manifestă înţelegere şi predilecție 
decât pentru anumite tonuri, care sună mai încântător, pe 
scurt, ei sunt firi muzicale (Beethoven). 

Printre organele prin intermediul cărora copilul 
caută să stăpânească mediul înconjurător se numără în 
principal organele de simţ care stabilesc cu lumea 
exterioară relaţii trainice. Ele sunt acelea care participă 
nemijlocit la edificarea concepţiei despre lume. Dintre 
acestea trebuie să numim mai întâi ochii, în faţa cărora se 
deschide larg lumea din jur. Omului i se impune în special 
lumea perceptibilă predominant vizual,  furnizându-i 
principalele elemente ale experienței sale. Se constituie 
astfel imaginea vizuală a lumii, a cărei importanță fără 
egal constă în aceea că dispune de obiecte permanente, 
invariabile, contrar celorlalte organe de simţ care, cel mai 
adesea, sunt legate de surse pasagere de excitabilitate, 
cum sunt urechea, nasul, limba şi, în mare parte, pielea. În 
alte cazuri organul auzului este acela care predomină şi 
creează o capacitate psihică pentru care contează în 
primul rând lumea audibilă. (Psyche cu caracter acustic). 
Mai rari sunt chinestezicif, oameni reglaţi în aşa fel încât 
sensibilitatea lor este axată pe procesele motricităţii. O 
predominare a simțului mirosului sau a celui al gustului 
duce la configurarea altor tipuri, din care cel dintâi în 
special, cu aptitudinea sa olfactivă, este nefavorabil situat 
în civilizaţia noastră. Numeroşi sunt, apoi, copiii la care 
organele de mişcare joacă un rol important. Unii vin pe 
lume dăruiţi cu o mai mare sprinteneală, ei sunt mereu în 
mişcare, iar mai târziu sunt constrânşi la o perpetuă 
acţiune; aceştia înclină îndeosebi spre performanţe care 
implică utilizarea 

din plin a musculaturii. Chiar în somn impulsul spre 
acţiune nu se linişteşte şi adesea se poate observa cum ei 


se rostogolesc încoace şi încolo în pat. Aparţin aceleiaşi 
categorii copiii „agitaţi”, al căror neastâmpăr adesea este 
considerat drept infirmitate. În general, nu există copii 
care să nu abordeze viaţa atât cu ochii şi urechile, cât şi cu 
organele lor de mişcare, pentru ca, din impresiile şi cu 
posibilităţile ce li se oferă, să-şi asambleze o imagine 
globală a lumii, iar noi nu putem descifra firea unui om 
decât dacă ştim cu ce organ de simţ stă el în faţa vieţii în 
modul cel mai spontan. Căci toate relaţiile au aici 
importanţa lor, influențând structurarea concepţiei despre 
lume şi, prin aceasta, dezvoltarea ulterioară a copilului. 

2. ELEMENTELE DEZVOLTĂRII CONCEPŢIEI 
DESPRE LUME. Acele aptitudini speciale ale organului 
psihic care participă în prima linie la realizarea concepţiei 
despre lume au în comun faptul că alegerea, acuitatea şi 
influenţa lor sunt determinate de scopul pe care omul îl 
întrevede. Aşa se explică faptul că un individ dat nu 
percepe decât o anumită parte a vieţii, a mediului ambiant, 
a unui eveniment etc. De aceea nu putem sesiza această 
latură a psihicului uman decât dacă ne facem o imagine 
despre scopul secret al omului şi înţelegem că tot ceea 
face el stă sub înrâurirea acestui scop. 

a) Percepţiile. Impresiile şi excitaţiile primite din 
afară prin intermediul organelor de simţ dau creierului un 
semnal, din care se pot conserva unele urme. Din aceste 
urme se construieşte lumea reprezentărilor, precum şi 
lumea amintirilor. Dar percepţia nu este nicidecum 
comparabilă cu fotografia realizată de un aparat fotografic, 
ci conţine totdeauna ceva ce ţine de specificul individului. 
Nu tot ceea ce cineva priveşte este şi perceput cu 
adevărat, iar când doi oameni au privit aceeaşi imagine, 
pot să dea cele mai divergente răspunsuri, dacă li se pun 
întrebări în legătură cu aceasta. Copilul, de asemenea, nu 
percepe din lumea care îl înconjoară decât ceea ce, pe o 
bază oarecare, convine individualităţii sale de până atunci. 
Astfel, perceptiile copiilor la care plăcerea de a privi s-a 
dezvoltat în mod deosebit sunt de natură preponderent 
vizuală, ceea ce este cazul la majoritatea oamenilor. Alţii 


îşi vor satura imaginea lor despre lume cu percepții 
auditive. Aşa după cum am menţionat, aceste percepții nu 
sunt strict identice cu realitatea. Omul este capabil să dea 
contactelor sale cu lumea exterioară forma cerută de 
individualitatea sa. Aşadar, ceea ce un om percepe şi cum 
o face, în aceasta constă individualitatea sa distinctă. 
Percepția este mai mult decât un simplu fenomen fizic, 
este o funcţie psihică şi, luând în considerare natura 
acesteia, circumstanţele, modalitatea şi conţinutul 
percepţiei unui om, este posibil să se tragă concluzii 
profunde cu privire la viaţa sa interioară. 

b) Amintirile. Putem stabili că organul psihic, ale 
cărui elemente sunt înnăscute, în ceea ce priveşte 
capacitatea sa de dezvoltare depinde de cerința 
imperioasă de activitate şi de realităţile percepute. 
Propulsat de tendinţa de a se dirija în mod corespunzător 
spre un scop, organul psihic este intim legat de 
capacitatea de mişcare a organismului uman. Omul este 
obligat să concentreze şi să ordoneze în organul său psihic 
toate relaţiile cu lumea exterioară, iar acesta, ca organ al 
adaptării, este constrâns să dezvolte şi toate acele 
capacităţi necesare securităţii individului şi care ţin de 
propria sa existenţă. 

Este acum clar că răspunsul personal al organului 
psihic la problemele vieţii lasă în mod necesar urme în 
procesul de dezvoltare psihică şi că, astfel, funcţiile 
memoriei şi evaluării sunt obţinute prin constrângerea 
exercitată de tendinţa de adaptare. Tocmai stocul de 
amintiri îl determină pe om să se îngrijească de viitorul 
său, să-l prevadă. Putem trage concluzia că toate 
amintirile poartă în ele o intenţie finală (inconştientă), că 
ele nu au în noi o existenţă neutră, că vorbesc o limbă 
avertizoare şi stimulatoare. Nu există amintiri inerte. 
Importanţa unei amintiri o putem aprecia numai dacă ne- 
am lămurit în privinţa intenţiei finale care îi stă la bază. 
Este important de ştiut de ce un om îşi aminteşte anumite 
lucruri, iar altele nu. Ne amintim de acele evenimente a 
căror evocare este importantă şi utilă pentru menţinerea 


unei anumite orientări psihice şi le uităm pe acelea a căror 
uitare este, de asemenea, avantajoasă în acelaşi timp. 
Aceasta înseamnă că şi memoria este integral pusă în 
serviciul adaptării corespunzătoare la scopul întrevăzut. O 
amintire statornică, fie ea şi eronată, şi înglobând, cum se 
întâmplă de obicei în 

copilărie, o judecată unilaterală, poate, atunci când 
favorizează scopul urmărit, să dispară din domeniul 
inconştientului şi să treacă în întregime în atitudine, în 
sentiment şi intuiţie. E 

c) Reprezentările. Incă şi mai desluşit se manifestă 
individualitatea omului în reprezentările sale. Prin 
reprezentare înţelegem reactualizarea unei percepții, fără 
ca obiectul însuşi să fie prezent. Este, prin urmare, o 
percepţie reprodusă, rechemată doar pe planul gândirii, în 
circumstanţe care reflectă din nou capacitatea creatoare a 
organului psihic. Nu este vorba pur şi simplu de repetarea 
percepţiei realizate anterior şi deja influențate de puterea 
creatoare a psihicului, ci de reprezentarea pe care omul şi- 
o face şi care este din nou în întregime rezultatul 
specificului său, o nouă operă de artă care îi este 
caracteristică. 

Există reprezentări care depăşesc cu mult gradul lor 
de claritate şi care se manifestă ca percepțiile, apărând 
atât de tranşant de parcă nu ar fi reprezentări, ci ca şi cum 
obiectul absent, excitator, ar fi realmente de faţă. Vorbim 
atunci de halucinații, de reprezentări care izbunesc de 
parcă ar fi determinate de prezenţa obiectului. Condiţiile 
sunt similare cu cele descrise mai sus. Şi halucinaţiile sunt 
rezultatul activității creatoare a organului psihic, 
formându-se în funcţie de scopurile şi intenţiile pe care le 
urmăreşte persoana respectivă. Un exemplu ne va lămuri 
mai bine. 

O tânără inteligentă se măritase împotriva voinţei 
părinţilor ei. Aversiunea acestora faţă de decizia fetei a 


fost atât de mare încât a dus la ruperea completă a 
raporturilor dintre părinţi şi fiică. Tânăra a ajuns cu timpul 
la convingerea că părinţii ei procedaseră injust faţă de 
dânsa, aşa încât multiple încercări de reconciliere au 
eşuat, lovindu-se de orgoliul şi îndărătnicia ambelor părţi. 
Prin căsătorie tânăra, care provenea dintr-o familie de 
vază, a ajuns într-o situaţie cu totul mizeră. Examinarea 
superficială a situaţiei nu ar fi putut duce la concluzia că 
tânăra îşi ratase viaţa şi nu ar fi existat niciun motiv de 
nelinişte cu privire la soarta ei dacă, de câtva timp, nu s-ar 
fi produs fenomene cu totul stranii. 

Ea era copilul preferat al tatălui. Relaţiile fuseseră 
atât de strânse între tată şi fiică, încât o asemenea ruptură 
trebuie să fi părut cum nu se poate mai surprinzătoare. Cu 
ocazia căsătoriei tatăl se purtase din cale afară de rău cu 
fata, cearta fiind lipsită de orice menajament. Chiar şi 
după ce ea a dat naştere unui copil, părinţii nu s-au 
înduplecat nici să-l vadă, nici să se apropie în vreun fel de 
fiica lor, iar aceasta, dominată de un puternic simţ al 
onoarei, a dezavuat cu atât mai mult atitudinea părinţilor 
cu cât mai dureroasă era impresia de a fi fost tratată 
nedrept, într-o chestiune în care dreptatea era de partea 
ei. 

Este necesar să avem clar în minte faptul că starea 
de spirit a tinerei femei era totalmente dominată de simţul 
onoarei. Tocmai această trăsătură de caracter explică de 
ce a fost ea atât de afectată de învrăjbirea cu părinţii. 
Mama sa era o femeie severă, cinstită, desigur dotată cu 
calităţi deosebite, dar care îşi trata fiica cu duritate. În 
aparenţă cel puţin, ea înţelegea să se subordoneze soţului, 
fără ca prin aceasta să-şi piardă demnitatea. Ba chiar 
accentua această supunere cu o oarecare mândrie şi se 
fălea cu purtarea ei. Faptul că în familie s-a născut şi un 
băiat, care, în calitatea lui de descendent masculin şi de 
viitor moştenitor al numelui stimat, era mai prețuit decât 
fata, a întărit şi mai mult orgoliul acesteia. Dificultăţile 
determinate de căsătorie, necunoscute de ea până atunci, 
o făcuseră să se gândească cu şi mai mare revoltă la 


nedreptatea suferită din partea părinţilor. 

Şi iată că într-o noapte, înainte de a adormi, a avut 
următoarea viziune: uşa s-a deschis şi Maica Domnului a 
venit la ea, spunându-i: „Pentru că îmi eşti atât de dragă, 
te vestesc că la mijlocul lui decembrie vei pleca dintre cei 
vii; nu se cade să fii nepregătită”. 

Faptul nu a înspăimântat-o, dar ea şi-a trezit soţul şi 
i-a povestit totul. A doua zi a fost încunoştinţat medicul. 
Era vorba de o halucinație. Cu toate acestea, femeia 
stăruia în convingerea că a văzut şi auzit ceea ce 
povestise. La o primă privire este aici ceva de neînțeles. 
Numai folosind cifrul nostru vom putea obţine unele 
clarificări. Dezbinarea cu părinţii dăinuie, tânăra femeie se 
găseşte la strâmtoare, ea este orgolioasă şi, după cum au 
stabilit cercetările; înclină să se considere superioară 
tuturor. Este de înţeles că o fiinţă omenească de felul ei, 
predispusă să iasă din sfera dată, năzuieşte spre divinitate, 
are dialoguri cu aceasta. Ca Maica Domnului să apară şi să 
rămână la nivel de reprezentare, cum este cazul la cei care 
se 

roagă, faptul nu ar fi mirat pe nimeni. Dar acest lucru 
n-o mulțumea, ea având nevoie de argumente mai 
puternice. De îndată ce înţelegem că psihicul uman este 
capabil de tot felul de artificii, problemă îşi pierde 
caracterul enigmatic. Omul care visează nu se găseşte 
oare într-o situaţie analoagă? Singura deosebire este că 
femeia aceasta visează cu ochii deschişi. Trebuie, în plus, 
să ţinem seama de faptul că în acel moment orgoliul ei era 
zgândărit de un sentiment de umilire. Şi atunci, pe 
neaşteptate, o altă mamă vine pur şi simplu la dânsa, 
anume acea mamă despre care poporul admite că este o 
mamă bună a tuturor. Mamele în cauză trebuie să fie, una 
faţă de cealaltă, într-o anumită antiteză. Maica Domnului 
apare din cauză că propria mamă a tinerei femei nici nu se 
gândeşte să vină la ea. Apariţia face aluzie la carenţa de 


afectivitate a propriei mame. Tânăra femeie este în mod 
vădit în căutarea modalităţii prin care să-şi acuze cel mai 
bine părinţii. Mijlocul lui decembrie nu este o dată 
calendaristică cu totul lipsită de semnificaţie. Este 
perioada în care în viaţa oamenilor au loc manifestări 
afective mai deschise, în care ei devin mai prietenoşi, îşi 
fac cadouri etc, perioada în care, de asemenea, 
posibilităţile de reconciliere devin mult mai mari şi, 
bineînţeles, momentul are o certă legătură cu problema 
vitală a tinerei femei. 

Ceea ce este deocamdată straniu este faptul că 
amicala vizită a Maicii Domnului se însoţeşte cu ceva 
disonant, cu vestirea apropiatei morţi a tinerei femei. Şi nu 
poate fi lipsit de o anumită importanţă faptul că ea i-a 
comunicat soţului acest lucru cu o mină de bună dispoziţie. 
Mai mult, prevestirea iese din cercul familiei, a doua zi 
fiind înştiinţat medicul. Era de-acum uşor să se determine 
o vi/ită a mamei tinerei femei. La câteva zile după aceea, 
apare pentru a doua oară Maica Domnului şi-i spune 
aceleaşi cuvinte. La întrebarea referitoare la felul în care a 
decurs întâlnirea cu propria mamă, tânăra femeie a spus 
că acesteia îi era greu să recunoască că nu are dreptate. 
Persistă vechiul laitmotiv. Avem din nou de-a face cu faptul 
că nu fusese atins scopul afirmării superiorității faţă de 
mamă. S-a tăcut atunci încercarea de a-şi pune clar pe 
părinţi în faţa stării de fapt, scop în care a avut loc o 
întâlnire cu tatăl, reuşită întru totul. A rezultat o scenă 
înduioşătoare. Tânăra femeie era totuşi în continuare 
nemulțumită, de vreme ce ea susţinea că era ceva teatral 
în conduita tatălui ei. Şi de ce a făcut-o el pe dânsa să 
aştepte atât de mult!? Stăruia, aşadar, înclinația de a nu le 
da dreptate altora şi de a se erija pe sine în învingător. 

Putem afirma, în lumina celor arătate până aici, că 
halucinaţia are loc în momentul în care tensiunea psihică 
atinge punctul maxim, omul temându-se de ratarea 
scopului său. Fără îndoială că odinioară, şi poate că şi 
astăzi, în cazul unor populaţii înapoiate, asemenea 
halucinaţii pot exercita o înrâurire importantă. Unele 


halucinaţii, aşa cum le cunoaştem din scrierile unor 
călători, se referă la vedenii pe care le au cei care, 
străbătând pustiuri, întâmpină dificultăţi, suferă de foame, 
de sete, de oboseală, de dezorientare. Este o tensiune a 
trăirii celei mai mari mizerii, care se impune puterii de 
reprezentare a celui care suferă, făcându-l să se înalțe 
foarte clar de la deprimarea sufletească actuală la o stare 
euforică. Aceasta îi înviorează pe cei istoviţi, reanimă 
forţele celui şovăitor, îl face pe individ mai puternic sau 
mai neimpresionabil, când nu are efectul unui balsam, al 
unui narcotic. 

Ni se impune constatarea că fenomenul halucinaţiei 
nu prezintă de fapt nimic nou pentru noi, pentru că am şi 
găsit similitudini esenţiale cu percepţia, amintirea şi 
reprezentarea, după cum urmează să găsim asemenea 
similitudini cu visele. Astfel de fenomene se pot produce 
cu uşurinţă printr-o exacerbare a reprezentării însăşi şi 
printr-o excludere a spiritului critic. Am vrea să subliniem 
că declanşarea lor este întotdeauna determinată de situaţii 
extraordinare. Asemenea fapte survin într-o stare de mare 
suferinţă morală şi sub impresia unei ameninţări cumplite, 
la oameni care, prin depăşirea situaţiei, tind să scape de 
un sentiment de slăbiciune. Cu cât tensiunea este mai 
mare în asemenea situaţie, cu atât se ţine seama mai puţin 
de glasul criticii. Conform principiului „scapă cum poţi”, 
este atunci posibil ca organul psihic să-şi investească 
întreaga energie în apariţia reprezentării sub forma 
halucinaţiei. 

Cu halucinaţia se înrudeşte iluzia, care se deosebeşte 
de cea dintâi prin existenţa unui punct de contact exterior, 
tăgăduit într-un mod caracteristic, ca de exemplu în Craiul 
ielelorde Goethe. Baza, adică starea de criză psihică, 
rămâne aceeaşi. 

Un alt caz ne va arăta cum este în măsură forţa 
creatoare a organului psihic, în condiţiile unei stări de 


criză, să producă fie o halucinație, fie o iluzie. 

Un bărbat de familie bună, care însă, ca urmare a 
unei proaste educaţii, era un neisprăvit, a obţinut un 
amărât post de copist. El nu mai nutrea nicio speranţă ca 
în viitor să ajungă la o situaţie demnă de stimă. Această 
disperare, care apăsa greu asupra conştiinţei sale, era 
alimentată şi de reproşurile venite din partea anturajului 
său, ceea ce nu făcea decât să amplifice puternica sa 
tensiune psihică. Căzu astfel pradă beţiei, care i-a adus 
uitarea şi o justificare a cazului său. În scurt timp a fost 
internat în spital, ca alcoolic delirant. Delirurile sunt 
esenţial înrudite cu halucinaţiile. Se ştie că, în cazurile de 
delirium tremensă, forma obişnuită a halucinaţiei constă în 
a vedea şoareci sau animale negre, dar pot să apară şi alte 
forme, în funcţie, de exemplu, de profesiunea pacientului. 
Pacientul nostru a încăput pe mâna unor medici care erau 
adversari neîmpăcaţi ai alcoolului şi care i-au impus un 
regim sever. El a scăpat completamente de alcoolism, a 
părăsit spitalul vindecat şi timp de trei ani n-a pus în gură 
picătură de alcool. Ulterior a revenit la spital, cu alte 
suferinţe. Povestea că la locul lui de muncă (era acum 
muncitor agricol) vedea mereu apărând un ins care îşi 
bătea joc de dânsul, făcând tot felul de strâmbături. O 
dată, când asta l-a mâniat peste măsură, a luat o unealtă şi 
a aruncat-o în el, ca să vadă dacă are de-a face cu un om în 
carne şi oase. Vedenia s-a făcut nevăzută, dar după aceea 
s-a întors şi l-a stâlcit în bătaie. 

Într-un asemenea caz nu se poate vorbi de nălucire 
sau de halucinație, pentru că vedenia avea nişte pumni cu 
totul reali. Explicaţia este uşor de dat: chiar dacă halucina, 
el îşi suprapunea halucinaţia pe un om real. S-a constatat 
că, deşi vindecat de alcoolism la ieşirea din spital, omul se 
apucase apoi din nou de băut. Işi pierduse slujba, fusese 
alungat de acasă şi îşi câştiga existenţa ca muncitor cu 
sapa, ocupaţie pe care atât el, cât şi rudele sale, o 
socoteau cât se poate de umilă. Tensiunea sa psihică era 
aceeaşi ca odinioară. A-l priva de alcool, însemna un 
enorm avantaj, care însă echivala cu a-l lipsi de consolare. 


Dacă ar fi renunţat la băutură, şi-ar fi putut exercita prima 
profesiune. Când, acasă, i se făceau reproşuri, spunându-i- 
se că nu e bun de nimic, aluzia la alcoolismul său i se 
părea mai puţin dureroasă decât aceea la incapacitatea sa. 
După vindecare, s-a găsit din nou în faţa realităţii, a unei 
situaţii care nu era cu nimic mai puţin grea decât 
precedenta. Neputându-se redresa, a recurs din nou la 
alcool ca pretext pentru decăderea sa. În condiţiile acestei 
mizerii psihice reapărură halucinaţiile. S-a găsit în situaţia 
de mai înainte şi privea lucrurile în aşa fel de parcă 
dintotdeauna ar fi fost un beţivan, zicându-şi că şi-a ratat 
viaţa din cauza excesului de băutură şi că nimic nu se mai 
putea îndrepta. Ca bolnav, putea să scape de noua şi umila 
lui ocupaţie, practicată fără nicio tragere de inimă, nefiind 
obligat să ia el însuşi o decizie în această privinţă. Aşa se 
face că sus-pomenita vedenie a persistat multă vreme, 
readucându-l în cele din urmă în spital. De-acum încolo el 
îşi putea spune, drept consolare, că ar fi fost capabil să 
parvină la o situaţie mult mai bună, dacă nu l-ar fi păscut 
nenorocul beţiei. Pe această cale el îşi putea exalta 
sentimentul personalităţii. Întreţinerea acestui sentiment, 
a convingerii de a fi fost apt de realizări mai mari, în cazul 
în care nu l-ar fi lovit acel nenoroc, era pentru el un lucru 
mai important decât munca însăşi. În felul acesta a atins el 
linia de forţă (Machtlinie) şi putea susţine că ceilalţi nu 
erau mai buni decât el, dar că lui o piedică i-a stat în drum, 
nelăsându-se îndepărtată. În această stare de spirit, prin 
care căuta o motivare consolatoare, s-a structurat în ci, ca 
o izbăvire, imaginea bărbatului care făcea grimase. 

3. FANTEZIA. O altă activitate productivă a organului 
psihic o constituie fantezia. Urme de această natură putem 
găsi în toate fenomenele de care ne-am ocupat până acum. 
Este ceva analog cu ceea ce se întâmplă în acele activităţi 
psihice în care anumite amintiri trec în prim-plan sau când 
se construiesc reprezentări. Imaginaţia comportă şi ea, ca 
pe o componentă esenţială, acea previziune pe care un 
organism aflat în mişcare o poartă cu sine. Fantezia este 
de altfel legată de mobilitatea organismului, nefiind ea 


însăşi decât o formă a previziunii. Când, în cazul 
fantazărilor copiilor şi adulţilor - denumite şi vise diurne - 
se plăsmuiesc himere, avem de-a face cu aceleaşi 
reprezentări referitoare la viitorul care-l interesează pe 

om şi pe care el încearcă să-l edifice, prefigurându-l 
în propria sa manieră. 

Dacă examipăm produsele fanteziei copiilor, găsim că 
jocul puterii (das Spiel der Macht), ca factor esenţial, 
ocupă un spaţiu larg şi că în el se reflectă întotdeauna 
scopuri ambiţioase. Cele mai multe fantazări încep cu 
cuvintele: „când voi fi mare”, şi altele de felul acesta. 
Există şi adulţi care mai trăiesc ca şi cum ei încă ar trebui 
să mai crească. Reliefarea liniei de forţă arată că viaţa 
psihică se poate dezvolta doar dacă în prealabil a fost 
stabilit un scop. In societatea umană scopul este acela al 
obţinerii valorii. Nu se rămâne aproape niciodată la 
scopuri neutre, deoarece viaţa comună a oamenilor se 
asociază cu o neîncetată măsurare de sine, din care rezultă 
jindul de superioritate şi dorinţa de a ieşi victorios în 
competiţie4. De aceea este explicabil faptul că acele forme 
de previziune pe care le găsim în produsele imaginative 
ale copiilor sunt de regulă reprezentări de putere 
(Machtworstellungen). 

Cât priveşte sfera acestor reprezentări, a imaginaţiei, 
nu se poate stabili nicio regulă sau, cu alte cuvinte, şi în 
acest domeniu trebuie să evităm căderea în greşeala 
generalizării. Dar dacă cele spuse mai sus se aplică la un 
număr mare de cazuri, sunt unele situaţii în care nu se 
poate proceda în acelaşi mod. Este uşor de înţeles că 
imaginaţia va fi mai puternic dezvoltată la acei copii care 
privesc viaţa cu ostilitate, atitudine la care se asociază de 
obicei un mai puternic spirit de prevedere. Astfel, copiii 
bolnăvicioşi, pe care viaţa îi copleşeşte cu necazuri, au o 
fantzie mai bogată şi înclinația de a se ocupa de lucruri 
imaginare. În consecinţă, adesea survine un stadiu de 


dezvoltare în care imaginaţia este chemată în ajutor 
pentru evadarea din viaţa reală, după cum ea este utilizată 
şi pentru condamnarea vieţii reale. Celui revoltat 
împotriva micimii existenţei ea îi dă senzaţia de beție a 
puterii (Machtrausch). 

Nu numai linia de forţă poate fi stabilită cu ajutorul 
imaginaţiei, ci aceasta are un mare rol şi în geneza 
sentimentului de comuniune socială. Aproape niciodată 
fantazările infantile nu au în vedere punerea în valoare 
doar a puterii copilului, puterea aceasta intervenind, într- 
un fel, în favoarea altora. Acesta este, de pildă, cazul 
fantazărilor al căror conţinut culminează în dorinţa de a fi 
salvator, de a veni în ajutorul cuiva, de a fi învingătorul 
vreunui monstru dăunător oamenilor şi altele de felul 
acesta. Este frecventă la copii ideea fantezistă că ei nu fac 
parte din familia care îi creşte. Mulţi copii nutresc 
convingerea că în realitate ei provin dintr-o altă familie, că 
într-o zi adevărul va ieşi la iveală şi că tatăl adevărat 
(întotdeauna persoană de vază) va veni să-i ia la el. Este 
îndeosebi cazul unor copii cu un puternic sentiment de 
inferioritate, expuşi la privaţiuni, la umilinţe sau care nu se 
bucură de suficientă afecţiune din partea anturajului lor. 
Adesea asemenea idei de grandoare se manifestă chiar şi 
în atitudinea exterioară a copiilor, care se comportă de 
parcă ar fi de-acum adulţi. Găsim şi forme cvasimaladive 
ale fanteziei, ca de pildă predilecţia unui copil pentru 
pălării cu boruri tari sau pentru mucurile de ţigară sau, 
dacă este vorba de o fată, strădaniile ei de a părea bărbat. 
Sunt multe fete care preferă o ţinută sau o îmbrăcăminte 
băieţească5. 

Există şi unii de care ne plângem că au prea puţină 
fantezie. Este, desigur, o concluzie eronată. Fie că 
asemenea copii nu-şi exteriorizează imaginaţia, fie că 
motive temeinice i-au determinat să lupte împotriva 
dezvoltării produselor fanteziei lor. Se poate ca în felul 
acesta un copil să trăiască sentimentul puterii. In 
strădania lor de a se adapta la realitate, acestor copii 
imaginaţia li se pare nebărbătească sau infantilă, aşa încât 


o resping. În unele cazuri acest refuz merge destul de 
departe şi atunci se pare că imaginaţia lipseşte aproape cu 
totul la asemenea copii. 

4. VISELE (GENERALITĂŢI). În afară de visele 
diurne, descrise mai sus, există şi un alt fenomen, care 
apare foarte de timpuriu şi care reflectă şi, de asemenea, 
stă la baza unei intense activităţi psihice. Sunt visele care 
se produc în timpul somnului. În general, putem constata 
că regăsim aici la copil acelaşi mod de a visa ca şi în cazul 
viselor diurne. Psihologi de altă dată, experimentați, au 
demonstrat că visele omului permit dezvăluirea cu 
uşurinţă a caracterului acestuia. Visul este de fapt un 
fenomen care, din toate timpurile, este profund implicat în 
gândirea omului. Visele nocturne, ca şi cele diurne, 
însoțesc dorinţa de previziune a omului, dorinţa sa de a-şi 
croi un drum spre viitor şi de a merge sigur pe acesta. 

Deosebirea netă între visele diurne şi cele nocturne 
este aceea că pe când cele dintâi sunt, la nevoie, înţelese, 
pentru celelalte faptul acesta nu este posibil decât extrem 
de rar. Obscuritatea viselor nocturne este o caracteristică 
distinctă a acestora şi suntem lesne tentaţi să presupunem 
că tocmai acesta este semnul inutilităţii unor asemenea 
fenomene. Să menţionăm, în treacăt, faptul că în aceste 
vise se vădeşte acea linie de forţă a omului care vrea să 
întrezărească viitorul şi care aspiră să-l domine. 
Observarea vieţii psihice ne oferă elemente importante, 
asupra cărora vom reveni. 

5. TRANSPUNEREA AFECTIVĂ (EINFUHLUNG). Prin 
funcţia sa de previziune, necesitate esențială a 
organismelor mobile, pentru că ele sunt mereu puse în faţa 
unor probleme privind viitorul, organul psihic dispune şi 
de capacitatea datorită căreia nu numai că sesizează ceea 
ce există în realitate, ci, de asemenea, simte, ghiceşte ceea 
ce va exista mai târziu. Fenomenul acesta îl numim 
„transpunere”. Această capacitate este extrem de puternic 
dezvoltată la oameni. Fenomenul este atât de larg 


răspândit, încât îl găsim în orice compartiment al vieţii 
psihice, sensul său fiind pretutindeni necesitatea de a 
prevedea; căci atunci când mă văd obligat să-mi reprezint, 
să gândesc cum mă voi comporta în cazul în care se va 
pune o problemă, se impune, de asemenea, să formulez o 
judecată întemeiată, care să se poată degaja din situaţia 
actuală, în curs de evoluţie. Numai adunând într-un 
mănunchi ceea ce gândim, simţim şi intuim în legătură cu 
o situaţie pe care abia urmează s-o trăim, putem dobândi 
un punct de vedere care să ne îngăduie să ne concentrăm 
forţele într-o anumită direcţie, sau să o evităm în chip 
prevăzător. Transpunerea are loc şi atunci când contactăm 
verbal pe cineva. Este imposibil să comunicăm cu un om, 
dacă nu ne transpunem în situaţia lui. De o configuraţie 
specială se bucură transpunerea în cazul artei teatrale. 
Alte manifestări ale transpunerii se referă la cazurile în 
care oamenii ajung să trăiască un sentiment aparte atunci 
când observă că pe alţii îi ameninţă vreo primejdie. În 
asemenea împrejurări, transpunerea este uneori atât de 
puternică încât, deşi personal omul nu este în pericol, el 
face involuntar gesturi de apărare. Este apoi cunoscută 
mişcarea de retragere pe care o facem cu mâna atunci 
când cineva a scăpat, de exemplu, un pahar. La popice 
adesea se poate observa cum unii jucători tind să participe 
la mişcarea bilei, anticipând-o prin pantdmimă, ca şi cum 
ar voi să-i influenţeze cursul. Sau să ne gândim la ceea ce 
simţim când vedem pe cineva curăţând fereastra de la un 
etaj înalt al unui bloc, ori la ce simţim când un orator are 
nenorocul să se împotmolească. La teatru nu vom putea 
nicidecum să evităm împărtăşirea sentimentelor exprimate 
de actori, jucând în interiorul nostru diversele roluri din 
piesă. Aşadar, transpunerea afectivă depinde de întreaga 
noastră experienţă trăită. 

Dacă cercetăm originea acestei funcţii, a acestei 
posibilităţi de a ne transpune în simţămintele celorlalţi, 
vom găsi explicaţia în sentimentul nativ de comuniune 
socială. Iniţial acesta este un sentiment cosmic, un reflex 
al coeziunii întregului Cosmos, care dăinuie în noi, de care 


nu ne putem înstrăina şi care ne face capabili să asimilăm 
afectiv lucrurile situate în afara corpului nostru. 

Aşa cum sentimentul de comuniune socială pune în 
evidenţă diferite grade, transpunerea afectivă comportă şi 
ea o gradare, fapt observabil chiar şi la copii. Există copii 
care se ocupă de păpuşi de parcă acestea ar fi fiinţe vii, pe 
când alţii poate că nu sunt interesaţi decât să vadă ce se 
află înăuntrul acestora. Când raporturile de comuniune 
socială sunt comutate de la semeni către lucrurile lipsite 
de viaţă, insignifiante ca valoare, dezvoltarea unui om 
poate să eşueze cu totul. Cazurile de torturare a 
animalelor, pe care le observăm adesea la copii, nu sunt de 
conceput decât dacă admitem absenţa totală a 
transpunerii în simţămintele altor fiinţe. Drept urmare, se 
poate ca asemenea copii să ajungă să se intereseze de 
lucruri fără nicio importanţă pentru dezvoltarea lor în 
colectivitate, să nu dea nicio atenţie intereselor altora şi să 
nu se gândească decât la ei înşişi. Toate acestea sunt 
determinate de gradul scăzut de transpunere afectivă, în 
cele din urmă lipsa transpunerii afective conduce la 
refuzul categoric al colaborării. 

6. INFLUENŢA OMULUI ASUPRA CELORLALŢI 
(HIPNOZA ŞI SUGESTIA). Dacă ne întrebăm în ce fel se 
poate realiza, în general, influenţa celorlalţi oameni, stă în 
spiritul psihologiei individuale (Individualpsychologie) 6 să 
răspundă că în 

N această privință intervin fenomenele de solidaritate. 
Intreaga noastră viață se desfăşoară sub semnul 
posibilităţii primordiale a influențării reciproce. Aceasta 
este deosebit de accentuată în anumite cazuri, cum sunt 
raporturile dintre profesor şi elev, părinţi şi copii, soţ şi 
soţie. Sub influenţa sentimentului de comuniune socială 
are loc, într-o anumită măsură, venirea în întâmpinarea 
acţiunii exercitate de celălalt. Gradul acestei 
influenţabilităţi depinde însă de măsura în care apare 
întemeiat dreptul celui care influenţează asupra celui 


influenţat. Este exclusă o influenţă de durată asupra cuiva, 
în cazul în care acesta este supus unui prejudiciu. 
Influenţa va fi maximă în cazul în care ne aflăm într-o stare 
de spirit care ne dă sentimentul că propriul nostru drept 
este garantat. Indeosebi pentru educaţie acest punct de 
vedere este important. Este posibil să se propună sau chiar 
să se practice o altă formă de educaţie. O educaţie care ar 
tine seama de acest punct de vedere ar fi eficientă tocmai 
pentru că s-ar conecta la ceea ce este absolut 
fundamental, anume la sentimentul de comuniune socială. 
Ea nu ar da rezultate decât în cazul în care un om ar 
încerca să se sustragă în mod deliberat influenţei 
societăţii. Iar lucrul acesta nu se face fără complicaţii; 
trebuie dusă în prealabil o luptă mai îndelungată, în cursul 
căreia să slăbească legăturile sale cu mediul şi el să se 
găsească într-o opoziţie totală faţă de sentimentul de 
comuniune socială. Atunci orice influenţă exercitată asupra 
sa întâmpină rezistenţă sau chiar devine imposibilă şi 
avem în faţă priveliştea unui om care la orice tentativă de 
a se acţiona asupra lui răspunde printr-o acţiune în sens 
contrar (spirit de contradicţie). 

Avem deci toate motivele să ne aşteptăm ca unii 
copii, care se simt mai mult sau mai puţin oprimaţi de 
mediul lor, să manifeste o slabă capacitate şi înclinaţie de 
a da ascultare educatorilor lor. Există, desigur, numeroase 
cazuri în care presiunea din afară este atât de puternică 
încât înlătură orice rezistenţă, în aparenţă orice influenţă 
fiind acceptată şi urmată. Ne vom convinge însă în scurt 
timp că această supunere nu are nicio valoare practică. Ne 
aflăm uneori în faţa spectacolului unei fiinţe groteşti, 
făcută inaptă pentru viaţă (ascultarea oarbă), un om care 
pururea aşteaptă să-i comanzi ce şi cum să facă. Marele 
pericol pe care îl aduce cu sine această supunere dusă atât 
de departe poate fi apreciat prin faptul că acei copii care 
ascultă de oricine îi ia sub puterea sa pot comite, la ordin, 
chiar crime. În bandele de răufăcători ei îndeplinesc roluri 
sinistre, pe când capul bandei se ţine în general de-o parte. 
În aproape toate actele de pedepsire răsunătoare puse la 


cale de asemenea bande, astfel de indivizi sunt 
instrumentele de execuţie7/. Asemenea oameni dau dovadă 
de o ascultare neverosimilă prin proporţiile ei şi pot simţi 
în aceasta chiar o satisfacere a propriei ambiţii. 

Dacă ne limităm însă numai la cazurile normale în 
care are loc influenţa, putem stabili că indivizii cei mai 
dispuşi să se lase influenţaţi şi să coopereze în acest sens 
sunt cei al căror sentiment de comuniune socială a fost cel 
mai puţin contrariat şi că, în schimb, refractari sunt cei la 
care înclinația de a parveni, aspiraţia la superioritate au 
atins cote deosebit de înalte. Observaţia ne oferă zi de zi 
învăţăminte. Când părinţii se plâng de un copil, o fac 
extrem de rar pentru a-i reproşa ascultarea oarbă, pe ei 
neliniştindu-i neascultarea, iar examinarea unor astfel de 
copii ne arată că ei cad pradă impulsului de a scăpa de 
chingile mediului lor şi că, dacă se străduiesc să frângă 
normele vieţii lor mărunte, este pentru că un tratament 
eronat i-a făcut inabordabili în ceea ce priveşte 
intervenţiile pedagogice. Năzuinţa intensă spre putere 
(das intensive Streben nach Macht) este astfel invers 
proporţională cu educabilitatea. În pofida acestui adevăr, 
educaţia noastră familială tinde în principal să incite 
ambiția copilului şi să-i inculce idei de grandoare. Aceasta 
nu din nu ştiu ce nechibzuinţă, ci pentru că întreaga 
noastră cultură şi civilizaţie, ele însele impregnate de 
astfel de idei de grandoare, generează asemenea 
impulsuri, încât în familie, ca şi în societate, preocuparea 
primordială este aceea de a-l face pe tânăr să păşească în 
viaţă cu o strălucire aparte, depăşindu-i pe toţi ceilalţi, pe 
cât posibil în toate privinţele. În capitolul în care vom trata 
despre infatuare vom arăta mai pe larg cât de 
necorespunzătoare este această metodă educaţională 
bazată pe ambiţie şi cum, lovindu-se de asemenea 
dificultăţi, dezvoltarea vieţii psihice poate să eşueze. 

Într-o situaţie similară cu a acelora care, ca urmare a 
înclinaţiei lor de a se supune necondiţionat, se 
conformează aproape fără excepţie cerinţelor mediului, se 
găseşte orice mediu/n. Acestuia trebuie doar să-i fie indusă 


intenţia de a face câtva timp tot ceea ce 

I se cere. lată procesul care stă la baza predispoziţiei 
pentru hipnoză. În legătură cu aceasta sunt de făcut, în 
general, următoarele observaţii: este posibil ca un om să 
declare sau să creadă că poate fi hipnotizat, cu toate că lui 
îi lipseşte starea de pregătire psihică favorabilă supunerii. 
După cum este posibil ca un altul să opună hipnozei o 
rezistenţă categorică şi, cu toate acestea, să fie sufleteşte 
pregătit la supunere. Hipnoza se realizează exclusiv pe 
baza atitudinii psihice a medi um-ului, nu pe baza spuselor 
sau credințelor acestuia. Din greşita înţelegere a acestui 
fapt a rezultat multă confuzie, pentru că în hipnoză avem 
cel mai adesea de-a face cu oameni care se împotrivesc, pe 
când, în definitiv, ei sunt înclinați să îndeplinească 
cerinţele hipnotizatorului. Această stare de disponibilitate 
(Bereits-wiiligkeit) poate avea diferite grade, aşa încât 
rezultatele hipnozei diferă de la om la om. Dar în niciun 
caz disponibilitatea în faţa hipnozei nu depinde de voinţa 
hipnotizatorului, ci de dispoziţia psihică a med/um-ului. 

Cât priveşte natura hipnozei, ea este înrudită cu 
starea de somn. Enigmatic este doar faptul că pentru ca 
acest somn să se producă este necesară o comandă din 
partea altcuiva. Comandă care este eficientă numai dacă 
se adresează unui individ pregătit s-o accepte. Decisive în 
privinţa aceasta sunt, după cum s-a menţionat, esenţa şi 
dezvoltarea personalităţii mediumului. Numai atunci când 
cineva este în aşa fel structurat încât să se conformeze 
fără spirit critic influenţei altora, există posibilitatea de a 
provoca în el acest somn specific, care, mai mult decât 
somnul natural, este deconectat de capacitatea de acţiune 
voluntară proprie, în aşa măsură încât finalmente individul 
poate fi pus în mişcare de centrii motori ai hipnotizatorului 
care dă comanda9. Din somnul normal rămâne doar un fel 
de stare crepusculară, aşa încât mediumul nu-şi poate 
aminti din cele ce se petrec în timpul hipnozei decât ceea 
ce vrea hipnotizatorul. Este eliminat în primul rând spiritul 


critic, cea mai importantă cucerire a organului psihic în 
condiţiile societăţii noastre. Un medium este, ca să 
spunem aşa, o prelungire a mâinii hipnotizatorului, un 
organ care funcţionează la ordinul acestuia. 

Majoritatea oamenilor capabili să-i influenţeze pe 
alţii atribuie această capacitate şi, în general, orice 
posibilitate de acest fel, unui fluid misterios, unei puteri 
extraordinare, care le-ar fi proprii. Aceasta duce la 
nemaipomenite scandaluri, la abuzuri, îndeosebi la 
revoltătoare excese din partea celor care practică telepatia 
şi hipnotismul. La drept vorbind, se poate afirma că ei 
înjosesc în aşa măsură demnitatea umană încât nu ocolesc 
nicio posibilitate de a lucra clandestin. Nu trebuie să se 
înţeleagă de aici că fenomenele pe care le prezintă au la 
bază şarlatania. Nicidecum. Dar creatura umană este atât 
de înclinată la îngenunchere încât poate deveni victima 
unui individ care are tupeul să se prezinte drept unul care 
supralicitează, dat fiind că oamenii în majoritatea lor sunt 
dispuşi să se supună, fără să verifice cum stau lucrurile, 
plecându-se în faţa autorităţii, lăsându-se intimidaţi şi 
captaţi, subordonați fără crâcnire, ceea ce, fireşte, 
niciodată nu a putut să pună ordine în viaţa colectivă a 
oamenilor, ci a condus întotdeauna la un supliment de 
revoltă din partea celor supuşi. Nimeni până astăzi nu a 
practicat telepatia sau hipnotismul cu bune rezultate pe 
termen mai lung. Foarte adesea s-a întâmplat ca 
hipnotizatorul să dea peste un om, un aşa-numit medium, 
care pur şi simplu l-a „interiorizat” 10. Acest lucru s-a 
petrecut şi cu oameni de ştiinţă importanţi, care au voit să- 
şi exercita forţa asupra unor indivizi sugestionabili. De 
multe ori survin eşecuri când mediumul se dovedeşte a fi, 
ca să spunem aşa, un înşelat înşelător, pe de o parte 
amăgit, pe de alta îngenuncheat de sine însuşi. Dar 
puterea care ni se pare a intra în acţiune aici nu este 
niciodată aceea a hipnotizatorului, ci totdeauna avem de-a 
face cu înclinația mediumului de a se supune; nu este 
vorba de nicio putere magică, ci de extraordinara 
pricepere a hipnotizatorului de a pune în scenă farsa. 


Dacă, în jehimb, cineva este obişnuit să ducă o viaţă întru 
totul după chibzuinţă să şi nu-şi însuşeşte fără 
discernământ concluziile altora, atunci în mod firesc un 
astfel de om nu va putea fi hipnotizat şi nici nu va prezenta 
straniile fenomene ale telepatiei. Deci toate aceste 
fenomene nu sunt decât fenomene ale ascultării oarbe. 

În acest context este de menţionat şi sugestia. Putem 
înţelege esenţa acesteia numai dacă o înserăm, în cel mai 
larg sens, în sfera impresiilor (Findriicke). Este de la sine 
înţeles că omul nu numai că primeşte la un moment dat 
impresii, ci că şi stă în permanenţă sub influenţa lor. 
Receptarea de impresii nu este cu totul insignifiantă. 

acestea continuând să acţioneze asupra noastră. lar 
când acestea sunt demersuri din partea unui alt om, 
încercări de a ne convinge, de a ne îndupleca, în acest caz 
putem vorbi de sugestii. Are loc modificarea sau 
consolidarea unei concepţii active, care se manifestă 
desluşit la posesorul ei. Problema dificilă constă propriu- 
zis în faptul că oamenii reacţionează diferit la impresii 
dinafară. Pe de altă parte, influenţa depinde de gradul de 
independenţă al persoanei respective. Sunt de luat în 
considerare îndeosebi două tipuri. Unii supraestimează cu 
uşurinţă opinia celorlalţi, aşadar nu ţin prea mult la 
îndreptăţirea propriilor lor concepţii, la faptul că ele sunt 
corecte sau false. Ei exagerează importanţa altor 
persoane, aşa încât se adaptează lesne la opinia acestora. 
Ei sunt cu totul apți pentru sugestionarea în stare de 
veghe sau pentru hipnoză. Celălalt tip va considera drept o 
ofensă tot ceea ce vine din afară, socotind că doar propria 
sa opinie este justă şi respingând orice contribuţie a 
celorlalţi, fără a-i păsa de justeţea sau injusteţea ideilor 
lor. Ambele tipuri degajă un sentiment de slăbiciune, cel 
de-al doilea neîmpăcându-se cu ideea că ar avea ceva de 
primit de la ceilalţi. Foarte adesea întâlnim oameni care 
intră lesne în conflict, nutrind în sinea lor părerea că ar fi 


prea accesibili la sugestionarea de către alţii. Ei îşi 
întăresc însă această părere numai pentru a nu deveni 
receptivi, aşa încât este greu să obţii vreo schimbare de 
optică de la ei. 

NOTE 

1 Titlul capitolului în original: Findriicke der 
Aussenwelt. (Nota trad.) 

2 „zie Motoriker”, în textul original. (Nota trad.) 

3 „Săul erdelirium”, în textul original. (Nota trad.) 

4 Aceeaşi capacitate incoercibilă de fantazare l-a dus 
pe om la născocirea zeilor, a lui Dumnezeu, ca supremă 
expresie a jindului omului de a se situa pe un plan al 
superiorității absolute, undeva unde să se bucure de o 
protecţie infinită, unde niciun rău - şi în primul rând 
moartea - să nu-l mai poată atinge, unde să se poată, în 
sfârşit, împărtăşi euforic din perfecţiune. „Zum Colț zu 
streben, în ihm zu sein, seinem Rufzu folgen”, adică „a se 
strădui întru Domnul, a se identifica cu el, a-i urma 
chemarea”. 

(Ernst Jahn, Alfred Adler, Religion und 
Individualpsychologie, Verlag dr. Rolf. Passer, Wien, 
Leipzig, 1933, p. 58) reflectă semnificativ această aspirație 
spre perfecţiune şi superioritate, din care s-au născut 
fantasmele tuturor religiilor. (Nota trad.) 

5 Este aşa-numitul „protest viril” sau „aspiraţia la 
virilitate”, la 

„Superioritate _virilă” a femeilor, în al căror 
inconştient - arată Adler - mocneşte aversiunea faţă de 
rolul feminin pentru care au fost biologic destinate. 
„Protestul viril” a atins un punct culminant la George 
Sand, de exemplu, care - după cum relevă Adler - 
pretindea că nu există decât un singur sex. Aceeaşi 
aspirație spre o „virilitate cât mai complet posibilă” o 
trăiesc, pe un accentuat fond nevrotic, bărbaţii care se 
cred „devirilizaţi”. 

„Demasculinizaţi”, lăsându-se de regulă dominați de 
o „agresivitate virilă”, de natură psihopatologică (a se 
vedea Alfred Adler, Ober den Nervdsen 


Charakter, capitolul 4 din partea de „Aplicaţii 
practice”). (Nota trad.) 

6 Denumirea completă a disciplinei fundamentate de 
Alfred Adler este aceea de „Vergleichende 
Individualpsychologie”, adică psihologic individuală 
comparată, denumire care apare în subtitlul uneia din 
lucrările sale capitale, Cu privire la caracterul nevroticilor 
(Wiesbaden, 1912): 

„Grundzuge einer vergleichenden 
Individualpsychologie und Psychotherapie” (Principii de 
psihologie individuală comparată şi de psihoterapie). 

Atrăgând atenţia asupra acestui fapt, adesea scăpat 
din vedere, Alfred Farau şi Herbert Schaffer precizează că 
termenul de psihologie individuală comparată „defineşte o 
psihologie care studiază individul în totalitatea sa, 
comparând manifestările sale psihice cu datele normelor 
sociale” (op. cit., p. 93). (Nota trad.) 

7 Folosind cu un diabolic sânge rece astfel de 
„instrumente de execuţie” a pus Alfonso (Al) Capone la 
cale şi a şi comis nu mai puţin de 

227 de asasinate, pentru care nu s-au putut găsi 
capete de acuzare împotriva lui (I. Aszody, Interpolul în 
acțiune, Editura Politică, Bucureşti, 1968, pp. 124 - 125). 
(Nota trad.) 

s Persoană extrem de sugestibilă, lesne de hipnotizat 
sau care răspunde cu uşurinţă inducției parapsihologice. 
(Nota trad.) 

9 Punerea în mişcare a hipnotizatului direct de către 
centrii motori ai hipnotizatorului este exclusă, din moment 
ce efectul hipnotic se obţine prin comenzi verbale, care au 
acces la cel hipnotizat prin acele „puncte vigile”. 

de pe cortex, rămase ca atare pe fondul inhibiţiei 
generalizate reprezentate de somn. Drumul până la centrii 
motori este apoi mai lung sau mai scurt, în funcţie de 
conţinutul „instrucţiei” date de hipnotizator. (Nota trad.) 

10 Proces care, în esenţa sa, este de acelaşi ordin cu 


structurarea Supraeului, aşa cum o analizează Freud. 
(Nota trad.) 

Capitolul V 

SENTIMENTUL DE INFERIORITATE ŞI TENDINŢA 
DE A SE IMPUNE 

1. SITUAŢIA DIN PRIMA COPILĂRIE. După cum ştim, 
copiii pe care natura i-a tratat cu vitregie sunt înclinați să 
adopte o altă atitudine faţă de viaţă şi oameni decât cei 
care au cunoscut de timpuriu bucuriile existenţei. Se poate 
statua, în principiu, că toţi copiii cu organe deficiente (mit 
minderwertigen Organen) se angajează pe negândite într-o 
luptă cu viaţa, ceea ce îi duce la o sugrumare a 
sentimentului de comuniune socială, aşa încât aceşti 
oameni adoptă lesne un model egoist al grijii exclusive de 
sine şi faţă de impresia pe care o produc asupra 
anturajului, nepreocupându-i interesele altora. Ca şi 
deficienţele fizice, influenţele exterioare exercitate asupra 
copilului sunt resimţite ca o povară mai mult sau mai puţin 
apăsătoare, putând determina o atitudine ostilă faţă de 
mediu. Cotitura decisivă are loc foarte de timpuriu. Incă 
din al doilea an de viaţă putem constata că aceşti copii 
sunt prea puţin înclinați să se simtă la fel de înzestrați ca 
alţii, de aceeaşi condiţie şi având drepturi egale cu ei, deci 
îndreptăţiţi de a le căuta prietenia şi a face cauză comună 
cu dânşii, ci, dimpotrivă, dominați de un sentiment al 
insuficientei (Verkurj. theit), exteriorizează mai puternic 
decât ceilalţi copii un sentiment al aşteptării, un drept de a 
emite pretenţii. Dacă ne gândim că, de fapt, fiecare copil 
se situează pe o poziţie de inferioritate în faţa vieţii şi că 
nu ar putea exista fără a avea într-o măsură apreciabilă 
sentimentul comuniunii cu cei apropiaţi, dacă luăm în 
considerare fizicul plăpând şi neajutorarea copilului, acea 
stare de 

dependenţă care-i dă impresia că numai cu greu va fi 
capabil să vieţuiască, atunci trebuie să admitem că la 
începutul oricărei vieţi psihice se află un mai mult sau mai 


puţin profund sentiment de inferioritate 
(Minderwertigkeitsgefiihl). Aceasta este forţa propulsivă, 
punctul de la care pornesc şi se dezvoltă toate strădaniile 
copilului de a-şi fixa un scop, de la a cărui realizare el 
aşteaptă liniştea şi securitatea existenţei sale viitoare. 

În această atitudine specifică copilului, strâns legată 
de capacităţile sale organice şi care este influenţată de 
acestea, rezidă baza educabilității sale. Oricât de general 
ar fi sentimentul de inferioritate la fiecare copil, 
educabilitatea va fi pusă la încercare în special de doi 
factori. Unul este tocmai acest puternic intens şi stăruitor 
sentiment de inferioritate, pe când celălalt este un scop, 
care nu pur şi simplu garantează calmarea, securitatea, 
egalitatea, ci generează o aspirație la putere (Streben 
nach Macht), care în mod categoric este destinată să ducă 
la dobândirea superiorității într-un anumit mediu social. 
Copiii sunt întotdeauna angajaţi pe acest drum. Ceea ce 
complică educabilitatea lor este faptul că ei se simt 
desconsideraţi în toate împrejurările, se cred dezavantajaţi 
de natură şi adesea, pe drept sau pe nedrept, umiliţi de 
către cei mari. Abia atunci când analizăm mai exact toate 
aceste date putem aprecia inevitabilitatea unei dezvoltări 
sinuoase, însoţită de tot felul de eşecuri. 

La drept vorbind, orice copil este expus acestui 
pericol, deoarece toţi copiii se află în situaţii de felul 
acesta. Integrat în societatea adulţilor, prin însuşi acest 
fapt fiece copil este îndemnat să se considere mic şi slab, 
neisprăvit, inferior. Aflat în această stare de spirit, îi va fi 
cu neputinţă să se creadă capabil de a se achita de sarcini 
uşor şi impecabil, aşa cum i se pretinde. De obicei încă de 
aici intervin în educaţie greşeli. Cerându-i-se copilului prea 
mult, se determină încolţirea în sufletul acestuia a unui 
acut sentiment al nulităţii sale. Ba chiar sunt cazuri în care 
unor copii li se atrage în permanenţă atenţia asupra 
insignifianţei, imaturi taţii şi capacităţii lor modeste. Alţii, 
în schimb, sunt trataţi ca jucării, ca obiecte de amuzament, 
sau sunt priviţi ca bunuri ce trebuie păstrate într-un chip 
cu totul deosebit, când nu sunt consideraţi un balast 


supărător. Adesea toate aceste tendinţe se întâlnesc 
laolaltă, iar copilului, în consecinţă, i se va atrage atenţia 
fie în sensul că el constituie o bucurie pentru adulţi, fie, 
dimpotrivă, motiv de decepţie. Profundul sentiment de 
inferioritate, cultivat în acest mod la copii, poate cunoaşte 
o exacerbare, date fiind anumite particularităţi ale vieţii 
noastre. Printre acestea se numără obiceiul de a nu-i lua 
pe copii în serios, de a le vâri în cap ideea că sunt un 
nimeni, că nu au niciun drept, că niciodată nu trebuie s-o 
ia înaintea adulţilor, că trebuie să stea la locul lor, şi aşa 
mai departe. Chiar când este ceva adevăr în acestea, 
lucrurile le sunt prezentate copiilor într-o manieră atât de 
grosolană, încât nu este de mirare că le stârneşte iritarea. 
În afară de aceasta, o mulţime de copii trăiesc cu teama 
permanentă ca nu cumva ceea ce fac ei să devină motiv de 
batjocură pentru toată lumea. Prostul obicei de a-i 
ridiculiza pe copii este extrem de dăunător pentru 
dezvoltarea lor. Teama de ridicol a unor asemenea oameni 
poate fi identificată până târziu în viaţa lor, adesea ei 
neputând să scape de ea nici la bătrâneţe. Foarte 
prejudiciabilă este, apoi, înclinația unora de a nu-i lua pe 
copii în serios, de a le spune neadevăruri, ceea ce uşor îi 
care trăiesc şi chiar de seriozitatea vieţii. S-au văzut cazuri 
de copii care, în prima zi de şcoală, s-au aşezat zâmbind în 
bancă, declarând ocazional că pentru dânşii toată 
chestiunea cu şcoala este o glumă a părinţilor, pe care nici 
vorbă să o ia în serios. 

2. COMPENSAREA SENTIMENTULUI DE 
INFERIORITATE; ASPIRAŢIA DE A SE PUNE ÎN VALOARE 
ŞI DE A DOBÂNDI SUPERIORITATEA. Sentimentul de 
inferioritate, de insecuritate şi de insuficienţă este acela 
care constrânge la fixarea unui ţel în viaţă şi la realizarea 
acestuia. Încă din primele zile de viaţă se face observată 
pornirea copilului de a se situa în prim-plan, de a atrage în 
mod coercitiv asupra sa atenţia părinţilor. Sunt cele dintâi 
semne ale năzuinţei născânde a omului de a se pune în 
valoare, care se dezvoltă sub influenţa sentimentului de 


inferioritate şi care îl obligă pe copil să-şi fixeze un scop, 
cu care el porneşte să-şi manifeste superioritatea asupra 
mediului său. 

Fixarea scopului cu privire la dobândirea 
superiorității va fi făcută prin intermediul măreţului 
sentiment de comuniune socială. 

Nu putem risca nicio apreciere privind copilul sau 
adultul, dacă nu facem o comparație între sentimentul de 
comuniune socială existent în ei şi ponderea năzuinței spre 
putere şi spre superioritate asupra celorlalţi. Scopul va fi 
în aşa fel stabilit încât atingerea sa să-i ofere posibilitatea 
de a-şi simţi superioritatea sau de a-şi înălța în aşa măsură 
propria personalitate încât viaţa să-i apară demnă de trăit. 
Scopul este, de asemenea, acela care conferă valoare 
senzaţiilor, care dirijează şi influenţează percepțiile, 
configurează reprezentările, dă sens forţei creatoare cu 
care formăm reprezentările, evocăm amintirile sau le 
înăbuşim. lar dacă ţinem seama de faptul că senzațiile nu 
sunt nicidecum mărimi absolute, suferind şi ele influenţa 
urmăririi scopului care domină viaţa psihică, şi dacă, apoi, 
nu pierdem din vedere că percepțiile noastre sunt 
totdeauna selective, rezultat al unei anumite intenţii 
secrete, că nici reprezentările nu au o valoare absolută, ci 
sunt influențate de scop şi că, pe deasupra, noi căutăm în 
permanenţă să ne orientăm în aşa fel trăirile încât să nu ne 
îndepărtăm de scop, atunci este limpede că şi aici toate 
sunt relative, neavând decât aparenţa unor valori trainice 
şi sigure. Intr-un sens fictiv, pe planul imaginaţiei 
creatoare, ne agăţăm de un punct stabil. care în realitate 
nu există. Această ipoteză, condiţionată de fapt de o 
deficiență a vieţii psihice umane, este similară multor 
încercări ale ştiinţei şi practicii, ceva de felul divizării 
globului pământesc în meridiane inexistente, dar având o 
mare importanţă ca ipoteze. In toate cazurile de ficţiune 
avem de-a face cu un fenomen caracteristic: admitem un 


punct fix, cu toate că la o cercetare mai atentă ni se 
impune convingerea că acesta nu există. Procedăm însă în 
acest fel numai spre a obţine o orientare în haosul vieţii, 
pentru a putea ţine o contabilitate. Totul, începând cu 
senzațiile, este transferat de noi într-un domeniu al 
calculabilului, în care putem să acţionăm. Acesta este 
avantajul pe care ni-l oferă - aşa după cum reiese din 
examinarea vieţii psihice a omului - admiterea unui scop 
ferm. 

Din acest corp de idei proprii psihologiei individuale 
se degajă o metodă euristică, cercetarea şi înţelegerea în 
primul rând a vieţii psihice a omului prin prisma unor 
potente ereditare care, sub influenţa fixării unui scop, vor 
evolua spre structura lor de mai târziu. Experienţa şi 
observaţiile noastre ne întăresc însă convingerea că 
această metodă euristică constituie mai mult decât un 
instrument de investigaţie, că principiile sale acoperă în 
mare măsură procesele active ale dezvoltării psihice, parte 
din ele trăite la nivelul conştiinţei, altă parte erupând din 
inconştient. Aşadar, străduinţa centrată pe scop a vieţii 
psihicel nu reprezintă pur şi simplu forma concepţiei 
noastre, ci şi un fapt fundamental. 

Cât priveşte problema felului în care aspirația către 
putere, acest rău fără egal al societăţii omeneşti2, poate fi 
remediată şi convertită în modul cel mai profitabil, 
dificultatea constă în faptul că în perioada în care această 
aspirație apare este greu să te înţelegi cu copilul. Abia mai 
târziu devine posibilă o clarificare şi o intervenţie într-o 
dezvoltare greşită, pentru a o ameliora. Vieţuirea 
împreună cu copilul oferă totuşi o asemenea posibilitate, 
dacă stăruim în direcţia dezvoltării sentimentului de 
comuniune socială existent la fiecare copil, în aşa fel încât 
aspiraţia către putere să nu poată deveni preponderentă. 
O altă dificultate este aceea că mulţi copii nu vorbesc 
deschis despre aspiraţia lor către putere, ci o tăinuiesc şi 
încearcă s-o pună în practică pe ascuns, sub masca 
bunăvoinţei şi a manifestărilor afectuoase. Ei evită pudic 
să fie prinşi asupra faptului. Nestăpânita aspirație către 


putere, care caută să se intensifice, produce degenerări în 
dezvoltarea vieţii psihice a copilului şi, ajunsă la paroxism, 
poate face ca curajul să devină impertinenţă, docilitatea 
poltronerie, iar afecțiunea viclenie, destinate să-i 
determine pe ceilalţi să cedeze, să se obțină de la ei 
ascultare şi supunere, toate aceste trăsături de caracter 
putând astfel să-şi adauge la natura lor evidentă un mijloc 
de abilă goană după superioritate. 

Educația dirijată are loc din imboldul, conştient sau 
inconştient, de a-l ajuta pe copil să iasă din insecuritatea 
sa, de a-l înzestra cu deprinderi şi priceperi, cu cunoştinţe, 
cu o înțelegere şi afectivitate corespunzătoare faţă de 
ceilalţi. Toate aceste măsuri, de oriunde ar veni, sunt în 
primul rând încercări de a-i croi copilului, pe măsură ce el 
creşte, noi căi de a se elibera de sentimentul său de 
insecuritate şi de inferioritate. Ceea ce se petrece acum în 
copii urmează drumul trasat de trăsăturile sale de 
caracter, este reflexul psihicului său. 

Gradul de eficienţă al sentimentului de insecuritate şi 
de inferioritate depinde, în principal, de concepția 
(Auffassung) copilului. 

Fără îndoială că gradul obiectiv de inferioritate este 
important şi că va fi sesizat de copil. Dar nu trebuie să ne 
aşteptăm ca estimările făcute de copil în această privinţă 
să fie exacte, cu atât mai puţin cu cât nici adulţii nu 
izbutesc să facă asemenea estimări. Rezultă, astfel, 
dificultăţi enorme. Un copil poate să crească în condiţii 
atât de complexe încât erorile cu privire la gradul său de 
inferioritate şi insecuritate să fie aproape de la sine 
înţelese. Un alt copil va putea să-şi aprecieze mai bine 
situaţia. In linii mari însă este de luat în considerare 
sentimentul copilului, care zilnic fluctuează până când, în 
sfârşit, se consolidează într-un fel oarecare şi se 
exteriorizează ca estimare de sine (Selbsteinschătzung). Va 
avea loc apoi echilibrarea, compensarea pe care copilul o 


caută pentru sentimentul său de inferioritate şi, în mod 
corespunzător, va progresa fixarea scopului. 

Mecanismul psihic al tendinței de compensare, 
potrivit căruia organul psihic îi răspunde sentimentului de 
inferioritate prin efortul de a neutraliza acest sentiment 
chinuitor, are o analogie în viaţa organică. Este fapt 
dovedit că organele vitale importante, atunci când 
intervine vreo debilitare, în măsura în care ele sunt viabile 
încep să riposteze printr-o extraordinară amplificare a 
capacităţii lor funcţionale. Astfel, dacă circulaţia sanguină 
întâmpină dificultăţi, inima lucrează cu puteri sporite, 
mobilizează potenţialul întregului organism şi prin aceasta 
îşi va mări volumul, depăşindu-l pe acela al unei inimi care 
lucrează normal. La fel, sub presiunea fizicului firav, a 
becisniciei, a sentimentului de inferioritate, organul psihic 
caută ca, prin mari eforturi, să devină stăpânul acestui 
sentiment şi să-l înlăture. 

Dacă sentimentul de inferioritate este deosebit de 
apăsător, apare pericolul ca, din cauza fricii de a rămâne 
handicapat pe toată viaţa, copilul să nu mai fie mulţumit cu 
o simplă compensare, ci să meargă mai departe 
(supracompensare). Aspiraţia la putere şi la superioritate 
se va exacerba şi va atinge patologicul. Asemenea copii nu 
vor fi satisfăcuţi de condiţiile obişnuite ale vieţii lor. În 
conformitate cu scopul lor ambițios, ei se vor avânta în 
acţiuni măreţe, uluitoare. Cu o insolită impacienţă, împinşi 
de puternice impulsuri, care depăşesc cu mult măsura 
obişnuitului, fără a se sinchisi de cei apropiaţi, ei caută să- 
şi asigure propria poziţie. In acest fel ei devin bizari, 
provoacă perturbații în existenţa altora şi, fireşte, îi 
constrânge să se apere. Ei sunt contra tuturor şi toţi sunt 
contra lor. Nu toţi o sfârşesc în mod necesar cât se poate 
de rău. Este posibil ca un asemenea copil să meargă timp 
îndelungat pe căi care să pară normale, iar trăsătura sa de 
caracter care se dezvoltă cu prioritate - ambiția - să se 
manifeste în aşa fel încât să nu-l ducă la un conflict deschis 
cu ceilalţi. Dar vom constata mereu că procedeele sale nu 
bucură de fapt pe nimeni, că ele nu produc niciun efect cu 


adevărat util, pentru că drumul urmat este inadmisibil 
pentru societatea noastră. Dată fiind ambiția sa, pe care în 
cursul copilăriei nu o struneşte şi n-o fructifică aşa cum se 
cuvine, ci de obicei o exagerează, el va deveni întotdeauna 
incomod pentru ceilalţi oameni. Mai târziu, de regulă, se 
asociază şi alte aspecte care, în accepțiunea organismului 
social pe care trebuie să-l reprezinte umanitatea, înseamnă 
deja ostilitate. Intră în sfera acesteia, înainte de toate, 
infatuarea, aroganţa şi năzuinţa de a-i învinge pe toţi cu 
orice preţ, nu neapărat în sensul de a urca el însuşi pe 
trepte mai înalte, satisfacția putând fi obţinută pur şi 
simplu prin doborârea altora. Ceea ce este important este 
distanţa, marea deosebire dintre el şi ei. O asemenea 
atitudine în faţa vieţii nu este incomodantă doar pentru 
anturaj, ci este supărătoare şi pentru purtătorul ei, 
saturându-l într-atât de laturile întunecate ale vieţii încât 
în el nu mai germinează nicio bucurie autentică. 

Prin eforturi cu totul neobişnuite, al căror scop este 
depăşirea tuturor celorlalţi, aceşti copii vin în contradicţie 
cu scopurile comune care îi pun în mişcare pe oameni. 
Comparând tipul omului setos de putere cu idealul omului 
social şi dacă dispunem şi de o oarecare experienţă în 
materie de apreciere, putem stabili în ce măsură un individ 
s-a înstrăinat de sentimentul de comuniune socială. 

Privirii cunoscătorului de oameni îi este astfel, 
desigur, îngăduit să examineze, cu cea mai mare precauţie, 
lacunele corporale şi psihice, care îl fac să înţeleagă că în 
cazul respectiv a avut loc o dezvoltare dificilă a vieţii 
psihice. Dacă nu pierdem din vedere aceste aspecte, în 
măsura în care propriul nostru sentiment de comuniune 
socială este suficient de dezvoltat, vom fi conştienţi de 
faptul că nu aducem niciun prejudiciu, ci, dimpotrivă, că 
putem fi utili. Aceasta mai întâi în sensul că nu facem 
răspunzători de fiinţa lor pe 

purtătorii unor desfigurări sau ai unor trăsături de 
caracter antipatice, ci le apărăm până la capăt dreptul de a 


fi indignaţi, cu alte cuvinte, suntem conştienţi de vina 
comună că în această privinţă nu am arătat destulă 
prevedere şi, astfel, ne-am făcut complici la mizeria 
socială. Pornind de la acest punct de vedere, vom putea fi 
capabili de atenuări, nemaitratându-i pe asemenea oameni 
ca pe nişte căzături, ca pe nişte produse de degenerare a 
umanităţii. În această viziune va trebui, înainte de toate, să 
creăm acel climat care să facă posibilă dezvoltarea lor 
liberă, înlesnindu-le integrarea pe picior de egalitate în 
mediul social. Dacă ne gândim cât de neplăcut ne 
impresionează adesea priveliştea unui om al cărui complex 
de inferioritate este de-acum vădit, vom putea mai întâi 
cumpăni ce demersuri educative avem de întreprins în 
ceea ce ne priveşte, spre a ajunge noi înşine în armonie cu 
sentimentul absolut de comuniune socială, înțelegând 
totodată cât de datoare a rămas societatea faţă de aceşti 
oameni. Este de la sine înţeles că tocmai cei veniţi pe lume 
cu organe deficitare şi care imediat ajung să simtă o 
apăsare a vieţii de care alţii sunt scutiţi îşi formează cu 
uşurinţă o concepţie despre lume pesimistă. In aceeaşi 
situaţie sunt copiii la care deficienţa unui organ nu este de 
fapt chiar atât de izbitoare, dar care, de asemenea, pe 
drept sau pe nedrept, poartă în ei un sentiment de 
inferioritate. In anumite situaţii, cum ar fi perioadele de 
educaţie severă, acest sentiment se poate accentua în aşa 
măsură încât să aibă efecte incalculabile. Ei nu mai pot să 
scape de spinul cu care au avut de-a face în prima 
copilărie, atitudinea de răceală de care s-au lovit 
determinând irosirea încercărilor de a se mai apropia de 
oameni, ceea ce face ca în final să se creadă în faţa unei 
lumi neprietenoase, de care este cu neputinţă să te ataşezi. 

Exemplu: un pacient lăsa impresia frapantă că este 
mereu apăsat de o povară şi nu contenea să sublinieze că 
este pătruns de conştiinţa datoriei şi de importanţa 
ocupaţiilor sale. Cu soţia se afla în relaţii cât se poate de 
rele. Amândoi operau cu înverşunare într-o direcţie care, 
în final, trebuia să ducă la superioritatea unuia asupra 
altuia. De aici certuri, bătăi, în cursul cărora acuzaţiile 


reciproce au devenit tot mai grave şi insuportabile, până 
când legătura s-a rupt şi convieţuirea a încetat. Desigur, 
omul acesta mai păstra ceva din sentimentul său de 
comuniune socială, însă ceea ce putea el să ofere soţiei, 
prietenilor şi celorlalţi din preajma sa era înăbuşit de 
pornirea sa de a-şi impune superioritatea. 

Legat de biografia sa, el povestea următoarele: până 
la vârsta de 17 ani nu se dezvoltase corporal, nu crescuse 
cât trebuia, avea o voce de băieţel, de barbă nici vorbă, cât 
despre talie, era ca a unui puştiulică. Are în prezent 36 de 
ani. Nimic la el nu şochează, înfăţişarea lui de bărbat fiind 
fără cusur. Natura l-a înzestrat cu tot ceea ce îi lipsise 
până la 17 ani. Dar el suferise timp de opt ani această 
stagnare a dezvoltării şi nu putea pe atunci să ştie că 
lucrurile se vor rezolva de la sine, obsedându-l ideea că va 
rămâne un întârziat pe planul dezvoltării fizice şi că toată 
viaţa va fi „copil”. Încă de atunci se manifestau în el 
predispoziţiile care mai târziu aveau să devină evidente. 
De îndată ce avea ocazia, el încerca într-una să 
demonstreze că nu este copilul ce pare a fi. Dându-şi 
mereu importanţă, devenea important, toate acţiunile şi 
mijloacele de expresie fiind puse în slujba strădaniei sale 
de a se impune. Astfel, cu timpul, au prins contur însuşirile 
pe care i le vedem astăzi. Chiar şi pe soţia sa încerca 
necontenit s-o convingă că de fapt el este mai valoros 
decât îl crede ea şi că i se cuvine mai multă consideraţie 
decât i se acordă, pe când ea, făcută din acelaşi aluat, îi 
riposta că de fapt este mai neînsemnat decât s-ar putea 
bănui. În felul acesta relaţiile dintre ei nu puteau fi deloc 
amicale şi căsătoria se rupse cu totul, deznodământ 
prevestit încă de semnele de disensiune din perioada 
logodnei. Acest om, care şi aşa avea conştiinţa de sine 
zdrobită, fiind acum puternic zdruncinat de eşecul său, se 
prezentă la medic. El a trebuit să înceapă să practice 
împreună cu acesta cunoaşterea omului 
(Menschenkenninis), ca să înţeleagă ce greşeli a făcut în 
viaţă. Eroarea pretinsei sale inferiorităţi îi marca întreaga 
existenţă. 


3. LINIA DIRECTOARE ŞI CONCEPŢIA DESPRE 
LUME. Când efectuăm asemenea investigaţii, simţim că se 
structurează o corelaţie, ca şi cum s-ar trasa o linie, 
începând cu o impresie din copilărie şi până la starea de 
lucruri existentă. În felul acesta se reuşeşte ca în multe 
cazuri să fie trasă linia spirituală pe care a evoluat până la 
un moment dat un om. Este linia de mișcare 

(Bewegungslinie) pe care se desfăşoară ca pe un 
şablon viaţa omului, încă din copilărie. Poate că mulţi vor 
avea impresia că au de-a face cu o încercare de 
bagatelizare a destinului omenesc, cu o înclinaţie de a 
nega liberul arbitru, făurirea propriului destin. Faptele 
sunt însă fapte. Ceea ce funcţionează efectiv este 
întotdeauna linia de mişcare a omului, a cărei configurare 
suferă desigur anumite modificări, dar ale cărei conţinut 
esenţial, energie şi sens rămân neschimbate din copilărie, 
nu fără legătură cu mediul ambiant al copilului, care mai 
târziu se va detaşa de mediul mai vast reprezentat de 
societatea omenească. Totdeauna se impune să căutăm să 
urmărim biografia unui om până în cea mai fragedă 
copilărie, deoarece chiar şi impresiile din leagăn îi 
imprimă copilului o anumită orientare şi îl determină să 
răspundă într-un mod bine definit la întrebările puse de 
viaţă. Acest răspuns va utiliza tot ceea ce aduce cu sine 
copilul ca posibilitate de desfăşurare a existenţei, iar 
presiunile la care a fost supus la vârsta când era sugar vor 
exercita o primă influenţă asupra felului său de a privi 
viaţa, asupra concepției despre lume pe care şi-o 
formează. 

Aşadar, nu este surprinzător faptul că, faţă de ce 
erau în scutece, oamenii nu se schimbă prea mult în ceea 
ce priveşte atitudinea lor faţă de viaţă, chiar dacă 
exteriorizările acesteia diferă foarte mult de cele din prima 
perioadă de viaţă. De aceea este important ca încă din 
leagăn copilul să fie pus în asemenea condiţii, care să nu-i 


faciliteze dobândirea unei concepţii eronate despre viaţă. 
Decisive sunt, în această privinţă, îndeosebi starea 
organică a copilului, situaţia sa socială şi personalitatea 
educatorului3. Dacă, la început, reacţiile au loc în mod 
automat, reflex, în curând ele se vor modifica în aşa fel 
încât copilul să tindă spre un scop; tristeţea sau fericirea 
sa nu vor mai depinde exclusiv de factorii externi ai 
necesităţii, ci mai târziu va fi capabil să se sustragă prin 
propriile sale puteri presiunii acestor factori. În strădania 
lor de a se pune în valoare, asemenea copii se smulg de 
sub tutela educatorului şi îi devin adversari. Fenomenul se 
produce în perioada aşa-numitei descoperiri a Eului 
(Ichlindung), când copilul începe să vorbească despre sine 
sau să întrebuinţeze pronumele eu. Este momentul în care 
el este deja conştient de faptul că se află într-un raport 
solid cu mediul său ambiant, raport care nu este neutru, 
obligându-l pe copil să ia poziţie, să se comporte aşa cum o 
cere bunăstarea sa, văzută prin prisma concepţiei sale 
despre lume. 

Dacă menţinem cele spuse cu privire la finalitatea 
vieţii psihice a omului, rezultă cu claritate că liniei de 
mişcare trebuie să-i fie inerentă, ca semnalment, o unitate 
indestructibilă. Acest lucru ne permite, de asemenea, să 
înţelegem un om în calitatea lui de personalitate omogenă, 
ceea ce este extrem de important când avem de-a face cu 
un om ale cărui gesturi expresionale par a se contrazice 
unele pe altele. Există copii al căror comportament la 
şcoală este cu totul opus celui din familie şi, de altfel, şi în 
viaţă întâlnim oameni ale căror trăsături de caracter sunt 
atât de frapant contradictorii, încât ne înşelăm asupra 
adevăratei fiinţe a acestora. Se poate, de asemenea, să 
vedem că mimica a doi oameni este absolut identică, 
pentru ca la o cercetare mai aprofundată a liniei de 
mişcare care îi animă să descoperim că unul este exact 
contrariul celuilalt. Când doi indivizi se comportă la fel, în 
realitate esenţa acestui comportament poate fi cu totul 
diferită; după cum posibil este ca doi indivizi să 
exteriorizeze în chip divergent un conţinut psihic identic. 


Având în vedere ambiguitatea fenomenelor vieţii 
psihice, se impune să le luăm în considerare nu unul câte 
unul, în mod izolat, ci exact invers, în conexiunea lor şi ca 
fiind în ansamblu dirijate spre un scop comun. Importantă 
este semnificaţia căpătată de un asemenea fenomen în 
întregul complex unitar al vieţii unui om. Tocmai 
înţelegerea clară a faptului că totul trebuie raportat la o 
direcţie unică netezeşte calea spre descifrarea vieţii 
psihice a unui om. 

Înţelegând că gândurile şi acţiunile oamenilor sunt 
subordonate unei finalităţi, unui final condiţionat şi 
direcționat, vom înţelege totodată ce uriaşă sursă de erori 
poate fi pentru om faptul că el raportează fără ocol orice 
triumf şi orice câştig personal la individualitatea sa, 
utilizându-le pentru consolidarea şabloanelor sale, a liniei 
sale directoare (Leitlinie). Faptul este posibil numai pentru 
că el lasă totul în afara examenului critic, în obscuritatea 
conştientului sau inconştientului. Numai ştiinţa va aduce 
aici lumină şi ne va da posibilitatea să cuprindem întregul 
proces, să-l înţelegem şi, în fine, să producem şi schimbări. 

Încheiem discuţiile noastre asupra acestei chestiuni 
cu un exemplu, cu ajutorul căruia vrem să încercăm să 
analizăm şi să explicăm fiecare fenomen particular, 
utilizând cunoştinţele de psihologie individuală dobândite 
până aici. 

O tânără pacientă acuză o insurmontabilă stare de 
nemulţumire, al cărei motiv ar fi, crede ea, faptul că zilnic 
este copleşită de o mulţime de treburi de tot felul. Se pot 
observa la ea agitaţie şi o privire speriată şi se plânge că o 
cuprinde neliniştea ori de câte ori are de făcut un drum 
sau este obligată să se apuce să facă orice altceva. Aflăm 
de la cei care-i sunt apropiaţi că ia totul în serios şi că pare 
a se prăbuşi sub povara treburilor ei. Impresia generală pe 
care ne-o lasă este aceea a unei persoane asaltată de 
obligaţii, cum se întâmplă cu foarte mulţi oameni. În mod 


semnificativ, cineva din anturajul ei spunea că „totdeauna 
ca a tăcut mofturi”. 

Ca să examinăm cum se cuvine înclinația de a 
aprecia ca deosebit de grele şi de importante sarcinile ce-ţi 
revin, să ne reprezentăm ce ar însemna o asemenea 
purtare într-un grup sau în familie, caz în care nu putem 
evita impresia să această înclinaţie echivalează cu un apel 
adresat anturajului de a nu-ţi mai pune şi altele pe cap, din 
moment ce abia te poţi descurca cu treburile pe care le ai. 

Dar ceea ce ştim despre această femeie este 
insuficient. Trebuie să încercăm s-o determinăm să ne facă 
şi alte dezvăluiri. În asemenea investigaţii se impune să 
procedăm cu delicateţea de rigoare, fără aroganță, căci 
altfel s-ar suscita imediat  animozitatea pacientei, 
preferabilă fiind calea ipotezelor şi a dialogului. Dacă 
această ultimă posibilitate există - cum a şi fost, în 
realitate, cazul - treptat descifrăm în întreaga ei purtare 
intenţia de a da de înţeles cuiva, viitorului soţ, pe cât se 
pare, că ea nu ar mai suporta noi poveri, că pretinde să fie 
tratată cu menajamente, cu gingăşie. Mergând mai 
departe cu sondajul, putem înţelege că totul a început 
cândva şi undeva, accentuându-se pe parcurs. Am reuşit s- 
o convingem că a fost o vreme în care tandreţea însemna 
totul pentru dânsa. Acum înţelegem mai bine comportarea 
ei, ca un efort de a evita revenirea unei situaţii în care 
dorinţa ei de afecţiune ar putea fi strivită. 

Constatarea noastră va fi confirmată şi de o altă 
dezvăluire. Ea ne-a povestit despre o prietenă care, în 
multe privinţe, fiindu-i rivală, trăia o căsătorie nefericită, 
pe care ar fi dorit s-o desfacă. Într-o zi îşi găsise prietena 
cu o carte în mână, declarându-i soţului, cu o voce 
plictisită, că nu ştie dacă prânzul va fi gata la timp, ceea ce 
pe el l-a iritat atât de tare încât s-a dezlănţuit în critici 
violente la adresa consoartei. Incidentul i-a inspirat 
pacientei noastre următoarea reflecţie: „Dacă nu mă înşel, 
metoda mea este mult mai bună. Mie nu mi s-ar putea face 
un asemenea reproş, deoarece de dimineaţă şi până seara 
nu-mi mai văd capul de treburi. Dacă mi s-ar întâmpla să 


nu pot pregăti la timp masa de prânz, nimeni n-ar avea ce 
să-mi zică. Şi acum să fiu silită să abandonez această 
metodă?” _ 

lată ce se petrece în mintea acestei femei. Intr-o 
manieră de relativă nevinovăție, se încearcă obţinerea unui 
anumit ascendent, situarea deasupra oricărui reproş, o 
pledoarie pentru un tratament şi o existenţă pline de 
afecţiune. Dat fiind că aceasta îi reuşeşte, gândul de a 
renunţa apare de neînțeles pentru ea. Apelul la gingăşie, 
care, în definitiv, este şi o căutare a superiorității faţă de 
ceilalţi, niciodată nu este suficient de insistent. Astfel, în 
acest complex intervin elemente contradictorii din cele mai 
diferite. Ceva este pierdut, ceva nu este găsit, rezultă o 
dezordine, o „harababură” care îi dă dureri de cap tinerei 
femei, împiedicând-o să doarmă liniştită, pentru că 
necontenit ea îşi face griji şi le exagerează, numai spre a-şi 
scoate în evidenţă extenuarea. Până şi acceptarea unei 
invitaţii este pentru dânsa o problemă dificilă. Ca să-i dea 
curs, se obligă la preparative anevoioase. Sarcina cea mai 
măruntă ia în ochii ei proporţii colosale, iar faptul de a 
face o agreabilă vizită este o treabă foarte complicată, care 
îi cere ore şi zile de pregătire. În asemenea caz este 
aproape sigur că invitaţia va fi refuzată sau că, cel puţin, 
se va face aşteptată, sosind cu întârziere. În viaţa unor 
astfel de oameni sociabilitatea nu va depăşi anumite limite. 

Într-un cuplu, cum este acela al căsătoriei, intervin o 
mulţime de relaţii care, dat fiind apelul la afecţiune, apar 
într-o lumină deosebită. Se poate ea soţul să fie nevoit să 
absenteze din raţiuni profesionale. după cum se poate ca el 
să facă parte dintr-un cerc de amici, să aibă de tăcut vizite 
de unul singur sau să asiste la reuniuni ale unor asociaţii. 
Nu va fi vătămată nevoia de gingăşie şi de menajare, dacă 
femeia este lăsată singură acasă? în primul moment am fi 
poate 

Înclinaţi - ceea ce de fapt se întâmplă de cele mai 


multe ori - să admitem că mariajul are menirea să-l lege 
cât mai tare posibil de casă pe partener. Oricât de 
atrăgătoare ar putea să apară această cerinţă, pentru un 
om angajat într-o îndeletnicire profesională ea comportă 
dificultăţi insurmontabile. Dereglările sunt inevitabile şi se 
poate întâmpla, ca în cazul de care ne ocupăm, ca bărbatul 
întors acasă noaptea târziu şi încercând să intre cu băgare 
de seamă în dormitor, să-şi găsească soţia încă trează şi 
întâmpinându-l cu o mină plină de reproşuri. Nu este 
necesar să descriem mai în detaliu situaţiile destul de 
cunoscute de acest gen. Pe de altă parte, nu este de 
neglijat faptul că aici nu avem de-a face doar cu mici 
cusururi feminine, pentru că există tot atât de mulţi 
bărbaţi care se prezintă la fel. Este însă locul să arătăm 
aici că nevoia de afecţiune poate lua şi un alt drum. În 
cazul în care ne preocupă pe noi, avem de-a face de obicei 
cu următorul scenariu: când bărbatul este obligat să-şi 
petreacă o seară în afara casei, soţia îi declară că el merge 
atât de rar în societate, încât de data aceasta i se poate 
îngădui să nu vină devreme acasă. Deşi rostite pe un ton 
glumet, vorbele ei au un fond extrem de serios, 
contrazicând în aparenţă tabloul zugrăvit până aici. Dar 
dacă privim lucrurile mai îndeaproape, descoperim 
concordanța. Femeia este destul de inteligentă pentru ca, 
fără a medita la aceasta, să nu întindă coarda prea tare. 
Exterior, ea oferă, din toate punctele de vedere, o imagine 
a desăvârşitei amabilităţi. Cazul este în sine ireproşabil şi 
ne preocupă prin prisma interesului pur psihologic. 
Semnificaţia reală a cuvintelor adresate bărbatului constă 
în faptul că de-acum încolo femeia este aceea care şi-a 
impus dictatul. Acum, că ea a îngăduit-o, absenţa lui este 
autorizată, pe când dacă bărbatul ar fi acţionat din proprie 
iniţiativă, ofensa ei ar fi fost nemăsurată. Declaraţia ei 
aruncă un fel de văl asupra întregii situaţii. Fa este acum 
partea care conduce, iar bărbatul, cu toate că nu face 
decât să îndeplinească o îndatorire specială, a devenit 
dependent de dorinţa şi voinţa femeii. 

Dacă facem legătura între trebuinţa imperioasă de 


afecţiune şi descoperirea, nouă pentru noi, că această 
femeie nu suportă decât ceea ce a comandat ea însăşi, ne 
frapează imediat faptul că întreaga ei viaţă trebuie să fie 
pătrunsă de formidabilul impuls de a nu îndeplini rolul 
secund, de a-şi păstra totdeauna superioritatea, de a nu-şi 
părăsi poziţia în faţa nici unui reproş, de a fi mereu în 
centrul micului ei anturaj. Orientarea aceasta o vom găsi la 
dânsa, indiferent de situaţia în care s-ar afla. Aşa 
procedează când, de exemplu, se pune problema 
schimbării menajerei. O vedem în mare agitaţie, vizibil 
preocupată de a-şi menţine obişnuita suprematie şi faţă de 
noua menajeră. La fel, când se pregăteşte să iasă undeva. 
Este altceva pentru ea să trăiască într-o sferă în care 
dominaţia sa apare cu totul asigurată, decât să iasă din 
casă şi să se ducă „între străini”, pe stradă, unde deodată 
nimic nu se mai supune voinţei sale, unde trebuie să te 
fereşti de vehicule, unde, aşadar, rolul tău este insignifiant. 
Originea şi importanţa acestei tensiuni nu se clarifică 
decât dacă reflectăm la deplina putere pe care această 
femeie o revendică acasă. 

Asemenea fenomene se prezintă adesea în tipare atât 
de atrăgătoare, încât la o primă privire nu sesizăm că este 
vorba de un om suferind şi că această suferinţă poate 
atinge un grad înalt. Trebuie să examinăm mai 
îndeaproape tensiuni de felul acelora din cazul care ne 
interesează. Există indivizi cărora le este silă să se urce în 
tramvaie, neputându-şi pune acolo în valoare propria 
voinţă. Această silă poate merge atât de departe încât, în 
cele din urmă, ei să nu mai vrea, în general, să-şi 
părăsească locuinţa. 

Analizându-l în continuare, cazul de mai sus se 
prezintă ca un exemplu instructiv cu privire la 
retroacţiunea permanentă exercitată de impresiile din 
copilărie asupra vieţii unui om. Nu se poate nega că, din 
punctul sau de vedere, femeia aceasta are dreptate. Căci 
dacă cineva şi-a orientat cu toată energia întreaga sa viaţă 
spre obţinerea căldurii sufleteşti, a adoraţiei şi gingăşiei, 
atunci mijlocul de a simula necontenit supraîncărcarea şi 


nervozitatea nu este chiar atât de rău, din moment ce nu 
numai că izbuteşte cu ajutorul acestuia să îndepărteze 
orice critică, ci şi să determine anturajul să o deconsilieze 
totdeauna cu blândeţe, să o ajute şi s-o scutească de tot ce 
i-ar putea deregla echilibrul psihic. 

Dacă cercetăm perioada copilăriei pacientei noastre, 
vom afla că încă la şcoală, când nu reuşea să-şi facă 
temele, intra într-o agitaţie extraordinară, constrângându-l 
prin aceasta pe învăţător să o 

trateze cu multă delicateţe. Mai aflăm de la dânsa că 
era cea mai mare dintre cei trei copii câţi erau la părinţi, 
fiind urmată, în ordine, de un frate şi o soră. Cu fratele 
avea mereu ceva de împărţit. I se părea că el este cel 
preferat, supărând-o peste măsură faptul că părinţii arătau 
totdeauna un interes mai mare faţă de performanţele lui 
şcolarele când ea, care de la început fusese o şcolăriţă 
bună, îşi vedea primite cu indiferenţă rezultatele bune la 
învăţătură şi nu înceta să-şi spargă capul pentru a găsi 
cauza acestei inechităţi. 

Înţelegem acum că fata aceasta aspira la egalitate, că 
încă din copilărie ea trebuie să fi avut un puternic 
sentiment de inferioritate, de care încerca să scape. La 
şcoală a făcut în aşa fel încât să devină o elevă slabă. 
Căuta să-şi întreacă fratele prin nereuşite şcolare, nu într- 
un sens moral superior, ci, în judecata ei infantilă, numai 
spre a atrage cu mai multă putere atenţia părinţilor asupra 
sa. Întrucâtva aceste procese au fost conştiente, din 
moment ce astăzi ea afirmă răspicat că voia să devină o 
elevă slabă. Dar iată că nici de aceste proaste rezultate la 
învăţătură părinţii nu s-au arătat câtuşi de puţin interesaţi. 
Şi atunci s-a petrecut din nou ceva semnificativ: deodată 
ca a început să obţină iarăşi note bune la şcoală. Faptul se 
întâmpla tocmai în momentul în care sora sa cea mică 
intrase în scenă în mod bizar. Avea şi ca note proaste, dar 
de dânsa mama se îngrijea aproape tot atât de mult ca şi 


de fratele ci, dintr-un motiv aparte pe când pacienta 
noastră avusese note proaste la disciplinele de învăţământ, 
sora avea calificative proaste la purtare. În felul acesta ea 
reuşea mult mai bine să atragă atenţia. Întrucât notele 
proaste la purtare au un cu totul alt efect social. Acestea 
presupun măsuri speciale, care îi constrâng pe părinţi să 
se îngrijească îndeaproape de copii. 

Aşadar, lupta pentru egalitate eşuase deocamdată. Se 
impune să subliniem că eşecul unei lupte pentru egalitate 
nu face niciodată să intervină un moment de repaus în 
acest proces. Nimeni nu suportă o asemenea situaţie. De 
aici vor rezulta totdeauna noi emoţii şi noi eforturi nu vor 
înceta să contribuie la formarea caracterului omului 
respectiv. Inţelegem acum ceva mai bine mofturile, 
agitația, strădania de a se prezenta mereu în faţa celorlalţi 
ca o fiinţă asuprită şi împovărată. Toate acestea se adresau 
iniţial mamei, în intenţia de a-i constrânge pe părinţi să-i 
acorde şi ei atenţia pe care o acordau celeilalte surori şi, în 
acelaşi timp, în intenţia de a le reproşa acestora faptul că o 
tratau mai rău decât pe sora sa. Starea de spirit 
fundamentală a acestei femei, formată încă de pe atunci, s- 
a păstrat până în ziua de azi. 

Putem face o retrospectivă şi mai profundă în 
biografia tinerei femei. Ea prezintă ca pe o amintire din 
copilărie deosebit de impresionantă faptul că, pe când 
avea trei ani, a vrut să-l lovească cu o bucată de lemn pe 
fratele ei abia venit pe lume şi că numai precauţia mamei a 
împiedicat o mare nenorocire. Cu un simţ extraordinar de 
fin, fata aceasta descoperise încă de atunci că pricina 
desconsiderării ei era pur şi simplu faptul că era fată. Că 
îşi aminteşte cu exactitate că în acel timp trăise de 
nenumărate ori dorinţa de a deveni băiat. Prin naşterea 
fratelui, ca nu numai că s-a văzut scoasă din căldura de 
până atunci a cuibului ci, ci spiritul i-a fost tulburat 
îndeosebi de constatarea că băiatului i se rezerva un 
tratament absolut privilegiat. În râvna sa de a compensa 
această lipsă, a ajuns cu timpul la metoda de a simula 
totdeauna surmenarea. 


Un vis ne va arăta, de asemenea, cât de adânc se 
imprimă în viaţa psihică a omului linia de mişcare. Această 
tânără femeie visează că are cu bărbatul ei, acasă, o 
convorbire. Dar acesta nu are deloc înfăţişarea unui 
bărbat, ci înfăţişarea de femeie. Acest detaliu arată pe plan 
simbolic tiparul în care se înserează pentru dânsa 
evenimentele şi relaţiile. Visul semnifică faptul că ea a 
obţinut egalitatea cu bărbatul. FI nu mai este însă bărbatul 
superior care fusese la timpul său fratele, ci aproape o 
femeie. Nicio diferenţă de nivel nu mai persistă între ei. Ha 
a obţinut în vis ceea ce, de fapt, încă din copilărie dorise 
totdeauna să obţină. 

Astfel, unind două puncte din viaţa psihică a unui om, 
am descoperit linia sa de viaţă (Lebenalinie), linia sa 
directoare şi putem obţine despre ci o imagine unitară, pe 
care o putem rezuma după cum urmează: avem în faţa 
noastră un om care, cu mijloace inofensive5, aspiră să 
joace un rol superior. 

NOTE 

1 „die Zielsirebigkeit der Psyche”, în textlul original. 
(Nota trad.) 

2 „dicsem hervorstechendsten Ubel in der Kulturder 
Menschkeiv. În textul original. (Nota trad.) 

3 „d/e Eigenart der Erzieher’, în textul original. 
(Nota trad.) 

4 Textul adlerian este mai laconic, dar şi mai confuz, 
cel puţin dacă ar fi să-l transpunem în româneşte în chip 
fidel: „Wenn zwei dasselbe tun, is es nicht dasselbe; wenn 
aber zwei nicht dasselbe tun, se kann es doch dasselbe 
sein”. (Nota trad.) 

5 „mitliebenswurdigen Mitteln”, în textul original. 
(Nota trad.) 

Îi, 

Capitolul VI 

PREGĂTIREA PENTRU VIAŢĂ 

Un principiu al psihologiei individuale spune: toate 
fenomenele vieţii psihice sunt de conceput ca pregătiri 


pentru un scop întrezărit. Structura vieţii psihice descrisă 
până aici are pentru noi sensul pregătirii pentru un viitor 
în care dorinţele individului apar ca îndeplinite. Este un 
fenomen general uman, toţi oamenii conformându-se 
acestui proces. Este ceea ce ne spun vechile mituri, basme 
şi legende care vorbesc despre o stare ideală care va veni 
cândva sau care a fost odinioară. ine de aceasta 
convingerea tuturor popoarelor cu privire la paradisul 
pierdut, iar un ecou al acestei nostalgii a umanităţii răsună 
în toate religiile, care propovăduiesc un viitor în care toate 
greutăţile vor fi învinse. Nu am putea interpreta altfel 
concepţia despre mântuire sau despre eterna reîntoarcere, 
credinţa care atribuie sufletului puterea de a lua mereu o 
configuraţie nouă. Toate poveştile depun mărturie că 
niciodată nu s-a stins speranţa omenirii într-un viitor 
fericit. 

1. JOCUL. Există în viaţa copilului un fenomen care 
arată cu maximă claritate că avem de-a face cu pregătirea 
pentru viitor: jocurile. Ele nu sunt nicidecum de considerat 
ca nişte toane amuzante ale părinţilor sau ale celorlalţi 
educatori, ci drept nişte auxiliare ale educaţiei, stimulente 
pentru spirit, pentru imaginaţie şi dexterităţi motorii. În 
joc transpare în mod firesc pregătirea pentru viitor. Se 
înscriu în această sferă felul în care copilul abordează 

jocul, alegerea jocului, semnificaţia pe care el i-o 
atribuie. Jocul devăluie, de asemenea, modul în care se 
structurează raporturile copilului cu mediul său, atitudinea 
amicală sau ostilă faţă de semeni şi, îndeosebi, ne arată cât 
de accentuată este la el tendinţa de a domina. Observațiile 
făcute asupra copilului care se joacă ne permit, de 
asemenea, să tragem concluzii cu privire la modul în care 
este el pregătit sufleteşte pentru viaţă. Pe de altă parte, 
jocul arc o extraordinară importanţă pentru copil. 
Descoperirea acestor fapte, potrivit cărora jocul copiilor 
este de conceput ca o pregătire pentru viitor, o datorăm lui 
Groos, profesor de pedagogie, care a arătat că aceas a 


tendinţă stă şi la baza jocului animalelorI. 

Sunt însă de luat în considerare şi alte puncte de 
vedere. Înainte de toate, jocurile reprezintă şi o exersare a 
sentimentului de comuniune socială, care la copii este atât 
de accentuat încât el încearcă să-l satisfacă în orice 
împrejurare, fiind puternic mobilizat de acest sentiment. 
Copiii care evită jocul sunt totdeauna suspectabili de 
trăirea unui eşec. Sunt cei care se retrag cu plăcere şi care 
atunci când, totuşi, intră în ocul altora sunt de obicei doar 
spărgători de joc. Trăsături le lor fundamentale sunt 
orgoliul, autoevaluarea deficientă şi. In consecinţă, teama 
de a nu-şi putea îndeplini bine rolul. In general, 
observându-se felul în care se joacă, se va putea determina 
cu multă certitudine intensitatea sentimentului de 
comuniune socială la copii. 

Un alt factor care apare clar în joc este dorinţa de 
superioritate2, care se manifestă în înclinația de a 
comanda, de a domina. Aceasta poate îi recunoscuta la 
copiii care caută să se impună, care de regulă preferă 
jocurile ce le permit să-şi satisfacă asemenea tendinţe, să 
joace un rol dominant. Există puţine jocuri care să nu 
favorizeze cel puţin unul din aceşti trei factori: pregătirea 
pentru viaţă, sentimentul de comuniune şi setea de domin- 
irrizeze cel puţin unul din aceşti trei factori: pre 
entimentul de comuniune şi setea de dominare 

Există însă şi un alt fi! idă 


acw pus ney ent de juc. Este posibi 
ltateu pe care o are copilul de a desfäsura o activitate sub lormă de 
joc. În joc copilul este mui mult sau mai pun liber, perlormuntele 
sale fiind in mod obligatoriu obtinute în colaborare cu ceilalti Sunt 
numeroase jocurile care situează în prim-plan tocmai elementul 


creator, Îndeosebi jocurile vare i oteră copilului un câmp larg de 


exersare a înclinaţiei sale creatoare conțin un 
element semnificativ pentru viitoarea profesiune. Şi, 
desigur, în viaţa multor oameni s-a întâmplat, bunăoară, ca 
ei să fi început prin a coase hăinuţe pentru păpuşi, pentru 
ca mai târziu să devină croitori. 

Jocul este indisolubil legat de dezvoltarea psihică a 
copilului. Este, ca să spunem aşa, activitatea sa 
profesională şi, de altfel, copilul aşa o şi concepe. Nu este 


un lucru chiar atât de inofensiv să tulburi un copil care se 
joacă. Jocul nu trebuie să fie nicidecum privit ca pierdere 
de timp. Ţinând seama de telul pregătirii pentru viitor, în 
fiecare copil se sădeşte ceva dintr-un adult, ceva ce cândva 
va prinde contur. Cunoaşterea copilăriei unui om înseamnă 
O mare înlesnire în ceea ce priveşte 
caracterizareaacestuia. 

2. ATENŢIA ŞI DISTRAGEREA El. O facultate a 
organului psihic, situată în prim-planul capacităţii de 
acţiune a omului, este atenţia. Când manifestăm atenţie în 
punerea în relaţie a organelor noastre de simţ eu un 
fenomen care se petrece în afara sau în interiorul nostru, 
avem senzaţia unei tensiuni aparte care nu cuprinde 
întregul corp, ci se limitează doar la domeniul unui anumit 
simţ. de exemplu, văzul. Avem sentimentul că în acest 
domeniu se pregăteşte ceva. Într-adevăr, se poate afirma 
că avem aici de-a face cu fenomene de mişcare (în cazul 
nostru, direcţia de orientare a axei ochilor) care ne 
prilejuiesc senzaţia acestei tensiuni deosebite. 

Dacă starea de atenţie suscită tensiunea unei zone 
determinate a organului psihic şi a aparatului nostru 
motor, aceasta implică o inhibare simultană a celorlalte 
tensiuni. Aşa se explică de ce. de îndată ce ne îndreptăm 
atenţia asupra unui lucru, tindem să înlăturăm orice 
element care ne-ar putea tulbura. Atenţia înseamnă pentru 
organul psihic instalarea unei stări de pregătire, o 
conectare absolut specială la realitate, o pregătire pentru 
atac sau pentru apărare, care rezultă dintr-o trebuinţă, 
dintr-o situaţie neobişnuită şi care trebuie să mobilizeze 
întreaga noastră energie în serviciul unui anumit scop. 
Capacitatea de a fi atent o posedă orice om, cu condiţia de 
a nu fi bolnav sau deficient mintal. Cu toate acestea, se 
poate întâmpla ca la unii oameni atenţia să lipsească, 
dintr-o mulţime de cauze. Oboseala şi boala sunt factorii 
care, în primul rând, prejudiciază procesul de realizare a 
atenţiei. Pe de altă parte, există oameni la care lipsa de 

atenţie se explică prin faptul că unele obiecte nu 
convin atitudinii lor faţă de viaţă, nu se încadrează în linia 
lor de acţiune. In schimb, atenţia lor se trezeşte de îndată 
ce este vorba de ceva care, într-un fel oarecare, concordă 
cu linia lor de viaţă. Un alt motiv pentru atenţia lacunară 
poate fi tendinţa spre opoziţie. Mai ales copiii înclină cu 
uşurinţă spre opoziţie şi se întâmplă ca asemenea copii să 
spună un „Nu” oricărei iniţiative sau cerinţe. Nu trebuie să 
li se ofere posibilitatea de a face paradă de opoziţia lor. În 
asemenea cazuri, revine metodei de învăţământ şi tactului 
pedagogic sarcina de a restabili legătura dintre 
disciplinele de învăţământ şi planul de viaţă inconştient 
(unbewusste Lebensplan) şi linia directoare ale copilului, 
de a reconcilia, ca să spunem aşa, pe copil cu conţinutul 
instruirii. 

Există, de asemenea, oameni care văd şi aud totul, 
care percep orice fenomen, orice schimbare. Alţii stau în 
faţa lumii doar cu aparatul lor de văz, pe când alţii doar cu 
cel de auz; cei dintâi, de pildă, nu înregistrează nimic, nu 
iau notă de nimic, atâta timp cât au de-a face cu lucruri 
perceptibile vizual. Iată, aşadar, şi alte motive pentru care 
atenţia este atât de des absentă de acolo unde ar fi de 
aşteptat ca ea să se manifeste. 

Cel mai important factor al deşteptării atenţiei este 
un interes realmente profund. Acesta se implantează într- 
un strat psihic mult mai profund decât atenţia. Dacă 
interesul este prezent, atenţia va veni de la sine, fără a 
necesita niciun fel de influenţă educaţională. Este singurul 
mijloc de a intra în stăpânirea unui domeniu, în vederea 
unui scop determinat. Dat fiind însă faptul că dezvoltarea 
unui om nu are loc în mod impecabil, se întâmplă mereu ca 
atenţia să rătăcească drumul. Bineînţeles că răspunzător 
de această atitudine eronată a unui om va fi tot interesul 
său, care se poate orienta spre lucruri care nu au 
importanţă în ceea ce priveşte pregătirea sa pentru viaţă. 
Aşa este, de exemplu, omul al cărui interes este 
monopolizat de propria persoană, interesându-l în special 


puterea pe care o posedă, dovedindu-se că el este atent 
mai ales la ceea ce priveşte interesul său pentru putere, la 
ceea ce ar avea el de câştigat pe acest plan, sau dacă nu 
cumva puterea sa este ameninţată. De altfel, atenţia sa nu 
va putea fi comutată atât timp cât locul interesului pentru 
putere nu va fi luat de un alt interes. Indeosebi la copii se 
poate observa clar cum ei devin atenţi de îndată ce cred că 
vor avea ceva de câştigat, pentru ca atenţia lor să se stingă 
rapid atunci când au sentimentul că nu vor obţine nimic. 
Se pot întâlni aici cele mai diverse şi bizare asocieri. 

Lipsa de atenţie nu înseamnă de fapt nimic altceva 
decât că omul preferă să se sustragă bucuros unei 
împrejurări care era de aşteptat să-i suscite atenţia. 
Devierea atenţiei are loc pur şi simplu prin faptul că 
aceasta este dirijată asupra altui lucru. Este, deci, incorect 
să se spună despre cineva că nu se poate „concentra”. Se 
va constata întotdeauna că el o poate face foarte bine, 
numai că în legătură cu altceva. In cazurile de aşa-numită 
lipsă de voinţă sau lipsă de energie, lucrurile se petrec la 
fel ca şi în cazul lipsei de concentrare. Şi în aceste cazuri 
găsim de obicei o voinţă de-a dreptul inflexibilă şi o 
energie inepuizabilă, dar orientate în altă direcţie. 

Tratarea unor asemenea cazuri nu este uşoară. 
Reuşita presupune descoperirea întregului plan de viaţă al 
omului. În fiecare caz se poate admite că deficienţa se 
explică doar prin faptul că este urmărit un alt obiectiv. 

La mulţi oameni neatenţia este o trăsătură de 
caracter. Foarte frecvent întâlnim oameni cărora le revine 
o anumită muncă, dar pe care o refuză într-un mod 
oarecare sau o îndeplinesc defectuos, constituind o povară 
pentru alţii. Trăsătura lor de caracter definitorie este 
neatenţia, care survine de îndată ce ei trebuie să se 
consacre activităţii ce li se impune. 

3. DELĂSAREA ŞI UITAREA. Se spune de obicei că 
este vorba de delăsare atunci când securitatea sau 
sănătatea unui om sunt primejduite din neglijenţă sau 
neatenţie în administrarea îngrijirilor necesare. Delăsarea 
este un fenomen care ne înfăţişează totala lipsă de atenţie 


a unui om. Atenţia deficientă are la bază interesul deficient 
faţă de semeni. Din semnele de delăsare care pot interveni 
în jocurile copiilor, de exemplu, se poate vedea dacă ei se 
gândesc mai mult la sine decât la ceilalţi. Fenomenele de 
acest fel sunt un cert instrument de evaluare a simțului 
colectiv, a sentimentului de comuniune socială al omului. 
Dacă sentimentul de comuniune socială este slab 
dezvoltat, chiar sub ameninţarea cu pedeapsa un om nu se 
va 

putea interesa de alţii decât cu mare greutate, pe 
când la un om cu un dezvoltat simţ colectiv acest lucru se 
va face fără efort. 

Delăsarea este, prin urmare, o deficiență a 
sentimentului de comuniune socială. Cu toate acestea, o 
intoleranţă exagerată ar fi aici nelalocul ei. Aşadar, 
totdeauna se impune să cercetăm de ce un om nu are 
interesul pe care noi îl aşteptăm de la dânsul. 

Uitarea, ca şi pierderea obiectelor mai importantele 
realizează printr-o reducere a atenţiei. Există, desigur, 
posibilitatea unei atenţii mai concentrate, interesul, dar nu 
fără lacune, ci suferind perturbări din partea unei anumite 
aversiuni care aduce, favorizează sau produce pierderea 
sau uitarea. Acesta este, de exemplu, cazul copiilor care îşi 
pierd manualele. De cele mai multe ori este uşor să se 
stabilească faptul că ei încă nu s-au adaptat cum se cuvine 
cerinţelor vieţii şcolare. Există, de asemenea, menajere 
care mereu îşi rătăcesc sau îşi pierd cheile. Şi în acest caz 
se va constata că este vorba de femei care nu se pot 
împăca cu profesia de menajeră. 

Uitucii sunt oameni care nu se revoltă făţiş, dar care 
prin uitare vădesc o anumită lipsă de interes pentru 
îndatoririle lor. 

4. INCONŞTIENTUL. Cititorul a şi fost frapat de 
acele descrieri ale noastre în care adesea am relatat 
despre procese şi fenomene asupra cărora purtătorul lor 
de multe ori nu ne poate spune decât puţine lucruri. O 
persoană cu spirit de observaţie rareori ne va putea, de 


exemplu, explica de ce vede imediat totul. Există, prin 
urmare, capacităţi ale organului psihic care nu sunt de 
găsit în domeniul conştiinţei. Cu toate că atenţia 
conştientă se obţine, într-o anumită măsură, prin 
constrângere, forţa propulsivă a atenţiei nu rezidă în 
conştiinţă, ci în interes, iar acesta ţine în cea mai mare 
parte de sfera inconştientului. Acesta este în întregul său 
un produs al organului psihic şi, totodată, cel mai puternic 
factor al vieţii psihice. Aici sunt de căutat şi de găsit 
forţele care configurează linia de mişcare a omului, planul 
său (inconştient) de viaţă. In conştiinţă găsim doar o 
imagine palidă a acestora, uneori chiar contrariul lor. Un 
infatuat, de exemplu, de cele mai multe ori nu are nicio 
bănuială despre infatuarea sa, comportamentul său 
exprimând, dimpotrivă, o modestie care sare tuturor în 
ochi. Ca să fii înfumurat, nu este nicidecum 

„Kw»; să fii conştient de aceasta şi să-ţi explici o 
asemenea trăsătură. Ba chiar nici nu este în favoarea 
omului respectiv, pentru că altfel el nu ar putea acţiona în 
direcţia scopului său. Adesea el îşi dobândeşte graţioasa sa 
certitudine teatrală atunci când nu vede nimic din 
infatuarea sa şi îşi îndreaptă atenţia aiurea. Mare parte din 
acest proces psihic se desfăşoară în obscuritate. Dacă 
încercăm să discutăm despre aceasta, observăm că 
discuţia lâncezeşte, pentru că respectivul înclină să se 
fofileze, să eludeze tema abordată, ca şi cum ar dori să nu 
fie deranjat. Acest comportament nu face decât să 
confirme concepţia noastră. Un asemenea om vrea să-şi 
continue jocul şi pe oricine încearcă să ridice vălul îl 
socoate un tulburător de linişte, împotriva căruia trebuie 
să te pui în gardă. 

Având în vedere modul lor de comportare, putem 
clasifica oamenii după cum ştiu mai mult sau mai puţin, în 
raport cu media, despre procesele ce se petrec în 
interiorul lor, sfera lor de conştiinţă fiind, deci, mai mare 
sau mai mică. Există, astfel, oameni care se concentrează 
asupra unui sector mai restrâns al vieţii, pe când alţii au 


relaţii multiple, interesându-se de sectoare mai largi ale 
vieţii umane şi ale lumii. De asemenea, putem înţelege că 
de obicei cei care se simt asupriţi aparţin celei dintâi 
dintre aceste două categorii, limitându-se la un orizont 
îngust al vieţii; ci sunt atât de dezorientaţi încât nu pot 
vedea cu aceeaşi claritate problemele vieţii ca ceilalţi, care 
se descurcă bine4. Ei nu vor putea pricepe subtilităţile şi, 
având un interes limitat, nu vor vedea dintr-o chestiune 
vitală decât o mică parte; nu pot examina cum se cuvine 
ansamblul lucrurilor, pentru că evită să-şi irosească forţele 
în această direcţie. Referitor la aspectele particulare ale 
vieţii, adesea se poate observa că un individ nu ştie nimic 
despre capacităţile sale, că le subestimează, după cum nu 
este suficient edificat asupra defectelor sale, 
considerându-se un om de ispravă, pe când în realitate pe 
toate le face din egoism sau, dimpotrivă, se socoate un 
egoist, pe când, dacă ajungi să ai de-a face cu dânsul mai 
îndeaproape, ţi se impune concluzia că este un om cu totul 
de înţeles. În general, nu contează ceea ce cineva gândeşte 
despre sine (sau ce gândesc despre dânsul ceilalţi), ci 
poziţia de ansamblu pe care şi-a cucerit-o în sânul 
societăţii umane, îndeosebi 

ceea ce vrea el în această lume, ceea ce îl 
interesează, îl orientează şi îl defineşte. 

Avem de-a face, de fapt, cu două tipuri de oameni. O 
categorie îi include pe cei care trăiesc în chip conştient, 
confruntându-se în mod obiectiv cu problemele vieţii, fără 
a purta ochelari de cal, pe când o altă categorie este a 
acelora care privesc trunchiat viaţa şi lumea, prin prisma 
unei opinii preconcepute, orientarea şi argumentele lor 
având un caracter inconştient. Este astfel posibil ca doi 
oameni care trăiesc împreună să întâmpine dificultăţi, dat 
fiind faptul că unul din ei este mereu în opoziţie; cazul nu 
este rar şi probabil că frecvenţa sa nu este depăşită decât 
de cazul în care ambele părţi se găsesc într-o permanentă 
opoziţie. Respectivul nu pricepe nimic, el crede chiar, şi 


are şi argumente în acest sens, că acţionează întotdeauna 
în favoarea păcii şi că preţuieşte mai presus de toate buna- 
înţelegere. Faptele însă îl dezmint şi se constată că în 
realitate abia dacă cineva poate spune o vorbă fără a fi 
atacat din flanc şi fără a i se da replica, oricât de 
insignifiantă şi de discretă ar fi aceasta în aparenţă. 
Privind lucrurile mai îndeaproape, rezultă că atitudinea 
aceasta decurge dintr-o stare de spirit ostilă, belicoasă. 

Aşadar, mulţi oameni dezvoltă în ei forţe care intră în 
acţiune fără ştirea lor. Aceste forţe ale inconştientului 
influenţează viaţa oamenilor şi, dacă nu vor fi identificate, 
vor duce la urmări grave. Un asemenea caz a fost descris 
de Dostoievski în romanul său /diotul, într-o manieră care 
nu conteneşte să suscite admiraţia psihologilor. Este 
episodul în care o doamnă, cu ocazia unei reuniuni de 
societate, îi spune unui prinţ, personajul principal al 
romanului, pe un ton cam răutăcios, să bage de seamă să 
nu cumva să răstoarne vasul chinezesc de valoare din 
apropierea sa; la care el dă asigurări că va fi atent. Câteva 
minute mai târziu însă vasul zăcea fărâme pe podea. 
Nimeni din cei care au asistat la scenă nu a văzut în ea un 
efect al hazardului, ci un act absolut logic, generat de 
întregul caracter al acestui om, care se simţise jignit de 
cuvintele doamnei. 

În aprecierea unui om nu ne putem limita să tragem 
concluzii doar din actele şi manifestările sale conştiente. 
De cele mai multe ori, detaliile neînsemnate ale gândurilor 
şi acţiunilor sale, care lui îi scapă, ne călăuzesc mult mai 
bine şi mai sigur. Aşa, de exemplu. 

oamenii care etalează surprinzătoare proaste 
maniere, cum sunt roaderea unghiilor, scobitul în nas şi 
altele, habar n-au că prin aceasta îşi dezvăluie caracterul 
sfidător şi arogant, ei necunoscând ce conexiuni duc la 
aceste necuviinţe. Căci este clar că un copil care este 
admonestat în repetate rânduri pentru asemenea 
impoliteţi şi care, totuşi, nu se dezbăra de ele, trebuie să 


fie un individ sfidător. Dacă spiritul nostru de observaţie ar 
fi mai exersat, atunci în legătură cu toate gesturile unui 
om am putea trage cele mai surprinzătoare concluzii, pe 
care respectivul nici nu le bănuieşte. Căci, de fapt, în toate 
aceste mărunţişuri se află împlântată întreaga sa fiinţă. 

Examinarea a două cazuri ne va arăta cât de 
important este ca procesele descrise mai jos să rămână 
inconştiente, după cum, de asemenea, ne va arăta că 
sufletul omenesc are capacitatea de a dirija conştiinţa, 
adică de a face ca un lucru să devină conştient, când faptul 
este necesar din punctul de vedere al mişcării psihice şi, 
invers, ceva să fie lăsat în subconştient sau să devină 
inconştient când faptul pare necesar, în acelaşi scop. 

Primul caz se referă la un tânăr care a crescut 
împreună cu sora sa mai mică şi care, la moartea mamei 
lui, avea zece ani. Educarea băiatului i-a revenit tatălui, un 
bărbat foarte inteligent, plin de bunăvoință şi având o 
înaltă ţinută etică, care s-a străduit în permanenţă să 
cultive şi să stimuleze ambiția fiului său. Acesta, aspirând 
el însuşi să se situeze în frunte, s-a dezvoltat admirabil şi, 
datorită calităţilor sale morale şi intelectuale, realmente a 
ocupat mereu primul loc în domeniul său, spre marea 
bucurie a tatălui, care de mult îi hărăzise un rol important 
în viaţă. 

In atitudinea faţă de viaţă a tânărului au apărut însă 
unele elemente îngrijorătoare pentru tatăl său, care a 
încercat să le modifice. Tânărul şi-a găsit în sora sa o rivală 
îndârjită. Se dezvoltase şi ea foarte bine şi se străduia 
totdeauna să învingă cu ajutorul armelor proprii celor 
slabi, sporindu-şi importanţa pe socoteala fratelui ei. 
Cucerise o poziţie cu totul privilegiată în mica familie şi 
lupta cu ea era pentru tânăr foarte dificilă. Din partea ei 
nu reuşea să obţină ceea ce din partea altora simţea că 
obţine atât de uşor, adică respect, preţuire şi o anumită 
supunere, ceea ce, ca urmare a progreselor sale, i se 
acorda totdeauna din partea colegilor lui. Tatăl a observat 
curând 

121 


ALFRED ADLER 

I 

CUNOAŞTEREA OMULUI 

că băiatul, mai ales de la vârsta pubertăţii, adoptase 
o purtare ciudată în societate, devenind pur şi simplu 
nesociabil, manifestând aversiune faţă de întâlnirea cu 
persoane cunoscute şi chiar necunoscute şi luând-o de-a 
dreptul la fugă când era vorba să facă cunoştinţă cu fete. 
La început tatălui i s-a părut că totul e-n regulă. Dar mai 
târziu aceste fenomene au luat asemenea dimensiuni, încât 
tânărul aproape că nu mai ieşea din casă, până şi 
plimbările făcute seara târziu fiindu-i neplăcute. El se 
închisese în sine atât de tare încât ajunsese să nu-şi mai 
salute cunoscuţii. Situaţia sa şcolară şi atitudinea faţă de 
tatăl său au rămas însă ireproşabile şi se putea conta 
oricând pe calităţile sale. 

Când lucrurile au ajuns până într-acolo că era cu 
neputinţă să-l mai scoţi din casă, tatăl s-a adresat 
medicului şi, după câteva convorbiri, s-au stabilit 
următoarele: tânărul era persecutat de ideea că are 
urechile prea mici şi că din această cauză lumea îl socoate 
urât. Cum nu acesta era adevărul şi cum, la riposta că 
argumentele sale nu erau valabile (căci pe acestea îşi baza 
el refuzul de a comunica cu societatea), el susţinu că şi 
dinţii săi, că şi părul ar fi nişte urâţenii (ceea ce, de 
asemenea, nu era exact), s-a vădit, în schimb, că era 
stăpânit de o extraordinară ambiţie. Asta o ştia şi el şi şi-o 
explicase prin faptul că tatăl său l-a pisălogit mereu să se 
străduiască să ocupe în viaţă o poziţie înaltă. Planurile sale 
de viitor culminară în decizia de a se consacra ştiinţei. Nu-i 
de mirare că a înclinat în continuare să evite contactul cu 
societatea, cu semenii. Cum a ajuns el însă la asemenea 
argumentatie, de-a dreptul puerilă? Dacă argumentele ar fi 
fost întemeiate, el ar fi fost cu totul îndreptăţit să păşească 
în viaţă cu o anumită prudenţă şi timorare; fără îndoială că 
urâţenia îţi poate uneori pricinui necazuri. 

Investigaţiile ulterioare au demonstrat că tânărul îşi 
fixase un ţel deosebit şi că îl urmărea cu o ardentă ambiţie. 


Până atunci el fusese mereu primul şi voia să-şi păstreze 
pe mai departe poziţia. Pentru atingerea acestui scop, îi 
stăteau la dispoziție diferite mijloace, cum sunt 
mobilizarea de sine, hărnicia etc. Evident, acestea nu-i 
erau suficiente. Pe lângă acestea, în chip anormal el căuta 
să îndepărteze din viaţa sa tot ceea ce i se părea a fi de 
prisos. El şi-ar fi putut spune formal conştient: „Deoarece 
vreau să devin celebru şi să mă dedic în întregime muncii 
ştiinţifice, trebuie să renunţ la orice relaţie socială”. Dar 
nici nu şi-a spus, nici n-a gândit aşa, ci, ca să-şi atingă 
scopul, şi-a îndreptat atenţia asupra pretinsei sale urâţenii. 
Acest moft avea pentru dânsul valoarea că îi permitea să 
obţină ceea ce voia în realitate. Trebuia să aibă doar verva 
necesară pentru falsa argumentare, să ştie să exagereze, 
ca să-şi poată urmări țelul. Lucrurile ar fi fost clare pentru 
oricine dacă el ar fi declarat că, spre a deveni primul, 
intenţionează să ducă o viaţă de ascet. Cu toate că gândul 
de a se situa în prim-plan îi era familiar, nu era de găsit şi 
în conştiinţa sa, întrucât nu se gândise să sacrifice totul 
pentru acest ţel. Dacă şi-ar fi propus în mod conştient să 
sacrifice totul pentru țelul său, nu ar fi ajuns nici pe 
departe să fie atât de sigur de sine când susţinea că este 
un ins urât şi că nu-i era îngăduit să meargă în societate. 
Pe de altă parte, să afirmi deschis că vrei să fii primul şi că 
de aceea renunţi la contactele cu semenii este a deveni 
ridicol în faţa societăţii, ceea ce nu-i surâde nimănui. Sunt 
gânduri de nemărturisit. Există idei care, atât pentru alţii, 
cât şi pentru tine însuţi, rămân în obscuritate, ceea ce, pe 
drept cuvânt, s-a întâmplat şi cu gândurile tânărului 
nostru. 

Dacă s-ar pune în lumină motivaţia esenţială a unui 
asemenea om, pe care nici el însuşi nu şi-ar permite s-o 
clarifice, pentru că altfel nu şi-ar mai putea menţine 
comportamentul, atunci fireşte că întregul său mecanism 
psihic s-ar deregla. Intervine, prin urmare, tocmai ceea ce 
trebuia neapărat împiedicat, adică limpezirea unor gânduri 
de negândit şi a căror conştientizare i-ar perturba 
proiectul. Dacă avem în vedere faptul că omul înlătură 


acele gânduri care îl stingheresc, adoptându-le pe acelea 
care sunt în favoarea luării sale de poziţie, vom găsi că 
este aici un fenomen general omenesc. Aşadar, nu există 
om care să nu ia în considerare de obicei acele lucruri care 
convin concepţiei şi dispoziţiei sale psihice. Deci va 
pătrunde în conştiinţă ceea ce ne este avantajos şi va 
rămâne în inconştient ceea ce poate să ne tulbure 
argumentarea. 

Al doilea caz se referă tot la un tânăr foarte capabil, 
al cărui educator era chiar tatăl său, care îşi îmboldea cu 
severitate fiul să fie totdeauna cel dintâi. Şi în acest al 
doilea caz întâietatea tânărului era de necontestat. 
Oriunde se ducea, el era cel care se dovedea cel mai 

bine pregătit. În societate era unul dintre cei mai 
amabili şi avea şi câţiva prieteni. 

Cam pe la vârsta de 18 ani a survenit însă o mare 
schimbare. Dădea îndărăt la toate, nimic nu-l mai bucura, 
era ursuz şi descurajat. Abia lega o prietenie, că o şi 
rupea. Toţi au fost scandalizaţi de comportamentul său, 
inclusiv tatăl tânărului, care judeca viaţa retrasă a fiului 
său ca fiind potrivită în măsura în care, după cum spera el, 
l-ar fi putut determina să se consacre mai bine studiului. 

Supus tratamentului, tânărul se plângea într-una că 
tatăl său i-a făcut existenţa de nesuferit, că nu mai avea 
încredere în sine şi niciun fel de curaj de a da piept cu 
viaţa şi că nu-i mai rămăsese decât să trăiască în 
singurătate. Progresele lui la învăţătură slăbiseră şi a 
căzut la examenul de admitere în facultate. După cum 
relatează el, schimbarea începuse într-o zi când, în 
societate, s-a râs de slabele sale cunoştinţe de literatura 
modernă. Asemenea situaţii repetându-se, el s-a izolat tot 
mai mult, pentru ca apoi să se ţină la distanţă de orice 
relaţie umană. Era stăpânit de ideea că tatăl său poartă 
vina eşecurilor. Raporturile dintre ei se înrăutăţeau zi de 


Zi, 

Ambele cazuri se aseamănă în multe privinţe. În 
primul caz, pacientul se lovise de opoziţia surorii sale, în 
cel de-al doilea este vorba de o comportare ostilă faţă de 
tată. Amândoi pacienţii aveau ca linie directoare un ideal 
pe care  obişnuim să-l denumim idealul eroului 
(Heldenideal). Amândoi s-au trezit în aşa fel la realitate din 
entuziasmul lor eroic, încât au preferat să arunce flinta cât 
colo şi să se retragă în sine cu totul. Am greşi însă dacă am 
crede că ultimul şi-a spus într-o zi: „Dat fiind că nu mai pot 
duce această existenţă de erou, pentru că alţii mă 
depăşesc, mă retrag şi îmi voi trăi întreaga viaţă în 
amărăciune”. Fără îndoială că tatăl său a greşit şi că 
educaţia dată a fost eronată. Dar este de mirare că el n-a 
văzut decât această educaţie proastă, asupra căreia insista 
atât. Însă prin faptul că îmbrăţişa acest punct de vedere, 
denunţând necontenit educaţia sa greşită, el voia ca 
retragerea sa să fie considerată ca întemeiată. Voia să 
dovedească prin aceasta că el n-a suferit nicio înfrângere, 
putând să arunce mereu asupra tatălui său vina pentru 
dezastrul în care se afla. Astfel a reuşit să salveze o parte 
din conştiinţa sa de sine şi din prestigiul său. In orice caz, 
el avea un trecut strălucit şi dacă marşul său victorios 
fusese stopat, aceasta se întâmplase în mod fatal din cauza 
educaţiei contraindicate pe care i-o dăduse tatăl, barându-i 
dezvoltarea. 

Astfel, în inconştientul său a rămas aproximativ 
următorul raţionament: „Intrucât mă aflu acum mai 
aproape ca oricând de linia întâi a frontului vieţii şi văd că 
nu-mi mai este atât de uşor să fiu cel dintâi, voi face totul 
spre a mă retrage din faţa vieţii”. Această idee este însă de 
nemărturisit, dat fiind faptul că niciun om nu-şi va spune 
aşa ceva. Un om poate totuşi proceda ca şi când ar avea în 
faţa ochilor un asemenea gând, făurit conform planului. Şi 
el îl înfăptuieşte în aşa fel de parcă ar dispune şi de alte 
argumente. Preocupat în permanenţă de greşelile 
pedagogice ale tatălui său, el izbuteşte să evite societatea 
şi verdictele vieţii. Conştientizarea gândului menţionat mai 


sus n-ar fi făcut decât să tulbure proiectul său secret 
(seinem geheimen  Vorbaben) şi de aceea trebuia să 
rămână inconştient. El nu-şi putea spune că este un 
incapabil, deoarece avea un trecut strălucit. Dacă în 
prezent nu mai obţine niciun triumf, nu el putea fi socotit 
vinovatul. Şi astfel îşi oferea ocazia ca prin 
comportamentul său să facă oarecum dovada proastei 
educaţii primite de la tatăl său. Era judecător, acuzator şi 
acuzat, în una şi aceeaşi persoană; cum avea să renunţe la 
această poziţie? El trecea cu vederea peste faptul că tatăl 
lui nu era vinovat decât în măsura în care o voia fiul, 
folosind pârghia pe care o avea în mână. 

5. VISELE. Incă de mult s-a făcut afirmaţia că este 
posibil ca din vise să se tragă concluzii cu privire la viaţa 
psihică a oamenilor. Lichtenberg5, un contemporan al lui 
Goethe, spunea să esenţa şi caracterul unui om pot fi mult 
mai bine deduse din visele, decât din vorbele sau actele 
acestuia. Desigur că este o exagerare, iar noi, care ne 
situăm pe poziţia potrivit căreia fenomenele izolate sunt de 
luat în considerare cu toată precauţia, interpretarea lor 
putând fi făcută doar în conexiune cu alte fenomene, 
suntem de părere că din visele unui om putem trage 
concluzii cu privire la caracterul său numai dacă 
interpretarea visului îşi găseşte o confirmare mai largă. 

Cercetarea viselor datează din vremuri străvechi. 
Diversele momente din dezvoltarea civilizaţiei şi urmele 
acestora, îndeosebi în mituri şi legende, ne fac să admitem 
că în antichitate oamenii erau mult mai preocupaţi de vise 
decât astăzi. De asemenea, pe atunci visele erau şi mult 
mai bine înţelese. Să ne amintim de rolul enorm pe care l-a 
avut visul în Grecia, de exemplu, ca şi de faptul că Cicero a 
scris despre vise o carte, iar Biblia povesteşte vise şi le 
interpretează cu o extraordinară agerime, sau pur şi 
simplu evocă un vis şi toată lumea ştie de îndată despre ce 
este vorba (de exemplu, visul lui Iosif, cu snopii, pe care el 
l-a povestit fraţilor săi). Din legenda Nibelungilor, generată 
de o cu totul altă civilizaţie, putem conchide că visele 


aveau odinioară putere probatoare. 

Dacă ne preocupă descoperirea în vise a unor puncte 
de sprijin pentru cunoaşterea psihicului omenesc, trebuie 
precizat că suntem departe de acele orientări fantastice 
care presupun intervenţia în vis a unor forţe 
supranaturale. Noi mergem numai pe calea verificată a 
experienţei şi ne vom sprijini pe datele extrase din vise 
numai atunci când ele vor fi întărite, în ipotezele noastre, 
de observaţii provenind din alte domenii. 

Este surprinzător faptul că până în zilele noastre s-a 
menţinut tendinţa de a atribui viselor o semnificaţie 
deosebită cu privire la viitor. Ne vom referi aici doar la 
acei fantaşti care merg atât de departe încât se lasă 
călăuziţi de visele lor. Aşa a ajuns unul din pacienţii noştri 
să renunţe la orice profesiune onorabilă, spre a juca la 
bursă. El a făcut lucrul acesta conformându-se viselor pe 
care le-a avut. Era chiar capabil să aducă dovezi „istorice” 
că, în cazul în care împrejurările nu-i erau întotdeauna 
favorabile, era pentru că nu dăduse curs indicaţiilor 
visului. 

Este evident că nu visa despre nimic altceva decât 
despre ceea ce se afla mereu în centrul atenţiei sale în 
starea de veghe şi că, pe cât se pricepea, în vis el îşi dădea 
indicaţii. Aşa că poate afirma că, multă vreme, sub 
influenţa viselor a câştigat o mulţime de bani. 

De mai mult timp însă, spune el, visele sale nu mai 
valorează nimic. Cu alte cuvinte, a ieşit numai în pierdere. 
Fireşte, asta se poate întâmpla şi fără vise; nu-i la mijloc 
niciun miracol. Un om preocupat intens de-ale lui nu are 
nici noaptea linişte. Unii au în 

general insomnii şi meditează fără încetare, pe când 
alţii dorm sănătos, fiind şi în visele lor cufundaţi în 
planurile care îi frământă. 

Ceea ce se petrece, pe când dormim, în lumea 
gândurilor noastre, luând forme atât de bizare, nu este 
altceva decât o punte aruncată între o zi şi alta. Şi dacă 


ştim ce atitudine faţă de viaţă are un om, cum obişnuieşte 
el să arunce punți spre viitor, putem de asemenea înţelege 
ciudata sa construcţie de pontoane efectuată în vis. 
trăgând concluziile care se impun. La baza visului, aşadar, 
stă atitudinea faţă de viaţa (Stellungsnahme zum Leben). 

O tânără povesteşte următorul vis: bărbatul ei a uitat 
de aniversarea zilei nunţii şi i-a făcut reproşuri în legătură 
cu aceasta. Chiar şi privit în sine, acest vis poate semnifica 
un anumit lucru. Apariţia unei asemenea probleme ne 
spune că în acea căsnicie există anumite dificultăţi, în 
sensul că femeia cu pricina se simte subapreciată. Adaugă 
că şi ea uitase de aniversarea zilei nunţii. Fa a fost însă 
aceea care şi-a amintit în cele din urmă de eveniment, pe 
când soţul ei nici vorbă de aşa ceva. Deci avantajul este de 
partea ei. În cursul dialogului însă ca a arătat că în 
realitate nu se întâmplase nimic de felul acesta, bărbatul ei 
neuitând niciodată de aniversarea nunţii. Visul trădează, 
astfel, teama pentru viitor: s-ar putea ca o dată faptul să se 
petreacă. Mai departe, putem conchide că femeia aceasta 
era  cusurgie, că  înclina să avanseze argumente 
inconsistente, reproşându-i bărbatului ceea ce poate avea 
să se întâmple. 

Am rămâne însă în incertitudine perpetuă, dacă nu 
am avea la îndemână şi alte dovezi care să ne confirme 
deducţiile. Interogând-o cu privire la primele sale impresii 
din copilărie, ea ne-a povestit o întâmplare care i-a rămas 
pentru totdeauna în memorie. Pe când avea trei ani, 
primise de la o mătuşă a ei o lingură de lemn sculptată, 
care i-a produs o mare bucurie. Jucându-se într-o zi cu ea, 
a scăpat-o în gârla şi dusă a fost. A jelit-o zile în şir, aşa de 
tare că a atras atenţia celor din jurul ei. 

In legătură cu visul, să observăm doar că acum ea 
vede din nou posibilitatea ca un anumit lucru, căsătoria, să 
se „ducă pe apa sâmbetei” 6. E posibil ca bărbatul ei să 
uite de aniversarea zilei nunţii! 

Altă dată pacienta noastră a visat că bărbatul ei a 
pus-o să urce într-o clădire înaltă. Urca mereu şi, la gândul 
că ar fi putut să urce prea sus, a apucat-o o ameţeală 
teribilă, i s-a făcut frică şi s-a prăbuşit. O senzaţie de acest 
fel se poate trăi şi în stare de veghe, când cineva suferă de 
rău de înălţime, caz în care se manifestă nu atât frica de 
înălţime, cât frica de a cădea în adâncuri. Dacă facem 
legătura între acest vis şi primul şi contopim ceea ce ele 
conţin din punct de vedere ideatic şi afectiv, se desprinde 
net impresia că avem de-a face cu o femeie care se teme să 
nu cadă într-o prăpastie, care se teme, aşadar, de o 
nenorocire. Putem bănui ce fel de nenorocire: că soţul nu o 
va mai iubi, sau altele asemănătoare. Ce s-ar întâmpla 
dacă bărbatul, nu tocmai apt pentru viaţa matrimonială, ar 
călca pe delături? Ar putea avea loc acte de disperare, 
care să sfârşească cu o prăbuşire a femeii într-o stare 
vecină cu moartea? De fapt asta s-a şi întâmplat o dată, în 
cursul unei scene conjugale. 

Cu aceasta ne-am apropiat de înţelegerea visului. 
Este indiferent în ce fel de elemente se materializează 
lumea de gânduri şi de sentimente a omului în timp ce el 
visează, în ce fel dă el expresie problemei sale, important 
este ca aceste elemente să-i fie într-un fel oarecare de 
ajutor, adică să-l exprime. În vis problema vieţii (das 
Lebensproblem) unui om se dezvăluie ca într-o parabolă 
(nu urca prea sus, ca să nu cazi cu atât mai jos!). Ne 
amintim de reproducerea poetică a unui vis într-un 
epitalam al lui Goethe. Un cavaler se întoarce acasă şi îşi 
găseşte castelul în părăsire. Ostenit, el se întinde în pat şi 
în vis îi apar, chiar sub patul în care dormea, mici făpturi; 
vede astfel desfăşurându-se sub ochii săi o nuntă de pitici. 
Visul îl impresionează plăcut. Era ca şi cum i-ar fi întărit 
propriul său gând, că arc nevoie alături de el de o femeie. 
Ceea ce a văzut în miniatură n-a întârziat să se realizeze la 
scara realităţii, el celebrându-şi în scurt timp propria 
nuntă. 

Există în acest vis elemente pe care le cunoaştem. Pe 
fundal se ascunde negreşit propria amintire a poetului 


privind momentul în care el însuşi era preocupat de 
problema căsătoriei. Vedem cum autorul visului, dată fiind 
trebuinţa pe care o simţea, ia atitudine faţă de situaţia sa 
prezentă, o luare de atitudine care înseamnă opţiunea 
pentru căsătorie7. În vis el este preocupat de problema 
căsătoriei, pentru ca a doua zi să decidă că lucrul cel mai 
bun ar fi ca el însuşi să se căsătorească. 

lată, în cele ce urmează, visul unui om în vârstă de 
28 de ani. Linia, ale cărei suişuri alternează cu 
coborâşurile, arată ca o curbă de temperatură, reflectând 
viaţa interioară a acestui om. Sentimentul de inferioritate, 
din care emană strădania de a atinge înălțimile, de a 
obţine superioritatea, se recunoaşte clar aici. El 
povesteşte: 

Fac o excursie, cu un grup numeros. Dat fiind că 
vaporul cu care călătorim este prea mic, suntem obligaţi să 
coborâm într-o staţie intermediară şi să înnoptăm în oraş. 
În timpul nopţii vine vestea că vaporul se scufundă şi că 
toţi excursioniştii sunt chemaţi să pompeze apa ca să 
împiedice scufundarea. Imi amintesc că în bagajele mele 
am lucruri de valoare şi zoresc spre vapor, unde văd că 
toată lumea se află la pompe. Fac tot ce pot ca să mă 
eschivez de la această muncă şi caut magazia de bagaje. 
Reuşesc să-mi scot pe fereastră rucsacul. Deodată zăresc 
în apropiere un briceag, care îmi place foarte mult; îl vâr 
în buzunar. împreună cu un cunoscut, peste care am dat 
întâmplător, pe când vaporul se scufunda mereu, sar într- 
un loc ferit din mare şi imediat dau de fund. Aici digul 
portuar este prea înalt, plutesc mai departe şi dau de o 
prăpastie adâncă, abruptă, în care trebuie să cobor. Alunec 
acolo - pe însoţitorul meu nu l-am mai văzut de la 
părăsirea vaporului -, panta e tot mai periculoasă şi mi-e 
frică să nu fiu omorât. În sfârşit, ajung jos şi cad chiar în 
faţa unui alt cunoscut. Era un tânăr, pe care de altfel abia 
îl cunoscusem în timpul unei greve, în conducerea căreia 
el fusese foarte activ şi când am fost plăcut impresionat de 
purtarea sa prietenoasă. El m-a întâmpinat cu cuvinte de 
reproş, ca şi cum ar fi ştiut că i-am lăsat la ananghie pe 


ceilalţi de pe vapor: „Ce cauţi fu aici?” Caut să ies din 
prăpastie, care peste tot avea pereţi abrupți, de care 
atârnau frânghii. Nu mă încumet să mă folosesc de ele, 
pentru că sunt foarte subţiri. La încercările mele de a mă 
căţăra, alunec din nou tot mai jos. În cele din urmă - habar 
n-am cum - iată-mă sus; mi se pare că această parte a 
visului intenţionat n-am mai visat-o, de parcă am vrut s-o 
omit, din nerăbdare. Sus, pe marginea prăpastiei, un drum 
protejat de un parapet. Oamenii trec pe lângă mine şi mă 
salută cu amabilitate. 

Dacă ne informăm cu privire la antecedentele 
autorului visului, aflăm în primul rând că până la vârsta de 
15 ani a suferit mereu de boli grave şi că mai târziu adesea 
a zăcut la pat. Dat fiind că părinţii vegheau cu îngrijorare 
asupra şubredei sale sănătăţi, el nu a avut aproape niciun 
contact cu alţi copii. Când voia să se apropie de adulţi, 
părinţii îi puneau în vedere că copiii nu au voie să fie 
indiscreţi, că locul lor nu este printre adulţi, şi era pus pe 
fugă. În felul acesta, de timpuriu, a fost lipsit de ceea ce nu 
se poate dobândi decât prin permanentul contact cu 
semenii. O altă urmare a fost aceea că a rămas mult în 
urma camarazilor săi de aceeaşi vârstă, neputând ţine 
pasul cu ei. Nu este de mirare că ei l-au socotit prost, 
neîntârziind să facă din el ţinta ironiilor şi a zeflemelelor. 
Aceasta l-a împiedicat să-şi caute sau să-şi găsească 
prieteni. 

În aceste împrejurări, sentimentul său de 
inferioritate, extraordinar de pronunţat, a ajuns la 
paroxism. Educaţia sa a fost dirijată de un tată blajin însă 
irascibil (militar) şi de o mamă firavă, nepricepută, dar 
peste măsură de autoritară. Cu toate că părinţii nu 
conteneau să-şi sublinieze bunăvoința, trebuie să spunem 
despre această educaţie că era una destul de severă, în 
care un rol deosebit îl avea jignirea. Semnificativă este o 
întâmplare care constituie prima sa amintire din copilărie: 


nu avea decât trei ani când mama sa l-a pus să stea o 
jumătate de oră în genunchi pe nişte boabe de mazăre. 
Cauza a fost o nesupunere, motivată - mama o ştia prea 
bine, pentru că băiatul i-o mărturisea - de teama de un 
cavalerist imaginar, motiv pentru care refuzase să 
îndeplinească un ordin al mamei sale. Propriu-zis snopit în 
bătaie nu fusese decât rareori. Dar când a fost, fusese 
bătut cu un gârbaci din piele de câine şi asta nu fără ca 
apoi să fie pus să-şi ceară iertare şi să spună de ce i s-a 
aplicat pedeapsa. „Copilul trebuie să ştie ce trăsnaie a 
făcut!”, îi spunea totdeauna tatăl. Şi cum într-o zi a fost 
biciuit pe nedrept, fără ca el să poată arăta motivul pentru 
care era bătut, pedeapsa a fost repetată până când şi-a 
găsit o vină oarecare. 

Aşadar, de timpuriu s-a instalat o stare de spirit de 
ostilitate între părinţi şi copil. Sentimentul de inferioritate 
al acestuia a căpătat asemenea proporţii încât, într-adevăr, 
îi era cu neputinţă să-l depăşească8. La şcoală, ca şi acasă, 
viaţa sa era un lanţ aproape neîntrerupt de umiliri. Până şi 
cea mai mică izbândă - în sensul în care o înţelegea el - îi 
era refuzată. În şcoală, chiar şi la vârsta de 18 ani, a rămas 
cel care mereu era luat peste picior. Aceasta s-a întâmplat 
o dată până şi din partea unui profesor, care, în faţa 
întregii clase, a dat citire uneia din lucrările lui tâmpite, 
batjocorindu-l fără cruţare. 

Asemenea păţanii l-au împins tot mai mult în izolare 
şi, treptat, a început să se ţină dinadins departe de ceilalţi. 
În lupta cu părinţii, el a recurs la un mijloc într-adevăr 
eficace, însă plin de grele consecinţe pentru dânsul, 
renunțând la orice comunicare verbală. S-a lipsit astfel de 
cel mai important mijloc de contact social. În scurt timp n- 
a mai putut conversa cu nimeni. A devenit un însingurat 
total. Mut, neînțeles, se ajunsese la situaţia ca nimeni să 
nu i se mai adreseze. Orice tentativă de a-l readuce la 
normal eşua. Mai târziu au eşuat pricinuindu-i grele 
lovituri - toate încercările de relaţii erotice. 

In felul acesta s-a scurs viaţa sa, până la vârsta de 28 
de ani. Profundul sentiment de inferioritate, care îi 


impregna întreaga fiinţă, a avut drept urmare o ambiţie 
nemăsurată, o inflexibilă aspirație la superioritate şi 
preţuire, care nu-i lăsa nicio clipă de linişte, înăbuşindu-i 
sentimentul de comuniune socială. Cu cât mai puţin 
vorbea, cu atât mai mult se agita în viaţa sa interioară, zi şi 
noapte visând la izbânzi şi triumfuri de tot felul. 

În aceste condiţii, a visat visul redat mai sus, în care 
se reflectă limpede linia de evoluţie a vieţii sale psihice. 

Ca să încheiem, să povestim încă un vis, unul din 
faimoasele vise profetice: 

Poetul Simonide9, care o dată a găsit la o margine de 
drum  leşul unui necunoscut şi s-a îngrijit de 
înmormântarea lui onorabilă, era mai târziu pe cale să 
întreprindă o călătorie pe mare; atunci în vis i-a apărut 
mortul, recunoscător, avertizându-l că dacă va pleca în 
acea călătorie va pieri într-un naufragiu. Dând ascultare 
visului, poetul s-a salvat, pe când toţi cei care plecaseră au 
pierit în urma naufragiului (a se vedea Enne Nielsen, Das 
Unerkannte aufseinem Weg durch die Jahrtausende, 
Ebenhausen b. Munchen, Verlag Langewiesche-Brandt). 
Aşa cum a fost relatat, evenimentul acesta şi corelarea sa 
cu visul trebuie să fi avut un enorm răsunet de-a lungul 
secolelor şi să fi exercitat o profundă impresie asupra 
oamenilor. 

Luând atitudine faţă de acest caz, trebuie în primul 
rând să arătăm că în acele timpuri naufragiile erau extrem 
de frecvente şi că, în asemenea împrejurări, era posibil ca 
mulţi oameni să viseze că se impunea să renunţe la o 
călătorie şi ca printre aceştia să se găsească unul al cărui 
vis să fie confirmat de realitate şi care să fi transmis 
posterităţii această ciudăţenie. Se înţelege că oamenii care 
sunt înclinați să discearnă conexiuni misterioase au o 
slăbiciune aparte pentru asemenea povestiri, pe când noi 
interpretăm visul cu luciditate: poetul nostru, grijuliu faţă 


de bunăstarea sa trupească, nu a manifestat niciodată o 
plăcere deosebită pentru călătorii, şi cum ora deciziei se 
apropia, el s-a agăţat de ceva ce putea să-i întărească 
pornirea spre comoditate. A recurs la convocarea în vis a 
mortului care trebuia să se arate recunoscător. Bineînţeles 
că nu s-a ostenit să plece în călătorie. Iar dacă vasul nu s- 
ar fi scufundat, probabil că niciodată lumea nu ar fi aflat 
nimic de toată această istorie. Căci noi nu înregistrăm 
decât lucrurile care ne zguduie, care ne dau de înţeles că 
între cer şi pământ se ascunde mai multă înţelepciune 
decât am putea visa. Profeticul în vis este de înţeles în 
măsura în care atât visul cât şi realitatea includ aceeaşi 
atitudine a omului. 

Ceea ce ne dă de gândit este şi faptul că nu toate 
visele sunt atât de uşor de înţeles, cele uşor de explicat 
fiind extrem de puţine. Fie că uităm imediat visul, fie că 
atunci când a lăsat în mintea noastră o anumită urmă de 
obicei nu înţelegem ce se ascunde sub aceasta, în afară de 
cazul în care, întâmplător, am studiat interpretarea viselor. 
Chiar şi acestor vise li se aplică cele spuse mai sus cu 
privire la caracterul de parabolă al visului, care reproduce 
în chip simbolic linia de mişcare a unui om. Sensul 
fundamental al unei parabole este acela că ne introduce 
într-o situaţie în care noi vibrăm la unison. Dacă ne 
preocupă rezolvarea unei probleme şi dacă personalitatea 
noastră înclină într-o direcţie determinată, atunci, potrivit 
experienţei, avem nevoie de un impuls. Visul este cât se 
poate de apt să întărească afectivitatea, verva de care 
cineva are nevoie pentru a rezolva o problemă într-un sens 
determinat. Lucrul nu se schimbă cu nimic dacă autorul 
visului nu înţelege conexiunea. Este suficient ca el să aibă 
materialul şi impulsul. Visul va înregistra într-un fel 
oarecare urma pe care o imprimă ideaţia autorului visului, 
lăsând astfel să se întrevadă linia sa de mişcare. Este ca 
fumul care arată că undeva arde un foc. Un om 
experimentat va putea chiar să spună, după fumul pe care 
îl vede, ce fel de esenţă lemnoasă arde. 

Rezumând, putem spune că visul arată că autorul său 


este preocupat de o problemă de viaţă, cât şi ce atitudine 
ia el faţă de aceasta. În vis intră în joc îndeosebi cei doi 
factori care se lasă recunoscuţi fie şi numai prin urmele 
lor, factori care influenţează atitudinea reală faţă de 
mediul ambiant a autorului visului: sentimentul de 
comuniune socială şi aspiraţia sa către putere. 

6. APTITUDINI, TALENT. Dintre fenomenele psihice 
care ne dau posibilitatea să tragem concluzii asupra firii 
unui om, să emitem judecăţi cu privire la personalitatea 
lui, le-am neglijat pe cele care ţin de sfera gândirii umane, 
care se referă la capacitatea omului de a cunoaşte. Am 
atribuit o valoare minimă celor gândite sau afirmate de 
cineva cu privire la propria sa persoană, pentru că avem 
convingerea că fiecare se poate înşela şi că fiecare se 
simte împins de diferite interese şi considerente egoiste de 
natură morală etc. să retuşeze imaginea sa în faţa 
celorlalţi. Cu toate acestea, ne este permis şi este posibil, 
în anumite limite, să tragem concluzii cu privire la unele 
procese de gândire şi la expresia lor verbală. Dacă vrem să 
ne formām o opinie judicioasă despre un om, nu putem 
exclude din cercetarea noastră domeniul gândirii şi 
limbajul. 

Există în legătură cu capacitatea de judecată a 
omului - ceea ce în general obişnuim să numim 
„aptitudine” - o mulţime de observaţii, controverse, 
analize, care sunt cunoscute în special din încercările de a 
stabili ce este inteligenţa la copii şi la adulţi. Mă refer la 
testele de aptitudini. Până în prezent aceste teste nu au 
corespuns aşteptărilor. Căci dacă le aplicăm unui lot de 
şcolari constatăm că rezultatele obţinute sunt de regulă 
identice cu cele pe care educatorul le-a stabilit fără 
ajutorul testelor, situaţie care la început a fost admisă cu 
multă trufie de psihologii experimentalişti, deşi de fapt 
aceasta dovedeşte că testele sunt, într-o anumită măsură, 
de prisos. O altă obiecţie împotriva adoptării acestor teste 
se referă la faptul că gândirea logică nu se dezvoltă 
uniform, aşa încât la mulţi copii la care testele de 
aptitudini au dat rezultate proaste după câţiva 

ani se dovedeşte că aptitudinile lor s-au dezvoltat 
deodată extrem de bine. Un alt factor demn de luat în 
considerare este acela că copiii din marile oraşe sau cei 
din anumite medii, care duc o viaţă mai cuprinzătoare, 
prin reacţiile lor prompte, determinate pur şi simplu de o 
anumită exersare, dau iluzia unor aptitudini superioare, 
punându-i în umbră pe copiii care nu dispun de un 
asemenea fond de pregătire. Este cunoscut că, de regulă, 
copiii din mediile burgheze dispun de o promptitudine în 
răspunsuri mult mai mare decât copiii din mediile 
proletare. Aceasta nu pledează însă pentru aptitudini 
superioare la cei dintâi, cauza fiind doar antecedentele 
diferite. In felul acesta, nu s-a ajuns prea departe cu 
testele de aptitudini, mai ales dacă ţinem seama de tristele 
rezultate obţinute la Berlin şi Hamburg, unde copiii care 
au trecut cu succes aceste teste, ulterior, în mod 
surprinzător, cei mai mulţi dintre ei nu au mai corespuns 
evaluărilor făcute. Aceasta ne arată că testele de aptitudini 
nu ne pot da nicio garanţie sigură cu privire la buna 
dezvoltare a copilului. În schimb, cercetările de psihologie 
individuală îşi confirmă pe deplin valabilitatea, pentru că 
ele nu urmăresc doar să stabilească o concepţie despre 
dezvoltare, ci să pună în evidenţă temeiul, cauzele acesteia 
şi, atunci când este necesar, să pună la dispoziţie mijloace 
de îndreptare; totodată, psihologia individuală nu izolează 
capacitatea de gândire logică a copilului de ansamblul 
vieţii sale psihice, ci o examinează în contextul acesteia. 

NOTE 

3 „der Beurteilung”, în textul original. (Nota trad.) 

4 „wie andere, die gute Mitspieler sind”, în textul 
original. (Nota trad.) 

5 Georg Cristoph Lichtenber (1742 - 1799), fizician şi 
scriitor german, profesor la Universitatea din Gottingen. A 
criticat fiziognomonia lui 

J. C. Lavater, care susţinea că, analizând trăsăturile 


feţei unui om, pot fi emise judecăţi valabile asupra 
caracterului acestuia. (Nota trad.) 

6 „davonschwimmen”, în textul original. (Nota trad.) 

7 „elpe Stellungsnahme, die nach einer Hochzeit 
schreit”, în textul original. (Nota trad.) 

8 „dass es ein Geâiihl des Obenscins iiberhaupl nicht 
konnte”, în textul original. (Nota trad.) 

9 Poet liric grec (556 - 467 î.Hr.), care a scris, între 
altele, o faimoasă elegie dedicată eroilor bătăliei de la 
Maraton (490 î.Hr.), pentru care i s-a acordat premiul la un 
concurs la care participa şi marele Eschil. La bătrâneţe a 
trăit în Sicilia, la curtea tiranului de la Siracuza. Din opera 
sa, foarte preţuită, s-au păstrat până astăzi doar unele 
epigrame şi fragmente din poemele lirice. (Nota trad.) 

1 Filosof, psihopedagog şi estetician german de 
orientare neokantiană, Karl Groos (1861 - 1946), al cărui 
nume este uneori grafiat 

Gross, autor al unor importante studii asupra jocului 
la animale (Die Spiele der Tiere, 1896) şi la om (Die Spiele 
der Menschen, 1899), considera acest fenomen drept un 
exerciţiu fundamental de dezvoltare a instinctelor şi 
predispoziţiilor ereditare, în sensul pregătirii pentru 
existenţa de mai târziu, ca adult. Influențat de psihanaliza 
freudiană, ulterior şi-a revizuit teoria, văzând în joc un 
katharsis, un mijloc de „purificare” (Das Spiel, Jena. 

1922). (Nota trad.) 

2 „das Ziel der Uberlegenheit”, în textul original. 
(Nota trad.) 

RELAŢIILE DINTRE SEXE 

1. DIVIZIUNEA MUNCII ŞI CELE DOUĂ SEXE. Din 
cele expuse până aici rezultă că în viaţa psihică prevalează 
două linii directoare, care influenţează toate procesele 
psihice, făcând ca omul, prin realizarea şi asigurarea 
condiţiilor sale de viaţă, prin îndeplinirea celor trei 
îndatoriri capitale ale vieţii (dragoste, vocaţie, societate), 
să-şi satisfacă atât sentimentul de comuniune socială, cât 


şi străduinţa de a se pune în valoare, aspiraţia la putere şi 
la superioritate. Va trebui să ne obişnuim să apreciem 
fiecare fenomen psihic prin prisma raporturilor cantitative 
şi calitative ale acestor doi factori şi, dacă vrem să ne 
apropiem de înțelegerea psihicului, să-l cercetăm 
totdeauna potrivit acestei reguli. Căci existenţa acestor doi 
factori determină măsura în care un om este capabil să 
sesizeze logica vieţii umane colective şi să se integreze în 
diviziunea muncii impusă de aceasta. 

Diviziunea muncii este un factor absolut necesar 
pentru menţinerea societăţii omeneşti. Aceasta presupune 
ca fiecare să-şi aibă locul său într-o funcţie oarecare. Cine 
nu dă curs acestei cerinţe neagă continuitatea vieţii 
sociale, a genului uman în general, abdică de la rolul său 
de om între oameni şi devine un zurbagiu. În cazurile mai 
benigne vorbim de proaste maniere, indisciplină, capriciu, 
iar în cele mai grave de excentricitate, decădere şi, în cele 
din urmă, delincventă. Condamnarea unor atari fenomene 
se explică prin faptul că ele sunt incompatibile cu 
exigenţele vieţii în comun. 

II 

CUNOAŞTEREA OMULUI 

Valoarea unui om este dată de felul în care îşi 
onorează locul atribuit de societate în diviziunea muncii. 
Prin integrarea în viaţa comună el devine important pentru 
ceilalţi, este una din verigile unui lanţ cu nenumărate 
articulaţii, pe care se bazează alcătuirea vieţii umane şi pe 
care nu ni le putem imagina în număr mai mare înlăturate 
fără ca viaţa socială să se prăbuşească. Capacităţile 
individului sunt acelea pe care i le desemnează locul său în 
procesul de producţie comun al societăţii omeneşti. 
Fireşte, intervin pe acest plan multe încurcături, aspiraţia 
către putere, pofta de dominare şi tot felul de alte rătăciri 
stânjenind sau zădărnicind accesul la diviziunea muncii 
sau stabilind false criterii de judecare a valorii omului, 
după cum încurcături intervin şi atunci când un individ 
ocupă un loc pentru care este inapt. Dificultăţi pot fi 
generate, de asemenea, de apetitul de putere, de ambiția 


calpă a unor indivizi care, în profitul intereselor lor 
egoiste, pun piedici vieţii şi muncii colective. Alte 
complicaţii îşi au cauza în stratificarea societăţii în clase, 
situaţie în care puterea personală şi interesele economice 
influenţează distribuirea domeniilor de muncă, în aşa fel 
încât posturile cele mai grase, care conferă mai multă 
putere, sunt acordate anumitor grupuri sociale, pe când 
altele sunt excluse de la acestea. Cunoaşterea rolului 
imens pe care îl joacă în această privinţă aspiraţia către 
putere ne permite să înţelegem de ce procesul diviziunii 
muncii nu a avut niciodată o evoluţie nelipsită de 
accidente. Forţa a intervenit mereu spre a face din muncă 
pentru unii un soi de privilegiu, pentru alţii un mod de 
oprimare. 

O asemenea diviziune a muncii este transmisă şi prin 
situația celor două sexe. Femeia, ca urmare a conformaţiei 
ei corporale, este din capul locului exclusă de la anumite 
activităţi, pe când, pe de altă parte, există munci care nu 
sunt repartizate bărbaţilor, pentru că ei nu dau aici un 
randament bun, nefiind de fapt acolo la locul potrivit 
pentru dânşii. Această diviziune a muncii ar fi fost 
realizată fără niciun fel de idei preconcepute şi, în măsura 
în care mişcarea feministă nu a întins prea tare coarda în 
focul luptei, a admis şi ea logica acestui punct de vedere. 
Ea este departe de a defeminiza femeia sau de a distruge 
raporturile naturale dintre bărbat şi femeie în ceea ce 
priveşte convenabilitatea locurilor de muncă. Pe parcursul 
evoluţiei 

umane, diviziunea muncii s-a configurat în aşa fel, 
încât femeia a preluat o parte din acele activităţi pe care 
de obicei le efectuau şi bărbaţii, pentru ca aceştia din 
urmă să aibă posibilitatea să-şi valorifice forţele mai cu 
folos. Această diviziune a muncii nu poate fi numită 
neraţională atât timp cât nu lasă neutilizate forţele de 
muncă şi nu va conduce la folosirea abuzivă a forţelor 


spirituale şi fizice ale omului. 

2. SUPREMAȚIA BĂRBATULUI ÎN CIVILIZAŢIA 
ACTUALĂ. Dat fiind faptul că civilizaţia s-a dezvoltat în 
direcţia  aspiraţiei către putere, îndeosebi datorită 
eforturilor unor indivizi sau puteri sociale care au vrut să- 
şi asigure privilegii, diviziunea muncii a fost orientată pe 
căi specifice, care predomină şi astăzi, făcând ca 
societatea omenească să se caracterizeze prin importanţa 
preponderentă acordată bărbatului. Diviziunea muncii este 
de aşa natură, încât asigură prerogative grupului 
privilegiat al bărbaţilor, care, ca urmare a hegemoniei, 
stabilesc în propriul lor interes poziţia femeii în procesul 
de producţie, presenindu-i acesteia orizontul vieţii şi fiind 
în măsură să impună forme de existenţă care corespund în 
primul rând viziunii masculine. 

Aşa cum stau lucrurile în prezent, dăinuie o 
permanentă aspirație la superioritate a bărbaţilor faţă de 
femei şi, în mod corespunzător, o permanentă nemulţumire 
a femeii faţă de privilegiile bărbaţilor. Dincolo de strânsa 
solidaritate dintre cele două sexe, este evident că o 
asemenea tensiune conduce la o continuă subminare a 
armoniei lor psihice, la ample perturbații din care rezultă 
un climat psihic generall resimţit ca extrem de chinuitor 
pentru ambele părţi ale neamului omenesc. 

Toate instituţiile, ca şi toate regulile tradiţionale, 
legile, moravurile şi obiceiurile noastre depun mărturie cu 
privire la poziţia privilegiată a bărbatului, pe care o 
ajustează şi o fac să dureze. Ele pătrund până în camera 
copiilor şi exercită o extraordinară influenţă asupra 
psihicului acestora. Desigur că nu putem arăta cu 
exactitate ce înţelege copilul din aceste raporturi, dar se 
impune să simţim că fondul său afectiv este înrâurit în 
adâncime. Este edificator, în acest sens, cazul bărbatului 
care, când i s-a cerut să îmbrace haine de fată, a ripostat 
prin accese de furie, ceea ce arată clar ca lumina zilei că 
avem tot temeiul să cercetăm aceste raporturi. Faptul ne 
readuce, pe o altă cale, la problema aspiraţiei către putere. 

Dacă tendinţa băiatului de a se pune în valoare a 


atins un anumit grad, el va apuca de predilecție pe acel 
drum care i se pare că îi garantează privilegiile 
masculinităţii, pe care el le sesizează peste tot. După cum 
am menţionat, educaţia care se practică azi în familie este 
axată pe aspiraţia către putere şi pe înclinația de a preţui 
privilegiile masculine şi de a le promova. Căci de obicei 
copilul îl are în faţa ochilor pe bărbat, pe tată, ca simbol al 
puterii. Al său enigmatic du-te-vino stârneşte mult mai 
mult interesul copilului decât mama. El remarcă repede 
rolul dominant pe care îl deţine tatăl, care dă tonul, face 
rânduială, conduce totul; vede că toţi se supun poruncilor 
sale şi că mama face totdeauna referire la ele. Bărbatul îi 
apare copilului, în toate privinţele, drept cel mare şi 
puternic. Sunt copii cărora tatăl le pare atât de competent 
în toate, încât tot ce spune el trebuie să fie sfânt, ei 
întărindu-şi adesea propriile afirmaţii doar cu precizarea 
că tata a spus-o. Chiar şi acolo unde influenţa paternă nu 
iese clar în evidenţă, copiii ajung la ideea superiorității 
tatălui, pentru că întreaga povară a casei pare a se sprijini 
pe umerii săi, pe când în realitate numai diviziunea muncii 
îi dă bărbatului posibilitatea de a-şi pune mai bine în 
valoare forţele. 

Cât priveşte originile istorice ale poziţiei hegemonice 
a bărbatului, trebuie să arătăm că aceasta nu a apărut ca 
un fapt natural. A fost necesar ca mai întâi să se instituie o 
serie de legi, pentru ca dominaţia bărbatului să fie 
asigurată. Aceasta înseamnă, totodată, că, înainte de 
legiferarea hegemoniei masculine, trebuie să fi fost o 
vreme în care privilegiul masculin nu era un lucru atât de 
sigur. Este vorba, de fapt. de o perioadă istoriceşte 
atestată. A fost vremea matriarhatului, când mama, 
femeia, îndeplinea în viaţă rolul principal, faţă de copil 
înainte de toate, faţă de care şi toţi bărbaţii tribului aveau 
o anumită datorie. Acest lucru îl sugerează şi unele 
moravuri şi datini de azi, ca, de exemplu, obiceiul nostim 
potrivit căruia copilul se adresează cu „nene” fiecărui 
bărbat. Trecerea de la matriarhat la patriarhat a fost 
precedată de o straşnică luptă, ceea ce dovedeşte că 


supremaţia bărbatului, pe care el crede că o deţine de la 
natură. 

nu a avut-o de la început2, ci a trebuit s-o 
cucerească. Victoria bărbatului a echivalat cu subjugarea 
femeii şi în special înscrisurile făcute de legislaţie de-a 
lungul timpului aduc despre acest proces de subjugare o 
mărturie elocventă. 

Aşadar, supremaţia masculină nu este un fapt 
natural. Există izvoare istorice care arată că ea a apărut în 
mod necesar abia în cursul luptelor neîntrerupte între 
popoare vecine, lupte în care bărbatului i-a revenit un rol 
important, de care la urma urmei el a profitat spre a 
acapara definitiv conducerea. Mână în mână cu această 
evoluţie istorică a mers dezvoltarea proprietății private3 şi 
a dreptului ereditar la moştenire, care până într-atât a fost 
elaborat pe baza supremaţiei masculine, încât partea care 
agoniseşte şi posedă este de regulă bărbatul. 

Copilul care creşte nu are nevoie să lectureze cărţi 
pe această temă. Chiar dacă nu ştie nimic despre aceste 
lucruri, el sesizează din practica vieţii că bărbatul este 
partea care agoniseşte şi care este favorizată, fie şi atunci 
când nişte părinţi cu judecată sunt gata să renunţe cu 
plăcere la privilegiile moştenite din vremuri vechi, în 
favoarea egalităţii în drepturi. Este foarte greu să-l 
lămureşti pe copil că mama, care îndeplineşte treburile 
gospodăreşti, este partenera egală în drepturi a 
bărbatului. Să ne imaginăm ce înseamnă aceasta pentru un 
băiat căruia, începând din leagăn, supremaţia bărbatului îi 
sare în ochi. Încă de la naştere el este primit cu mai multă 
bucurie decât o fată şi este sărbătorit ca un prinţ. Este un 
fapt arhicunoscut că părinţii doresc să dea naştere mai 
degrabă la băieţi. Băiatul ajunge să-şi dea seama la fiecare 
pas cât de avantajat este ca descendent masculin şi îşi 
supralicitează valoarea. Diversele cuvinte care i se 


adresează sau pe care ocazional le prinde din zbor, cu 
privire la sine, îl fac să înţeleagă zi de zi importanţa mai 
mare a rolului bărbatului. Superioritatea principiului 
masculin îi apare de asemenea în situaţia femeilor din 
casă, care sunt folosite la munci considerate ordinare, ca şi 
în faptul că, în definitiv, nici femeile din anturajul copilului 
nu nutresc totdeauna convingerea că sunt egale cu 
bărbaţii. Ele îndeplinesc de cele mai multe ori un rol 
subaltern şi inferior. În majoritatea cazurilor, va rămâne 
fără niciun răspuns atât de importanta întrebare pe care 
femeia o are de pus bărbatului înaintea căsătoriei: ce 
gândeşti tu despre copleşitorul principiu al supremaţiei 
masculine în societate, îndeosebi în cadrul familiei. În 
unele cazuri urmarea va fi o manifestare mai puternică a 
aspiraţiei către o poziţie de egalitate cu bărbatul, în alte 
cazuri un soi de resemnare, mai mult sau mai puţin 
pronunţată. De cealaltă parte a baricadei stă bărbatul, 
tatăl, care încă de copil a crescut cu convingerea că, în 
calitatea sa de bărbat, are de jucat un rol mai însemnat şi, 
în virtutea acestei convingeri, el simte ca un fel de datorie, 
conform căreia, la întrebările puse de viaţă şi de societate, 
va răspunde totdeauna în favoarea privilegiilor masculine. 
Copilul trăieşte toate situaţiile care rezultă din aceste 
relaţii familiale. Se degajă pentru el o mulţime de imagini 
şi de puncte de vedere asupra existenţei femeii, din care, 
în general, femeia iese prost. Dezvoltarea psihică a 
bărbatului capătă în acest fel un caracter masculin. Ceea 
ce, în aspiraţia sa către putere, el poate percepe drept ţel 
demn de a fi urmărit, constituie, aproape fără excepţie, 
însuşiri şi atitudini masculine. Din relaţiile de putere 
evocate se dezvoltă un fel de virtute virilă, care ea însăşi 
îşi dezvăluie în întregime originea. Anumite trăsături de 
caracter trec drept „masculine”, altele drept „feminine”, 
fără ca vreun fapt fundamental să justifice aceste taxări. 
Căci, dacă comparăm starea psihică a băieţilor cu aceea a 
fetelor şi găsim argumente în favoarea acestei clasificări, 
nu vom putea totuşi vorbi de fapte naturale, de vreme ce 
aceste fenomene le constatăm la oameni care sunt de- 


acum cuprinşi în cadre bine determinate şi ale căror plan 
de viaţă şi linie directoare sunt de-acum îngustate de 
judecăţile lor unilaterale cu privire la putere. Aceste relaţii 
de putere au fixat în mod imperios spaţiul în care ei 
trebuie să încerce să se dezvolte. Distincția între trăsături 
de caracter masculine şi feminine nu este deci 
îndreptăţită. Vom vedea cum ambele categorii de trăsături 
pot satisface cerinţele aspiraţiei către putere, cum şi cu 
mijloace „feminine“, ca, de exemplu, ascultarea şi 
supunerea, cineva poate fi capabil să uzeze de putere. 
Datorită avantajelor de care se bucură un copil ascultător, 
el poate eventual să o ia mult înaintea unuia neascultător, 
cu toate că în ambele cazuri la lucru este aceeaşi aspirație 
către putere. Judecata noastră cu privire la viaţa psihică a 
unui individ este adesea complicată de faptul că, pentru a 
se impune. 

aspiraţia către putere recurge la cele mai diferite 
trăsături de caracter. 

Pe măsură ce copilul creşte, sublinierea 
masculinităţii sale devine pentru el aproape o datorie. 
Ambiţia, setea sa de putere şi de superioritate se asociază 
total, devin de-a dreptul identice cu datoria faţă de 
masculinitate (der Verpflichtung zur Mănnlichkeif). Mulţi 
dintre copiii care aspiră la putere nu se mulţumesc doar cu 
conştientizarea masculinităţii, ci vor să arate şi să 
dovedească în permanenţă că sunt bărbaţi şi că, în această 
calitate, ei trebuie să aibă privilegii, căutând, pe de o 
parte, să se evidenţieze şi să-şi exagereze trăsăturile de 
caracter masculine, iar pe de altă parte încercând, în 
maniera tuturor tiranilor, să se opună anturajului feminin 
şi, după gradul de rezistenţă de care se lovesc, să-şi 
demonstreze superioritatea fie prin încăpățânare sau 
revoltă nestăpânită, fie prin rafinată viclenie. 

Fiindcă fiece individ este evaluat în raport cu 
etalonul masculinităţii privilegiate, nu este de mirare că 


băiatului i se pune mereu în faţă acest etalon şi că, în cele 
din urmă, el însuşi îl ia ca instrument de măsură, 
observându-se şi întrebându-se în permanenţă dacă cursul 
vieţii lui este acela al unui bărbat, dacă el însuşi este 
suficient de bărbătesc în manifestări şi altele de acest fel. 
Ceea ce înţelege toată lumea în zilele noastre prin 
„bărbătesc”, se ştie. Este, înainte de toate, purul egoism, 
ceea ce satisface amorul propriu, ca şi superioritatea faţă 
de ceilalţi, întâietatea, toate acestea în contextul unor 
impresionante trăsături de caracter active, cum sunt 
curajul, dârzenia, mândria, simţul invincibilităţii (îndeosebi 
în faţa femeilor), accesul la funcţii, ranguri sociale şi 
titluri, predilecţia de a se căli împotriva emoţiilor 
„feminine” şi aşa mai departe. Este o bătălie neîntreruptă 
pentru superioritatea personală, deoarece a fi superior 
este apanajul bărbatului. 

În această perspectivă, băiatul îşi va însuşi trăsături 
al căror model el îl poate lua, fireşte, exclusiv de la 
bărbaţii adulţi, în primul rând de la tată. Peste tot putem 
descoperi urmele acestei grandomanii cultivate artificial. 
Băiatul va fi de timpuriu ademenit să urmărească a-şi 
asigura un surplus de putere şi privilegii. Acestea 
echivalează pentru dânsul cu „bărbăţia”. In cazurile 
patologice se ajunge adesea la o degenerare a „bărbăţiei” 
până la cruzime şi brutalitate. 

Avantajele pe care le oferă de multe ori 
masculinitatea4 sunt extrem de seducătoare. Nu trebuie să 
ne surprindă faptul că şi la fete găsim adesea cazuri când 
linia lor directoare are în vedere un ideal masculin, fie ca o 
dorinţă irealizabilă sau ca etalon de evaluare a propriei 
conduite, fie ca mod de a se prezenta şi acţiona („în 
societatea civilizată, fiece femeie va voi să fie bărbat”). 
Acestei categorii aparţin acele fete care, cu un aprig elan, 
preferă tocmai jocurile şi activităţile care, în ceea ce 
priveşte capacitatea fizică, convin mai degrabă băieţilor. 
Aşa, de exemplu, ele se caţără în copaci, le place să se afle 
în societatea băieţilor şi refuză ca pe o ocară orice 
ocupaţie feminină. Nu-şi găsesc mulţumirea decât în roluri 


masculine. Toate aceste fenomene trebuie înţelese ca un 
efect al privilegiilor pe care le comportă calitatea de 
bărbat. Vedem aici clar cum lupta pentru o poziţie 
proeminentă, cum aspiraţia la superioritate vizează mai 
mult speranţa decât realitatea şi situaţia reală în viaţă. 

3. PREJUDECATA INFERIORITĂŢII FEMEII. Întru 
justificarea hegemoniei sale, în afară de argumentul 
potrivit căruia situaţia sa provine de la natură, în favoarea 
bărbatului se mai invocă ideea că femeia ar fi o fiinţă 
inferioară. Această idee este atât de larg răspândită, încât 
apare ca un bun comun al umanităţii. La aceasta se 
asociază o anumită nelinişte a bărbatului, care s-ar putea 
trage încă de pe timpul luptei împotriva matriarhatului, 
când într-adevăr femeia reprezenta pentru bărbat un motiv 
de îngrijorare. În istorie şi literatură descoperim mereu 
referiri de acest fel. Un scriitor latin, bunăoară, spune: 
„mulier est hominis confusio” 5. La sinoadele bisericii s-a 
discutat aprins dacă femeia arc suflet, iar în tratatele 
învăţaţilor s-a pus problema dacă ea este sau nu o fiinţă 
omenească6. Credinţa iluzorie în vrăjitorie, secole de-a 
rândul, cu a sa ardere pe rug a vrăjitoarelor, oferă o tristă 
mărturie despre aberaţiile, enorma nesiguranţă şi confuzia 
care domneau pe atunci în această privinţă. Adesea femeia 
era socotită pricina tuturor nenorocirilor, ca în povestea 
biblică a păcatului originar sau ca în Iliada lui Homer, unde 
se povesteşte cum a fost de ajuns să intervină o femeie, 
pentru ca popoare întregi să cadă în dezastru. Legende şi 
basme din toate timpurile vorbesc despre inferioritatea 
morală a femeii, despre  perversitatea, răutatea, 
prefăcătoria, inconstanţa şi neseriozitatea ei. 

„Uşurătatea feminină” a fost chiar luată ca argument 
în fundamentarea unor legi. Tot aşa, femeia a fost 
subapreciată în ceea ce priveşte rezistenţa, destoinicia şi 
randamentul ei. La toate popoarele, zicalele, anecdotele, 
proverbele şi glumele sunt saturate de critici înjositoare la 
adresa femeii, imputându-i-se arţagul, nepunctualitatea, 


orizontul limitat, prostia („minte scurtă, haine lungi”). S-a 
făcut uz de o nemaipomenită ingeniozitate ca să se 
dovedească inferioritatea femeii, iar rândurile misoginilor 
- ne gândim la Strindberg, Moebius, Schopenhauer, 
Weininger - au fost îngroşate de un număr deloc neglijabil 
de femei care, în resemnarea lor, au împărtăşit concepţia 
despre inferioritatea femeii şi rolul secundar ce-i revine. 
Aceeaşi subestimare se reflectă în retribuirea muncii 
femeii care, indiferent dacă este sau nu echivalentă cu 
aceea a bărbatului, este mult mai slab plătită. 

Comparându-se rezultatele la testele de aptitudini, s- 
a constatat că pentru anumite materii, de exemplu, 
matematica, mai dotați se dovedesc băieţii, pe când pentru 
altele, ca de exemplu studiul limbilor, mai apte se arată 
fetele. S-a demonstrat că de fapt băieţii au un plus de 
înzestrare, faţă de fete, la acele obiecte de studiu care 
pregătesc pentru profesiunile masculine (Mănnerberufe). 
Dar faptul acesta numai în aparenţă pledează pentru 
dotarea lor superioară. Dacă examinăm mai îndeaproape 
situaţia fetelor, rezultă că afirmaţiile privind slaba 
capacitate a femeii sunt născociri, o minciună cu mască de 
adevăr. 

O fată aude zi de zi, la fiece pas, pe toate tonurile, 
repetându-se că fiinţele de sexul ei sunt incapabile, apte 
doar pentru munci mai uşoare, auxiliare. Este absolut clar 
că fetiţa, în imposibilitatea ei infantilă de a verifica 
adevărul unor asemenea judecăţi, va socoti ca pe un destin 
implacabil incapacitatea feminină şi, în cele din urmă, se 
va supune ea însăşi acestui pretins destin. Demoralizată, 
dacă cumva abordează studii de specialitate - ceea ce, în 
general, nu se întâmplă -, încă de la început nu va 
manifesta interesul necesar, sau dacă manifestă un 
asemenea interes, îl pierde pe parcurs. Atât motivaţia 
exterioară, cât şi cea interioară îi lipsesc. 

În asemenea circumstanțe, fireşte, dovada 
incapacității feminine pare evidentă. Eroarea are două 
cauze. Ceea ce o favorizează f 

este faptul că - adesea pe baza unor mobiluri 
unilaterale, pur egoiste - apreciem valoarea omului după 
propriile noastre performanţe, dintr-un punct de vedere 
comercial, punct de vedere din care, desigur, putem omite 
să ne punem întrebarea în ce măsură performanţele şi 
randamentul corelează cu dezvoltarea psihică. Dacă am 
acorda mai multă atenţie acestui aspect, am distinge şi 
cealaltă cauză principală a concepţiei eronate potrivit 
căreia randamentul mai redus al femeii s-ar datora în cea 
mai mare parte naturii sale existenţiale?7. Pierdem adesea 
din vedere faptul că femeii, încă din copilărie, întreaga 
lume îi împuiază urechile cu o prejudecată care nu face 
decât să-i zdruncine încrederea în sine şi să-i submineze 
speranţa că ar fi capabilă să realizeze ceva. Când toţi şi 
toate îi întăresc această prejudecată, când ea vede cum 
femeilor le sunt distribuite doar roluri subordonate, atunci 
este de înţeles că îşi pierde curajul, că nu mai vrea să 
muncească cumsecade şi că, în final, se retrage 
înspăimântată din faţa îndatoririlor vieţii. Atunci, ce-i 
drept, ea este inaptă şi nefolositoare. Dar când înţelegem 
că noi suntem cei care am deformat o fiinţă omenească, 
insuflându-i respectul datorat vocii colectivităţii8, şi când îi 
răpim orice speranţă de a putea înfăptui ceva, când astfel 
îi nimicim cutezanţa, ca apoi să constatăm că această fiinţă 
omenească nu este bună de nimic, atunci să nu ne 
permitem să spunem că dreptatea este de partea noastră, 
ci să recunoaştem că noi am provocat întregul dezastru. 

Aşadar, în societatea noastră nu este uşor pentru o 
fată să-şi menţină încrederea în sine şi îndrăzneala. De 
altfel, chiar cu prilejul aplicării unor teste de aptitudini a 
ieşit în evidenţă un fapt remarcabil: o grupă de fete, în 
vârstă de 14 până la 18 ani, a obţinut rezultate superioare 
celor ale tuturor celorlalte grupe, inclusiv cele de băieţi. 
Cercetări ulterioare au arătat că toate acele fete erau din 
familii unde şi femeia, mama, sau numai ea exercita o 
profesie în mod independent. Înseamnă că în acele familii 
prejudecata cu privire la incapacitatea femeii nu avea 
trecere sau abia dacă se făcea simțită, deoarece fetele 


vedeau cu ochii lor cum mama îşi câştiga existenţa prin 
propriile ei strădanii. Prin urmare, ele se puteau dezvolta 
mult mai liber şi mai independent, aproape neinfluenţate 
de toate acele inhibiţii legate de prejudecata la care ne 
referim. 

Un alt argument împotriva acestei prejudecăţi este 
numărul destul de mare de femei care, în diferite domenii, 
îndeosebi în literatură, artă, tehnică şi medicină, au 
obţinut realizări proeminente, care pot sta fără nicio 
rezervă alături de acelea ale bărbaţilor. Pe de altă parte, 
numărul bărbaţilor care nu numai că nu fac dovada 
vreunor realizări, ci se arată incapabili în cel mai înalt 
grad, este atât de mare încât s-ar putea vorbi de o 
inferioritate a bărbaţilor, în mod la fel de nedrept, fireşte, 
şi invocând acelaşi număr de dovezi. 

Una din consecinţele importante ale fenomenului 
este faptul, pe care l-am şi menţionat, că această 
prejudecată cu privire la inferioritatea a tot ce este feminin 
conduce la o bipolaritate noţională specifică, manifestată 
în obişnuinţa de a identifica pur şi simplu în noţiunea de 
masculin ceea ce este valoros-viguros-biruitor, iar în 
noţiunea de feminin ceea ce este supunere-servilitate- 
subordonare. Această concepţie s-a implantat atât de 
adânc în gândirea umană încât, în societatea noastră, tot 
ceea ce este excelent are o coloratură masculină, pe când 
ceea ce este mai puţin valoros şi demn de respins este 
considerat feminin. După cum este ştiut, există bărbaţi 
pentru care nu poate fi ofensă mai supărătoare decât a 
spune că au în ei ceva de femeie, în timp ce a spune despre 
o fată că este băieţoasă nu înseamnă nimic dezavantajos. 
Accentul cade în aşa fel încât ceea ce aminteşte de femeie 
este totdeauna privit ca fiind mediocru. 

La o examinare mai atentă, faptele care pledează atât 
de clar în favoarea acestei prejudecăţi se dovedesc a nu fi 
decât efectele unei dezvoltări psihice inhibate. Nu vrem să 


spunem că din fiecare copil putem face un om „dotat” în 
adevăratul înţeles al cuvântului, care să treacă drept 
capabil într-un grad ridicat, dar avem încredere în 
capacitatea noastră de a-i înnobila aptitudinile. Ce-i drept, 
nu ne putem lăuda cu reuşite personale în această privinţă, 
dar ştim că alţii au reuşit. Mai ales fetele sunt, astăzi, 
beneficiarele unui asemenea destin. Am avut ocazia să 
vedem copii aşa-zis „neînzestraţi” care, într-o bună zi, au 
devenit înzestrați într-o asemenea măsură, de parcă ar fi 
suferit o întreagă metamorfoză. 

4. FUGA DE ROLUL DE FEMEIE. Importanţa capitală 
a bărbatului a provocat o gravă perturbaţie în dezvoltarea 
psihică a femeii, având drept consecinţă o insatisfacţie 
aproape generală faţă de rolul de femeie. Viaţa psihică se 
mişcă pe aceleaşi coordonate şi în aceleaşi condiţii în care 
evoluează şi aceea a tuturor bărbaţilor, poziţia sa 
inspirându-i un puternic sentiment de inferioritate. Se 
adaugă, ca un element agravant, prejudecata pretinsei sale 
inferiorităţi naturale. Dacă, cu toate acestea, multe fete 
găsesc oarecum o compensare, faptul se datorează 
educării caracterului, inteligenţei lor şi, eventual, anumitor 
privilegii, ceea ce demonstrează clar că o greşeală atrage 
imediat după ea o altă greşeală. Privilegiile cu pricina sunt 
libertinajul, luxul, aventurile galante, care cel puţin au 
aparenţa unor avantaje, prin faptul că dau iluzia înaltei 
consideraţii de care s-ar bucura femeia şi, în definitiv, a 
unei anumite idealizări care, la urma urmei, tot acolo duce, 
adică la formarea unui ideal de femeie care, propriu-zis, 
este în profitul bărbatului. O femeie a făcut o dată această 
observaţie exactă: virtutea femeii este o frumoasă 
născocire a bărbatului. 

În opoziţia faţă de rolul de femeie se pot distinge, în 
general, două tipuri de femei. Primul tip a şi fost schiţat. 
Sunt acele fete care în dezvoltarea lor adoptă o orientare 
activă, „masculină”. Ele sunt foarte energice, ambiţioase şi 
tind să culeagă lauri. Încearcă să-şi depăşească fraţii şi 
colegii de sex masculin, preferă ocupațiile rezervate 
bărbaţilor, practică tot felul de sporturi etc. Adesea 


manifestă opoziţie faţă de relaţiile erotice şi faţă de 
căsătorie. Dacă intră totuşi în asemenea relaţii, le perturbă 
prin străduinţa de a-şi impune dominaţia, de a fi 
superioare partenerului. Faţă de orice îndeletnicire 
gospodărească îşi manifestă totala aversiune, fie că o 
declară făţiş, fie contestându-şi orice talent în materie şi 
încercând uneori să aducă şi dovezi privind incapacitatea 
lor într-ale menajului. 

Acesta este tipul de femeie care, cu un fel de 
bărbăţie, caută să îndrepte răul. Una din trăsăturile ei 
principale este atitudinea de respingere a rolului de 
femeie. Câteodată i se aplică expresia „femeie bărbătoasă” 
(Mannweiber). Aceasta se bazează pe o teorie greşită, 
potrivit căreia se admite că la asemenea femei există un 
factor ereditar, o substanţă masculină care le constrânge 
la o atitudine de acest fel. Intreaga istorie a civilizaţiei ne 
arată însă că asuprirea femeii şi restricţiile la care încă şi 
astăzi este supusă sunt de nesuportat pentru 

om şi îl împing la revoltă. Dacă femeia adoptă o 
orientare percepută ca fiind „bărbătească”, opţiunea se 
bazează pe faptul că există doar două posibilităţi de a se 
orienta în lumea aceasta; fie în maniera femeii, fie în aceea 
a bărbatului, luate ca ideal. Fiecare deviere de la rolul de 
femeie trebuie, prin urmare, să apară ca masculină, şi 
invers. Nu pentru că ar interveni aici nu ştiu ce substanţă 
misterioasă, ci pentru că în spaţiu şi pe plan psihic nu 
există altă posibilitate. De aceea trebuie avute în vedere 
dificultăţile inerente dezvoltării psihice a fetelor, aşa încât 
să nu ne aşteptăm la o deplină reconciliere a femeii cu 
viaţa, cu realităţile societăţii noastre şi cu formele vieţii 
noastre obşteşti, atâta timp cât nu i se acordă egalitatea cu 
bărbatul. 

Celuilalt tip îi aparţin femeile care îşi trăiesc viaţa cu 
un fel de resemnare şi pun în evidenţă un incredibil grad 
de acomodare, de supunere şi smerenie. După cât se pare, 


ele se adaptează pretutindeni şi, de asemenea, prind 
rădăcini pretutindeni, dar vădind o atare inaptitudine şi 
mărginire încât nimic nu le mai face să progreseze, aşa 
încât trebuie să intrăm la bănuială. Pe de altă parte, pot să 
prezinte simptome de patologie nervoasă, determinate 
chiar de slăbiciunile lor şi de nevoia de a fi luate în seamă, 
simptome prin care, în acelaşi timp, vor dovedi cum un 
asemenea dresaj şi siluire se pedepsesc, de regulă, cu 
suferinţe nervoase şi cu incapacitatea de a trăi în 
societate. Ele ar fi, chipurile, cele mai bune fiinţe omeneşti 
din lume, dar, din păcate, sunt bolnave şi în neputinţă de a 
răspunde pretențiilor care se manifestă faţă de persoana 
lor. Ele nu sunt în stare să aducă celor apropiaţi vreo 
mulţumire de durată. La baza supunerii, umilinţei şi a 
autorestricţiilor stă aceeaşi revoltă ca şi la semenele lor 
din prima categorie, revoltă care pare să spună răspicat: 
asta nu-i o viaţă plină de bucurie. 

Un al treilea tip pare să includă acele femei care de 
fapt nu refuză rolul lor feminin, dar care, în consecinţă, 
sunt chinuite de conştiinţa faptului că sunt nişte fiinţe 
inferioare, osândite să joace un rol secundar. Ele sunt pe 
deplin convinse de inferioritatea femeii, socotind că numai 
bărbatul ar fi chemat să realizeze lucruri de ispravă. De 
aceea ele avizează favorabil poziţia privilegiată a 
bărbatului. Deci ele întăresc corul acelor voci care atribuie 
doar bărbatului capacitatea de a obţine performanţe, 
reclamând pentru el o poziţie excepţională. Ele îşi arată 
atât de deschis sentimentul debilităţii, ca şi cum ar căuta 
în acest fel o certificare şi o protecţie. Această atitudine nu 
este însă decât expresia unei revolte mocnite şi care, la 
femeia măritată, se manifestă în încărcarea bărbatului cu 
acele treburi pe care ea însăşi ar trebui să le ducă la 
îndeplinire, manieră însoţită de declaraţia măgulitoare că 
numai un bărbat poate face treaba cum se cuvine. 

Ţinând seama de faptul că una din cele mai 
importante şi mai dificile îndatoriri ale vieţii, educaţia, în 
pofida prejudecăţii predominante cu privire la 
inferioritatea femeii, îi revine în cea mai mare parte tocmai 


femeii, să vedem acum cum se comportă ca educatori 
tipurile pe care le-am descris. In aceste împrejurări 
deosebirile se reliefează şi mai mult. Femeile aparţinând 
primului tip, cu atitudinea lor masculină în faţa vieţii, vor 
proceda tiranic, făcând totul după bunul lor plac, aplicând 
mereu pedepse cu mare tărăboi şi exercitând, astfel, o 
puternică presiune asupra copiilor care, fireşte, vor căuta 
să scape de acest tratament. Ceea ce se va obţine, în cel 
mai bun caz, va fi doar o dresură fără nicio valoare. 
Impresia produsă de obicei asupra copiilor este aceea că 
asemenea mame nu se simt de fapt capabile să facă 
educaţie. Zarva, scandalul şi agitația produc un efect cu 
totul negativ şi există pericolul ca fetele să fie incitate să 
copieze acest stil, pe când băieţii vor fi marcați pentru 
totdeauna de groaza de a avea de-a face cu femeile. Dintre 
bărbaţii care au stat sub dominaţia unor asemenea mame, 
foarte mulţi vor ocoli cât de colo femeile, ca şi cum, 
cunoscând de-acum amărăciunea traiului cu ele, ei nu ar 
mai putea acorda nicio încredere unei fiinţe feminine. Aşa 
se ajunge la o dezbinare continuă între cele două sexe, 
căreia îi sesizăm clar tenta patologică, deşi şi în această 
privinţă se găsesc dintre cei care vorbesc despre o 
„proastă distribuire a substanţei masculine şi feminine” 9. 

Celelalte două tipuri sunt şi ele la fel de infructuoase 
în materie de educaţie. Pe de o parte, ele manifestă atâta 
scepticism încât copiii, care sesizează numaidecât lipsa de 
încredere în sine a mamei, îi scapă de sub control. Aceasta 
îşi reinnoieşte tentativele de a trece la cârmă, dă 
avertismente şi, din când în când, ameninţă că va spune 
totul tatălui. Indreptându-şi însă privirea spre autoritatea 
pedagogică 

a bărbatului, ea îşi trădează din nou lipsa de 
încredere în succesul activităţii sale educaționale. Astfel, 
are în vedere o linie defensivă în educaţie, ca şi cum de 


datoria ei ar fi să justifice punctul de vedere potrivit căruia 
bărbatul este singurul capabil în toate şi, de asemenea, 
indispensabil în educaţie. Pe de altă parte, sentimentul de 
neputinţă le va face pe aceste femei să respingă activitatea 
pedagogică şi s-o treacă în responsabilitatea bărbatului, a 
guvernantelor etc. 

Şi mai izbitor se manifestă insatisfacţia faţă de rolul 
de femeie la fetele care, din motive deosebite, 
„Ssuperioare”, se retrag din viaţa de familie, intrând de 
pildă într-o mănăstire sau adoptând o profesiune legată de 
celibat. Ele aparţin acelui tip de femeie care, în 
neîmpăcarea lor cu rolul de femeie, ajung de fapt să 
abandoneze orice pregătire în sensul propriei lor vocaţii 
profesionale. Tot aşa, se poate întâmpla ca multe fete să se 
grăbească să ocupe o slujbă, spre a-şi apăra astfel 
independenţa şi spre a nu ajunge prea uşor la căsătorie. Şi 
în cazul acestei atitudini intervine, ca factor propulsor, 
aceeaşi aversiune faţă de rolul tradiţional al femeii. 

Chiar şi în cazul în care s-a ajuns la căsătorie, caz în 
care ne-am putea gândi că acest rol a fost acceptat 
benevol, adesea se dovedeşte că încheierea căsătoriei nu 
este în realitate o probă de reconciliere cu rostul 
tradiţional al femeii. lată exemplul tipic al unei femei în 
vârstă de vreo 36 de ani. Ea a venit să se plângă de diferite 
tulburări nervoase. Era fiica cea mai mare, rezultată din 
căsătoria unui bărbat mai în vârstă cu o femeie extrem de 
dornică de a domina. Chiar şi faptul că mama, care fusese 
o fată foarte frumoasă, acceptase să se căsătorească cu un 
bărbat mai în vârstă, duce la presupunerea că avea oroare 
de rolul de femeie şi că aceasta a influenţat alegerea 
soţului. Căsnicia părinţilor nu mergea bine. Femeia 
conducea casa într-un mod strigător la cer, impunându-şi 
cu brutalitate voinţa. Soţul bătrân a fost repede pus la 
locul său. Fiica povestea că adesea mama sa nu-i permitea 
tatălui să se întindă din când în când pe o bancă, spre a se 
odihni. Ea se silea să-şi conducă gospodăria după un 
principiu pe care ea însăşi îl instituise şi care trebuia 
socotit inviolabil de către toţi ceilalţi. 


Copil foarte dotat, pacienta noastră a crescut în 
condiţiile unui  răsfăţ exagerat din partea tatălui. 
Dimpotrivă, mama nu era mulţumită de ea şi îi era în 
permanenţă opozantă. Cum mai târziu ea a adus pe lume şi 
un băiat, pe care îl trata cu mult mai multă grijă, relaţiile 
dintre mamă şi fiică au devenit complet insuportabile. Fata 
era conştientă de faptul că are un sprijin în tatăl ei, care, 
oricât de moale şi împăciuitor, putea să opună o rezistenţă 
îndârjită când la mijloc era fiica lui. Aceasta, în conflictele 
ei înverşunate cu mama, ajunsese s-o urască. Una din 
ţintele preferate ale agresivităţii fetei era ripofo-bia10 
mamei, a cărei pedanterie mergea până într-acolo încât, de 
exemplu, nu-i îngăduia servitoarei să atingă clanţa uşii, 
fără ca apoi să o şteargă cu o cârpă curată. Devenise un 
amuzament pentru fată să umble încolo şi-ncoace 
totdeauna jegoasă şi şleampătă, murdărind totul. In 
general, ea îşi dezvolta doar însuşirile care erau tocmai 
contrariul a ceea ce aştepta de la dânsa mama sa. Acest 
fapt pledează foarte clar împotriva ipotezei trăsăturilor de 
caracter înnăscute. Dacă copilul nu-şi cultivă decât însuşiri 
menite s-o scoată din sărite pe mama sa, la baza acestui 
mod de a proceda nu poate sta decât un plan, conştient 
sau inconştient. Ostilitățile între cele două continuă şi 
astăzi şi cu greu se poate concepe o mai mare duşmănie. 

Pe când fata era în vârstă de 8 ani, situaţia se 
prezenta, în linii mari, în felul următor: tatăl se situa 
invariabil de partea fiicei, mama, cu o faţă severă şi 
încruntată, făcea observații necruțătoare, formula 
reproşuri, pe când fata, obraznică, promptă în riposte şi cu 
un nemaipomenit umor, paraliza toate ostenelile mamei. 
Situaţia a devenit şi mai grea din momentul în care fratele 
mai mic, preferatul şi răsfăţatul mamei, a fost lovit de o 
afecțiune a valvulelor cardiace, ceea ce a intensificat şi 
mai mult grija maternă pentru dânsul. Să se remarce 
continua interferență a strădaniilor părinţilor pentru copiii 
lor preferaţi, în asemenea condiţii a crescut fata. 

În acest context a apărut grava tulburare nervoasă a 
fetei, pe care nimeni nu şi-o putea explica. Suferinţa 


consta în aceea că ea se simţea mereu torturată de 
gânduri rele îndreptate împotriva mamei, gânduri care, 
credea ea, o acaparau total. În cele din urmă, pe 
neaşteptate, s-a cufundat în religie, fără niciun rezultat. 
După câtva timp aceste gânduri au regresat, efect care a 
fost atribuit unui medicament; probabil însă că mama 
bătuse puţin în retragere. Nu rămăsese, ca sechelă a 
tulburării nervoase, decât o bizară teamă de furtună. 

Fata îşi închipuia că furtuna nu putea veni decât din 
pricina cugetului ei încărcat şi că într-o zi avea să se 
întâmple o nenorocire din cauza aceasta. Vedem cum 
copilul însuşi făcea eforturi să se elibereze de ura 
împotriva mamei sale. Fata a continuat să se dezvolte şi la 
un moment dat a părut să-i surâdă un viitor frumos. O 
impresie deosebită a făcut asupra ei vorba unei 
învăţătoare care spusese: fata asta va putea să reuşească 
în toate, numai să vrea. Asemenea cuvinte sunt în ele 
însele lipsite de importanţă, dar pentru dânsa însemnau: 
dacă vrei să fi asumi ceva, e imposibil să nu ai succes. 
Această interpretare a avut drept urmare dorinţa de a 
continua lupta împotriva mamei sale. 

A venit vârsta pubertăţii şi ea s-a făcut o fată 
frumoasă, bună de măritat şi a avut mulţi pretendenti. Dar 
limba ei ascuţită tăia mereu orice posibilitate de relaţie. 
Numai un bărbat mai în vârstă a izbutit să se apropie de 
dânsa şi ea se simţea atât de atrasă de el, încât a existat 
temerea că s-ar fi putut căsători cu dânsul. Dar până şi 
acest bărbat s-a retras după câtva timp şi fata a rămas fără 
pretendent până la 26 de ani. In cercul de care aparţinea 
ea faptul trecea drept surprinzător şi nimeni nu şi-l putea 
explica, deoarece nu se cunoştea trecutul fetei. Lupta dură 
pe care o dusese încă din copilărie împotriva mamei sale 
făcuse din ea o fiinţă gâlcevitoare, insuportabilă. Lupta era 
comportarea ei de predilecție, poziţia care o avantaja: 
Purtările mamei o aţâţaseră şi o orientaseră spre vânarea 
de noi şi noi triumfuri. Cearta la cuțite era domeniul ei 


preferat. Se reflecta aici vanitatea fetei. Atitudinea ei 
„masculină” se trăda în preferința pentru acele jocuri în 
care avea posibilitatea să înfrângă un adversar. 

La 26 de ani a făcut cunoştinţă cu un bărbat foarte 
onorabil, care nu s-a arătat deranjat de firea ei arţăgoasă 
şi care i-a cerut în mod serios mâna. El s-a dat drept foarte 
modest şi supus. La presiunile rudelor ei de a-l lua de 
bărbat, ea a explicat în repetate rânduri că simte o mare 
aversiune împotriva lui şi că o căsătorie cu dânsul nu ar 
putea ieşi bine. Dată fiind firea ei, o asemenea prezicere 
nu era, desigur, greu de făcut. După ce s-a opus timp de 
doi ani, a sfârşit prin a spune da, ferm convinsă că în acest 
om dobândise un sclav, cu care va putea face ce doreşte. În 
taină ea sperase să găsească în el oa f 

două ediţie a tatălui ei, care îi făcea concesii 
totdeauna şi în toate privinţele. 

În scurt timp a fost limpede că se înşelase. La numai 
câteva zile după nuntă soţul putea fi văzut şezând în 
camera lui, cu pipa în gură şi citindu-şi confortabil ziarul. 
Dimineaţa dispărea în biroul său, venind punctual la masă 
şi bombănind dacă nu era totul gata. Pretindea curăţenie, 
duioşie, punctualitate - lucruri exagerate, după cum 
gândea ea, lucruri care nu-i stăteau în obicei. Relaţiile nu 
erau nici pe departe comparabile cu acelea care existaseră 
între ea şi tatăl ei. Visurile i se spulberaseră. Cu cât i-o 
cerea mai mult, cu atât mai puţin îi îndeplinea el dorinţele 
şi, invers, cu cât mai mult îi atrăgea el atenţia asupra 
rolului ei de gospodină, cu atât mai puţin o vedea 
îndeplinindu-şi-l. De altfel nu pierdea ocazia să-i 
amintească în permanenţă că de fapt el nu are niciun drept 
la asemenea revendicări, din moment ce ea îi spusese 
categoric că nu-i este drag. Aceasta însă nu-l impresiona. 
El îşi etala mai departe pretenţiile, cu o neînduplecare 
care ei îi deschidea o perspectivă foarte tulbure pentru 
viitor. Cinstit, pătruns de sentimentul datoriei, bărbatul îi 
ceruse mâna într-un acces de uitare de sine, uitare de sine 
care s-a risipit repede, de îndată ce s-a considerat stăpân 


pe o poziţie sigură. 

Discordia existentă între ei nu s-a atenuat când 
femeia a devenit mamă. Ea a trebuit să ia asupra-şi noi 
îndatoriri. Pe de altă parte, raporturile ei cu propria-i 
mamă, care trecuse energic de partea ginerelui, se 
înrăutăţeau continuu. Neîntreruptul război domestic se 
ducea cu arme de asemenea calibru încât nu este de 
mirare că bărbatul se purta uneori urât şi fără 
menajamente, iar femeia avea în acest caz dreptatea de 
partea ei. Comportarea bărbatului era o consecinţă a 
propriei ei inaccesibilităţi şi neîmpăcări cu rolul de femeie. 
Iniţial ea îşi imaginase că nu va fi greu să ocupe o poziţie 
de suverană şi că va parcurge viaţa alături de un sclav 
care să-i îndeplinească toate dorinţele. Probabil că în acest 
caz acordul ar fi fost posibil. 

Dar ce era acum de făcut? Trebuia să divorţeze, să se 
întoarcă la mama sa şi să se declare învinsă. Să trăiască 
singură şi independentă, nu se putea, pentru că nu era 
pregătită în acest sens. Divorțul i-ar fi rănit mândria, 
vanitatea. Viaţa îi era un chin. De-o parte soţul 

153 

ALFRED ADLER 

care o boscorodea întruna, de alta mama cu artileria 
ei grea, predicând fără încetare curăţenia şi spiritul de 
ordine. 

Iat-o şi pe ea, dintr-odată, adepta curăţeniei şi 
ordinii. S-a apucat să spele şi să curețe, cât era ziua de 
lungă. Se pare că înţelesese, în sfârşit, lecţiile cu care 
mama îi împuiase urechile. La început mama desigur că a 
putut surâde binevoitor, iar bărbatul s-a bucurat întrucâtva 
văzându-şi soţia devenită deodată atât de iubitoare de 
ordine, aranjând dulapurile, golind şi rânduind sertarele. 
Dar se poate şi exagera; ceea ce s-a şi întâmplat în cazul 
nostru. Ea spăla, freca, curăța şi lustruia atât de stăruitor, 
până ce în întreaga casă n-a rămas fir de praf, şi depunea 
atâta zel încât fiecare era stânjenit de dereti-cările ei şi, de 
asemenea, ceilalţi o stânjeneau pe dânsa. Dacă spălase 
ceva şi cineva se şi atinsese de acel lucru trebuia să se 


apuce să-l spele din nou şi numai ea o putea face. 

Această aşa-numită manie a spălatului 
(Waschkrankheit) este un fenomen extrem de frecvent. 
Toate aceste femei, care încearcă în felul acesta să afişeze 
un soi de perfecţiune şi să le privească de sus pe altele, 
care nu spală atât de des ca dânsele, în fiecare zi, sunt în 
război împotriva rolului lor de femeie. La urma urmelor 
însă rar se vede.la un om atâta murdărie ca la o asemenea 
femeie. Ceea ce o interesează nu este curăţenia, ci 
perturbarea pe care o poate determina pe această cale. 

Am putea demonstra, cu ajutorul a numeroase cazuri, 
că o reconciliere reală cu rolul de femeie este cel mai 
adesea o simplă aparenţă. Dacă auzim că o asemenea 
femeie nu are în general prietene, că nu se înţelege cu 
nimeni şi nu are vreo consideraţie pentru careva, toate 
acestea decurg din firea ei. Ceea ce trebuie să ne dea 
viitorul apropiat este o cale de educare a fetelor care să le 
conducă la o mai bună reconciliere cu viaţa. Căci astăzi nu 
constatăm decât că, până şi în condiţiile cele mai 
favorabile, această reconciliere de multe ori nu este 
obţinută. În societatea noastră inferioritatea femeii, deşi 
nu are o existenţă reală şi toţi oamenii cu judecată o 
tăgăduiesc, este sistematic stabilită prin lege şi prin 
tradiţie. Motiv pentru care trebuie să fim mereu cu ochii 
deschişi şi să identificăm întreaga tehnică a acestor 
conduite greşite ale orânduirii noastre sociale, spre 

a o combate. Totul nu pentru o exagerată venerare 
maladivă a femeii, ci pentru că o atare situaţie distruge 
viața noastră socială. 

In această ordine de idei se cuvine menţionat încă un 
fenomen, întrucât prilejuieşte adesea o critică înjositoare a 
femeii, anume vârsta periculoasà, care se manifestă cam 
pe la 50 de ani, aducând cu sine modificări ale psihicului, 
în sensul exacerbării anumitor trăsături de caracter. Sub 
influența decăderii fizice, femeia este persecutată de 
gândul că a venit timpul când ea va pierde şi ultimele 


resturi de valoare, trudnic păstrate, care şi aşa sunt 
neînsemnate. Cu mare cheltuială de energie, ea încearcă 
tot ce i-ar putea fi de folos în menţinerea poziţiei sale, în 
condiţii care de-acum se înăspresc. Dacă în societatea 
noastră de azi principiul dominant al retribuirii după 
muncă lucrează în general în defavoarea oamenilor în 
vârstă, faptul este însă şi mai alarmant în privinţa femeilor 
în vârstă. Deteriorarea care survine la femeile în vârstă şi 
care le subminează cu totul valoarea, într-o altă formă 
atinge universalitatea, în aşa fel încât valoarea vieţii 
noastre nu este de apreciat după numărul zilelor trăite. 
Ceea ce cineva a realizat în deplinătatea forţelor sale, va 
trebui trecut în contul său, pentru timpul în care forţele şi 
influenţa îi vor fi mult scăzute. Nu este admisibil ca un om, 
pentru că a îmbătrânit, să fie de acum încolo pur şi simplu 
exclus de la beneficiile spirituale şi materiale, într-o 
manieră care în cazul femeii bătrâne degenerează de-a 
dreptul în batjocură. Se cuvine să ne reprezentăm cu ce 
anxietate se poate gândi o adolescentă la o asemenea 
perioadă a vieţii, care şi pe ea o aşteaptă. Faptul de a fi 
femeie (das Weib-Sein) nu este mai puţin valabil la vârsta 
de 50 de ani, demnitatea umană persistă în toată 
deplinătatea ei şi dincolo de acest moment şi ea trebuie 
păzită. 

5. TENSIUNEA DINTRE CELE DOUĂ SEXE. La baza 
tuturor acestor fenomene, pe care le-am examinat, se află 
distorsiuni ale civilizaţiei noastre. De îndată ce o 
prejudecată şi-a făcut drum aici, ea se extinde şi este de 
regăsit pretutindeni. Aşa stau lucrurile cu prejudecata 
referitoare la inferioritatea femeii, ca şi cu complementul 
acestei prejudecăţi, anume aroganţa bărbatului, care 
tulbură în permanenţă armonia sexelor. Urmarea este o 
extraordinară 

tensiune, care se infiltrează îndeosebi în relaţiile 
erotice şi care ameninţă continuu, când nu o distruge pur 


şi simplu, orice posibilitate de a fi fericit. Înveninată de 
această tensiune, întreaga noastră viaţă erotică se usucă şi 
se pustieşte. Aşa se explică faptul că rar se întâlneşte o 
căsnicie armonioasă, iar copiii cresc cu ideea că o 
căsătorie este ceva nemaipomenit de complicat şi de 
periculos. Prejudecăţi ca acelea pe care le-am înfăţişat şi 
succesiuni de idei de acelaşi ordin îi împiedică adesea pe 
copii să ajungă la o corectă înţelegere a vieţii. Să ne 
gândim numai la acele fete, nu puţin la număr, care 
consideră căsătoria doar ca pe un fel de „ieşire în caz de 
incendiu”, la acei bărbaţi şi la acele femei care o privesc 
pur şi simplu ca pe un rău necesar. Dificultăţile generate 
de această tensiune dintre sexe au căpătat astăzi proporţii 
uriaşe, crescând cu atât mai mult cu cât la fete încă din 
copilărie se manifestă înclinația de a se revolta împotriva 
rolului la care sunt constrânse, şi cu cât la bărbat devine 
mai puternică pofta de a se bucura de privilegii, în pofida 
oricărei logici. 

Semnul caracteristic al unei reconcilieri, al unui 
echilibru psihic al sexelor este colegialitatea. In relaţiile 
dintre sexe subordonarea este la fel de puţin suportabilă 
ca şi în viaţa popoarelor. Dificultăţile şi poverile generate 
de ambele părţi sunt atât de mari, încât toată lumea 
trebuie să acorde atenţie acestei probleme. Domeniul este 
atât de vast, încât cuprinde viaţa fiecărui individ. lar 
aceasta s-a complicat atât de mult, din cauză că societatea 
noastră i-a trasat copilului misiunea de a-şi alege poziţia în 
viaţă ca rezultat al antagonismului faţă de celălalt sex. O 
educaţie paşnică poate lichida aceste dificultăţi. Ritmul 
trepidant al zilelor noastre, lipsa unor principii pedagogice 
realmente corespunzătoare şi îndeosebi concurenţa care 
impregnează întreaga noastră viaţă pătrund până în 
camerele copiilor şi le trasează linia de orientare pentru 
mai târziu. Pericolele, care îi fac pe atâţia să dea înapoi în 
faţa dragostei, constau în aceea că bărbatul caută, în toate 
împrejurările, să-şi dovedească bărbăţia prin viclenie, prin 
„cuceriri” care distrug candoarea şi încrederea care sunt 
proprii iubirii. Cu siguranţă că Don Juan este un ins care 


nu se crede suficient de bărbat şi care, în consecinţă, prin 
cuceririle sale, încearcă să-şi aducă mereu noi dovezi în 
această privinţă. Neîncrederea care domneşte între sexe 
subminează orice apropiere, iar de pe urma acestui fapt 
suferă întreaga umanitate. Idealul excesiv al masculinităţii 
înseamnă provocare, permanentă seducţie, veşnic 
neastâmpăr, din care nu rezultă decât pretenţii ale 
vanităţii, satisfacţii unilaterale, o poziţie privilegiată, ceea 
ce contrazice condiţiile naturale ale vieţii umane în comun. 
Neavând niciun motiv de a contesta ţelurile de până acum 
ale mişcării feministe neferitoare la libertate şi egalitate în 
drepturi, se impune să o sprijinim mult mai energic, pentru 
că, în definitiv, fericirea şi bucuria de a trăi a întregii 
omeniri depind de crearea unor condiţii care să permită 
femeii să se reconcilieze cu rolul ei, iar bărbatului să-i dea 
posibilitatea de a rezolva problema raporturilor sale cu 
femeia. 

6. ÎNCERCARE DE REFORMĂ. Dintre încercările 
întreprinse până acum în direcţia unei îmbunătăţiri a 
relaţiilor dintre sexe, coeducația este cea mai importantă. 
Nu este o instituţie necontestată, având adversarii şi 
partizanii săi. Aceştia din urmă accentuează ca principal 
avantaj al coeducaţiei faptul că sexele au în acest fel 
prilejul de a se cunoaşte din timp, putându-se preveni cel 
mai bine apariția acelor prejudecăţi nedrepte, cu 
consecinţele lor nefaste. Adversarii susţin, în principal, că 
opoziţia dintre băieţi şi fete, adesea extrem de puternică 
chiar în momentul în care ei intră la şcoală, nu face decât 
să se accentueze şi mai mult în condiţiile educaţiei în 
comun, deoarece băieţii se simt aici oprimaţi. Aceasta 
corelează cu faptul că în această perioadă dezvoltarea 
psihică a fetelor progresează mai rapid, aşa încât băieţii, 
care poartă întreaga povară a privilegiilor lor şi trebuie să 
demonstreze cât de grozavi sunt ei, sunt deodată puşi în 
situaţia de a recunoaşte că privilegiile lor sunt doar nişte 
baloane de săpun, care se sparg în faţa realităţii. Unii 
cercetători pretind a fi stabilit că, în condiţiile coeducaţiei, 
băieţii devin timoraţi în faţa fetelor şi îşi pierd conştiinţa 


de sine. 

Nu încape îndoială că în aceste constatări şi în 
această argumentaţie este şi ceva adevăr. Argumentaţia 
este valabilă în cazul în care coeducaţia este concepută în 
sensul unei concurenţe a sexelor, pentru laurii unei mai 
mari destoinicii. Înţeleasă în acest mod de către dascăli şi 
elevi, fireşte că educaţia mixtă va fi dăunătoare. Dacă nu 
se vor găsi oameni competenţi care să determine o mai 
bună înţelegere a coeducaţiei, făcând din ea o exersare, o 
pregătire pentru 

colaborarea viitoare a sexelor, în vederea unor 
misiuni comune, oameni care să pună această concepţie la 
baza activităţii lor pedagogice, atunci încercările de 
educaţie mixtă vor suferi întotdeauna eşecuri. Adversarii 
nu vor vedea în eşecuri decât confirmarea faptului că 
luările lor de poziţie sunt întemeiate. 

Ar trebui să ai forţa creatoare a unui poet ca să 
zugrăveşti lucrurile în toată complexitatea lor. Trebuie să 
ne mulţumim cu indicarea punctelor principale. Se poate 
face legătura cu tipurile descrise mai sus şi unii îşi vor 
aminti cum şi în acest caz ies la suprafaţă aceleaşi 
succesiuni de idei ca în descrierea acelor copii veniţi pe 
lume cu organe deficiente. Fata aflată în plin proces de 
creştere se comportă adesea ca şi cum ar fi handicapată şi 
în cazul ei este valabil ceea ce s-a spus despre 
compensarea sentimentului de inferioritate. Deosebirea 
stă doar în aceea că credinţa fetei în inferioritatea ei 
provine din afară. Viaţa ei este atât de canalizată în acest 
sens, încât până şi oameni de ştiinţă avizaţi au subscris 
uneori la această prejudecată. Efectul general al acestei 
prejudecăţi este, în cele din urmă, atragerea celor două 
sexe în vâltoarea politicii prestigiului, ambele părţi jucând 
un rol care nu convine nici uneia din ele şi care conduce la 
sofisticarea  naivităţii lor, la risipirea  spontaneităţii 
relaţiilor reciproce, la satisfacerea cu idei preconcepute, 


care fac să piară orice perspectivă de fericire. 

NOTE 

1 „cine allgemeine Psyche”, în textul original. (Nota 
trad.) 

2 O bună descriere a acestui proces de dezvoltare, cu 
detaliile de rigoare, găsim în cartea lui August Bebel Die 
Frâu und der Sozialismus. 

3 „Prin instaurarea domniei proprietăţii private - 
scrie acelaşi 

August Bebel, citat şi de Adler mai sus - a fost 
pecetluită subjugarea femeii de către bărbat. A început 
perioada în care femeia era desconsiderată şi chiar 
dispreţuită. Matriarhatul a însemnat comunism, egalitatea 
tuturor; 

apariţia  patriarhatului a însemnat domnia 
proprietății private şi, odată cu aceasta, oprimarea şi 
înrobirea femeii. De acest lucru şi-a dat seama până şi 
conservatorul Aristofan. În comedia sa Adunarea populară 
a femeilor, el arată că, atunci când femeile ajung să deţină 
puterea în stat, ele introduc comunismul” (August Bebel, 
Femeia şi socialismul. Editura Politică. 

Bucureşti, 1983, p. 67). (Nota trad.) 

4 „diemănnlickes Wesen”, în textul original. (Nota 
trad.) 5” femeia este motiv de tulburare pentru bărbat”. 
(Nota trad.) 

6 „Conciliul din Mâcon, care în secolul al VI-lea a pus 
în discuţie dacă femeia are sau nu suflet şi s-a pronunţat 
afirmativ cu o majoritate de numai un vot, ceea ce 
dovedeşte... că biserica nu prea a avut o atitudine 
favorabilă femeii. Introducerea celibatului pentru cler de 
către Grigore al VII-lea, prin care se urmărea crearea unei 
tagme preoţeşti pe care niciun fel de interese familiale să 
nu o sustragă de la slujirea bisericii, a fost posibilă numai 
fiindcă la temelia bisericii stătea concepţia despre 
păcătoşenia poftelor trupeşti” (August Bebel, op. cit., p. 
94). (Nota trad.) 

7 „seinen Dasein”, în textul original. (Nota trad.) 

8 „der Stimme der Gesamtheit”, în textul original. 


(Nota trad.) 

9 Aluzie transparentă la concepţia biologizantă a lui 
C.G. Jung referitoare la „anima” şi „animus” ca principii 
arhetipale, înnăscute, inconştiente, care s-ar manifesta cu 
o forţă de destin implacabil în viaţa oamenilor, dincolo de 
orice experiență existențială, de orice amprentă 
socioculturală. (Nota trad.) 

10 Ripofobie - teamă de gunoaie, de murdărie. „Die 
Reinlichkeit der 

Mutter”. In textul original. (Nota trad.) 

11 „Selbstbereicherung”, în textul original. (Nota 
trad.) 

Capitolul VIII 

FRAŢI ŞI SURORI 

Am amintit adesea că, pentru aprecierea unui om, 
este important să se cunoască împrejurările vieţii sale. O 
împrejurare de acest fel este poziţia pe care copilul a 
ocupat-o în rândul fraţilor şi surorilor sale. Oamenii pot fi 
clasificați şi din acest punct de vedere şi, dacă avem 
suficientă experienţă, vom fi în stare să recunoaştem că 
cutare este prim-născut, cutare unicul copil la părinţi, sau 
mezinul ş.a.m.d. 

Se pare că oamenii ştiu de mult că prâslea este de 
cele mai multe ori un tip deosebit. Aşa se vede dintr-o 
mulţime de basme, legende, din istorisirile biblice, în care 
ultimul născut este totdeauna prezentat şi descris în 
acelaşi mod. De fapt el creşte în cu totul alte împrejurări 
decât toţi ceilalţi copii. Pentru părinţi el este un copil 
aparte şi, ca mezin, are parte de un tratament deosebit. Ca 
mezin, el este totodată şi cel mai mic şi, ca atare, cel care 
are cel mai mult nevoie de grijă, pe când ceilalţi fraţi şi 
surori se descurcă de-acum, sunt copii mari. De aceea, el 
creşte într-o atmosferă familială mai caldă decât ceilalţi. 

Din această situaţie rezultă pentru el anumite 
trăsături de caracter care îi influenţează în mod deosebit 
atitudinea faţă de viaţă, formându-se ca o personalitate 


distinctă. Se adaugă la acestea o circumstanţă 
contradictorie în aparenţă. Pentru un copil nu este deloc o 
situaţie plăcută să se vadă totdeauna tratat ca un puşti, în 
care nimeni nu are încredere şi căruia nu i se 
încredinţează nimic. Asta îl întărâtă foarte mult pe copil 
care, de obicei, se străduieşte să arate că el poate face 
totul. Aspiraţia sa către putere se intensifică. Astfel, 
mezinul va fi de cele mai multe ori un individ nesatisfăcut 
decât de o situaţie optimă, dezvoltând în sine tendinţa de 
a-i depăşi pe toţi ceilalţi. 

Acest tip se întâlneşte foarte frecvent în viaţă. Există 
o categorie de mezini care îi depăşesc pe toţi, care au 
realizat mult mai mult decât fraţii şi surorile lor. Mai puţin 
fericit este cazul acelei categorii de mezini care, deşi au 
avut aceeaşi tendinţă, nu au desfăşurat o activitate bogată 
şi nu au manifestat încredere în sine, ceea ce li se poate 
trage, de asemenea, din relaţiile cu fraţii mai mari. Dacă 
aceştia nu se lasă depăşiţi, se poate întâmpla ca mezinul, 
laş şi plângăreţ, să dea bir cu fugiţii din faţa îndatoririlor 
ce-i revin, să fie mereu în căutarea unui pretext de a se 
eschiva de la aceste îndatoriri. El nu este mai puţin 
ambițios, dar este o ambiţie din cele care îi fac pe oameni 
doar să se descurce, încercând să şi-o satisfacă pe un teren 
alături de îndatoririle vieţii şi evitând riscul de a trebui să 
facă proba capacităţilor lor. 

Mulţi au fost surprinşi de constatarea că un mezin se 
comportă de obicei ca şi cum ar fi handicapat şi ar purta în 
el un sentiment de inferioritate. In cursul cercetărilor 
noastre am constatat întotdeauna acest sentiment 
chinuitor şi alarmant, în care se poate identifica un 
puternic impuls pentru dezvoltarea psihică. In acest sens, 
mezinul este perfect comparabil cu un copil care a venit pe 
lume cu organe deficiente. Cazul poate să nu stea aşa în 
realitate, nu este aici vorba de existenţa obiectivă a 
inferiorităţii, ci de ceea ce simte omul. Ştim cu ce nespusă 
uşurinţă se comit erori în viaţa copilului. Ne aflăm în faţa a 
o mulţime de probleme, posibilităţi şi consecinţe. Cum se 
impune să se comporte educatorul? Să invoce el noi 


stimulente, care să suscite mai departe vanitatea unui 
asemenea copil? A insista doar asupra necesităţii ca un 
asemenea copil să fie mereu primul ar fi mult prea puţin 
pentru o viaţă de om, iar experienţa ne învaţă că în viaţă 
nu totul depinde de a fi primul. Mai bine este ca, 
exagerându-se întrucâtva, să se spună: nu avem nevoie de 
primi-clasaţil. De fapt ni se şi face rău de ei. Dacă trecem 
în revistă istoria, precum şi experienţa noastră, trebuie să 
constatăm că fenomenul nu este benefic. Un 

161 

ALFRED ADLER 

CUNOAŞTEREA OMULUI 

astfel de principiu face din copil un unilateral şi, 
înainte de toate, îl împiedică să devină un bun semen. 
Prima consecinţă este, de cele mai multe ori, faptul că el 
se gândeşte numai la sine şi cum să procedeze ca alţii să 
nu i-o ia înainte. El devine invidios, îl macină ura şi teama 
de a nu fi întotdeauna cel dintâi. Prin însăşi poziţia sa, 
ultimul născut este înclinat să devină recordman, să-i 
întreacă în performanţe pe toţi ceilalţi. Alergătorul de 
cursă se trădează în întreaga sa conduită, adesea în 
aspecte insignifiante, care de obicei nu bat la ochi dacă nu 
cunoşti întregul angrenaj al acestei vieţi psihice. Un 
asemenea copil se va sili, de exemplu, să meargă 
totdeauna în fruntea unui grup sau nu va putea suferi ca 
vreun altul să se aşeze în faţa sa. Spiritul de competiţie 
este pe departe caracteristic pentru marea majoritate a 
mezinilor. 

Acest tip de mezin, care uneori degenerează, poate fi 
de asemenea găsit în toată puritatea sa. Include adesea 
oameni energici, socotiți salvatorii întregii lor familii. Să 
privim în trecut şi să ne referim, bunăoară, la istoria 
biblică, la legenda lui Iosif; vom găsi toate acestea descrise 
într-un mod absolut uimitor, cu o intenţionalitate şi o 
claritate de aşa natură încât s-ar spune că autorul acelei 
legende dispunea de toate acele cunoştinţe pe care noi, 
astăzi, le obţinem cu atâta osteneală. Cu siguranţă că în 
decursul secolelor s-a pierdut mult material valoros şi că 


acum trebuie găsite lucruri noi. 

Alături de acesta există încă un tip, ca o derivație a 
celui dintâi. Imaginaţi-vă că alergătorul nostru dă deodată 
peste un obstacol şi,  necrezându-se capabil să-l 
escaladeze, îl ocoleşte. Când un asemenea mezin îşi pierde 
curajul, el devine cel mai mare laş. îl găsim totdeauna 
dând bir cu fugiţii, orice treabă este pentru dânsul prea 
grea, are pentru toate scuze, nu îndrăzneşte să abordeze 
nimic şi aşa îşi iroseşte timpul. De cele mai multe ori va da 
greş şi abia cu chiu cu vai va găsi el un domeniu în care 
orice concurență să fie dinainte exclusă. Pentru 
insuccesele sale vor fi invocate tot felul de pretexte, de 
pildă, că este prea firav, că a fost neglijat sau răsfăţat, că 
fraţii şi surorile nu i-au permis să se afirme şi altele de 
felul acesta. Asemenea destine se pot complica atunci când 
respectivul are realmente o infirmitate. Pe tema aceasta el 
va bate multă monedă pentru evaziunile sale. 

Niciunul din aceste două tipuri nu include de obicei 
oameni de nădejde. Ce-i drept, cei care constituie primul 
tip se descurcă mai bine într-o perioadă în care concurenţa 
se mai bucură de o oarecare apreciere. Acest tip îşi va găsi 
echilibrul doar în dauna celorlalţi, pe când cel de-al doilea 
va trăi toată viaţa sub apăsarea sentimentului de 
inferioritate şi va suferi de pe urma imposibilității de a se 
împăca cu viaţa. : 

Şi primul născut are caracteristicile sale. Inainte de 
toate el are avantajul unei poziții excelente pentru 
dezvoltarea sa psihică. Cunoaştem din istorie că este o 
poziție aparte, favorizată. Această situație privilegiată s-a 
păstrat ca o tradiţie la multe popoare şi pături sociale. La 
tărani, de exemplu, în mod indiscutabil primul născut îşi 
cunoaşte încă din copilărie chemarea, anume că într-o zi el 
va prelua gospodăria şi că, prin aceasta, va avea o situaţie 
mult mai bună decât ceilalţi, care cresc cu sentimentul că 
va sosi şi ziua în care vor trebui să părăsească casa 
părintească. Şi în alte părţi, în multe familii se contează pe 
faptul că fiul cel mai mare va fi la un moment dat stăpânul 
casei. Chiar şi acolo unde tradiţia aceasta nu are greutate, 


ca de exemplu în familiile burgheze modeste sau în cele 
proletare, primul născut este în orice caz cel căruia i se 
atribuie destulă putere şi înţelepciune, încât să se facă din 
el un ajutor şi o persoană capabilă să-i supravegheze pe 
cei mai mici. Ne putem reprezenta ce înseamnă pentru un 
copil să fie în permanenţă investit cu întreaga încredere a 
celor din jurul său. Aceasta va genera în el o stare de spirit 
care se va exprima aproximativ în gânduri de felul: tu eşti 
cel mai mare, cel mai tare, cel mai în vârstă, de aceea 
trebuie să fii mai deştept decât ceilalţi etc. 

Dacă dezvoltarea în această direcţie nu este 
stingherită, vom găsi la primul născut trăsăturile 
caracteristice apărătorului ordinii existente. Asemenea 
oameni apreciază în mod cu totul deosebit puterea, atât 
puterea lor personală, cât şi ideea de putere ca atare. 
Pentru primiinăscuţi puterea este ceva de la sine înţeles, 
ceva de maximă importanţă şi de care trebuie să se 
pătrundă. Nu este de trecut cu vederea faptul că, de 
regulă, asemenea oameni sunt conservatori. 

La secunzi (Zweigeborenen) găsim aceeaşi aspirație 
către putere şi superioritate, cu nuanțele de rigoare. Ei 
stau tot timpul sub presiune, se străduiesc să ajungă în 
prim-plan, comportamentul lor fiind de asemenea al unui 
concurent intrat în cursa pentru viaţă. Secundul se simte 
puternic îmboldit de faptul că cineva este înaintea lui şi se 
pune în valoare. Dacă este în stare să-şi mobilizeze forţele 
şi să accepte competiţia cu primul născut, de obicei va 
porni cu tot elanul înainte, în timp ce primul născut, în 
posesia puterii sale, se simte relativ sigur, până când 
celălalt ameninţă să i se urce în cap. Acest portret ni-l 
evocă în mod expresiv legenda despre Esau? şi Iacob. 
Vedem aici neastâmpărul, strădania, mai puţin evidente în 
fapte, cât mai ales în atitudini incoercibile, până când fie 
că țelul este atins, adică înaintaşul este depăşit, fie că se 
bate în retragere după eşec, ceea ce adesea se termină cu 


o boală nervoasă. Starea de spirit a secundului este 
comparabilă cu pizma claselor neposedante, dominată de 
sentimentul umilirii. Se poate ca el să-şi fi fixat un scop 
atât de înalt, încât să sufere întreaga viaţă din cauza 
aceasta şi ca armonia sa interioară să fie distrusă ca 
urmare a acestui lucru, a faptului că şi-a sacrificat viaţa 
pentru o idee, pentru o ficţiune, pentru o himeră lipsită de 
valoare. 

Copilul unic are şi el o situaţie specifică. El este 
expus cu totul demersurilor pedagogice ale celor din jurul 
său. Părinţii nu au, ca să spunem aşa, nicio posibilitate de 
alegere, ei aruncându-se cu tot elanul lor pedagogic 
asupra acestui singur copil. Acesta va fi cu totul lipsit de 
independenţă, va aştepta mereu ca cineva să-i arate 
drumul de urmat, va fi în permanenţă în căutarea unui 
sprijin. Adesea răzgâiat, el nu este obişnuit să se aştepte la 
nicio dificultate, deoarece întotdeauna i-a fost netezit 
drumul. Cum se află mereu în centrul atenţiei, el capătă cu 
uşurinţă sentimentul că are o valoare deosebită. Poziţia sa 
este atât de delicată, încât luările de atitudine greşite sunt 
aproape inevitabile. Fireşte, dacă părinţii ştiu ce 
importanţă au asemenea situaţii, şi ce pericole ascund, 
atunci există posibilitatea contracarării lor. Rămâne, totuşi, 
o problemă dificilă. Adesea părinţi extrem de circumspecţi, 
care socot că viaţa este deosebit de grea şi, drept urmare, 
fac toate lucrurile cu o prudenţă exagerată, influenţează în 
acest sens şi sensibilitatea copilului.  Ingrijorarea 
permanentă pentru sănătatea copilului îl va face pe acesta 
să privească lumea ca pe o realitate ostilă. In acest fel 
copilul evoluează cu veşnica teamă de greutăţi, în faţa 
cărora el stă lipsit de experienţă, nepregătit, pentru că nu 
a fost lăsat să guste decât ceea ce este agreabil. Asemenea 
copii vor întâmpina dificultăţi în cazul oricărei activităţi 
independente şi vor deveni inapţi pentru viaţă. Ei sunt 
sortiţi să sufere eşecuri. Uneori existenţa lor seamănă cu 
aceea a unor paraziți care nu fac decât să savureze plăceri, 
pe când ceilalţi le poartă de grijă. 

În familii sunt posibile diferite combinaţii, după cum 


există mai mulţi copii de acelaşi sex, sau fraţi şi surori, 
concurându-se într-un fel sau altul între dânşii. De aici 
complexitatea judecării şi evaluării fiecărui caz particular. 
Deosebit de dificilă este situaţia băiatului unic care creşte 
în mijlocul mai multor surori. Într-o asemenea casă, 
dominantă este influenţa feminină, băiatul fiind împins pe 
ultimul plan, mai ales dacă este cel mai mic dintre copii şi 
se trezeşte în faţa unei falange feminine solidare. Tendinţa 
sa de a se pune în valoare se izbeşte de mari obstacole. 
Atacat din toate părţile, el nu va ajunge niciodată propriu- 
zis conştient de privilegiile pe care societatea noastră 
anacronică le rezervă bărbaţilor şi va arăta incertitudine în 
acţiunile sale. Intimidarea poate merge atât de departe 
încât, uneori, el să resimtă ca mai slabă poziţia bărbatului 
faţă de aceea a femeii. Curajul şi încrederea sa în sine 
ajung să se clatine sau, dimpotrivă, un puternic impuls îl 
împinge la mari înfăptuiri. Amândouă cazurile sunt 
generate de aceeaşi situaţie. Ce va deveni în final un 
asemenea băiat depinde de condiţiile şi împrejurările 
vieţii. Nu se poate însă să nu se observe la el persistenţa 
unei trăsături tipice. 

După cum vedem, tot ceea ce aduce în viaţă copilul 
se formează şi se colorează în conformitate cu poziţia sa în 
constelația familiei. Această constatare face să pălească 
doctrina eredității, atât de dăunătoare pentru activitatea 
pedagogică. Există, ce-i drept, cazuri în care influenţa 
eredității este în afară de orice îndoială, ca de exemplu 
atunci când un copil crescut în afara oricărei relaţii cu 
părinţii săi manifestă totuşi trăsături similare sau identice. 
Uimirea în faţa acestui fapt face loc imediat unei mai bune 
înţelegeri, dacă 

ne amintim cât de uşor de interpretat sunt anumite 
distorsiuni în dezvoltarea copilului care, de exemplu, vine 
pe lume cu deficienţe corporale, stare care determină o 
tensiune între el şi cerinţele mediului, exact ca la tatăl său, 
care şi el poate că a venit pe lume cu organe deficiente. 


Din acest punct de vedere, teoria transmiterii ereditare a 
trăsăturilor de caracter se dovedeşte lipsită de întemeiere. 
Din expunerea de mai sus rezultă că dintre 
distorsiunile care intervin în dezvoltarea copilului cea mai 
gravă priveşte aspiraţia sa de a se ridica deasupra 
celorlalţi şi de a tinde la o poziţie de forţă, care să-i aducă 
avantaje personale. Dacă această tendinţă proprie 
societăţii noastre pune stăpânire pe sufletul omului, 
dezvoltarea sa ia un curs obligatoriu. O profilaxie 
pedagogică în acest domeniu întâmpină dificultăţi care 
reclamă o înţelegere mai profundă a situaţiilor. Şi dacă 
există un punct de vedere coerent, care să ne ajute la 
înlăturarea tuturor dificultăţilor, acesta se referă la 
cultivarea sentimentului de comuniune umană. Dacă lucrul 
acesta reuşeşte, toate dificultăţile devin insignifiante. Cum 
însă în vremea noastră reuşitele în acest sens sunt relativ 
rare, dificultăţile atârnă greu în balanţă. Recunoscând 
faptul acesta, nu ne vom mai mira că întâlnim atâţia 
oameni care se luptă de-a lungul vieţii să se menţină pe 
linia de plutire, existenţa fiind dură pentru ei. Ştim că ei 
sunt victimele unei dezvoltări greşite şi că, în consecinţă, 
şi atitudinea lor faţă de viaţă este greşită. De aceea 
judecata noastră referitoare la ei trebuie să fie foarte 
reţinută şi, mai presus de orice, să nu fie o judecată 
morală, o judecată asupra valorii (morale) a omului. Mai 
degrabă se impune să încercăm să valorificăm cunoştinţele 
pe care le-am dobândit, să abordăm altfel omul, dat fiind 
că acum suntem în stare să ne facem o imagine mult mai 
exactă despre viaţa sa interioară. Pentru educaţie, de 
asemenea, rezultă importante puncte de vedere, deoarece 
cunoaşterea surselor de eroare ne oferă multiple 
posibilităţi de intervenţie. Având o viziune cuprinzătoare şi 
profundă a dezvoltării psihice a omului, în trăsăturile pe 
care le examinăm putem discerne nu numai trecutul, ci, 
întrucâtva, şi viitorul său. Numai aşa omul devine pentru 
noi cu adevărat viu. El va fi pentru noi mai mult decât o 
simplă siluetă şi vom obţine o altă idee despre valoarea sa 
decât ideea care are adesea curs în societatea noastră. 

NOTE 

1 „wir brauchen keine Ersten”, în textul original. 
(Nota trad.) 

2 Fiul lui Isac şi al Rebecăi, fratele mai mare al lui 
Iacob, care, după cum spune Biblia, şi-a vândut pe un blid 
de linte dreptul de prim-născut. 

(Nota trad.) 

CARACTEROLOGIE 

Capitolul I 

GENERALITĂŢI 

1. ESENȚA CARACTERULUI ŞI FORMAREA SA. Prin 
trăsătură de caracter înţelegem o anumită formă de 
manifestare psihică a omului, în încercarea sa de adaptare 
la sarcinile vieţii. „Caracterul” este, aşadar, o noțiune 
socială. Putem vorbi de o trăsătură de caracter numai dacă 
ţinem seama de conexiunea omului cu mediul său specific. 
În cazul unui Robinson, bunăoară, ar fi lipsit de importanţă 
să ştim ce caracter are. Caracterul este luarea de 
atitudine, modul în care omul se raportează la mediul său, 
o linie directoare impregnată de impulsul de afirmare 
asociat cu sentimentul de comuniune socială. 

Am şi stabilit că întregul comportament al omului 
este axat pe un scop care nu vizează altceva decât 
obţinerea superiorității, a puterii, învingerea altora. Scopul 
influenţează concepţia despre lume, modul de a fi, tiparul 
de viaţă al omului, dirijând gesturile care îl exprimă. 
Trăsăturile de caracter sunt, de aceea, doar formele 
aparente, exterioare ale liniei de mişcare a omului. Ca 
atare, ele ne mijlocesc cunoaşterea atitudinii sale faţă de 
mediu, faţă de semeni, în general faţă de comunitate şi 
faţă de problemele sale de viaţă. Avem de-a face cu 
fenomene care ni se înfăţişează ca mijloace de a pune în 
valoare personalitatea, elemente care se asamblează într-o 
metodă de viaţă (Methode des Lebens). 

W 

Trăsăturile de caracter nu sunt înnăscute, aşa cum 


mulţi consideră, nu sunt date de la natură, fiind 
comparabile cu linia directoare, care intră în constituţia 
omului ca un şablon şi îi permite, fără a medita prea mult, 
să-şi exprime în orice situaţie propria personalitate. Ele nu 
corespund unor forţe sau substraturi native, ci sunt 
dobândite încă în primii ani de viaţă, determinând un mod 
constant şi bine definit de a fi. Lenea unui copil, de pildă, 
nu este înnăscută, ci el este leneş pentru că această 
însuşire i se pare mijlocul convenabil de a-şi uşura viaţa şi 
de a-şi da importanţă. Căci - într-un anumit sens - 
aspiraţia către putere se face simțită la om chiar şi atunci 
când el evoluează pe o linie a trândăviei. El se poate referi 
mereu la aceasta ca la o deficiență nativă şi atunci 
valoarea sa interioară apare ca intactă. Rezultatul final al 
unei asemenea introspecţii arată, invariabil, cam în felul 
următor: „Dacă nu aş avea această deficiență, mi-aş putea 
desfăşura în mod strălucit capacităţile, din păcate însă am 
acest neajuns”. Un altul, angajat într-o luptă continuă cu 
anturajul său, la care îl împinge o sălbatică aspirație către 
putere, îşi va dezvolta trăsături de caracter necesare 
susţinerii unei astfel de lupte, cum sunt ambiția, invidia, 
suspiciunea, şi altele de felul acesta. S-ar crede că 
asemenea fenomene sunt topite laolaltă în magma 
personalităţii, având un caracter nativ şi irevocabil, pe 
când la o examinare mai aprofundată reiese că ele sunt 
necesare doar pentru linia de mişcare a individului şi au 
fost adoptate ca atare. Nu sunt factori primari, ci 
secundari, obținuți în virtutea scopului secret al 
individului, având, prin urmare, un caracter teleologic. Să 
ne amintim de cele expuse mai sus, potrivit cărora modul 
uman de a trăi, de a acţiona, de a-şi stabili o poziţie este în 
chip necesar legat de fixarea unui scop. Nu putem nimic 
concepe şi pune în aplicare, fără a prefigura un anumit ţel. 
Acesta se întrezăreşte încă în contururile confuze ale 
psihicului infantil şi direcţionează dezvoltarea întregii sale 
vieţi psihice. Este forţa diriguitoare, formativă, care face 
ca fiecare individ să fie o unitate distinctă, o personalitate 
diferită, dat fiind că toate actele şi formele de expresie se 


îndreaptă spre unul şi acelaşi punct, în aşa fel încât pentru 
noi el este inconfundabil, acolo unde îşi urmează propria 
sa cale. 

Se impune să părăsim cu totul ideea importanţei 
eredității cu privire la fenomenele psihice şi îndeosebi în 
ceea ce priveşte geneza trăsăturilor de caracter. Nu există 
niciun argument care să poată 

susţine acceptarea teoriei eredității în acest 
domeniu. Dacă urmărim retrospectiv un fenomen oarecare 
din viaţa unui om, ajungem, fireşte, la prima zi de viață şi 
avem iluzia că toate sunt înnăscute. Faptul că există 
trăsături de caracter comune unei întregi familii, unui 
popor sau rase se explică pur şi simplu prin aceea că 
oamenii trăiesc unii lângă alţii, că trăsăturile pe care ei şi 
le cultivă sunt învăţate de la ceilalţi, imitate. Există 
anumite realități, particularităţi psihice şi gesturi 
expresive care în societatea noastră îi incită pe tineri la 
imitare. Aşa, de exemplu, setea de cunoaştere, care adesea 
se exteriorizează sub forma curiozităţii, la copiii care au de 
luptat cu anumite deficienţe ale aparatului vizual conduc la 
formarea unei veritabile trăsături de caracter. Dar în 
realitate nu este vorba de o necesitate imperioasă a 
dezvoltării acestei trăsături de caracter; dacă ar cere-o 
linia directoare a copilului, în sfera setei sale de 
cunoaştere s-ar putea dezvolta o trăsătură de caracter 
care l-ar determina să cerceteze toate lucrurile, să le 
demonteze sau să le spargă. Sau ar devora cărţile, şi altele 
de acest fel. Procese similare au loc în privinţa 
neîncrederii în oameni de care suferă cei cu infirmităţi de 
auz. În civilizaţia de azi asemenea oameni sunt expuşi unor 
riscuri extraordinare. Ei devin, de asemenea, ţinta a tot 
felul de înţepături (luare în râs, taxări peiorative, cum ar fi 
netot etc), ceea ce favorizează dezvoltarea unui caracter 
suspicios. Cum sunt ocoliţi, este de înţeles faptul că ajung 
să nutrească sentimente ostile. Ipoteza transmiterii 


ereditare a caracterului lor suspicios este neîntemeiată. 
Acelaşi lucru se poate spune referitor la ipoteza nativităţii 
trăsăturilor de caracter care ţin de criminalitate. 
Argumentului că în una şi aceeaşi familie s-a constatat 
prezenţa a mai multor criminali trebuie să i se opună 
argumentul că tradiţia, concepţia de viaţă şi exemplul 
negativ merg mână în mână şi că, de pildă, copilului 
furtişajul i se prezintă de-a dreptul ca o modalitate de a-şi 
duce existenţa. 

La fel se petrec lucrurile îndeosebi în ceea ce 
priveşte tendința de a se pune în valoare 
(Geltungsstreben). Dificultăţile cu care se confruntă fiece 
copil fac ca această tendinţă să fie indispensabilă pentru 
dezvoltare. Formele în care apare tendinţa sunt, la urma 
urmei, interşanjabile, ele alternând, modificându-se, luând 
aspecte diferite de la un individ la altul. La afirmaţia că, în 
ceea ce priveşte trăsăturile lor de caracter, copiii seamănă 
cu părinţii, trebuie să răspundem că, în tendinţa sa de a se 
pune în valoare, copilul este ispitit de modelul reprezentat 
de cineva din anturajul său, care revendică şi posedă 
aceeaşi valoare. Fiecare generaţie învaţă în felul acesta de 
la premergătorii ei şi, chiar şi în perioadele cele mai 
vitrege, implicată în complicațiile extreme la care conduce 
aspiraţia către putere, rămâne întotdeauna la cele 
învăţate. 

Scopul de a obţine superioritatea este un scop secret. 
Ca urmare a influenţei sentimentului de comuniune 
socială, nu se poate desfăşura decât în taină, ascunzându- 
se în permanenţă sub o mască prietenoasă. Trebuie totuşi 
să arătăm că el nu ar putea evolua într-o formă atât de 
transfigurată în cazul în care ne-am cunoaşte mai bine unii 
pe alţii. Dacă am progresa atât de mult în acest sens încât 
fiecare să fie în măsură să discearnă cu claritate caracterul 
semenului său, nu numai că s-ar proteja mai bine, ci în 
acelaşi timp ar face atât de anevoioasă osteneala celorlalţi, 
încât i-ar anula orice avantaj. Vălul aspiraţiei către putere 
ar trebui atunci să cadă. De aceea merită cu prisosinţă să 
privim mai în profunzime aceste structuri şi să încercăm o 


utilizare practică a cunoştinţelor dobândite. Căci a noastră 
cunoaştere a omului nu ne-a dus prea departe. Trăim într-o 
țesătură complicată de relaţii socioculturale, care ridică 
obstacole în calea unei corecte pregătiri pentru viaţa. La 
drept vorbind, mijloacele esenţiale de cultivare a 
perspicacităţii le sunt refuzate celor mulţi, iar şcoala nu a 
realizat prea multe până astăzi, în afară de răspândirea 
unui anumit volum de cunoştinţe pe care copiii le „înghit” 
cum pot, fără ca acestea să le suscite interesul. Şi chiar şi 
o asemenea şcoală rămâne pentru majoritatea populaţiei 
un pios deziderat. Până în prezent s-a pus mult prea puţin 
accentul pe premisa majoră a obţinerii cunoaşterii omului. 
În aceste şcoli, aşa cum sunt ele, am primit noi etaloanele 
de evaluare a oamenilor. Acolo am învăţat noi, cumva, să 
distingem lucrurile unul de altul, să le categorisim în bune 
şi rele, dar fără a recurge la verificarea necesară. Intraţi în 
viaţă cu această lacună, persistăm în ea. Adulţi, ne 
conducem după prejudecățile din anii copilăriei, ca şi cum 
ar fi legi scrise. Nu observăm că, antrenați în vârtejul 
acestei civilizaţii complexe, acceptăm puncte de vedere cât 
se poate de dăunătoare unei veritabile cunoaşteri a 
lucrurilor, pentru că, în ultimă instanţă, nu le privim decât 
din 

unghiul de vedere al exacerbării sentimentului 
propriei noastre personalităţi, în sensul de a ajunge să 
ocupăm o poziţie care să ne permită un surplus de putere. 

2, IMPORTANŢA SENTIMENTULUI DE 
COMUNIUNE SOCIALĂ PENTRU DEZVOLTAREA 
CARACTERULUI. în dezvoltarea caracterului un rol 
proeminent îndeplineşte, alături de aspiraţia către putere, 
un al doilea factor, anume sentimentul de comuniune 
socială. Ca şi tendinţa de a se pune în valoare, acest 
sentiment apare odată cu primele impulsuri psihice ale 
copilului, exprimându-se mai ales în actele de tandreţe, în 
căutarea de contacte umane. Cu condiţiile de dezvoltare 


ale sentimentului de comuniune socială am făcut 
cunoştinţă în altă parte, aşa că nu vom face decât să le 
recapitulăm pe scurt. Mai înainte de toate el stă sub 
influenţa constantă a sentimentului de inferioritate şi a 
aspiraţiei către putere care derivă de aici. Fiinţa umană 
este extraordinar de sensibilă la sentimentele de 
inferioritate de tot felul. Din momentul în care apare 
sentimentul inferiorităţii începe, propriu-zis, cel dintâi 
proces al vieţii sale psihice, neliniştea care îşi caută 
echilibrul, care jinduieşte după securitate şi împlinire, spre 
a putea să aibă parte de o viaţă tihnită şi plină de bucurie. 
Pe cunoaşterea sentimentului de inferioritate se bazează 
regulile de comportare faţă de copil, care culminează în 
cerința generală de a nu-i face acestuia viaţa amară, de a-l 
feri de părţile întunecate ale existenţei şi de a-i prezenta, 
pe cât posibil, părţile luminoase ale vieţii. La acestea se 
adaugă o altă grupă de condiţii, de natură economică, care 
îl fac pe copil să crească în cadrul unor relaţii 
necorespunzătoare, generatoare de fenomene care se 
impun remediate: deformări, nepricepere şi mizerie. Un rol 
important joacă deficienţele corporale, care fac ca un 
asemenea copil să nu fie apt pentru un mod de viaţă 
normal, recunoscându-i-se privilegii şi trebuind a fi luate 
măsuri speciale de asigurare a existenţei sale. Chiar şi 
atunci când dispunem de toate posibilităţile, ceea ce nu 
putem împiedica este ca un asemenea copil să resimtă 
viaţa ca pe o povară, cu urmarea ca sentimentul său de 
comuniune să fie ameninţat de pericolul degenerării. 

Nu putem aprecia un om decât raportând ideea de 
sentiment de comuniune socială la atitudinea sa de 
ansamblu, la gândurile şi actele sale, prin prisma unei 
cuantificări. Acest punct de vedere reflectă faptul că 
situaţia fiecărui individ în societate pretinde un sentiment 
profund al structurii vieţii, care ne face să intuim mai mult 
sau mai puţin limpede, câteodată uimitor de clar, ceea ce 
datorăm celorlalţi. Faptul că ne aflăm în mijlocul 
angrenajului vieţii, supuşi logicii convieţuirii umane, ne 
obligă la certitudine în judecăţile noastre, iar pentru 


aceasta nu am putea cunoaşte altă măsură decât chiar 
dimensiunile sentimentului de comuniune socială. Ne este 
imposibil să negăm dependenţa noastră spirituală de acest 
sentiment. Niciun om nu ar fi capabil să conteste în mod 
serios aderenţa sa la sentimentul de comuniune socială. 
Nu există nicio cale de a ne degaja de îndatoririle noastre 
faţă de semeni. Sentimentul de comuniune socială ne 
aduce întotdeauna în conştiinţă vocea sa avertizoare. Nu 
vrem să spunem că am merge mereu pe drumul indicat de 
sentimentul de comuniune, dar că e nevoie de cheltuirea 
unei anumite energii ca să înăbuşi acest sentiment şi că, 
pe de altă parte, dată fiind valabilitatea sa universală, 
nimeni nu poate întreprinde vreo acţiune fără a se justifica 
într-un fel oarecare în faţa acestui sentiment. De aceea 
oamenii sunt înclinați ca, pentru tot ceea ce gândesc şi fac, 
să invoce temeiuri, sau cel puţin circumstanţe atenuante, 
tehnica specifică a vieţii, gândirii şi acţiunii rezultând din 
faptul că vrem să fim totdeauna cuplaţi la sentimentul de 
comuniune socială, fie că o credem cu adevărat, fie că 
vrem doar să producem aparenţa acestei cuplări. Pe scurt, 
aceste analize trebuie să ne arate că există un fel de 
fantomă a sentimentului de comuniune socialăl, care 
ascunde ca un văl cealaltă tendinţă, a cărei dezvăluire abia 
ne-ar da posibilitatea să apreciem în chip corect omul. 
Posibilitatea de a ne înşela face dificilă evaluarea 
dimensiunilor sentimentului de comuniune socială. 
Cunoaşterea omului este însă o treabă grea şi tocmai de 
aceea trebuie s-o ridicăm la rangul de ştiinţă. Pentru a 
arăta ce abuzuri pot surveni în acest domeniu, să înfăţişăm 
în cele ce urmează câteva cazuri întâlnite în experienţa 
noastră. 

Un tânăr povesteşte că într-o zi a înotat în mare cu 
mai mulţi camarazi spre o insulă, unde au rămas câtva 
timp. S-a întâmplat ca unul din ei, aplecându-se la 
marginea stâncii, să-şi piardă echilibrul şi să cadă în mare. 


Tânărul nostru, aplecându-se şi el, l-a văzut pe camaradul 
său ducându-se la fund. Reflectând mai târziu asupra 
acestui fapt, a înţeles că nu a simţit atunci nimic altceva 
decât curiozitate. In treacăt fie spus, accidentul nu a fost 
mortal. Dar, în ceea ce îl priveşte pe povestitor, trebuie să 
conchidem că el este în bună parte lipsit de sentimentul de 
comuniune socială. Chiar dacă auzim mai apoi că, de fapt, 
în viaţa lui n-a făcut nimănui niciun rău, ba chiar că se 
întâmplă să fie în bune raporturi cu câte cineva, aceasta nu 
ne împiedică să socotim că sentimentul său de comuniune 
socială este slab. Fireşte că pentru o asemenea concluzie 
riscantă este necesar să ne mai informăm. Să mai 
examinăm, în acest scop, o secvenţă preferată a reveriilor 
sale zilnice. El se imagina într-o căsuţă din inima codrului, 
departe de toţi oamenii. Acesta era şi motivul preferat al 
desenelor sale. Cine se pricepe să interpreteze reveriile, 
cunoscând antecedentele, va recunoaşte aici lesne carenţa 
sentimentului de comuniune socială. Şi dacă, fără a face 
paradă de morală, constatăm că asupra lui a influenţat o 
formare întrucâtva eronată, împiedicând dezvoltarea 
sentimentului comuniunii sociale, nu vom fi departe de 
adevăr. 

O altă istorie, despre care am vrea să putem spera că 
este doar o anecdotă, ne va arăta încă şi mai clar 
deosebirea dintre sentimentul de comuniune socială 
autentic şi cel fals. Încercând să urce în tramvai, o bătrână 
a alunecat şi a căzut în zăpadă. Ea nu se putea ridica şi o 
grămadă de oameni s-a adunat în jurul ei, fără a-i veni în 
ajutor, până când, în sfârşit, s-a găsit cineva s-o ridice. În 
aceeaşi clipă a sărit şi un altul, care până atunci se ţinuse 
ascuns în mulţime, gratulându-l pe salvator cu cuvintele: 
„lată, în fine, un om cumsecade; de cinci minute stau aici 
şi aştept să văd dacă cineva o va ridica pe această doamnă. 
Sunteţi primul care i-a sărit în ajutor”. Se vede clar aici 
cum, printr-un soi de trufie, simulând sentimentul de 
comuniune socială, acest om se erijează în judecător al 
altora, distribuind laude şi mustrări, fără ca el însuşi să fi 
mişcat vreun deget. 


Există cazuri atât de complicate încât nu este deloc 
uşor să ne pronunţăm asupra dimensiunilor sentimentului 
de comuniune socială. Nu ne rămâne decât să-i căutăm 
rădăcinile. Nu vom pluti în ceaţă dacă, de exemplu, se 
pune problema să judecăm cazul unui comandant suprem 
de armată care, cu toate că socoate că războiul este 
aproape pierdut, mână încă mii de soldaţi la moarte. 
Fireşte că el va susţine că a acţionat în interesul obştei, şi 
mulţi vor fi de acord cu dânsul. Noi suntem însă, azi, prea 
puţin înclinați să vedem în el omul realmente preocupat de 
semenii săi, orice motiv ar invoca el. 

În asemenea cazuri, spre a putea emite judecăţi 
corecte, avem nevoie de un punct de vedere care să 
prezinte o valabilitate generală. Pentru noi acest punct de 
vedere este acela al utilității pentru obşte, al binelui 
general. Dacă adoptăm acest punct de vedere, foarte 
rareori vom întâmpina dificultăţi în formularea unui 
verdict. 

Dimensiunile sentimentului de comuniune socială vor 
apărea în toate manifestările omului. Ele se vor exprima 
foarte clar, de exemplu, în felul în care cineva se uită la un 
semen al său, în felul în care îi întinde mâna sau îi 
vorbeşte. Întreaga sa fiinţă ne va produce o impresie pur 
intuitivă. Din comportamentul unui om tragem uneori în 
mod cu totul inconştient concluzii de care după aceea 
depinde propria noastră atitudine faţă de dânsul. In 
expunerea noastră nu facem decât să transpunem acest 
proces în sfera conştiinţei, spre a putea, pe această cale, 
să facem analizele şi evaluările de rigoare, fără a avea a ne 
teme de erori. Astfel nu ne vom mai lăsa conduşi pe 
drumuri greşite de idei preconcepute, idei care apar mult 
mai uşor atunci când procesul are loc în inconştient, unde 
nu putem exercita niciun control şi nu avem nicio 
posibilitate de revizuire. 

Se cuvine să insistăm asupra faptului că, spre a 
aprecia caracterul unui om, întotdeauna trebuie să avem în 
vedere poziţia sa totală, ca factor esenţial, nefiind 
suficientă examinarea unor fenomene izolate, cum ar fi 


doar substratul corporal, doar mediul sau doar educaţia. 
Stabilind această metodă, scutim lumea de un coşmar. Într- 
adevăr, dacă reuşim să stabilim şi să perfectăm metoda, 
devenind conştienţi de faptul că printr-o mai profundă 
autocunoaştere ajungem să ne şi comportăm într-un mod 
mai corespunzător, atunci, de asemenea, este posibil să 
acţionăm cu succes asupra 

altora, în special asupra copiilor, evitând ca destinul 
lor să devină un fatum orb, evitând ca ei să rămână pe veci 
nefericiţi, pentru că au avut nenorocul să se tragă dintr-o 
familie în care atmosfera era tenebroasă. Dacă vom fi în 
stare să facem acest lucru, civilizaţia umană va face un pas 
decisiv înainte, va exista posibilitatea de a creşte generaţii 
conştiente de a fi stăpâne pe propriul lor destin. 

3. DIRECŢII ALE DEZVOLTĂRII CARACTERULUI. 
Corespunzător cu orientarea pe care copilul o va urma în 
dezvoltarea sa psihică, va avea loc şi formarea trăsăturilor 
sale de caracter. Această orientare se va înfăţişa fie sub 
forma unei linii drepte, fie sub forma uneia cu cotituri. În 
primul caz copilul va tinde la realizarea rectilinie a 
scopului său şi îşi va dezvolta, în această perspectivă, un 
caracter agresiv, curajos. Se poate spune că dezvoltarea 
iniţială a caracterului are totdeauna ceva din această 
agresivitate şi fermitate, dar că dificultăţile vieţii ajung 
uşor să facă această linie mai flexibilă. Aceste dificultăţi, 
după cum este cunoscut, sunt determinate de puternica 
împotrivire a adversarilor, aşa încât copilul nu poate 
ajunge la superioritate în linie dreaptă. El va încerca să 
facă ocoluri, să evite, într-un fel oarecare, aceste 
dificultăţi. De-a lungul acestei căi cu ocolişuri el va 
dobândi, iarăşi, anumite trăsături de caracter. În acelaşi 
mod acţionează asupra formării caracterului şi toate 
celelalte dificultăţi cu care am şi făcut cunoştinţă, cum 
sunt deficienţele organelor, jignirile suferite din partea 
anturajului copilului şi altele de acest fel. Importante sunt, 


apoi, influenţele mediului mai larg, de dincolo de limitele 
familiei, influenţe care reprezintă o irezistibilă forţă 
pedagogică. Căci viaţa publică se reflectă în cerinţele, 
gândurile şi sentimentele  educatorului însuşi, care 
orientează în aşa fel activitatea pedagogică încât aceasta 
să concorde cu viaţa socială şi cu cultura dominantă. 

Dificultăţile de tot felul constituie totdeauna un 
pericol pentru dezvoltarea rectilinie a caracterului. De 
aceea drumul pe care apucă copilul întru atingerea 
scopului său privind puterea? se va abate mai mult sau 
mai puţin de la linia dreaptă. În timp ce, în primul caz, 
atitudinea copilului este neclintită, pe una şi aceeaşi linie, 
greutăţile fiind înfruntate direct, în al doilea caz apare un 
cu totul alt copil, care de-acum a învăţat că focul te arde, 
că există adversari, că trebuie să fii prevăzător. El va 
încerca să-şi atingă pe căi ocolite, prin viclenie, țelul 
privind punerea sa în valoare şi situarea pe o poziţie de 
forţă. Dezvoltarea sa ulterioară va depine de gradul de 
diviere de la linia dreaptă, de faptul că este prea prudent 
sau, dimpotrivă, imprudent, de concordanța cu nevoile 
vieţii sau de abandonarea lor. Nu-şi va mai aborda direct 
îndatoririle, va deveni poltron sau timid, nu te va mai privi 
în ochi, nu va mai spune adevărul. Alt tip de copil, dar, cu 
toate acestea, acelaşi scop. Comportamentul diferă, nu 
însă şi intenţionalitatea3. 

Ambele direcţii de dezvoltare sunt, până la un anumit 
punct, valabile, mai ales dacă copilul nu a adoptat încă 
forme rigide, dacă principiile sale sunt încă flexibile, încât 
să nu bătătorească aceeaşi cale, ci are suficientă iniţiativă 
şi supleţe pentru a găsi o altă formă atunci când cealaltă s- 
a dovedit infructuoasă. 

Adaptarea la cerinţele  colectivităţii presupune, 
aşadar, o viaţă în comun armonioasă. Copilul poate fi uşor 
făcut să se adapteze, atâta timp cât nu a adoptat o 
atitudine ostilă faţă de anturajul său. Iar conflictul în 
interiorul familiei este evitabil doar dacă educatorii îşi pot 
înfrâna propria lor aspirație către putere, aşa încât aceasta 
să nu devină o povară apăsătoare pentru copil. Dacă ei, de 


asemenea, au o bună înţelegere a dezvoltării copilului, vor 
putea evita apariția unor trăsături de caracter 
unidirecţionate, degenerarea curajului în impertinenţă, a 
independenţei în egoism brutal. Tot aşa, vor putea să 
preîntâmpine trecerea de la adaptare la o ascultare de 
sclav, determinată de o autoritate care uzează de mijloace 
violente, caz în care copilul se închide în sine şi ocoleşte 
adevărul, pentru că se teme de urmările sincerităţii. Căci 
constrângerea practicată adesea în educaţie este un 
procedeu temerar şi determină cel mai adesea numai o 
falsă adaptare, ascultarea obţinută cu de-a sila fiind doar 
una aparentă. Chiar dacă ar acţiona asupra copilului, 
mijlocit sau nemijlocit, toate dificultăţile imaginabile, 
totdeauna în sufletul acestuia va răzbate un reflex al 
situaţiei generale, luând forma corespunzătoare, fără 
spiritul critic de rigoare, fie pentru că copilul nu izbuteşte 
aceasta, fie pentru că adulţii din preajma copilului 

Ignoră cu totul aceste procese psihice care au loc la 
copil, sau nu le înţeleg. 

Putem clasifica oamenii şi altfel, adică potrivit 
modului în care înfruntă dificultăţile. Optimiștii sunt acei 
oameni la care dezvoltarea caracterului urmează, în 
ansamblu, o direcţie lipsită de ocoluri. Ei înfruntă cu curaj 
toate greutăţile, fără a le lua în tragic. Au o statornică 
încredere în sine şi îşi formează cu uşurinţă o atitudine 
favorabilă vieţii. Ei nu sunt peste măsură de pretenţioşi, 
pentru că se auto-estimează în chip judicios şi nu se simt 
frustraţi. Suportă mai uşor necazurile decât ceilalţi, care 
totdeauna găsesc motive să se considere slabi şi 
neputincioşi. În situaţiile critice ei rămân fermi în 
convingerea că răul poate fi îndreptat. 

Optimiştii pot fi recunoscuţi şi după aspectul lor 
exterior. Ei nu se arată temători, vorbesc deschis şi liber, 
fără a se jena. Ar putea fi zugrăviți plastic ca nişte oameni 
care îşi întâmpină semenii cu braţele deschise. 


Contactează cu uşurinţă pe ceilalţi şi se împrietenesc 
repede, pentru că nu sunt suspicioşi. Vorbesc cursiv, ţinuta 
şi umbletul le sunt naturale. Acest tip nu se întâlneşte 
decât rareori în stare pură, aproape exclusiv în primii ani 
ai copilăriei. Există însă diferite grade de optimism şi de 
seninătate, cu care ne putem declara mulţumiţi. 

La polul opus găsim tipul pesimiştilor, care pun cele 
mai dificile probleme pedagogice. Sunt cei care, ca urmare 
a evenimentelor şi impresiilor din copilărie, au rămas cu 
un sentiment de inferioritate, dificultăţile de tot felul 
dându-le senzaţia că viaţa nu este uşoară. O dată intrată în 
orbita concepţiei pesimiste despre lume, alimentată de 
tratamentul nedrept care li se aplică, privirea pesimiştilor 
va cădea fără încetare asupra părţilor întunecate ale vieţii. 
Mult mai conştienţi decât optimiştii cu privire la greutăţile 
vieţii, ei îşi pierd lesne curajul. Adesea, sub imperiul unui 
sentiment de incertitudine, caută un sprijin, ceea ce de 
obicei se manifestă în exterior prin imposibilitatea de a 
rămâne singuri, ca în cazul copiilor care încearcă să se 
agaţe de fusta mamei sau o strigă întruna. De multe ori 
acest strigăt după mama poate persista până la vârste 
înaintate. 

Circumspecţia deosebită a acestui tip se vădeşte în 
atitudinea sa, care de cele mai multe ori este sfioasă, 
temătoare, calmă, prudent calculată, pentru că mereu sunt 
adulmecate pericole. Somnul va fi agitat. In general, 
somnul este un excelent instrument de măsurare a 
gradului de dezvoltare psihică la om. Tulburările de somn 
sunt întotdeauna un semn de prudenţă şi incertitudine 
exagerate. Este ca şi cum aceşti oameni ar sta tot timpul 
de pază, ca să se apere cât mai bine contra ostilităţilor 
vieţii. Se poate vedea de aici, de asemenea, cât de puţin 
stăpânesc pesimiştii arta de a trăi, cât de puţin înţeleg ei 
viaţa şi relaţiile ei, cât timp nu pot avea parte măcar de un 
somn bun. Dacă ar avea realmente dreptate, atunci nu le- 
ar fi permis să doarmă. Dacă viaţa ar fi într-adevăr atât de 
grea, atunci somnul ar fi de fapt un fenomen dăunător4. În 
înclinația de a lua atitudine împotriva unor asemenea 


fenomene naturale se trădează incapacitatea vitală a 
acestui tip. Uneori nu se semnalează tulburări de somn, ci 
alte manifestări insignifiante, cum ar fi grija ca uşa să fie 
bine închisă, apariţia în vis a unor hoţi care sparg casa etc. 
Chiar şi în poziţiile pe care le ia în timp ce doarme este de 
recunoscut acest tip. Adesea asemenea oameni se strâng 
covrig pe o palmă de loc sau îşi trag plapuma peste cap. 

Pornind de la un alt punct de vedere, putem clasifica 
oamenii în agresori şi agresaţi. Atitudinea agresivă se 
vădeşte, înainte de toate, în amplitudinea mişcărilor. Dacă 
indivizii respectivi sunt curajoşi, curajul lor va căpăta 
proporţii, ei voind să-şi demonstreze lor înşile şi să le 
demonstreze şi altora că sunt capabili de fapte mari. Ei îşi 
trădează astfel profundul sentiment de insecuritate care, 
în fond, îi stăpâneşte. Alţii vor încerca să reprime în ei 
blândeţea şi afecțiunea, care le apar drept semne de 
slăbiciune. Ei vor voi totdeauna s-o facă pe grozavii, 
adesea cu o grosolănie frapantă. Tipul agresorului va 
prezenta de multe ori şi trăsături cum sunt brutalitatea şi 
cruzimea. Dacă înclină spre pesimism, adesea toate 
relaţiile lor cu mediul se schimbă, ei neîmpărtăşind 
preocupările celor din jur, nesimpatizând cu aceştia şi 
opunându-se tuturor în mod ostil.  Autoestimarea 
conştientă poate atinge la ei un grad considerabil, 
făcându-i să se umfle în pene de mândrie, aroganță şi 
infatuare. Ei pot afişa o atare înfumurare, de parcă ar fi 
obţinut realmente mari izbânzi. Dar grosolănia cu care fac 
totul, superficialităţile lor, nu numai că perturbă viaţa în 
comun, ci lasă să se întrevadă că totul în 

ei nu este decât o construcţie artificială, ridicată pe o 
temelie nesigură şi clătinătoare. Aşa se înfiripă atitudinea 
lor agresivă, care se menţine câtva timp. 

Dezvoltarea ulterioară a unor asemenea oameni nu 
este lipsită de asperităţi. Societatea omenească nu este 
favorabilă unor astfel de fiinţe. Fie şi numai prin faptul că 
şochează, ei se fac antipatici. Prin permanentele lor 


strădanii de a obţine supremaţia, intră repede în conflict 
cu ceilalţi, în special cu tovarăşii de idei, la care ei suscită 
spiritul de concurenţă. Viaţa lor va fi un lanţ neîntrerupt 
de lupte, iar când, cum este aproape de neînlăturat, suferă 
înfrângeri, adesea linia lor ofensivă se prăbuşeşte cu totul. 
Bat atunci repede în retragere, înspăimântați, îşi pierd 
tenacitatea şi numai cu mare greutate pot depăşi 
stagnarea. De asemenea, le este greu să mai revină în 
prim-plan. Eşecurile încep să-şi pună pecetea pe existenţa 
lor şi evoluţia lor sfârşeşte aproximativ acolo unde începe 
aceea a celuilalt tip, acela al oamenilor care se simt 
totdeauna atacați. 

Acest al doilea tip, al „agresaţilor”, include pe cei 
care, pentru a-şi depăşi sentimentul de slăbiciune, au 
adoptat nu linia atacului, ci pe aceea a anxietăţii, a 
precauţiei şi a laşităţii. Sigur că această atitudine nu se 
instituie fără ca mai întâi să fi fost urmată, fie şi pentru 
scurtă vreme, de linia primului tip, pe care am descris-o. 
„Agresaţii” sunt curând atât de zdrobiţi de experienţe 
nefericite şi trag din acestea concluzii atât de sumbre, 
încât iau lesne drumul fugii. Mulţi reuşesc să-şi ascundă 
lor înşile aceste dezertări, procedând ca şi cum în faţa lor 
s-ar fi deschis o nouă perspectivă, deosebit de fecundă. 
Când ei se cufundă în trecut, evocând din belşug amintiri 
şi dând frâu liber imaginaţiei, de fapt nu fac decât să scape 
de o realitate care le apare amenințătoare. Dacă nu şi-au 
pierdut orice spirit de iniţiativă, unii din aceşti oameni pot 
reuşi să realizeze în această situaţie lucruri care nu sunt 
lipsite de utilitate pentru societate. Cei care se interesează 
de psihologia artistului, vor găsi adesea acest tip printre 
artişti, care se desprind de realitate pentru a-şi clădi o a 
doua lume în imaginaţie, în imperiul ideilor, unde nu există 
niciun obstacol. Dar aceste cazuri ţin de sfera excepțiilor. 
Cei mai mulţi eşuează. Se tem de totul şi de toţi, devin 
nespus de suspicioşi şi se aşteaptă din partea celorlalţi 
doar la duşmănie. Din nefericire, societatea noastră 
favorizează nu de puţine ori această atitudine şi cei care o 
adoptă ajung să nu mai vadă însuşirile pozitive ale 


oamenilor şi nici părţile luminoase ale vieţii. O trăsătură 
de caracter frecventă la aceşti oameni este extraordinara 
dezvoltare a spiritului critic, perspicacitatea cu care 
sesizează imediat orice neajuns. Ei se erijează în 
judecători, fără a fi contribuit cu ceva în folosul 
colectivităţii. Sunt exclusiv critici,  înveninând în 
permanenţă climatul social. Suspiciunea îi constrânge la o 
atitudine de expectativă, şovăitoare, înainte de a-şi asuma 
o sarcină, sunt bântuiţi de îndoială, tergiversează, ca şi 
cum ar voi să respingă luarea deciziei. Ca să ne 
reprezentăm în chip simbolic acest tip, ni-l putem imagina 
ca pe un om care întinde în faţă mâinile pentru a se apăra 
şi care uneori îşi întoarce ochii, ca pentru a nu fi obligat să 
privească în faţă primejdia. Asemenea oameni au şi alte 
trăsături antipatice. De regulă oamenii care nu au 
încredere în ei înşişi înclină să nu aibă încredere nici în 
ceilalţi. Această atitudine se asociază însă în mod inevitabil 
cu trăsături ca invidia şi zgârcenia. Izolarea în care adesea 
trăiesc arată că ei nu sunt dispuşi nici să facă, nici să 
împărtăşească altora bucurii. Adesea bucuriile celorlalţi îi 
îndurerează, ei simțindu-se de-a dreptul răniţi în amorul 
propriu. Unora dintre ei le reuşeşte de obicei trucul de a 
se simţi superiori altora, aşa încât este greu să le zdruncini 
acest sentiment. În dorinţa lor de a se arăta superiori pot 
interveni simţăminte atât de complicate încât, la o primă 
privire, să nu se distingă nici urmă de ostilitate. 

4.  DELIMITĂRI FAŢĂ DE VECHEA ŞCOALĂ 
PSIHOLOGICĂ. Nu se poate realiza şi exercita cunoaşterea 
omului fără o orientare conştientă clară. De obicei se ia un 
moment particular al dezvoltării psihice şi, pornindu-se de 
aici, se încearcă stabilirea de tipuri, în scop de orientare. 
In acest fel, de exemplu, oamenii ar putea fi clasificați, pe 
de o parte, în categoria celor la care predomină gândirea 
sau imaginaţia, oameni prea puţin înclinați să intervină 
activ în viaţă şi care, de aceea, sunt greu de pus la treabă, 
iar, pe de altă parte, în categoria celor activi prin 
excelenţă, care meditează mai puţin şi fac mai puţin apel 
la imaginaţie, dar care sunt mereu ocupați, laborioşi, 


angrenaţi în viaţă. Aceste tipuri umane există 

efectiv. Stabilind acestea însă am ajunge la sfârşitul 
cercetărilor noastre, trebuind să ne mulţumim, cum face 
psihologia superfluă5, cu stabilirea faptului că la unii se 
dezvoltă mai puternic activitatea imaginativă, iar la alţii 
forţa de acţiune. Cu greu ne-ar putea satisface, dintr-o 
perspectivă mai largă, asemenea rezultate. În realitate, noi 
avem nevoie să ne facem o imagine clară asupra modului 
în care s-a ajuns la această stare de lucruri, dacă ea era 
necesară şi cum ar fi putut fi evitată sau amendată. De 
aceea astfel de clasificări arbitrare, făcute după criterii 
superficiale, nu sunt utile pentru o cunoaştere raţională a 
omului, cu toate că asemenea tipuri întâlnim mereu. 

Psihologia individuală a sesizat direcţiile dezvoltării 
studiind comportamentul expresiv acolo unde este el de 
găsit în stare iniţială, în anii celei mai fragede copilării6. 
Ea a stabilit că acest comportament expresiv, în întregul 
său, poartă fie pecetea sentimentului de comuniune socială 
predominant, fie pe aceea a aspiraţiei către putere. Cu 
aceasta psihologia individuală se vede pe neaşteptate în 
posesia unei chei, cu ajutorul căreia poate să analizeze şi 
să clasifice cu destulă precizie pe fiecare om, fireşte 
făcând uz întotdeauna de acel spirit de prevedere propriu 
psihologului conştient de faptul că operează într-un 
domeniu extrem de vast şi de complex. Presupunând 
îndeplinită această condiţie elementară, obţinem un 
instrument de măsură care ne permite să stabilim dacă un 
fenomen psihic se caracterizează printr-o importantă 
proporţie a sentimentului de comuniune socială, în care nu 
se amestecă decât în mică măsură aspiraţia către putere şi 
prestigiu politic, sau dacă nu cumva individul cercetat are 
o natură ambițioasă, care vrea să-şi demonstreze sieşi şi 
celor din jurul său cât de mult îi întrece el pe ceilalţi. Pe 
această bază nu ne este greu să distingem cu mai multă 
claritate o anumită trăsătură de caracter, să ţinem seama 
de ea, s-o înţelegem prin prisma unităţii personalităţii 


respective şi, în acelaşi timp, dispunem de mijloacele de a 
clasifica un om şi de a acţiona asupra lui. 

5. TEMPERAMENTIELE ŞI SECREŢIA ENDOCRINĂ. 
Una din cele mai vechi distincţii făcute în psihologie cu 
privire la formele de expresie ale psihicului se referă la 
temperament. Nu este uşor de spus ce anume trebuie să 
înţelegem prin temperament: viteza cu care 

cineva gândeşte, forţa sau ritmul proceselor sale 
interioare etc. Dacă trecem în revistă explicaţiile 
psihologilor asupra esenței temperamentului, trebuie să 
spunem că, din cele mai vechi timpuri, ştiinţa care 
examinează viaţa psihică nu a trecut dincolo de stabilirea 
celor patru temperamente. Clasificarea oamenilor în 
oameni cu temperament sanguin, coleric, melancolic sau 
flegmatic îşi are originea în Grecia antică şi Hippocrate a 
fost cel care le-a denumit, pentru ca apoi să le preia 
romanii, păstrându-se până în ziua de azi în psihologie ca 
un principiu sacru şi venerat ca atare. 

Temperamentul sanguin este atribuit omului care 
manifestă o anumită plăcere de a trăi, nu ia lucrurile în 
tragic şi, cum s-a spus, nu lasă uşor să-i crească peri albi, 
alegând în toate împrejurările partea cea mai frumoasă şi 
mai agreabilă a lucrurilor, dând tristeţii ce este al tristeţii, 
dar fără a se lăsa doborât, bucurându-se de evenimentele 
fericite, dar fără a ajunge la excese. Analiza detaliată arată 
că oamenii aparţinând acestui tip de temperament au o 
sănătate aproape perfectă, neştirbită de suferinţe grave. 
Despre celelalte trei tipuri nu se poate face aceeaşi 
afirmaţie. Colericul este înfăţişat, într-o veche parabolă, ca 
un om care, furios, aruncă cât colo o piatră care îi barează 
drumul, pe când sanguinul trece liniştit pe lângă ea. 
Tălmăcind cele de mai sus în limbajul psihologiei 
individuale, vom spune că tipul coleric este acela la care 
aspiraţia către putere este atât de intensă încât el trebuie 
totdeauna să facă gesturi ample, adevărate demonstraţii 
de forţă, şi prin procedee agresiv-rectilinii, să-i ia pe toţi 


cu asalt. Odinioară acest temperament a fost pus în 
legătură cu secreția hepatică (bila) şi s-a vorbit de 
temperamentul bilios. Şi astăzi se vorbeşte despre oameni 
care „varsă fiere” 7. În realitate, ei sunt oameni cu o 
gesticulaţie excesivă, cum se vede la ei încă din prima 
copilărie, oameni care nu numai că au un sentiment de 
forţă, ci vor să şi-l dea pe faţă. i 

Melancolicul lasă o cu totul altă impresie. În parabola 
menţionată, el este descris ca un om care, la vederea 
pietrei, „îşi aduce aminte de toate păcatele sale”, e cuprins 
de gânduri negre şi face cale întoarsă. Psihologia 
individuală vede în acest tip omul manifest şovăitor, care 
nu este sigur că va birui greutăţile şi că va merge înainte, 
măsurându-şi cu mare precauţie paşii, bucuros mai 
degrabă să 

183 

ALFRED ADLER 

CUNOAŞTEREA OMULUI 

stea locului sau să se retragă, decât să rişte. Este, 
aşadar, un om la care predomină îndoiala, care de obicei 
înclină să se gândească mai mult la sine decât la alţii, aşa 
încât nici acest tip nu are căi de acces la marile posibilităţi 
ale vieţii. îl împovărează propriile sale griji, fiindu-i 
caracteristice retrospecţiile sau introspecţia. 

Flegmaticul pare străin de viaţă, fără a trage 
concluzii deosebite din impresiile trăite, fără a se lăsa prea 
impresionat sau interesat, fără a depune nu ştiu ce 
eforturi, pe scurt, este poate cel mai departe de viaţă. 

Prin urmare, numai sanguinul poate fi considerat un 
om ideal. Trebuie arătat însă că temperamentele nu se 
întâlnesc decât extrem de rar în formele pure descrise mai 
sus: de cele mai multe ori întâlnim nişte mixturi, ceea ce 
face ca tipurile definite ca atare să-şi piardă valoarea. Se 
întâmplă, de asemenea, ca diferitele temperamente să 
treacă unul în altul, aşa încât, de exemplu, un copil să fie 
la început coleric, mai târziu melancolic şi să sfârşească 
prin a deveni flegmatic. Cât priveşte sanguinul, trebuie 
arătat că în copilărie el a fost cel mai puţin bântuit de 


sentimentul de inferioritate, prea puţin afectat de 
deficienţe organice şi n-a fost îngenuncheat de excitaţii 
puternice, aşa încât s-a dezvoltat armonios, iubind viaţa şi 
păşind în ea cu încredere. 

Aici intervine ştiinţa, lămurindu-ne că temperamentul 
omului depinde de secrețiile glandelor endocrine8. Noile 
cercetări în domeniul medicinei se ocupă de aşa-zisele 
glande cu secreție internă. Cele mai importante din 
acestea sunt tiroida, hipofiza, capsulele suprarenale, 
paratiroidele şi glandele sexuale (gonadele). Sunt glande 
lipsite de canal excretor, structuri tisulare care îşi varsă 
sucul direct în sânge. 

Este astăzi unanim admisă concepţia potrivit căreia 
toate organele şi țesuturile corpului sunt influențate de 
aceste secreţii care, prin sânge, ajung la fiecare celulă, 
producând efecte de stimulare şi dezintoxicare şi fiind, 
deci, absolut necesare întreţinerii vieţii. Rolul „glandelor 
endocrine” nu este complet elucidat. Întreagă această 
ştiinţă este încă la începuturile sale9 şi nu dispunem de 
date absolut pozitive în acest domeniu. Cum însă se 
pretinde că pe baza acestora se poate determina o 
orientare psihologică, putându-se clarifica problemele 
caracterului şi temperamentului la oameni, se impune să 
mai spunem câteva cuvinte. 

Este mai întâi necesar să exprimăm o temere 
serioasă. Dacă ne aflăm în faţa unui caz de îmbolnăvire 
reală, ca, de exemplu, funcţionarea deficientă a tiroidei, 
este desigur exact că întâlnim şi manifestări psihice care 
par să ţină de temperamentul flegmatic. Bolnavii nu numai 
că au un aspect de buhăială, pielea deosebit de aspră şi 
prezintă tulburări în creşterea părului, ci sunt extraordinar 
de lenți în mişcări. Sensibilitatea lor psihică este puternic 
diminuată şi iniţiativa este slabă. 

Dacă  comparăm  hipotiroidismul cu trăsăturile 
temperamentului flegmatic, pe care îl definim ca atare fără 
a putea spune că avem de-a face cu o pierdere patologică 
de substanţă din partea glandei tiroide, vedem că aceste 
cazuri nu sunt deloc asemănătoare, că avem în faţă 


tablouri total diferite. Deci s-ar putea spune: probabil că 
există în secrețiile pe care tiroida le varsă în sânge ceva 
care contribuie la o funcţionare psihică ireproşabilă. Nu 
putem însă merge atât de departe încât să identificăm 
temperamentul flegmatic cu deficitul de secreție tiroidiană 
în sânge10. 

Tipul patologic al flegmaticului este deci cu totul 
diferit de acela pe care îl considerăm flegmatic în viaţa de 
toate zilele, ale cărui temperament şi caracter se 
detaşează de fapt prin antecedentele psihologice. Aceşti 
flegmatici, care intră în discuţie pentru noi, ca psihologi, 
nu sunt tipuri imuabile şi adesea suntem surprinşi de 
reacţiile lor profunde şi vehemente. În general nu există 
flegmatici care să nu-şi dea în petic şi vom constata nu o 
dată că acest temperament nu este altceva decât o mască 
artificială, un dispozitiv de siguranţă pe care şi l-a făurit un 
om extrem de impresionabil, intercalându-l între dânsul şi 
lumea din afară, mod de a proceda pentru care are, 
probabil, 9) înclinaţie originară, constitutivă. 
Temperamentul flegmatic este un mecanism de siguranţă, 
o soluţie ingenioasă la problemele vieţii şi, în acest sens, 
fireşte, cu totul discrepantă faţă de lentoarea fără rost, 
inerția şi insuficienţa unui om lipsit parţial sau în 
întregime de glanda tiroidă. 

Nu putem trece uşor peste această observaţie 
semnificativă, chiar dacă s-ar ajunge să se demonstreze că 
au temperament fleg 

matic doar cei la care s-a dovedit o tulburare 
patologică a secreției glandei tiroide. Nu aceasta este 
esenţa fenomenului, ci avem aici de-a face cu un întreg 
fascicul de cauze şi de scopuri, cu un întreg complex de 
funcțiuni organice şi de influenţe exterioare, care 
generează mai întâi un sentiment de inferioritate organică, 
de unde pornesc apoi tentativele individului, dintre care 
una poate fi protejarea, cu ajutorul unui temperament 
flegmatic, a sentimentului personalităţii, împotriva lezării 


acestuia. Cu alte cuvinte, ne regăsim aici în faţa unui tip 
despre care am mai discutat, numai că acum trebuie să 
specificăm că pe primul plan trec inferioritatea organică a 
glandei tiroide şi consecinţele sale, inferioritate care 
determină situarea pe o poziţie mai modestă în viaţă şi pe 
care acum încearcă să o compenseze printr-un artificiu 
psihic, cum este nepăsarea (das Phlegma). 

Concepţia noastră se consolidează dacă luăm în 
considerare şi alte anomalii ale secreției endocrine şi 
examinăm temperamentele „corespunzătoare”. Există şi 
oameni la care secreția glandei tiroide se dovedeşte în 
exces, ca în cazul bolii lui Basedow. Din punct de vedere 
corporal, la asemenea bolnavi se observă o intensificare a 
activităţii cardiace, în special o creştere a frecvenţei 
pulsului, ieşirea ochilor din orbite, hipertrofierea glandei 
tiroide, precum şi tremurături mai mult sau mai puţin 
permanente ale întregului corp, în special ale mâinilor. Se 
transpiră cu uşurinţă şi adesea survin tulburări digestive, 
probabil sub influenţa pancreasului. Bolnavii sunt agitaţi, 
nervoşi şi suferă adesea de stări anxioase. Faţa unei 
persoane suferinde de boala lui Basedow oferă aspectul 
neîndoielnic al unui om anxios în cel mai înalt grad. 

Cine va găsi însă aici o identitate cu aspectul 
psihologic al anxietăţii va comite o gravă eroare. Faptele 
psihologice observate în asemenea cazuri sunt, cum am şi 
menţionat, starea de agitaţie şi o anumită incapacitate 
privind activităţile spirituale sau corporale, o stare de 
slăbiciune, condiţionată atât pe plan organic, cât şi pe plan 
psihic. Dar comparaţia cu oamenii care, în afară de 
agitaţie, suferă de o stare de excitație şi de anxietate, pune 
în evidență o mare deosebire. Pe când despre 
hipertiroidieni, oameni cu o secreție tiroidiană excesivă, 
putem spune că prezintă fenomenul unei intoxicații cro-ţi 

nice, similar cu starea de beţie, sunt şi oameni care, 
pe lângă iritabilitate, manifestă o nerăbdare specifică şi 
cad uşor pradă angoasei, aşa încât, situaţia fiind cu totul 
alta, putem developa antecedente psihice. Aşadar, avem 


de-a face doar cu analogii, pe când elementele de 
planificare 1, corespunzătoare caracterului şi 
temperamentului, lipsesc. 

Se cuvine să menţionăm şi alte glande cu secreție 
internă. Caracteristice sunt raporturile dintre toate aceste 
evoluţii glandulare şi glandele sexuale. (A se vedea şi 
Adler, Studie über die Minder-wertigkeit von Organen.) 
Această constatare reprezintă astăzi un veritabil principiu 
al cercetării biologice, în aşa fel încât nu există anomalie a 
unei glande oarecare care să nu fie în acelaşi timp asociată 
cu anomalii ale glandelor sexuale. Încă nu s-a identificat 
esenţa acestei interdependenţe, baza care corespunde 
acestei inferiorităţi. Dar nici referitor la aceste glande nu 
putem vorbi despre influenţe psihice, tabloul la care 
ajungem fiind acela pe care îl şi cunoaştem, adică acela al 
unui om cu organe deficiente, care întâmpină greutăţi în 
ceea ce priveşte orientarea sa în viaţă şi, în consecinţă, va 
recurge la o mulţime de artificii psihice şi supape de 
siguranţă. 

S-a crezut că secreția endocrină a glandelor sexuale 
influenţează în special caracterul şi temperamentul. 
Constatându-se însă că anomaliile substanţei glandelor 
sexuale cu urmări mai importante nu sunt, în general, 
frecvente la om, s-a tras în mod necesar concluzia că, 
acolo unde există astfel de fenomene patologice, avem de-a 
face cu cazuri excepţionale. Dat fiind apoi faptul că suntem 
obligaţi să admitem că, în realitate, nu există niciun aspect 
al vieţii psihice care să se poată raporta direct la funcţiile 
glandelor sexuale, că nu există aspecte care să rezulte 
dintr-o situaţie determinată de raportul glande sexuale- 
boală, înseamnă că şi aici ne lipseşte baza solidă pentru o 
fundamentare psihologică. Ceea ce putem stabili este doar 
faptul că şi de la glandele sexuale emană anumite 
impulsuri necesare vieţii, impulsuri care pun bazele 
poziţiei copilului în mediul său specific, dar care pot 
proveni şi de la alte organe şi care nu conduc în mod 
necesar la o structură psihică clară (Carlyle). 

Cunoscând cât de delicată şi de dificilă sarcină este 


evaluarea unui om, greşelile în această privinţă putând 
avea consecinţe de-a 

187 

ALFRED ADLER 

CUNOAŞTEREA OMULUI 

dreptul dezastruoase, se impune să formulăm o 
avertizare: ispita copiilor care vin pe lume cu debilităţi 
corporale congenitale de a uza de artificii speciale, vizând 
o dezvoltare psihică particulară, este mare, dar ea poate fi 
învinsă. Nu există niciun organ, fie el şi într-o perpetuă 
stare de inferioritate, care să-l constrângă pe un om la un 
comportament determinat. îl instigă numai, ceea ce este 
altceva. Puncte de vedere ca acelea menţionate mai sus 
pot să persiste numai pentru că nimeni nu s-a gândit să 
pună capăt de la bun început dificultăţilor întâmpinate în 
dezvoltarea copiilor cu deficienţe organice, pentru că 
aceştia sunt lăsaţi să cadă în greşeli uşor de depistat şi, la 
drept vorbind, se asistă pasiv la acest proces, în loc să se 
intervină pentru a favoriza o dezvoltare corespunzătoare. 
De aceea va trebui să avem grijă ca psihologia de atitudine 
(Positions-psychologie), întemeiată pe psihologia 
individuală, să-şi păstreze drepturile sale, împotriva 
pretențiilor unei noi psihologii de dispoziție (Dispositions 
psychologie). 

6. RECAPITULARE. Înainte de a trece la examinarea 
în detaliu a trăsăturilor de caracter, să recapitulăm succint 
punctele de vedere însuşite până aici. 

Un principiu important se referă la faptul că nu 
putem realiza cunoaşterea omului pe baza unui fenomen 
izolat, desprins din complexul de conexiuni psihice. Este 
imperios necesar să comparăm şi să aducem la un numitor 
comun cel puţin două fenomene, între care să se întindă un 
interval de timp cât mai lung posibil. Această indicație 
practică s-a dovedit foarte utilă. Ea ne permite să cumulăm 
un mai mare număr de impresii care, supuse unei evaluări 
sistematice, se condensează într-o judecată mai sigură. 
Dacă ne-am întemeia judecata pe un fenomen singular, ne- 
am găsi în aceeaşi încurcătură ca psihologii şi pedagogii 


de alte orientări, revenind la utilizarea unor mijloace larg 
răspândite, a căror sterilitate am constatat-o nu o dată. 
Dacă, dimpotrivă, reuşim să obţinem cât mai multe puncte 
de sprijin posibile, legându-le apoi între ele, avem în faţă 
un sistem ale cărui linii de forţă ne permit să ne facem 
despre un om o impresie clară şi unitară. Ne simţim pe un 
teren solid. Fireşte, pe măsură ce cunoaştem tot mai 
îndeaproape un om, apare necesitatea de a ne modifica 
mai mult sau mai puţin judecata făcută despre dânsul. 
Oricum, înainte de orice intervenţie pedagogică, este 
indispensabil să ne facem în prealabil o imagine absolut 
clară a obiectului educaţiei. 

Am discutat, de asemenea, despre diferite mijloace şi 
procedee de a ajunge la un astfel de sistem şi, în acest 
scop, am apelat la fenomene aşa cum le găsim în noi înşine 
sau cum am dori ca ele să existe la omul ideal. Mergând 
mai departe, am cerut ca din acest sistem elaborat de noi 
să nu poată lipsi anumiţi factori, adică factorii sociali. Nu 
este suficient să considerăm fenomenele vieţii psihice pur 
şi simplu prin prisma individului, ci trebuie să le înţelegem 
în conexiunea lor cu viaţa socială. In cele ce urmează, 
formulăm un principiu de o mare importanţă pentru 
convieţuirea umană: caracterul unui om nu constituie 
niciodată pentru noi baza unei judecăți morale, ci o 
cunoaştere socială a modului în care omul acţionează 
asupra mediului său şi se raportează la acesta. 

Urmărind această succesiune de idei, descoperim 
două fenomene general umane: unul este sentimentul de 
comuniune socială, prezent pretutindeni, unindu-i pe 
oameni, constituind fermentul marilor realizări ale culturii 
şi civilizaţiei. Este unul din etaloanele pe care le-am aplicat 
fenomenelor vieţii psihice şi care ne permite să 
determinăm intensitatea sentimentului de comuniune 
socială. Reuşim să ne facem o impresie plastică despre 
psihicul uman dacă ştiim cum intră cineva în relaţie cu 
semenii, cum îşi manifestă omenia12, făcând-o vie şi 
roditoare. În sfârşit, ajungem - iar acesta este cel de al 
doilea etalon de judecare a unui caracter - la constatarea 


că acele forţe capabile să exercite cea mai puternică 
influenţă negativă asupra sentimentului de comuniune 
socială sunt aspiraţia către putere şi către superioritate. 

Având aceste două puncte de sprijin, înţelegem că 
deosebirile dintre oameni sunt condiţionate de intensitatea 
sentimentului de comuniune socială şi de aspiraţia către 
putere, factori care se influenţează reciproc. Este un joc de 
forţe a cărui manifestare vizibilă este ceea ce numim 
caracter. 

NOTE 

1 „etwas wie cinen Schein des Gemeinschaftsgefuh!”, 
în textul original. (Nota trad.) 

2 „seinem Machtziel”, în textul original. (Nota trad.) 

3 „Wenn zwei nicht dasselbe tun, se kann es doch 
dasselbe sein”, în textul original. (Nota trad.) 

4 „cine schădliche Einrichtung”, în textul original. 
(Nota trad.) 

5 „die tibrige Psychologie”, în textul original. (Nota 
trad.) 

6 „în den fruhesten Kindheitstagen”, în textul 
original. (Nota trad.) 

7 „Menschen, denen die «Galle iibeigent»”, în textul 
original, adică 

„Oameni pe care îi podideşte fierea”. (Nota trad.) 

8 Vezi Kretschmer, Charakter und Temperament, 
Berlin, 1921. 

9 După cum este cunoscut, prima carte de 
endocrinologie pe plan mondial a fost cea intitulată 
Secrețiile interne (1909), scrisă de C.I. Parhon în 
colaborare cu M. Goldstein. (Nota trad.) 

10 Foarte departe în această direcţie merge L. 
Brucăr care, în a sa 

Psihologie (Editura de Stat, 1947), susţine pur şi 
simplu că „datorită funcţiilor glandelor sale endocrine, 
omul are o psihologie individuală, temperamentală. 
Datorită funcţiei glandelor endocrine destinul fiecăruia nu 
se amestecă şi nu este identic cu destinul altuia. Funcţiile 


sunt aceleaşi, dar o dozare în plus sau în minus a 
secreţiilor creează o individualitate aparte, cu un destin 
propriu... Aceasta înseamnă că omul se naşte cu norocul 
sau nenorocul de a avea o funcţionare normală sau 
anormală a glandelor endocrine” (p. 40). Acelaşi autor, 
după ce citează cartea lui Gerhard 

Wentzmer Deine Hormone, dein Schicksal, conchide 
speculativ: „Nu mai spunem că stelele şi zeii pot să 
făurească destinul nostru, ci spunem că miracolul funcţiei 
glandelor endocrine făureşte acest destin. Miracolul 
acestor funcţii se aseamănă voinţei zeilor sau mersului 
stelelor... făcându-ne fericiţi sau nefericiţi” (p. 41). (Nota 
trad.) 

11 Este vorba de acea planificare în care se include 
aşa-numitul „plan al vieţii” (Lebensplan) invocat de teoria 
adleriană a psihicului. (Nota trad.) 

12 „seine Mitmenschilchkeit', în textul original. 
(Nota trad.) 

Capitolul II 

TRĂSĂTURI DE CARACTER DE NATURĂ AGRESIVĂ 

1. VANITATEA (AMBIŢIA). De îndată ce tendinţa de a 
se pune în valoare devine predominantă, aceasta 
determină o tensiune crescută în viaţa psihică, ceea ce 
face ca omul să-şi contureze mai limpede scopul de a 
obţine putere şi superioritate, intensificându-şi totodată 
acţiunile în acest sens. Viaţa sa devine un fel de speranţă a 
marelui triumf. Un asemenea om devine în mod necesar 
neobiectiv, deoarece îşi pierde legătura cu viaţa, fiind în 
permanenţă preocupat de impresia produsă altora, de ceea 
ce gândesc ceilalţi despre dânsul. Libertatea sa de acţiune 
este astfel inhibată la maximum şi în caracterul său îşi face 
loc cea mai răspândită trăsătură, vanitatea. 

Se poate afirma că nu există om la care vanitatea să 
nu fie prezentă, fie şi doar sub o formă puţin pronunţată. 
Şi dat fiind faptul că nu te poţi impune dacă îţi afişezi 
ostentativ vanitatea, de cele mai multe ori aceasta se 
camuflează, luând diferite înfăţişări. Poţi fi vanitos şi sub 
masca unei anumite modestii. Un om poate fi atât de 


vanitos încât să nu-i pese de felul în care îl judecă ceilalţi, 
sau, tocmai în virtutea atitudinii sale, să-i captiveze şi să 
caute să-i folosească avid în profitul său. 

Când vanitatea depăşeşte un anumit grad, ea devine 
extrem de periculoasă. Făcând abstracţie de faptul că îl 
constrânge pe om la tot felul de demersuri şi eforturi 
inutile, care vizează mai mult aparenţa decât fiinţarea 
autentică şi care îl face să se gândească mai mult la sine şi 
să nu ţină seama decât, cel mult, de felul în care este 
judecat 

de alţii, vanitatea îl duce cu uşurinţă la pierderea 
contactului cu realitatea. Comportamentul său trădează o 
lipsă de înţelegere a relaţiilor interumane, îndepărtarea de 
viaţă, uitarea cerinţelor acesteia, a îndatoririlor sale de 
om. Ca niciun alt viciu, vanitatea este capabilă să-l stopeze 
pe om de la orice dezvoltare spontană, dat fiind că nu-l 
face decât să se gândească în permanenţă care este, în 
definitiv, avantajul său. 

De multe ori oamenii sunt încurajați în această 
direcţie, termenul vanitate sau trufie fiind înlocuit prin cel 
de ambiţie, care sună mai frumos. Aşa se face că există o 
mulţime de oameni care declară cu mândrie că ei sunt 
ambiţioşi. Adesea se foloseşte şi termenul de „tenacitate”. 
Acest mod de a proceda este acceptabil în măsura în care 
rezultă vreun avantaj pentru colectivitate. De regulă însă 
aceste expresii nu fac decât să ascundă o nemaipomenită 
vanitate. 

Vanitatea face de timpuriu din asemenea oameni nu 
nişte parteneri corecţi, ci mai degrabă nişte oameni care 
pun beţe-n roate. Când ei îşi văd nesatisfăcută vanitatea, 
caută cel puţin să facă în aşa fel încât ceilalţi să sufere. La 
copiii la care vanitatea este în plină dezvoltare, adesea se 
observă, atunci când ei îşi văd serios ameninţată situaţia, o 
puternică etalare a propriei valori şi o demonstraţie de 
forţă pe spinarea celor slabi. Ţin de aceasta şi cazurile de 


cruzime faţă de animale. Unii, ceva mai demoralizaţilor 
încerca să-şi satisfacă vanitatea cu flecuşteţe lipsite de 
noimă şi vor căuta să-şi mulţumească tendinţa de a se 
impune alături de marile arene ale muncii, pe câte un 
teatru de operaţii secundar, creat după capriciul lor. Sunt 
de găsit aici cei care se plâng mereu de povara vieţii, 
susţinând că ceilalţi le sunt îndatoraţi. Dacă nu ar fi fost 
atât de prost educați sau dacă nu ar fi intervenit nu ştiu ce 
impasuri, atunci ei s-ar afla - pe cât o afirmă ei - la loc de 
vază. Cam acestea sunt, între altele, tânguirile lor. Ei 
găsesc întotdeauna pretexte pentru a nu se situa în linia 
întâi a vieţii. În visurile lor însă îşi făuresc pururea imagini 
care să le mulţumească vanitatea. 

Oricine se află în preajma lor se simte, în general, cât 
se poate de rău. Ei sunt expuşi în cel mai înalt grad criticii 
celor din jur. De obicei vanitosul se străduieşte să-şi 
absolve propria persoană de responsabilitatea oricărui 
eşec. El are totdeauna dreptate, iar ceilalţi nu, pe când în 
viaţă nu aceasta este problema, ci aceea de a-ţi face 
datoria cum se cuvine şi de a contribui la progresul 
general. In loc de aceasta, din gura vanitosului auzi numai 
căinări şi justificări. 

Avem aici de-a face cu artificiile spiritului omenesc, 
cu încercările sale de a-şi proteja vanitatea împotriva a 
ceea ce o lezează şi de a-şi menţine astfel intact 
sentimentul superiorității, ca nimic să nu-l clatine. 

Ni se ripostează adesea că marile realizări ale 
umanităţii nu ar fi avut loc fără existenţa ambiţiei. Este 
însă o aparenţă la mijloc, o falsă perspectivă. Cum niciun 
om nu este lipsit de vanitate, desigur că fiecare este 
întrucâtva şi ambițios. Dar cu siguranţă că nu aceasta dă 
orientarea şi nu aceasta îi conferă forţa de a realiza lucruri 
utile, lucruri care pot fi generate doar de sentimentul 
comuniunii sociale. O operă de geniu nu este cu putinţă 
fără a fi avută în vedere, într-un fel sau altul, comunitatea. 
O asemenea operă presupune întotdeauna o legătură cu 
obştea, voinţa de a-i promova interesele. Altfel nu am reuşi 
să-i atribuim vreo valoare. Fără îndoială că vanitatea este o 


prezenţă stingheritoare, inhibitoare pe acest plan, iar 
influenţa ei pozitivă nu poate fi mare. 

În climatul nostru social actual o lichidare a vanităţii 
este însă irealizabilă. Cunoaşterea fenomenului constituie, 
totuşi, un avantaj prin ea însăşi. Cu aceasta atingem 
deodată punctul nevralgic al societăţii noastre, faptul că ea 
aduce decăderea atâtor oameni, nefericirea lor pe toată 
viaţa, aceşti oameni găsindu-se totdeauna tocmai acolo 
unde apare nenorocirea. Oameni care nu se mai 
acomodează cu ceilalţi, care nu-şi găsesc locul în viaţă, 
pentru că au alte obiective, urmărind să pară mai mult 
decât sunt. In felul acesta ei intră uşor în conflict cu 
realitatea, căreia nu-i pasă de înalta idee pe care cineva şi- 
o face despre sine însuşi. Asemenea oameni vor fi cel mai 
bine abordaţi doar pe latura vanităţii lor. În toate marile 
complicaţii pe care le-a cunoscut omenirea, este de găsit 
ca factor fundamental încercarea nereuşită a unora de a-şi 
satisface vanitatea. Un procedeu important, la care putem 
recurge atunci când vrem să ajungem la descifrarea unei 
personalităţi complexe, este acela de a stabili până unde 
merge vanitatea sa, încotro se orientează şi care sunt 
mijloacele de care uzează. Aceasta ne va face să 
descoperim cu regularitate cât 

de mult prejudiciază vanitatea sentimentul de 
comuniune socială. Vanitatea şi sentimentul de comuniune 
socială sunt incompatibile, întrucât vanitatea nu se poate 
subordona principiului comunităţii. 

Vanitatea însă îşi găseşte în ea însăşi propriu-i destin. 
Căci existenţa sa este în permanenţă şi logic ameninţată 
de factori contrari, care se dezvoltă de la sine în viaţa 
socială, ca un adevăr absolut căruia nimic nu i se poate 
opune. lată de ce se constată că de timpuriu este necesar 
ca vanitatea să se ascundă, să se deghizeze, s-o ia pe căi 
ocolite, purtătorul ei neîncetând să resimtă îndoieli 
neliniştitoare privind faptul dacă el va ajunge să răzbată 


victorios prin viaţă, dacă va cuceri atâta triumf şi 
strălucire cât pare să ceară satisfacerea vanităţii sale. Şi 
pe când el visează şi speculează în felul acesta, timpul 
trece. Când totul s-a dus, în cel mai bun caz el invocă 
scuza că nu mai are niciun prilej nimerit de a trece la 
acţiune. De obicei un asemenea caz se manifestă după cum 
urmează: oamenii cu pricina caută mereu o poziţie 
privilegiată, ţinându-se de-o parte, pe post de observatori, 
suspicioşi şi înclinând să-şi considere semenii drept 
inamici. Atitudinea lor va fi aceea de oameni care se apără 
şi care sunt gata să sară la bătaie. Adesea îi găsim 
împotmoliţi în dubii, emițând reflecţii profunde, care 
încântă prin logica lor impecabilă şi în care ei par să aibă 
dreptate. Intre timp însă ei ratează din nou actele 
esenţiale ale existenţei lor, ataşamentul faţă de viaţă, faţă 
de societate, faţă de îndatoririle ce le revin. Dacă privim 
mai îndeaproape, constatăm un abis de vanitate, dorinţa 
fierbinte de a-i depăşi pe toţi, reflectată în toate formele 
posibile. Aceasta se face simțită în atitudinea lor, în felul 
de a se îmbrăca, de a vorbi, de a se purta cu semenii. Pe 
scurt, din orice unghi de vedere l-am privi, avem în faţa 
ochilor un vanitos, care se sileşte să fie mai sus ca toţi şi 
care, de cele mai multe ori, nu stă să-şi aleagă mijloacele. 
Cum asemenea manifestări nu stârnesc simpatie şi cum 
vanitoşii, când nu sunt proşti, prind repede de veste că au 
greşit intrând în conflict cu societatea, ei fac tot ce pot 
spre a se acomoda. E posibil atunci ca unii dintre ei să se 
arate extraordinar de modeşti, neglijându-şi în bună 
măsură aspectul exterior, pur şi simplu pentru a demonstra 
că nu sunt vanitoşi. Se spune că Socrate, văzând o dată pe 
un orator păşind la tribună în haine roase, i-a strigat: 
„Tinere atenian, vanitatea dă afară prin toate găurile 
ţoalelor tale!” 

Mulţi dintre aceşti oameni sunt convinşi că nu au nici 
umbră de vanitate. Ei au în vedere doar aparențele, 
neînţelegând că vanitatea zace în adâncuri. Ea se poate 
manifesta, de exemplu, în încercarea de a monopoliza 
conversaţia în societate, în judecarea succesului unei 


reuniuni, de către vanitos, prin prisma faptului dacă el a 
luat sau nu cuvântul acolo. Alţi vanitoşi nu apar în general 
în prim-plan, ba chiar se poate ca ei să nu iasă în societate 
şi s-o evite. Această evaziune poate lua şi ea diferite forme. 
Dacă este invitat undeva, vanitosul nu se duce, se lasă 
rugat în mod special, sau soseşte cu întârziere. Alţii nu 
apar în societate decât în anumite condiţii, se arată extrem 
de „exclusivişti” în aroganta lor, se umflă uneori în pene. 
Alţii, în schimb, îşi vor face un punct de onoare din a 
frecventa orice societate. 

Să nu ne îngăduim să considerăm că asemenea 
fenomene sunt fleacuri lipsite de importanţă. Ele au 
rădăcini profunde. În realitate un asemenea om nu este 
prea util pentru viaţa socială, fiind mai degrabă înclinat s-o 
tulbure decât s-o stimuleze. Descrierea completă a tuturor 
acestor tipuri umane ar cere forţa poetică a marilor noştri 
scriitori. 

În cazul vanităţii apare cu claritate acea linie 
directoare ascensională care arată că omul, măcinat de 
sentimentul insuficienţei, şi-a fixat un scop exagerat şi că 
el vrea să se situeze deasupra celorlalţi. Să ne fie permis 
să presupunem că omul la care vanitatea se vede cât de 
colo nu are o prea bună părere despre sine, fapt de care de 
cele mai multe ori el nu este conştient. Desigur, există şi 
oameni conştienţi de faptul că această autoapreciere 
constituie punctul de pornire al vanităţii lor. Dar această 
cunoaştere este prea puţin lucru pentru ca ei să-i poată da 
o întrebuințare fructuoasă. 

Vanitatea îşi face apariţia foarte devreme în viaţa 
psihică a omului. La drept vorbind, ea comportă totdeauna 
ceva infantil; aproape întotdeauna vanitoşii ni se par 
copilăroşi. Situaţiile care pot conduce la formarea acestei 
trăsături de caracter sunt dintre cele mai diverse. Cutare 
copil se crede desconsiderat pentru că, drept urmare a 
unei educaţii deficiente, îl apasă ideea că este mic de 
statură. La 

195 

ALFRED ADLER 


CUNOAŞTEREA OMULUI 

alţii, un fel de tradiţie familială va favoriza 
dezvoltarea trufiei. Din gura unor asemenea oameni 
adesea putem auzi că şi părinţii lor aveau o asemenea 
ţinută „aristocratică” care trebuia să-i distingă de ceilalţi. 
Aceste aspirații generoase nu ascund însă decât tentaţia 
de a se simţi un om cu totul excepţional, altfel decât 
ceilalţi, care se trage dintr-o familie „cât se poate de 
bună”, nutrind trebuinţe şi simţăminte superioare, ideea 
că este în cel mai înalt grad predestinat să se bucure de 
privilegii. Revendicarea de privilegii este aceea care îi 
determină orientarea, modul de a acţiona şi formele de 
exprimare. Dat fiind însă faptul că viaţa favorizează prea 
puţin dezvoltarea unor asemenea tipuri de oameni, mulţi 
dintre ei, văzându-se fie duşmăniţi, fie luaţi în râs, se 
retrag în sine, ducând o viaţă de excentrici. Atât timp cât 
stau acasă, unde nimeni nu le cere socoteală, ei pot 
persista în iluzia lor, ba chiar să şi-o intensifice, gândindu- 
se la tot ce ar fi putut dobândi dacă lucrurile s-ar fi 
petrecut altfel. Printre ei se găsesc adesea oameni foarte 
capabili, cu o cultură dintre cele mai înalte. Dacă şi-ar 
valorifica potenţialul, ar obţine realizări importante. Ei 
abuzează însă de această situaţie numai pentru a se 
iluziona. Condiţiile pe care ei le pun societăţii, pentru o 
activă colaborare, nu sunt neînsemnate. Ei susţin că 
odinioară li s-au pretins lucruri irealizabile la acea vreme 
sau pe care nu le-ar fi putut realiza decât pe o anumită 
bază. Exigenţe gălăgioase, cărora nici cea mai puternică 
voinţă nu le-ar fi dat de capăt, aşa încât trebuie să 
recunoaştem că nu avem aici de-a face decât cu scuze 
neîntemeiate, având efectul unui narcotic, ca să nu mai 
trebuiască să gândeşti la ocaziile pe care le-ai pierdut. 

În aceşti oameni se ascunde multă duşmănie, ei fiind 
înclinați să ia uşor durerile altora, ignorându-le, aşa încât 
odinioară marele cunoscător de oameni care era La 
Rochefoucauld a putut să facă următoarea remarcă: lor le 
este uşor să suporte durerile altora. Adesea ostilitatea lor 
se exprimă într-un spirit critic ascuţit. Ei nu găsesc nimic 


bun, au într-una pe buze zeflemeaua şi dojana, dau dovadă 
de încăpățânare şi împart osânde în stânga şi-n dreapta. În 
legătură cu aceasta, este necesar să spunem că este prea 
puţin doar să vezi răul şi să-l condamni; se impune să te 
întrebi întotdeauna ce ai de făcut fu însuți spre a 
îmbunătăţi situaţia. Naturile vanitoase se mulţumesc. 

Într-adevăr, să-i îndemne pe alţii la treabă, arzându-i 
cu acidul unei critici corozive. Ei sunt experţi în această 
materie. Găsim printre ei persoane dotate cu o ironie 
dintre cele mai ascuţite şi cu o uimitoare promptitudine în 
ripostă. Ca în toate cele, este posibil ca ironia şi 
combativitatea să ducă la abuzuri, la proaste maniere sau, 
pe un plan pozitiv, la artă, cum este cazul marilor satirici. 
Dispreţul şi denigrarea, pe care asemenea oameni le 
supralicitează, sunt în cazul acestei trăsături de caracter 
expresia unui fenomen extrem de răspândit, pe care noi îl 
numim tendința de devalorizare. Aceasta arată care este 
de fapt ţinta atacurilor vanitosului: valoarea, importanţa 
celorlalţi. El încearcă să obţină sentimentul superiorității 
prin doborârea altora. Recunoaşterea unei valori are 
asupra sa efectul unei ofense personale. Putem distinge 
aici, de asemenea, un sentiment de slăbiciune profund 
ancorat în fiinţa omului vanitos. 

Dat fiind că nimeni nu este scutit de astfel de 
manifestări, am putea prea bine să folosim aceste 
cunoştinţe pentru a ne aplica nouă înşine o normă de 
comportament. Deoarece nu putem stârpi de la o zi la alta 
tot ceea ce a sădit în noi o cultură de mii de ani, ar fi 
desigur un progres dacă vom încerca să ne mai legăm la 
ochi şi nu ne vom mai lăsa pradă judecăților care chiar în 
momentul următor se dovedesc dăunătoare. Nu că am dori 
să devenim oameni de o cu totul altă factură sau să avem 
de-a face cu astfel de oameni, dar legea care ne 
guvernează ne cere să ne întindem mâinile unii altora, să 
ne asociem şi să cooperăm. Într-o vreme ca a noastră, al 
cărei imperativ este colaborarea, nu mai este loc pentru 
aspiraţiile personale dictate de vanitate. Tocmai într-o 
asemenea vreme se arată mai necruțătoare opoziţiile în 


care se implică oamenii cu astfel de atitudini şi care 
eşuează extrem de uşor, sfârşind prin a fi combătuţi sau 
compătimiţi. Se pare că tocmai în vremea noastră 
vanitatea este deosebit de dezavantajoasă, că ar trebui 
măcar să-şi găsească forme mai atrăgătoare pentru 
conţinutul pe care îl are sau să-şi afle satisfacția în 
concordanţă cu ceea ce este util pentru colectivitate. 

Cum operează vanitatea, vom vedea din cazul pe care 
îl înfăţişăm mai jos. O tânără femeie, care era cea mai 
mică dintre fraţii şi surorile ei, fusese răsfăţată încă din 
leagăn. Mama, îndeosebi, era mereu la cheremul ei, 
îndeplinindu-i orice dorinţă. 

Aşa se face că dorinţele fetiţei, care era şi foarte 
plăpândă, luară proporţii nemăsurate. Într-o zi ea a 
descoperit că puterea pe care o exercita asupra celor din 
jur creştea atunci când se întâmpla să cadă bolnavă. 
Curând boala a început să i se pară un lucru cât se poate 
de bun. Ea n-a mai simţit faţă de boală aversiunea pe care 
o au oamenii sănătoşi şi nu-i era deloc dezagreabil ca, din 
când în când, să se îmbolnăvească. În scurt timp a căpătat 
atâta experienţă în această privinţă încât se putea 
îmbolnăvi ori de câte ori o dorea, îndeosebi atunci când 
voia să obţină ceva. Dar cum totdeauna avea ceva de 
obţinut, pentru ceilalţi ea era de fapt mereu bolnavă. 
Aceste forme ale sentimentului bolii (Krankheitsgefuh!) 
sunt foarte frecvente la copii şi la adulţi, care, în felul 
acesta, simt cum le creşte influenţa, situându-se în prim- 
planul familiei, de unde exercită o dominație nelimitată 
asupra celorlalţi. Când are de-a face cu oameni slabi, 
impresionabili, acest procedeu cucereşte un câmp larg şi, 
fireşte, vanitosul învaţă numaidecât să facă din grija 
celorlalţi pentru propria-i persoană un motiv de savuroasă 
satisfacţie. Procedeul poate fi potentat în fel şi chip, ca de 
exemplu atunci când începi să faci nazuri la mâncare, ceea 
ce îţi poate aduce destule profituri: lipsa de poftă de 


mâncare te face să slăbeşti, iar ceilalţi trebuie să-ţi ofere 
tot soiul de delicatese. Ți se deschide astfel pofta de a avea 
mereu pe cineva care să-ţi stea la dispoziţie. Asemenea 
oameni nu suferă să fie lăsaţi singuri. O atare poziţie se 
cucereşte uşor dacă te declari bolnav sau ţinta unei 
ameninţări oarecare, ceea ce pe ceilalţi îi impresionează, 
ca şi cum chiar ei s-ar afla într-o situaţie periculoasă, 
pândiţi de o boală sau de nu ştiu ce altă nenorocire. Cât de 
capabil este omul de o asemenea transpunere empatică, 
ne-o arată visele, unde ai impresia că trăieşti aievea o 
anumită situaţie. 

Asemenea oameni reuşesc să invoce atât de bine 
sentimentul bolii, încât nici vorbă nu poate fi să-i acuzi de 
minciună, de prefăcătorie sau de iluzie. După cum am şi 
arătat, din transpunerea într-o situaţie poate rezulta un 
efect echivalent cu acela obţinut în cazul trăirii în realitate 
a situaţiei cu pricina. Aceşti oameni sunt în stare să vomite 
cu adevărat sau să manifeste în aşa măsură frica, de parcă 
ar suferi realmente de greață sau, respectiv, s-ar găsi 
realmente în pericol. De obicei însă ei se dau de gol, 
trădându-şi procedeele. 

Astfel, tânăra noastră femeie declara că de multe ori 
o apuca în aşa hal frica, „de parcă în clipa următoare ar fi 
trebuit să fie victima unui atac apoplectic”. Există oameni 
care îşi pot reprezenta atât de viu aceste stări încât să-şi 
piardă cu adevărat echilibrul, fără a li se putea imputa că 
simulează. Dacă cineva reuşeşte pe această cale să 
reproducă simptome de boală sau cel puţin de dereglare 
psihică, ceilalţi se vor vedea obligaţi să nu-l piardă din 
vedere, să fie atenţi cu el, să-i intre în voie. Va să zică se 
face apel la sentimentul lor de comuniune socială. Iar cu 
aceasta se întemeiază poziţia de forţă a unui asemenea 
bolnav. 

În aceste împrejurări se reliefează clar opoziţia faţă 
de legea existenţei în comun, care pretinde o deplină 
consideraţie faţă de semeni. Vom constata că, de regulă, 
aceşti oameni numai cu greu pot lua parte la bucuriile şi 
necazurile semenilor, că nu le este greu să le aducă 


prejudicii, şi cu atât mai puţin le pot fi de folos. Poate că, 
cu preţul unor eforturi maxime, mobilizându-şi toate 
resursele culturii şi educaţiei în comun primite, vor reuşi 
turul de forţă de a fi întrucâtva utili, sau, cum se întâmplă 
cel mai adesea, să lase cel puţin impresia că se interesează 
în mod cu totul special de vreunul dintre semeni. 
Altminteri comportamentul lor nu are la bază altceva decât 
egoism şi vanitate. Aşa stăteau lucrurile şi în cazul 
pacientei noastre. Grija ei pentru a-i săi depăşea, în 
aparenţă, orice limită. A fost de ajuns ca mama să-i aducă 
într-o zi micul dejun la pat cu o jumătate de oră întârziere, 
pentru ca ea să fie cuprinsă de cea mai mare îngrijorare. 
Nu s-a putut linişti fără ca soţul ei să coboare să vadă dacă 
nu cumva mamei i s-a întâmplat ceva rău. Aceasta s-a 
obişnuit, cu timpul, să fie de o punctualitate ireproşabilă. 
Cam la fel s-au petrecut lucrurile şi cu soţul ei, care, ca om 
de afaceri, trebuia să ţină seama de clienţi, de prieteni şi 
care, ori de câte ori venea acasă mai târziu de ora 
stabilită, îşi găsea femeia abătută, de multe ori moartă de 
frică, într-o stare de-a dreptul lamentabilă, plângându-se 
că a îndurat cele mai îngrozitoare chinuri. În asemenea 
situaţie, el însuşi n-a putut face altceva decât să devină 
punctual. 

Poate că mulţi vor obiecta că, procedând aşa, femeia 
aceasta nu obţine triumfuri prea mari. Dar să avem în 
vedere că procedeul ei constituie doar o mică parte dintr- 
un întreg, un „la seama!” 

aplicat tuturor relaţiilor vieţii, că în felul acesta ea 
are un rol de dirijor şi realizează o dresare a celorlalţi, că, 
în definitiv, această femeie este animată de o neînfrânată 
sete de dominație, a cărei satisfacere îi mulţumeşte şi 
vanitatea. Dacă reflectăm, acum, câte eforturi îl costă pe 
un asemenea om să-şi impună voinţa, înţelegem că pentru 
această femeie un astfel de comportament a devenit 
aproape o necesitate. Ea nu ar putea trăi liniştită dacă 
cuvintele ei nu ar fi respectate punct cu punct şi 


necondiţionat. Desigur că o convieţuire nu se bazează doar 
pe punctualitatea celuilalt, dar o mulţime de alte raporturi 
sunt reglate prin această conduită imperativă a femeii, 
care îşi susţine ordinele prin stările sale de anxietate. Ea 
se arată atât de îngrijorată, încât i se face în mod 
necondiţionat pe voie. Aşadar, este evident, a purta astfel 
de grijă altuia este un mijloc de a-ţi satisface propria 
vanitate. 

Această atitudine merge atât de departe încât pentru 
un om ajunge să devină mai importantă impunerea 
propriei sale voințe decât lucrul voit. Este ceea ce 
demonstrează cazul unei fetiţe în vârstă de 6 ani, 
extraordinar de încăpățânată, care nu concepea să nu i se 
îndeplinească orice dorinţă i-ar fi trecut prin cap şi care 
era cu totul pătrunsă de aspiraţia de a-şi dovedi puterea şi 
de a-i umili pe ceilalţi; ceea ce se şi întâmpla totdeauna. 
Mama, care ar fi fost bucuroasă să se afle în bune 
raporturi cu dânsa, numai să fi ştiut „cum”, a făcut o dată 
încercarea de a-i face o surpriză plăcută, aducându-i 
desertul favorit şi adresându-i cuvintele: „Pentru că ştiu 
cât de mult îţi place, iată că ţi l-am adus”. Fata însă a 
aruncat dulciurile pe podele, a bătut din picior şi a strigat: 
„Tocmai pentru că mi le-ai adus, nu le mai vreau, căci eu le 
vreau pentru că le vreau”. Altă dată mama a întrebat-o ce 
ar vrea să aibă la gustare, cafea sau lapte; la care copilul 
s-a oprit în uşă, murmurând absolut perceptibil: „Dacă zice 
lapte, atunci beau cafea, iar dacă zice cafea, o să beau 
lapte”. 

Era un copil care îşi exprima clar capriciile. Să nu 
uităm însă că mulţi nu-şi dezvăluie gândurile în felul acesta 
şi că poate în fiece copil zace ceva din acea trăsătură care 
îl împinge să desfăşoare o extraordinară energie pentru a- 
şi impune voinţa, chiar dacă aceasta nu-i aduce niciun 
folos sau nu-i aduce decât pagubă. Este cel mai t 

adesea cazul acelor copii care, într-un fel, dispun de 
privilegiul unei voințe proprii. Ocazii pentru exersarea 
acesteia nu lipsesc în zilele noastre. Urmarea este că 


printre adulţi găsim mult mai mulţi oameni care vor să-şi 
impună propria voinţă, decât din cei care se străduiesc să- 
şi ajute aproapele. Mulţi sunt atât de vanitoşi încât nu sunt 
capabili să dea curs recomandărilor venite din partea 
altora, chiar dacă este vorba de lucrul cel mai de la sine 
înţeles din lume şi chiar dacă este spre propriul lor bine; 
sunt oameni care, în orice conversaţie, pândesc într-una 
momentul prielnic unei intervenţii în contradictoriu. Sub 
pintenul vanităţii, mulţi dintre ei spun „nu”, când ar trebui 
să spună „da”. 

Permanenta impunere a propriei voințe nu reuşeşte 
de fapt decât în cadrul familiei, şi nici aici în toate cazurile. 
De obicei aparţin acestui tip oamenii care, în raporturile 
cu străinii, oferă imaginea unei extraordinare amabilităţi şi 
complezenţe. Ce-i drept, aceste raporturi nu sunt de 
durată, curând sunt întrerupte şi, de altfel, nici n-au fost 
dorite. Viaţa fiind însă aşa cum este şi punându-i mereu pe 
oameni în legătură unii cu alţii, nu rareori se poate vedea 
câte unul care câştigă toate inimile, pentru ca apoi să le 
pună de îndată pe toate pe jăratic. Aproape întotdeauna 
aceşti oameni tind să se limiteze la cercul familiei. Era şi 
cazul pacientei noastre. Ca urmare a amabilităţii pe care o 
manifesta în societate, a fost pretutindeni îndrăgită. Dar 
ori de câte ori ieşea de acasă, repede simţea nevoia de a se 
reîntoarce. Tendinţa de a reveni în familie şi-o trăda în 
diferite chipuri. De cum ieşea în societate, o apucau 
durerile de cap şi era nevoită să plece acasă. Asta pentru 
că, în afara familiei, nu avea acelaşi sentiment al 
superiorității ei absolute. Dat fiind faptul că femeia aceasta 
nu-şi putea rezolva problema ei vitală, problema vanităţii, 
decât în familie, trebuia să se întâmple mereu câte ceva 
care s-o readucă aici, ceva care, în afara familiei, o 
tulbura. Lucrurile au evoluat până într-acolo încât, de 
fiecare dată când se afla printre străini, avea stări de 
anxietate şi de agitaţie. Nu mai putea merge la teatru şi, în 
curând, nici măcar pe stradă nu mai putea ieşi. Aici ea îşi 
pierdea sentimentul că ceilalţi se supun voinţei sale. 
Situaţia după care jinduia ea nu se găsea în afara familiei 


şi în special nu pe stradă. Aşa se explică aversiunea ei faţă 
de orice ieşire de 

acasă, cu excepţia cazurilor în care era însoţită de 
cineva din „suita” sa. De fapt aceasta era pentru dânsa 
situaţia ideală, care îi plăcea: să aibă oameni în jurul ei, 
care să se ocupe în permanenţă de dânsa. După cum a 
reieşit din cercetări, acesta era un şablon pe care-l purta 
cu sine din frageda copilărie. Ea era cea mai mică, firavă şi 
bolnăvicioasă şi de aceea, mai mult decât ceilalţi copii, a 
trebuit să fie înconjurată de afecţiune. S-a complăcut în 
această situaţie de copil răsfăţat şi ar fi prelungit-o pe 
toată viaţa, dacă în acest demers nu s-ar fi lovit de 
condiţiile vieţii, cu care a intrat în contradicţie. Neliniştea 
şi crizele sale de anxietate, care erau atât de violente încât 
ceilalţi nu îndrăzneau să i se împotrivească, adevereau că, 
în rezolvarea problemei vanităţii sale, ea se angajase pe o 
cale greşită. Soluţia era greşită, pentru că îi lipsea voinţa 
de a se supune condiţiilor vieţii umane în comun. 
Simptomele au fost în final atât de chinuitoare, încât s-a 
apelat la medic. 

Astfel, încet-încet, ea a trebuit să-şi dezvăluie 
întregul plan de viaţă pe care şi-l construise de-a lungul 
anilor. Au fost de înfrânt mari rezistenţe, generate de 
faptul că, deşi se adresase medicului, în forul ei interior nu 
era gata pentru o schimbare. Ar fi acceptat cu dragă inimă 
perspectiva de a continua să domine în familie, fără a mai 
fi urmărită pe stradă de stări de anxietate. Era însă 
imposibil să ai una fără cealaltă. S-a reuşit să i se arate că 
este prizoniera propriului ei plan de viaţă inconştient, că 
voia să se bucure de avantaje, dar că îi era frică de 
dezavantajele acestuia. 

Exemplul de mai sus arată cât se poate de limpede că 
orice grad de vanitate exagerat constituie o povară pentru 
întreaga viaţă, inhibă dezvoltarea omului şi, în final, 
conduce la prăbuşire. Privirea nu sesizează această relaţie, 
atâta timp cât este aţintită doar asupra avantajelor. De 


aceea atâţia oameni sunt convinşi că ambiția, mai exact 
vanitatea, este o însuşire valoroasă, neobservând că 
această trăsătură îi face pe oameni veşnic nemulţumiţi, 
răpindu-le liniştea şi somnul. 

Să expunem şi un alt caz. Un bărbat în vârstă de 25 
de ani avea de susţinut ultimele sale examene universitare. 
Dar nu s-a prezentat, pentru că ajunsese la concluzia că 
pierduse orice interes pentru ele. Pradă unor stări de spirit 
din cele mai penibile, s-a supus unor autof 

critici necruțătoare, persecutat de gândul că a ajuns 
un incapabil. Trecându-şi în revistă amintirile din copilărie, 
s-a oprit asupra unor vehemente reproşuri aduse părinţilor 
săi, a căror lipsă de înţelegere a însemnat o piedică în 
calea dezvoltării sale. Uneori, de asemenea, el nutrea 
gândul că de fapt oamenii nu au nicio valoare, şi că nu 
prezintă interes pentru dânsul. Asemenea gânduri au 
sfârşit prin a-l însingura. 

Şi aici tot vanitatea era forţa impulsivă ascunsă care 
stătea la baza comportamentului, furnizându-i pretexte şi 
subterfugii pentru a nu trebui să se supună probelor. 
Aşadar, exact înaintea examenelor i-au venit acele gânduri, 
dându-i trac, o puternică aversiune, care îl reduceau la 
neputinţă. Toate acestea aveau însă pentru dânsul o 
importanţă decisivă. Din moment ce acum nu mai realiza 
nimic, sentimentul personalităţii era salvat. Avea acum o 
plasă de salvare, ca acrobaţii de la circuri, putând scăpa 
de critică. Se putea consola cu ideea că este bolnav, că un 
destin misterios îl făcuse incapabil. Recunoaştem în 
această atitudine, care nu-i îngăduie omului să se expună 
riscurilor, o altă formă a vanităţii. Ea îl determină să facă 
un viraj, exact în momentul în care era pe cale să treacă 
printr-o încercare care să-i ateste aptitudinile. El se 
gândeşte în primul rând la prestigiul pe care un eşec l-ar 
face pierdut şi începe a se îndoi de capacităţile sale. Iată 
secretul celor care nu-şi pot asuma riscul unei decizii. 

Acestei categorii de oameni îi aparţine pacientul 
nostru. Din cele relatate de dânsul reiese că a fost de fapt 


întotdeauna aşa. De fiecare dată când i se impunea să ia o 
hotărâre, dădea înapoi, oscila. Pentru noi cei preocupaţi de 
studierea liniei directoare a demersurilor unui om aceasta 
nu înseamnă altceva decât a recurge la frâne, la stagnare. 

El era cel mai mare şi singurul băiat într-o casă cu 
patru fete şi, de asemenea, singurul sortit să studieze, 
capul luminat al familiei, ca să spunem aşa, în care se 
puseseră mari speranţe. Tatăl său nu încetase deloc să-i 
aţâţe ambiția, prorocindu-i ce va deveni, aşa că ajunsese 
repede să nu aibă decât un singur ţel în faţa ochilor: să-i 
întreacă pe toţi. Şi acum iată-l cuprins de incertitudine, 
întrebându-se 

dacă va putea realiza toate cele ce îşi propusese. 
Vanitatea l-a silit să bată în retragere. 

Vedem cum, în dezvoltarea principiului ambiţiei, al 
vanităţii, zarurile cad de la sine, făcând impracticabil 
drumul. Vanitatea intră într-o contradicţie insolubilă cu 
sentimentul de comuniune, nimerind într-o fundătură. Cu 
toate acestea, încă din copilărie, vanitoşii nu încetează să 
lupte împotriva sentimentului comuniunii sociale, 
încercând să-şi croiască o cale proprie. Ei seamănă cu 
omul care în întocmirea planului unui oraş se lasă ghidat 
de fantezie, ca apoi, colindând oraşul, să vrea să găsească 
fiecare edificiu acolo unde e! l-a localizat pe planul său 
bizar. Fireşte că niciodată el nu găseşte ce doreşte şi 
învinuită este realitatea. Cam acesta este destinul omului 
vanitos, plin de ciudăţenii. In toate relaţiile sale cu semenii 
el încearcă să-şi impună principiul, fie cu de-a sila, fie prin 
viclenie şi şiretlic. El pândeşte mereu să-i prindă pe alţii cu 
ocaua mică şi să le demonstreze că au greşit. Este fericit 
când reuşeşte să arate - cel puţin să şi-o arate sieşi - că 
este mai deştept sau mai bun decât alţii, în timp ce aceştia 
din urmă nu prea iau seama şi acceptă această luptă 
intermitentă, care duce ba la victoria vanitosului, ba la 
înfrângerea lui, dar care niciodată nu-i zdruncină credinţa 
în superioritatea şi dreptatea sa. 


Artificii ieftine. În felul acesta oricine îşi poate 
închipui ceea ce îi place. Se poate întâmpla, ca în cazul în 
care l-am expus mai sus, ca un om să-şi abandoneze 
deodată studiile obligatorii, să renunţe la a se supune 
înţelepciunii unei cărţi sau chiar la un examen prin care 
trebuie să se verifice adevărata stare a capacităţilor sale, 
devenind pe deplin conştient de mediocritatea sa. Din 
perspectiva falsă din care priveşte el lucrurile, situaţia 
capătă proporţii exagerate, totul îi apare ca şi cum 
întreaga fericire a vieţii sale şi întreaga valoare ar fi puse 
în joc. De aici acea tensiune implacabilă, pe care nimeni n- 
ar fi în stare s-o suporte. 

Orice altă confruntare capătă pentru dânsul 
proporţiile unui eveniment deosebit. Fiecare alocuţiune, 
fiece cuvânt sunt interpretate sau evaluate de dânsul din 
punctul de vedere al propriului său triumf sau al propriei 
sale înfrângeri. Este o luptă nesfârşită care, fireşte, se 
duce în tiparul de viaţă fixat de vanitate, de ambiţie şi r 

orgoliu, vanitosul întâmpinând în permanenţă noi 
dificultăţi, pe când adevăratele bucurii ale vieţii îi sunt 
răpite. Pentru că aceste bucurii nu le poţi avea decât dacă 
răspunzi afirmativ condiţiilor pe care ţi le oferă viaţa. Dar 
când cineva procedează de-a-ndoaselea, barându-şi calea 
spre bucurie şi fericire, va constata că tot ceea ce pentru 
alţii înseamnă satisfacţie şi succes în viaţă, lui îi este 
refuzat. Pe fondul sentimentului său de grandoare va reuşi, 
în cel mai bun caz, să obţină superioritatea asupra 
celorlalţi doar în vis, pe plan imaginar, dar niciodată şi în 
niciun fel în realitate. Chiar dacă ar reuşi vreodată, s-ar 
găsi destui oameni care să se amuze pe această temă, 
contestându-i valoarea. Nimic de făcut în această privinţă, 
pentru că nimeni nu poate fi constrâns să recunoască 
superioritatea cuiva. îi rămâne doar propria sa judecată 
despre sine însuşi, obscură şi absolut incertă. Având 
asemenea pretenţii, este greu să obţii succese reale sau să 
le fii de folos semenilor. Niciun om nu este biruitor în felul 
acesta, ci constituie ţinta atacurilor şi este în permanenţă 


expus riscului de a fi doborât. Este ca şi când omul acesta 
ar fi obligat să pară mereu măreț şi superior. 

Altfel stau lucrurile atunci când valoarea unui om se 
legitimează prin utilitatea pentru ceilalţi. În acest caz 
valoarea sa se impune în chip firesc, şi chiar dacă este 
contestată, contestaţia nu stă în picioare. Persoana 
respectivă poate fi absolut liniştită, pentru că nu a mizat 
totul pe cartea vanităţii sale. Esenţială pentru vanitos este 
orientarea egocentrică, permanenta încercare de a-şi 
înălța propria personalitate. îi stă în caracter să rămână în 
expectativă şi să înhaţe tot ce poate fi înhăţat. Vanitosului i 
se opune tipul de om care demonstrează un sentiment de 
comuniune socială dezvoltat şi care de-a lungul vieţii îşi 
pune în forul său interior întrebarea: ce pot eu da? Vom 
recunoaşte numaidecât o enormă diferenţă de valoare. 

Ajungem astfel la o concepţie pe care popoarele au 
intuit-o cu toată certitudinea cu mii de ani în urmă şi pe 
care cuvântul biblic o exprimă după cum urmează: mai 
fericit cel ce dă, decăt cel ce ia. Dacă medităm la sensul 
acestor cuvinte, care sunt expresia unei extrem de 
îndelungate experienţe a omenirii, recunoaştem că aici 
este vorba de o înclinaţie, anume înclinația de a da, de a 
sprijini, de a veni în ajutor, care aduce cu sine echilibrul, o 
armonie a vieţii psi 

hice care seamănă cu un dar al zeilor pentru cel care 
dă, pe când cel înclinat să ia rămâne în majoritatea 
cazurilor nesatisfăcut, veşnic frământat de gândul ce ar 
mai putea el lua ca să fie pe deplin fericit. Cum nu are 
niciodată ochi pentru nevoile altora şi cum fericirea lui 
este să constate că alţii sunt nefericiţi, în conştiinţa sa nu 
există loc pentru reconciliere şi pace. El doreşte ca toată 
lumea să se supună legilor inexorabile dictate de capriciul 
său, jinduieşte după un alt cer decât cel care ne este dat, 
vrea să gândim şi să simţim altfel. Intr-un cuvânt, 
nemulţumirea şi lipsa sa de modestie sunt la fel de 


monstruoase ca tot ce am găsit la el. 

Întâlnim la oameni şi alte forme de manifestare a 
vanităţii, cu totul exterioare şi primitive, ca la cei care se 
îmbracă în aşa fel încât să-şi dea importanţă sau ca la cei 
care exagerează, împopoţonându-se ca nişte filfizoni, voind 
să facă senzaţie, să strălucească, întocmai ca oamenii de 
mai de mult sau ca popoarele primitive care şi astăzi 
încearcă să se distingă în acest fel şi unde, de exemplu, un 
primitiv oarecare o va face pe grozavul purtând în păr o 
pană lungă cât toate zilele. Există o mulţime de oameni 
pentru care cea mai înaltă satisfacţie este să se îmbrace 
totdeauna frumos, după ultima modă. Efigiile şi diferitele 
bijuterii pe care le poartă aceşti oameni dezvăluie, de 
asemenea, vanitatea lor; la fel, de pildă, devizele pline de 
ifos, emblemele belicoase sau armele, care la primitivi 
erau destinate să-l bage în sperieţi pe duşman. Sau figurile 
cu semnificaţie erotică, îndeosebi la bărbaţi, ori desene, 
cum sunt tatuajele etc, care îi încântă pe frivoli. 

Toate acestea îi fac să simtă o ambiţie nemăsurată, o 
voinţă de a se impune, fie şi prin neruşinare. Pentru că unii 
oameni cred că o astfel de comportare impudică le conferă 
măreție şi superioritate. Alţii au această senzaţie atunci 
când se arată duri, insensibili, inflexibili sau impenetrabili. 
Uneori aceasta poate să nu fie decât o aparenţă, pe când în 
realitate aceşti oameni sunt mai mult emotivi decât brutali 
şi de un cavalerism grobian. Îndeosebi la băieţi întâlnim 
adesea un soi de insensibilitatea atitudine ostilă faţă de 
manifestările generate de sentimentul de comuniune 
socială. Cel mai rău lucru pe care l-am putea face ar fi să 
apelăm la sentimente în cazul oamenilor stăpâniţi de o 
astfel de vanitate şi care cu dragă inimă îi fac pe ceilalţi să 
sufere. Ar fi să nu facem decât să-i întărâtăm să-şi 
intensifice şi mai mult atitudinea respectivă. În asemenea 
cazuri vedem de obicei pe câte cineva, de exemplu părinţii, 
intervenind cu rugăminţi, invocând propria lor durere în 
faţa unei fiinţe care în faţa durerii altuia nu face decât să 
aibă sentimentul superiorității sale. 

Am şi arătat că vanităţii îi place să se deghizeze. 


Spre a-i putea domina pe alţii, vanitoşii sunt nevoiţi să-i 
atragă în plasa lor, să-i fascineze. Să nu ne lăsăm deci 
imediat captaţi şi induşi în eroare de amabilitatea, de 
gesturile amicale şi de avansurile unui om, pentru că 
deodată se poate vădi că sub această mască avem de-a 
face cu un agresiv care se străduieşte să le impună 
celorlalţi voinţa sa. Căci prima fază a unei asemenea 
bătălii constă tocmai în a-i da adversarului iluzia securităţii 
şi în a-l îmbrobodi atât de bine încât acesta să renunţe la 
orice spirit de prevedere. În această primă fază, a 
abordării prieteneşti, poţi fi lesne tentat să crezi că ai de-a 
face cu un om animat de sentimentul comuniunii sociale. 
Dar actul al doilea, care urmează, ne arată că ne-am 
înşelat. Sunt oameni despre care se spune, pe bună 
dreptate, că decepționează, că au două suflete. De fapt au 
unul singur, care la început se arată amabil, iar în 
continuare belicos. Această atitudine iniţial ademenitoare, 
insinuantă, poate merge atât de departe încât să devină un 
fel de capcană de suflete. Aceşti oameni lasă impresia unui 
spirit de sacrificiu nemaipomenit, care aproape de la sine îi 
poate duce la triumf. Ei pot să peroreze pe tema celui mai 
pur umanitarism şi aparent să-l ilustreze prin fapte. Dar de 
cele mai multe ori o vor face într-o manieră atât de 
demonstrativă încât un cunoscător de oameni va fi 
prevăzător. Un specialist italian în psihologie criminalistă 
spune: „Când atitudinea ideală a unui om depăşeşte o 
anumită măsură, când bunătatea şi omenia sa iau forme 
surprinzătoare, este cazul să fim cu totul bănuitori”. 
Fireşte că se cuvine să tratăm cu prudenţă această 
interpretare, dar nu se poate să nu recunoaştem că ea este 
întemeiată din punct de vedere teoretic şi practic. Şi 
Goethe  îmbrăţişează această concepţie în una din 
epigramele sale venețiene, unde spune: 

„La treizeci de ani orice entuziast mă răstigneşte. 

Dar de îndată ce lumea o cunoşti, escrocul nu ţi se 
mai pare un şugubăț'. 

In general, acest tip de om va fi, de cele mai multe 
ori, lesne de recunoscut. Nu ne plac linguşelile, ele sunt 
respingătoare şi ne punem repede în gardă faţă de cei care 
le practică. Ambiţioşii ar trebui mai degrabă consiliaţi să 
nu mai recurgă la asemenea mijloace. 

Cunoaştem, din prima parte a cărţii, situaţiile care 
pot conduce la eşecuri în dezvoltarea psihică. Dificultăţile 
de ordin pedagogic constau în aceea că, în asemenea 
cazuri, avem de-a face cu copii care au o atitudine agresivă 
faţă de cei din jurul lor. Dacă educatorul îşi cunoaşte 
îndatoririle sale, întemeiate pe logica vieţii, nu avem 
posibilitatea să facem obligatorie şi pentru copil această 
logică. Singura soluţie ar fi să evităm pe cât posibil situaţia 
conflictuală, cel mai bun lucru fiind acela de a-l trata pe 
copil nu ca obiect, ci ca subiect, ca pe un semen cu 
drepturi absolut egale, ca pe un camarad. Atunci nu s-ar 
mai întâmpla atât de uşor ca, datorită unui sentiment de 
oprimare şi retractilitate, copiii să adopte o poziţie 
agresivă, care în societatea noastră generează în chip 
automat o falsă ambiţie care, la rându-i, se amestecă în 
proporţii diferite în toate gândurile, acţiunile şi trăsăturile 
noastre de caracter, determinând de regulă o înăsprire a 
vieţii şi ducând uneori la cele mai grave complicaţii, la 
eşecuri şi chiar la prăbuşirea personalităţii. 

Fapt cât se poate de semnificativ, basmele, acele 
izvoare din care noi toţi extragem în primul rând 
cunoştinţe despre om, ne oferă o mulţime de exemple care 
ne arată ce este vanitatea şi ce primejdii ascunde ea. Se 
cuvine să menţionăm aici în mod deosebit un basm care ne 
înfăţişează într-o manieră dramatică manifestarea 
nestăpânită a vanităţii şi prăbuşirea care îi urmează în 
mod automat. Este basmul lui Andersen intitulat Urciorul 
cu oțet. Un pescar aruncă înapoi în apă un peşte şi acesta, 
în semn de recunoştinţă, îi îngăduie pescarului să-şi 
exprime o dorinţă. Dorinţa i se împlineşte. Dar nevasta 
pescarului, o ambițioasă veşnic nemulțumită, vrea să fie ba 
contesă, ba regină, şi chiar Dumnezeu, trimiţându-şi 


mereu bărbatul la peşte care, la urmă, exasperat de ultima 
dorinţă, nici nu mai vrea să audă de pescar. 

Evoluţia ambiţiei nu cunoaşte limite. Este interesant 
de observat cum, atât în basme, cât şi în realitate, în viaţa 
psihică înfierbântată a vanitosului, ascensiunea aspiraţiei 
către putere poate ajunge până la idealul identificării cu 
divinitatea. Nu trebuie să căutăm prea îndelung ca să 
descoperim că un asemenea om - cum se întâmplă în 
cazurile cele mai grave - se comportă ca şi cum ar fi 
Dumnezeu sau i-ar ţine acestuia locul, fie concepe 
deziderate şi îşi fixează scopuri a căror realizare ar urma 
să-l transforme într-un zeu. Acest fenomen, al aspirației la 
similitudinea cu Dumnezeu, este punctul extrem al 
tendinței de a depăşi limitele propriei personalităţi. In 
zilele noastre faptul este deosebit de frecvent şi de 
manifest. Toate aspiraţiile şi interesele care se grupează în 
jurul  spiritismului şi  telepatiei trădează oameni 
nerăbdători să iasă din limitele condiţiei umane, care îşi 
atribuie puteri pe care oamenii nu le au, care vor să se 
ridice uneori deasupra timpului, ca, de exemplu, atunci 
când încearcă, dincolo de timp şi spaţiu, să intre în 
legătură cu spiritele celor morţi. Dacă aprofundam 
investigaţiile noastre, constatăm că o bună parte dintre 
oameni înclină să-şi asigure cel puţin un locşor lângă 
Dumnezeu. Există încă un mare număr de şcoli în care 
educaţia are drept ideal să-l facă pe om asemenea lui 
Dumnezeu. Acesta era, odinioară, idealul suprem al 
educaţiei religioase. Nu ne poate decât îngrozi ceea ce a 
rezultat de pe urma unei astfel de educaţii şi se impune să 
căutăm un ideal mai omenesc. Este însă uşor de înţeles că 
tendinţa cu pricina are rădăcini adânci în fiinţa umană. 
Făcând abstracţie de temeiurile psihologice, un rol 
important îl are aici faptul că o mare parte din omenire îşi 
trage primele sale cunoştinţe despre esenţa omului din 
acele cuvinte ale Bibliei care spun că omul a fost creat 
„după chipul lui Dumnezeu”, ceea ce lasă în sufletul 
copilului o impresie puternică şi adesea plină de grele 
urmări. Fireşte că Biblia este o operă superbă care, de 


îndată ce cineva şi-a maturizat înţelegerea, va fi citită cu 
admiraţie. Dar dacă vrem să le-o facem cunoscută copiilor, 
atunci trebuie să le oferim cel puţin un comentariu 
adecvat, prin care să-i învăţăm să fie modeşti, să nu-şi 
atribuie niciun fel de forţă magică şi să nu creadă că totul 
şi toate li se pot supune pentru că ei ar fi, chipurile, creaţi 
după chipul lui Dumnezeu. 

Înrudit îndeaproape cu această sete de divinizare şi 
foarte răspândit este idealul descris în basmul Țara 
trântorilor, unde toate 

dorinţele ajung să se îndeplinească. Desigur, copiii nu 
cred aproape niciodată că asemenea imagini de poveste ar 
reprezenta realitatea. Dar dacă ne gândim la interesul 
nemărginit al copiilor pentru magie, este în afară de orice 
îndoială că ei vor fi cel puţin ispitiţi să exploreze mai 
profund în această direcţie. Ideea magiei şi a influențelor 
magice asupra altora este foarte puternică şi adesea nu e 
abandonată nici la adânci bătrâneţi. Intr-un fel, poate că 
niciun om nu este scutit de asemenea idei. Mă gândesc, de 
pildă, la credinţa unora că femeia ar exercita o influenţă 
magică asupra bărbatului. Se mai găsesc încă destui 
bărbaţi care se comportă în aşa fel de parcă s-ar afla sub 
înrâurirea puterilor magice ale partenerei lor de viaţăl. 
Aceasta ne aminteşte de vremea când această credinţă era 
încă mult mai răspândită, când, sub cele mai neînsemnate 
pretexte, o femeie risca să fie acuzată că este vrăjitoare 
sau zgripţuroaică, ceea ce a făcut ca Europa întreagă să 
trăiască un coşmar ce a lăsat urme adânci în istoria sa. 
Căci dacă ne gândim că un milion de femei au căzut jertfă 
acestei iluzii, atunci nu putem vorbi pur şi simplu de 
rătăciri lipsite de importanţă, ci le putem compara doar cu 
procesele Inchiziției sau cu războiul mondial. 

Pe urmele aspiraţiei de a fi asemenea lui Dumnezeu, 
întâlnim fenomenul satisfacerii trebuinţeireligioase într-un 
mod abuziv, prin care se caută mulţumirea propriei 
vanităţi. Să ne gândim cât de important este, de exemplu, 


pentru un om care a suferit un dezastru sufletesesă se 
poată izola, situându-se deasupra celorlalţi, luând contact 
cu Dumnezeul său, dialogând cu el, capabil fiind ca, prin 
acte pioase şi prin rugăciuni, să orienteze voinţa divină pe 
căile dictate de propria necesitate, putând sta cu 
Dumnezeu între patru ochi şi simțindu-se astfel în 
intimitatea lui. Uneori asemenea manifestări se află foarte 
departe de ceea ce putem numi religiozitate autentică, 
producând o impresie de patologic. Aşa sunt cei care, de 
exemplu, declară că nu pot adormi dacă nu au rostit o 
rugăciune oarecare; căci dacă n-ar face-o, s-ar putea 
întâmpla ca pe unul de-ai să-i aflat departe să-l pască o 
nenorocire. Înţelegem sensul acestei pălăvrăgeli goale 
numai dacă avem în vedere negativul unei atare 
comunicări: dacă îmi rostesc formula, nimic nu i se poate 
întâmpla. Este calea pe care un individ poate ajunge lesne 
să aibă sentimentul f 

propriei sale dimensiuni magice. Pentru că el crede 
că de fapt a reuşit să împiedice în timp util o nenorocire 
care îl pândea pe cineva! Se poate constata că şi în 
reveriile lor asemenea oameni depăşesc orice limită 
umană. Ni se dezvăluie gesturi inutile, acţiuni care nu 
determină nicio schimbare în natura lucrurilor, ci se 
constituie doar în planul imaginaţiei, împiedicându-l pe 
autorul lor să se acomodeze cu realitatea. 

În civilizaţia noastră un lucru îndeplineşte un rol pe 
care, desigur, nu de puţine ori îl putem percepe ca magic. 
Este vorba de bani. Mulţi cred că având bani poţi face totul 
şi nu este de mirare că ambiţioşii şi vanitoşii sunt 
preocupaţi, într-un fel sau altul, de bani şi avere. Aproape 
că s-ar putea crede că setea de proprietate se întemeiază 
pe factori patologici sau rasiali. În realitate nu avem de-a 
face decât cu fenomenul vanităţii, care îl face pe un individ 
să adune tot mai mult, pentru a avea în mână ceva din 
acea mult dorită putere magică şi, prin aceasta, să se 
simtă superior. Unul din acei bogătaşi care, deşi dispunea, 
propriu-zis, de destulă avere, continua să alerge după bani, 


după un început de confuzie mentală a sfârşit prin a 
mărturisi: „Da, ştiţi, aceasta este tocmai puterea, care ne 
ademeneşte fără încetare”. Omul acesta a reuşit să-şi 
conştientizeze comportamentul, dar mulţi nici nu 
îndrăznesc să privească înăuntrul lor. Posesiunea puterii 
este azi atât de strâns legată de bani şi avere, încât 
multora setea de bogăţie şi de proprietate li se pare 
naturală, neobservând că o mulţime din cei care vânează 
banii nu sunt puşi în mişcare de nimic altceva decât de 
vanitatea lor. 

Să prezentăm, în încheiere, încă un caz, în care vom 
reîntâlni toate acele detalii care ne sunt cunoscute şi care, 
în acelaşi timp, ne va permite să examinăm mai 
îndeaproape şi să înţelegem un alt fenomen care joacă un 
rol important în ceea ce priveşte vanitatea, anume starea 
de decădere. Este vorba de o pereche de fraţi; fratele mai 
mic trecea drept incapabil, pe când sora sa avea faima 
unei dotări dintre cele mai strălucite. Cum fratele nu a mai 
putut susţine concurenţa cu ea, a abandonat cursa. Încă de 
la început el a fost desconsiderat şi, deşi acum se încerca 
să i se netezească drumul, asupra sa apăsa greaua povară 
de a şti că probabil este un incapabil. Din copilărie i se tot 
repetase că sora sa putea învinge cu uşurinţă dificultăţile 
vieţii, în timp ce el era sortit să facă doar lucruri ne în 

semnate. Dată fiind poziţia mai avantajoasă a surorii 
sale, lui i s-a dat iluzia unei insuficiențe, care nu i se 
potrivea deloc. Cu această stare de spirit împovărătoare a 
început şcoala, unde a evoluat ca un copil orientat spre 
pesimism, care încerca să evite cu orice preţ dezvăluirea 
incapacității sale. Pe măsură ce anii treceau, creştea în el 
dorinţa de a nu fi luat drept un prostănac, ci de a fi tratat 
ca om matur. Încă de pe la 14 ani căuta adesea să fie în 
compania adulţilor. Un profund sentiment de inferioritate îl 
îmboldea mereu să se întrebe cum să procedeze ca să 
poată juca de-acum rolul unui domn mare. Într-o zi paşii l- 


au dus în lumea prostituţiei, pe care de atunci n-a mai 
părăsit-o. Cum aceasta era legată de mari cheltuieli şi cum 
grandomania nu-i îngăduia să ceară bani de la tatăl său, el 
a ajuns până acolo încât să pândească ocazia de a şterpeli 
banii de care avea nevoie. Aceste furturi nu-i pricinuiau 
nicio remuşcare pentru că, după cum declara, i se părea că 
procedează ca un bărbat în toată firea, care are la 
dispoziţie casa de bani a tatălui său. Această situaţie a 
durat până în ziua în care, la şcoală, s-a văzut ameninţat 
de un grav eşec. A-l suferi, ar fi fost o dovadă a 
incapacității sale, ceea ce în niciun caz nu putea admite. 
lată ce curs au luat lucrurile. El avu brusc mustrări de 
conştiinţă, care au sfârşit prin a-l încolţi atât de tare încât 
l-au împiedicat cu totul să mai studieze. Prin aceasta 
situaţia i s-a atenuat. Căci dacă s-ar fi întâmplat să cadă la 
examene, avea o scuză atât pentru sine cât şi pentru alţii, 
mustrările de conştiinţă torturându-l în aşa măsură încât 
oricine s-ar fi aflat într-o astfel de situaţie nu se putea să 
nu eşueze. Ceea ce îl împiedica, de asemenea, să studieze 
era o pronunţată stare de distracţie, care îl constrângea în 
permanenţă să se gândească la altceva. Aşa s-a scurs ziua 
şi a venit noaptea şi, obosit, s-a dus la culcare, împăcat în 
conştiinţa sa că a vrut să studieze, pe când, în realitate, nu 
se interesase deloc de îndatoririle sale. Ceea ce a urmat, l- 
a ajutat să-şi joace mai departe rolul. A trebuit să se scoale 
cu noaptea-n cap, aşa încât toată ziua a fost somnoros şi 
obosit, incapabil să-şi concentreze atenţia. Unui om în 
asemenea stare, gândea el, nu i se putea pretinde să 
concureze cu sora mai destoinică. Nu incapacitatea sa era 
de vină, ci împrejurările fatale, căinţa sa, remuşcăriie care 
îi răpiseră liniştea. El era astfel înarmat pentru orice 
eventualitate, apărat din toate părţile, nimic nu i se putea 
întâmpla. Dacă eşua, avea circumstanţe atenuante şi 
nimănui nu-i era îngăduit să afirme că el ar fi incapabil. Iar 
dacă reuşea, ar fi fost o dovadă a aptitudinilor pe care nu 
voiau să i le recunoască. 

La asemenea acrobaţii îl instigă pe om vanitatea. 
Vedem din acest caz până unde poate ajunge omul, riscând 


să decadă, numai pentru a evita descoperirea unei aşa-zise 
incapacităţi, poate inexistentă. Asemenea complicaţii şi 
viraje aduc ambiția şi vanitatea în viaţa unui om, răpindu-i 
candoarea şi plăcerile cu adevărat omeneşti, bucuria de a 
trăi şi fericirea. Privind lucrurile mai îndeaproape, găsim 
că îndărătul acestor rătăciri nu stă nimic altceva decât o 
banală greşeală. 

2. GELOZIA. O trăsătură de caracter care se impune 
atenţiei noastre prin extraordinara sa frecvenţă este 
gelozia. De gelozie nu este vorba doar în relaţiile erotice, 
ci o întâlnim în toate celelalte relaţii umane, îndeosebi în 
copilărie, când unul dintre copii, spre a se ridica deasupra 
fraţilor şi surorilor sale, concomitent cu ambiția îşi va 
manifesta şi gelozia, atestând cu aceasta o poziţie ostilă, 
belicoasă. Din sentimentul de a fi desconsiderat, neglijat, 
el dezvoltă o altă formă a ambiţiei, gelozia, trăsătură care 
adesea persistă la omul respectiv de-a lungul întregii sale 
vieţi. 

La copii gelozia este de găsit aproape întotdeauna, 
mai ales când se naşte un altul mai mic, asupra căruia se 
îndreaptă mai mult atenţia părinţilor, aşa încât copilul mai 
mare apare ca un rege detronat. Devin lesne geloşi 
îndeosebi acei copii care de la început s-au bucurat de o 
afecţiune confortabilă. Până unde poate merge un copil în 
această direcţie, ne-o arată cazul-limită al unei fetiţe care, 
la cei opt ani ai ei, săvârşise trei omoruri. 

Era un copil cu un anumit grad de arieraţie, cu o 
constituţie destul de firavă ca să fie scutită de orice efort 
fizic, aşa încât se afla într-o situaţie relativ favorabilă. 
Această situaţie s-a schimbat brusc când, ea împlinind şase 
ani, în familie s-a născut o altă fetiţă. În ea s-a petrecut 
atunci o transformare radicală şi a început să-şi 
urmărească surioara cu o ură turbată. Părinţii, 
dezorientaţi, au ales calea severităţii, aplicându-i corecţii 
copilului pentru fiecare greşeală, într-o zi s-a întâmplat că 
în pârăul care curgea pe lângă sat să fie 

găsită o fetiţă moartă. În puţine zile cazul s-a repetat, 
pentru ca, în sfârşit, geloasa să fie prinsă asupra faptului, 
pe când arunca în apă o altă fetiţă. Ea şi-a mărturisit 
crimele, a fost pusă sub observaţie într-un azil de alienaţi 
şi, în final, predată unei case de reeducare. 

Aşadar, gelozia acestei fete se transferase de la sora 
ei mai mică la toate fetiţele de aceeaşi vârstă. S-a stabilit 
că ea nu manifesta niciun fel de ostilitate faţă de băieţi. 
Era ca şi cum în fetiţele omorâte ea vedea imaginea surorii 
sale şi, omorându-le, îşi satisfăcea setea de răzbunare 
pentru umilinţa de care avusese parte. 

Încă şi mai uşor se pot trezi manifestări de gelozie în 
familiile cu copii de ambele sexe. După cum este cunoscut, 
societatea noastră nu este prea ispititoare pentru o fată, 
care se poate revolta uşor văzând că, aşa cum se 
obişnuieşte astăzi, venirea pe lume a unui băiat este 
salutată cu o bucurie deosebită, el fiind tratat cu mai multă 
grijă şi dragoste şi având tot felul de alte avantaje, de care 
fetele se văd lipsite. 

Dintr-o asemenea stare de lucruri nu rezultă, fireşte, 
în mod necesar o puternică ostilitate. Se poate întâmpla ca 
sora mai mare să aibă o mare afecţiune pentru frăţiorul ei 
şi să se îngrijească de el ca o mamă, ceea ce însă, din 
punct de vedere psihologic, nu diferă de primul caz. Când 
o soră mai mare adoptă o atitudine maternă faţă de fratele 
mai mic, înseamnă că ea se situează pe o poziţie de 
superioritate, făcând totul după bunul ei plac. O situaţie 
periculoasă a fost transformată în una avantajoasă. 

O altă formă larg răspândită a acestui tip de relaţii, 
care pot să genereze manifestări de gelozie, este 
rivalitatea excesivă dintre fraţi şi surori. Fata, impulsionată 
de sentimentul că este desconsiderată, nu rareori reuşeşte 
ca, prin hărnicie şi voinţă, să-şi depăşească fratele, adesea 
în complicitate cu natura care-i vine în ajutor, pentru că 
este ştiut că la pubertate fetele se dezvoltă mult mai rapid 
decât băieţii, atât din punct de vedere corporal cât şi 
spiritual, pentru ca ulterior această diferenţă să dispară 


treptat. 

Gelozia se manifestă în forme din cele mai diferite. O 
recunoaştem în trăsături ca suspiciunea, înclinația de a 
spiona, de a se lua la întrecere, precum şi în permanentă 
teamă de a nu se vedea desconsiderat. Care formă va 
predomina, depinde de pregătirea de care s-a beneficiat 
până atunci în ceea ce priveşte viaţa socială. Poate exista o 
gelozie care se mistuie pe sine sau una care se revarsă 
într-o comportare temerară, energică. La femeia înclinată 
să joace tare se poate manifesta în încercarea de a-şi 
dobori rivalul sau în stăruința de a-l încătuşa, de a-i îngrădi 
libertatea, de a-i impune dominaţia ei. O metodă preferată 
de cei geloşi este aceea de a le fixa reguli de conduită 
partenerilor. Urmând o linie psihică proprie, ei le impun 
celorlalţi o lege a iubirii, de exemplu, izolându-i de lume, 
prescriindu-le unde şi ce să privească, ce şi cum să facă, 
orientându-le întreaga gândire. Gelozia poate de asemenea 
să-şi servească scopul denigrându-l pe celălalt, făcându-i 
reproşuri etc. O admirabilă descriere a acestui 
comportament găsim în romanul Netocika Nezvanova de 
Dostoievski, unde un bărbat ajunge în acest fel să-şi 
oprime soţia, instaurând o dominație absolută asupra ei. 

Gelozia este, prin urmare, o formă particulară a 
aspiraţiei spre putere. 

3. INVIDIA. Ca trăsătură de caracter, invidia este 
indisolubil legată de aspiraţia către putere şi superioritate. 
Distanţa care îl desparte pe om de țelul său supraomenesc 
devine pentru dânsul perceptibilă, după cum este ştiut, 
sub forma unui sentiment de inferioritate. Acesta îl apasă 
şi-l preocupă în aşa măsură încât, având în vedere 
atitudinea şi modul său de viaţă, ai impresia că omul 
acesta este încă departe de țelul său. Autoevaluându-se cu 
zgârcenie şi fiind mereu nesatisfăcut, el ajunge de cele mai 
multe ori în situaţia de a se compara cu alţii, de a măsura 
succesele altora, simțindu-se frustrat. Poate proceda în 
felul acesta şi în cazul în care el este cel care are mai mult 
decât alţii. Toate aceste forme de manifestare ale 
sentimentului frustrării sunt semne ale unei vanităţi 


mascate, nesatisfăcute, ale voinţei de a avea mereu mai 
mult, de a avea totul2. Desigur că asemenea oameni nu 
declară că ei ar vrea să aibă totul, pentru că de obicei 
instanţa sentimentului de comuniune socială interzice o 
astfel de mentalitate, dar în fapt ei procedează ca şi cum 
ar voi să aibă totul. 

Se înţelege că sentimentul invidiei, exprimat prin 
această permanentă evaluare a situaţiei proprii în raport 
cu succesele altora. 

nu poate favoriza posibilităţile de a fi fericit. Dar 
oricât de respingătoare sunt manifestările de invidie dacă 
le privim prin prisma sentimentului de comuniune socială, 
oricât de antipatică este în general invidia, sunt puţini 
oamenii capabili să nu o manifeste într-un fel oarecare. 
Trebuie să recunoaştem că nimeni dintre noi nu este scutit 
de atari manifestări. Sigur că în şuvoiul vieţii lucrul acesta 
nu transpare în chip desluşit. Dar când omul suferă şi se 
simte asuprit, când vede că îi lipsesc banii, alimentele, 
îmbrăcămintea, căldura, când perspectiva sa asupra 
viitorului se îngustează şi nu vede nicio ieşire din situaţia 
sa critică, atunci este de înţeles că omenirea de azi, care 
se află abia la începutul unei civilizaţii veritabile, dă curs 
unor manifestări de invidie, chiar dacă morala şi religia le 
interzic. Aşa interpretăm invidia celor neavuţi. Pentru a o 
considera de neînțeles, ar trebui să se demonstreze că alţi 
oameni, puşi în aceeaşi situaţie, nu ar manifesta invidie. 
Deci se impune să conchidem că, dată fiind structura 
psihică actuală a omului, trebuie să ţinem seama de acest 
factor. Este inevitabil ca invidia să izbucnească, fie la 
indivizi, fie la mase, din moment ce ea este determinată de 
sărăcie. Cu toate că nu putem încuviinţa formele 
respingătoare ale invidiei, trebuie să spunem că nu 
cunoaştem niciun mijloc de a elimina, în asemenea cazuri, 
invidia şi ura care adesea i se asociază. Se cuvine să fie 
absolut clar pentru oricine trăieşte în societatea noastră că 
asemenea impulsuri nu trebuie puse la încercare, că nu 


trebuie provocate, că se impune să avem destul tact pentru 
a nu le întărâta şi accentua atunci când îşi fac apariţia. 
Deşi acest mod de a proceda nu înseamnă o îmbunătăţire a 
stării de lucruri existente, este minimum pe care îl putem 
cere unui om: să nu facă paradă de superioritatea sa 
momentană faţă de ceilalţi, deoarece lucrul acesta ar 
putea să-i lezeze. 

Această trăsătură de caracter ne face să vedem 
legătura indisolubilă dintre individ şi colectivitate. Nimeni 
nu se poate evidenția în afara societăţii şi nimeni nu-şi 
poate extinde puterea asupra altora fără ca în acelaşi timp, 
de partea opusă, să nu se trezească forţe care să-i 
contracareze iniţiativele. Invidia ne împinge la acţiuni şi la 
măsuri care ţintesc la stabilirea egalităţii, a echivalenţei 
între oameni. Suntem astfel în măsură ca, pe cale 
raţională, precum şi intuitiv, să formulăm o axiomă a 
societăţii omeneşti, care nu poate fi ştirbită fără ca 
altundeva să se pună imediat în mişcare forţe contrare. 
Această axiomă este: să fie lege egalitatea a tot ce poartă 
Chip omenesc. 

Expresia invidiei este uşor de recunoscut în mimică şi 
îndeosebi în privire. Manifestările individiei îşi găsesc de 
asemenea o expresie pe plan fiziologic, fapt care se 
traduce prin anumite locuţiuni. Se vorbeşte despre tenul 
galben sau despre paloarea invidiei, ceea ce înseamnă că 
sentimentul  invidiei influențează circulația noastră 
sanguină. Din punct de vedere organic aceasta corespunde 
unei contracții periferice a vaselor capilare. 

Pe plan pedagogic, dat fiind că nu putem extirpa 
invidia din lumea aceasta, trebuie cel puțin să ne străduim 
să o facem utilă din punct de vedere general, să încercăm 
să o canalizăm în aşa fel încât, fără ca viaţa psihică să 
sufere mari zguduiri, ea să poată deveni rodnică. Lucrul 
acesta reuşeşte atât pentru indivizi cât şi pentru mase. Pe 
plan individual, va trebui să căutăm să le oferim copiilor 
posibilitatea unor activităţi care să le determine ridicarea 
conştiinţei de sine. In viaţa popoarelor cu greu se poate 
face altceva decât în cazul celor ce se simt umiliţi şi care 


poate, de asemenea, privesc cu infructuoasă invidie cum 
îşi ridică bunăstarea alte popoare, calea de urmat fiind 
aceea de a facilita valorificarea forţelor neutilizate. Un om 
veşnic invidios este nefolositor pentru viaţa în comun. El 
se va arăta mereu dornic să pună mâna pe ce este al 
altuia, să-l denigreze într-un fel oarecare, să-i pună bete în 
roate, după cum va înclina să invoce pretexte pentru 
reuşitele sale şi să aducă altora acuzaţii. El ne oferă 
imaginea unui luptător, a unui stricător de chef, a unui om 
prea puţin apt să întreţină relaţii cu semenii şi care nu este 
pregătit să se facă util pentru viaţa în comun. Cum nu-şi dă 
osteneala să se transpună în sufletul altora, el nu este 
niciodată un bun cunoscător de oameni şi îi va jigni pe 
aceştia cu judecăţile sale. Nu se va arăta mişcat când un 
altul suferă de pe urma felului său de a acţiona. Invidia îl 
poate duce până acolo pe un om încât să simtă o anumită 
satisfacţie în cazul că aproapele său este în suferinţă. 

4. AVARIŢIA. Înrudită strâns cu invidia şi de cele mai 
multe ori asociată cu ea este avariţia. Nu ne gândim doar 
la acele forme de 

zgârcenie care se limitează la adunarea de bani, ci la 
acea formă generală care, în esență, se exprimă în faptul 
că cineva nu este preocupat să-i facă altuia vreo bucurie, 
că pregetă să se jertfească pentru colectivitate sau pentru 
o anumită persoană, că ridică în jurul său un fel de zid, 
numai pentru a fi sigur de bietele sale comori. 
Recunoaştem aici cu uşurinţă afinitatea cu ambiția şi cu 
vanitatea, pe de o parte, precum şi cu invidia, pe de altă 
parte. Nu vom exagera dacă vom afirma că toate aceste 
trăsături de caracter există la om simultan, aşa încât 
cineva nu trebuie să treacă drept un ghicitor de gânduri 
dacă, stabilind existenţa unei anumite însuşiri, va susţine 
că sunt prezente şi celelalte. 

Omul civilizat al zilelor noastre dă la iveală cel puţin 
câteva aspecte ale avariţiei. El poate cel mult să o 
tăinuiască sau să o disimuleze în spatele unei generozităţi 


duse până la extrem, care pesemne că nu este altceva 
decât o pomană, o încercare destinată ca prin gesturi 
generoase să exalte sentimentul propriei sale personalităţi, 
în detrimentul altor oameni. În anumite împrejurări, ca 
atunci când avariţia este pusă în slujba unor interese 
sociale determinate3, ea poate să pară chiar o însuşire 
valoroasă. Aşa este, de exemplu, în cazul în care un om îşi 
economiseşte timpul sau forţa sa de muncă şi prin aceasta, 
poate, realizează o operă măreaţă. Există în epoca 
contemporană o orientare, ştiinţifică şi morală, care aşază 
de-a dreptul în prim-plan această utilizare cu zgârcenie a 
timpului, cerând ca fiecare să procedeze „economic” cu 
timpul şi cu puterea de muncă (la fel cu „forţele de 
muncă”). Aceasta sună foarte frumos în teorie. Dar de 
îndată ce acest principiu este pus undeva în practică se 
poate vedea cum totul este aici pus exclusiv în serviciul 
aspiraţiei către putere şi superioritate. Cu acest principiu 
dobândit pe cale teoretică se va ajunge de cele mai multe 
ori doar la abuzuri, cei care folosesc cu zgârcenie timpul şi 
puterea de muncă încercând să pună pe umerii altora 
sarcinile ce le revin lor. Nu putem evalua şi preţui o astfel 
de concepţie decât în măsura în care ea este utilă obştei. 
Este un atribut propriu întregii dezvoltări a erei noastre 
tehnice să trateze omul ca pe o maşină şi să-i impună 
principii de viaţă care poate că îşi au într-o măsură 
oarecare justificarea în ceea ce priveşte tehnica, dar care, 
în ceea ce priveşte viaţa în comun a oamenilor, sunt în mod 
r 

fatal dizolvante, generatoare de izolare şi frustrante. 
De aceea ar fi mai bine să orânduim în aşa fel lucrurile 
încât mai degrabă să dăm decât să economisim, principiu 
care nu trebuie denaturat, de care să nu ne permitem să 
abuzăm, lucru de altfel imposibil atunci când avem în 
vedere folosul semenilor. 

5. URA. Nu rareori la oamenii agresivi descoperim 
trăsături specifice urii. Aceasta se întâlneşte adesea încă 
din copilărie, atingând uneori o mare intensitate, ca în 


accesele de furie, sau manifestându-se sub o formă mai 
blândă, ca în ranchiună. Firea unui om va fi foarte 
pătrunzător caracterizată prin această prismă şi se va 
câştiga foarte mult în evaluarea sa ştiindu-se până la ce 
punct este capabil de ură. Ura îi conferă o nuanţă 
individuală, caracteristică. 

Punctele de atac vizate de ură pot fi diferite. Ura se 
poate raporta la sarcinile pe care le are de îndeplinit un 
om, la o persoană, la un popor sau la o clasă socială, la 
celălalt sex sau la o rasă de oameni. Să nu uităm însă că 
manifestările de ură nu sunt totdeauna directe şi făţişe, ci 
se maschează uneori perfect, putând lua, de exemplu, 
forma mai rafinată a atitudinii critice. Poate lua, de 
asemenea, o formă atât de radicală încât omul să respingă 
orice integrare socială. Câteodată, ca sub lumina unui 
fulger, vedem până unde poate merge ura unui om. Este 
cazul unei paciente care relata cu ce bucurie citea ea, care 
era scutită de mobilizarea pe front, ştirile despre 
nemaipomenitele pierderi în oameni şi despre mutilările 
grave. 

Multe din aceste manifestări sunt de găsit în sfera 
crimei. Într-un grad mai moderat, fărădelegile capătă 
extindere în societate, dar fără a îmbrăca în mod necesar 
forme revoltătoare. Aşa se întâmplă cu acea formă care 
trădează un sentiment de ură intensă, mizantropia. Există 
chiar orientări filosofice care sunt în aşa măsură pătrunse 
de ostilitate şi ură faţă de oameni încât se poate considera 
că au aceeaşi origine ca şi actele duşmănoase mult mai 
dure şi făţişe. În biografiile oamenilor mai importanţi vălul 
este uneori dat de-o parte, iar când Grillparzer, de 
exemplu, spunea o dată că în arta poetică se trăieşte 
furtunos cruzimea omului, trebuie să ne gândim mai puţin 
la un adevăr nestrămutat, ca acela exprimat de el, cât mai 

degrabă la faptul că într-un artist, care trebuie să se 
afle în relaţii strânse cu umanitatea, dacă vrea să fie 


capabil de realizări artistice, pot sălăşlui, între altele, 
sentimente de ură şi cruzime. 

Ramificaţiile sentimentului de ură sunt uimitor de 
numeroase. Nu le vom urmări însă aici, pentru că am 
merge prea departe prezentând toate raporturile cu ura de 
oameni a fiecărei trăsături de caracter luată izolat. Este 
uşor de dovedit că în special unele profesiuni nu pot fi 
îmbrăţişate fără o anumită ostilitate, ceea ce nu este tot 
una cu afirmaţia că nu ar putea fi exercitate fără o anumită 
ostilitate. Dimpotrivă, în momentul în care un individ 
înclinat spre mizantropie se hotărăşte să îmbrăţişeze o 
asemenea profesiune, de exemplu, cariera militară, date 
fiind organizarea de ansamblu, reprezentările legate de 
serviciul militar şi necesara solidaritate cu ceilalţi care fac 
aceeaşi carieră, toate manifestările de ostilitate se vor 
orienta în aşa fel încât cel puţin în aparenţă să se adapteze 
în cadrul comunităţii. 

O formă de manifestare extrem de bine camuflată a 
sentimentului de ostilitate priveşte actele care aduc 
prejudicii unui om sau unei valori materiale, comise din 
imprudenţă, prin aceea că făptaşul pierde din vedere orice 
consideraţie impusă de sentimentul de comuniune socială. 
În jurisprudenţă are loc o amplă dezbatere pe această 
temă, dezbatere care până astăzi nu a adus nicio elucidare 
a problemei. Este de la sine înţeles că un delict din 
imprudenţă nu este tot una cu o crimă premeditată, că nu-i 
acelaşi lucru dacă cineva, de exemplu, pune neglijent un 
ghiveci de flori pe marginea ferestrei, aşa încât la cea mai 
mică trepidaţie acesta cade în capul unui trecător, sau 
dacă ghiveciul de flori este aruncat în capul trecătorului. 
Nu se poate însă să nu recunoaştem că actele unor oameni 
imprudenţi pot să aibă la bază aceeaşi ostilitate ca o crimă 
cu premeditare, acest mod neglijent de a acţiona oferindu- 
ne un punct de sprijin în înţelegerea unui om. 
Jurisprudenţă admite în acest caz circumstanţe atenuante, 
dat fiind că făptaşul nu a săvârşit actul cu un scop 
conştient. Este însă neîndoielnic că un act duşmănos în 
chip inconştient poate să aibă la bază acelaşi gând de ură 


ca şi un act de rea-credinţă săvârşit în mod conştient. În 
ambele cazuri avem de-a face cu oameni care dovedesc o 
carenţă a sentimentului de comuniune socială. Dacă luăm 
seama la jocurile copiilor, totdeauna putem observa că unii 
din ei nu sunt prea atenţi cu ceilalţi, concluzia pe deplin 
îndreptăţită fiind aceea că ei nu sunt oameni de omenie5. 
Desigur că niciodată nu trebuie să ne grăbim cu 
aprecierile, ci să aşteptăm ca ipoteza să ne fie confirmată 
şi în alte împrejurări. Dar dacă de fiecare dată constatăm 
că participarea la joc a cutărui copil determină câte un 
incident nefericit, atunci se impune să spunem că acesta 
nu este înclinat să ţină cont de ceilalţi, că nu-i stă în 
caracter să aibă în vedere binele şi necazurile semenului. 
În această perspectivă, de multe ori merită să 
acordăm o atenţie deosebită vieții noastre economice. 
Aceasta nu prea este dispusă să ne convingă că 
imprudenţa nu are de-a face cu ostilitatea. Căci actele care 
au loc în sfera afacerilor demonstrează în general că nu 
există nici urmă de consideraţie pentru aproapele, cum ar 
fi de dorit să fie. Există o întreagă serie de demersuri şi 
acţiuni în viaţa noastră de afaceri din care se vede limpede 
că acela care execută aceste lovituri ca de trăsnet le face 
totdeauna în detrimentul altora. De regulă asemenea acte 
nu atrag după ele nicio sancţiune penală, chiar dacă au la 
bază o intenţie malignă perfect conştientă. Dar cum 
manifestă este cel puţin acea absenţă a sentimentului de 
comuniune socială, ca în cazul imprudenţei, întreaga 
noastră viaţă socială va fi otrăvită, pentru că până şi cei 
care poate că sunt binevoitori vor nutri convingerea că în 
asemenea situaţii nu-ţi rămâne altceva de făcut decât să-ţi 
aperi cu ghearele şi cu dinţii interesul personal. Şi astfel 
se trece cu vederea peste faptul că această apărare a 
propriei persoane este întotdeauna legată de prejudicierea 
altuia. In ultimii ani am putut vedea adesea asemenea 
fapte şi consecinţele lor. Este numai spre binele nostru să 
fim atenţi la aceste fenomene, întrucât astfel ne putem da 
seama cât de greu este în atari situaţii să satisfacem acele 
cerinţe care, în virtutea sentimentului nostru de 


comuniune socială, ni se par ca fiind de la sine înţelese şi 
în regulă. Este necesar să găsim şi în acest domeniu soluţii 
care mai degrabă să înlesnească colaborarea fiecăruia în 
sensul favorizării binelui general, în loc s-o complice, aşa 
cum se întâmplă astăzi cel mai adesea. Uneori au loc 
reacţii cu totul automate, deoarece spiritul maselor nu 
doarme niciodată şi se apără cât se poate de bine. Dar şi 
psihologia trebuie să abordeze aceste fenomene, nu doar 
pentru a face mai bine înţelese relaţiile economice, ci şi 
prin prisma 

aparatului psihic care-şi aduce contribuţia sa în acest 
domeniu, în sensul de a şti ce putem în general pretinde şi 
la ce ne putem aştepta din partea indivizilor sau a 
colectivităţilor. 

Imprundenţa este larg răspândită în familie, în şcoală 
şi în viaţă în general. O putem găsi peste tot. Mereu apare 
undeva în prim-plan un tip care nu arată nicio consideraţie 
pentru semenul său. Fireşte că faptul nu rămâne 
nesancţionat, modul de a proceda al unui om lipsit de 
menajamente având de cele mai multe ori drept urmare o 
schimbare  neîmbucurătoare pentru dânsul. Câteodată 
acest proces durează mult timp - morile Domnului macină 
încet -, atât de mult încât legătura între fapte nu poate fi 
sesizată, pentru că respectivul le ignoră, nu le supune 
controlului şi, prin urmare, de cele mai multe ori nu le 
înţelege. Se vor auzi tânguieli pe tema unui destin 
nemeritat, insuccesele fiind puse adesea pe seama 
împrejurării că celălalt, partenerul ale cărui brutalităţi a 
trebuit să le suporte, după câtva timp a abandonat orice 
efort personal, aşa că a rupt-o cu el. 

Deşi actele comise din imprudenţă îşi găsesc 
câteodată o aparentă justificare, dacă le examinăm mai 
îndeaproape, putem sesiza întregul lor conţinut de 
ostilitate faţă de ceilalţi. Este, oarecum, cazul şoferului 
care, conducând nebuneşte autovehiculul, striveşte pe 


cineva, susţinând apoi, în apărarea sa, că se grăbea la o 
întâlnire pe care o fixase şi de la care nu putea întârzia. 
După cum putem vedea, există oameni care pun micile lor 
interese personale atât de sus deasupra vieţii şi binelui 
celorlalţi oameni, încât neglijează pericolele la care îi 
expun pe aceştia datorită comportamentului lor. După 
distanţa care desparte propriile lor interese de binele 
colectivităţii, se poate recunoaşte lămurit gradul lor de 
duşmănie faţă de ceilalţi. 

NOTE 

1 „ihres Geschlechtspartners”, în textul original. 
(Nota trad.) 

2 „cinesimmer-mehr-haben-WIU - ens, cinesălles- 
haben- Willens”, în textul original. (Nota trad.) 

3 „aufgewisse Formen des Lebens”, în textul original. 
(Nota trad.) 

4 Tot Franz Grillparzer, în Autobiografia sa, evocând 
intrarea francezilor în Viena în anul 1809, descrie şi un 
sentiment de ură încărcat de nuanţe contradictorii: „Eu 
însumi nu eram duşman al francezilor în mai mică măsură 
decât tata, cu toate astea, Napoleon mă atrăgea cu o forță 
magică. Cu sufletul cuprins de ură şi fără să fi fost 
vreodată amator de parăzi militare fastuoase, nu pierdeam 
niciuna din inspecţiile sale de la Schonbrunn sau de pe 
câmpia aşa-zisei Schmelz. Parcă-l mai văd şi astăzi 
coborând scara exterioară a castelului Schönbrunn, mai 
mult alergând decât mergând” (întâmplări din vremea 
mea. Editura Univers, Bucureşti, 1976, p. 59). (Nota trad.) 

5 „sie nicht die besseren Menchenfreunde sind”, în 
textul original. (Nota trad.) 

Capitolul III 

TRĂSĂTURI DE CARACTER DE NATURĂ 
NEAGRESIVĂ 

În această grupă de trăsături de caracter se includ 
acele forme de manifestare prin care agresiunea împotriva 
semenului nu evoluează pe o linie directă şi clar vizibilă, ci 
observatorului din afară i se lasă impresia unei izolări 
ostile. Este ca şi cum întregul flux de ostilitate s-ar arcui şi 


ar lua o cale ocolită. În asemenea cazuri avem de cele mai 
multe ori imaginea unui om care, desigur, nu face pe 
nimeni să sufere, dar se ţine la distanţă de oameni şi de 
viaţă, evită orice contact şi, în singurătatea-i, le refuză 
altora colaborarea sa. Dar cum obiectivele pe care şi le 
fixează umanitatea nu pot fi realizate, în marea lor 
majoritate, decât printr-o activitate în comun, un om care 
se izolează este suspect de aceeaşi ostilitate ca unul care 
atacă şi  păgubeşte  făţiş şi direct  colectivitatea, 
comportamentul pasiv sustrăgându-i acesteia mijloacele 
necesare de conservare. Se deschide aici un imens 
domeniu de cercetare, din care vrem să supunem analizei 
mai detaliate câteva fenomene frapante. Să examinăm în 
primul rând: 

1. IZOLAREA. Aceasta se poate manifesta în diferite 
moduri. Oamenii care se izolează vorbesc puţin sau deloc, 
nu te privesc în ochi, nu ascultă sau nu sunt atenţi atunci 
când li se vorbeşte. În toate relaţiile, chiar şi în cele mai 
simple, se face simțită o răceală de natură să-i îndepărteze 
pe oameni unii de alţii. Aceasta se simte în întreaga lor 
atitudine, în felul lor de a da mâna, în ton, în ceea ce t 

g spun, în modul de a saluta sau de a răspunde la salut. 
Intotdeauna lucrurile se petrec în aşa fel, de parcă între ei 
şi ceilalţi s-ar întinde o distanță. In toate aceste 
manifestări de izolare regăsim trăsătura de caracter 
cunoscută, vanitatea, care aici ia forma detaşării de 
ceilalţi, prin aceasta individul voind să demonstreze că 
este diferit de ei şi că se ţine la distanţă. Procedând astfel, 
aceşti oameni nu fac decât să-şi imagineze o superioritate 
inexistentă. După cum vedem, ostilitatea belicoasă se 
poate travesti în atitudinea aparent inofensivă a 
însinguratului. Fenomenul apare şi în sânul unor mari 
grupuri de oameni. Fiecare dintre noi a luat desigur 
cunoştinţă de familii întregi caracterizate de faptul că se 
izolează ermetic de ceilalţi. Dacă le privim mai 
îndeaproape, vom observa că niciodată nu lipseşte 
ostilitatea şi nici înclinația de a se închipui fiinţe mai sus- 


puse, mai nobile decât celelalte făpturi omeneşti. Tendinţa 
de izolare poate cuprinde clase, religii, rase şi naţiuni 
întregi; o ilustrare cu totul edificatoare în acest sens o 
constituie cutare oraş străin, de exemplu, unde locurile de 
promenadă, câteodată chiar şi arhitectura caselor 
dezvăluie modul în care unele pături sociale se închid 
unele faţă de altele. Un fenomen adânc înrădăcinat în 
societatea noastră priveşte instigarea oamenilor de a se 
izola în naţiuni, confesiuni şi clase, de unde nu rezultă 
altceva decât conflicte reciproce, care după câtva timp 
devin tradiţie cronică şi neputincioasă. Nu de puţine ori li 
se oferă astfel unor indivizi posibilitatea de a exploata 
opoziţiile latente şi de a incita aceste grupuri să se 
încaiere, cu singurul scop de a pune mai uşor mâna pe 
frânele conducerii şi de a-şi satisface vanităţile personale. 
Ostilitatea nu lipseşte niciodată în asemenea cazuri, astfel 
de clase sau popoare considerându-se eminente, 
preamărindu-şi spiritualitatea de elită şi necunoscând 
despre alte clase şi popoare decât ceea ce au ele rău. 
Posibilitatea unei accentuări periculoase a ostilităţii vine 
de acolo că, de regulă, nu se apleacă urechea decât la 
anumiţi agitatori, care încearcă să aţâţe ostilitatea prin 
prisma propriilor lor convingeri şi interese. Când intervin 
evenimente nefericite, ca războiul mondial cu urmările 
sale, atunci nimeni nu se socoate implicat în cauzarea lor. 
Există un tip de om care, în propria sa insecuritate, aspiră 
către superioritate şi independenţă, pe care caută să le 
obţină în detrimentul altora. Izolarea este destinul unor 
asemenea indivizi. 

pecetea însăşi a întregii lor vieţi. Se înţelege de la 
sine că aceşti oameni nu sunt capabili să favorizeze 
propăşirea, progresul civilizaţiei şi culturii. 

2. ANGOASA. în atitudinea ostilă a unui om faţă de 
mediul său găsim adesea manifestări de anxietate, care 
conferă un colorit particular caracterului acestui om. 


Anxietatea este un fenomen extraordinar de răspândit, 
care îl însoţeşte pe om din frageda copilărie şi adesea până 
la adânci bătrâneţi, amărându-i într-o inimaginabilă 
măsura existenţa, făcându-l incapabil să-şi facă prieteni şi 
să pună prin aceştia o bază pentru o viaţă senină şi pentru 
o activitate rodnică. Căci teama se poate extinde asupra 
tuturor relaţiilor vieţii umane. Orientarea atitudinii 
anxioase diferă de la om la om. Se poate ca cineva să aibă 
teamă de lumea exterioară sau, dimpotrivă, să se 
înspăimânte de propria sa lume interioară, Aşa cum omul 
evită societatea, care îi face frică, tot aşa se poate teme să 
rămână singur, cu el însuşi. De asemenea, printre anxioşi 
vom întâlni tipul bine cunoscut care se simte constrâns să 
se gândească mai mult la sine şi care, drept urmare, nu 
are timp pentru ceilalţi. De îndată ce el şi-a fixat drept 
principiu ocolirea greutăților vieţii, această concepţie se 
adânceşte şi se consolidează prin asocierea sa cu 
anxietatea. Există de fapt oameni care sunt cuprinşi de 
anxietate de îndată ce au de întreprins ceva, când pleacă 
de acasă, se despart de cineva care îi însoțea, li se propune 
să ocupe o funcţie sau au de făcut curte unei femei etc. 
Atât de slabă este legătura lor cu viaţa şi cu semenii, încât 
orice schimbare în obişnuinţele lor îi înfricoşează. 

Pe de altă parte, într-o asemenea stare de spirit 
întreaga dezvoltare a personalităţii şi capacitatea de 
acţiune rămân blocate. Desigur că frica nu este 
întotdeauna tot una cu a începe să tremuri şi a o lua la 
fugă. Dar ritmul activităţii scade şi sunt găsite tot felul de 
pretexte şi de subterfugii. Uneori cel în cauză nu ştie nimic 
despre acestea, despre faptul că atitudinea sa anxioasă 
este rezultatul presiunii exercitate de o nouă situaţie 
existenţială. 

Interesant este că adesea, ca o confirmare a acestei 
concepţii, constatăm că aceşti oameni se gândesc cu 
predilecție la trecut sau la moarte, ceea ce are aproximativ 
acelaşi efect. A te gândi la trecut este un mod discret şi de 
aceea foarte agreat de a te „preocupa” propria persoană. 
Teama de moarte sau de boală este, de asemenea, 


frecventă la oamenii care se află în căutarea unor pretexte 
ca să renunţe la orice activitate. Sau ei vor accentua că 
totul e pur şi simplu deşertăciune, că viaţa e atât de scurtă 
sau că nu se poate şti ce ne va aduce ziua de mâine. 
Acelaşi efect îl pot avea amăgirile religiei cu privire la 
viața de apoi, în cazul oamenilor al căror ţel este de fapt 
viaţa „de dincolo” şi care consideră viaţa terestră ca pe o 
strădanie absolut de prisos, ca pe o fază insignifiantă a 
propriei dezvoltări. Dacă primul tip de om evită orice 
activitate pentru că orgoliul nu-i permite să se lase pus la 
încercare, în cazul celui de-al doilea constatăm că, prin 
instruire sau iluminare, acelaşi Dumnezeu spre care 
aspiră, acelaşi ţel de a obţine superioritatea asupra 
celorlalţi, acelaşi orgoliu îl fac incapabil să-şi trăiască 
viaţa. 

În prima sa formă, cu totul primitivă, angoasa se 
întâlneşte la copii, care prezintă semne de teamă ori de 
câte ori sunt lăsaţi singuri. Un asemenea copil nu va fi însă 
satisfăcut doar de simpla prezenţă a cuiva lângă sine, ci va 
căuta să exploateze în alte scopuri faptul de a se găsi 
împreună cu cineva. Dacă, de exemplu, mama îl lasă 
singur, el o va rechema manifestându-şi clar teama, ceea 
ce nu înseamnă decât că pe el îl interesează ca mama să 
stea pur şi simplu lângă dânsul. Ceea ce vrea el cu 
adevărat este ca ea să fie la cheremul lui, să o poată 
domina. Asemenea manifestări arată de obicei că copilul 
nu a fost lăsat să evolueze pe calea independenţei, ci, 
aplicându-i-se un tratament pedagogic eronat, a fost 
determinat să se agaţe de alte persoane, să le ţină pe 
acestea la dispoziţia sa. 

Manifestările exterioare ale angoasei infantile sunt în 
general cunoscute. Aceasta devine deosebit de netă atunci 
când stingerea luminilor, noaptea, de exemplu, face dificil 
contactul cu lumea exterioară sau cu persoana dorită. 
Strigătul fricii restabileşte, ca să spunem aşa, legătura 
ruptă de întunericul nopţii. Dacă vine cineva repede, în 
general se întâmplă ceea ce am şi arătat mai sus: copilul 
îşi exprimă şi alte dorinţe, vrea să i se facă lumină, să nu 


fie lăsat singur, să aibă cu cine se juca şi altele de felul 
acesta. Cât timp i se face pe voie, teama este evaporată. 
Dar din clipa în care acest 

comportament de suveran pare ameninţat, teama 
revine şi consolidează dominaţia copilului. 

Fenomene analoage există şi în viaţa adulţilor. Este 
cazul oamenilor care refuză să iasă singuri din casă. 
Adesea îi putem vedea pe stradă crispaţi de frică, privind 
în jurul lor sau stând înlemniţi de spaimă, când nu aleargă 
ca puşi pe fugă de un duşman fioros. Câteodată, o 
asemenea persoană vă poate aborda, rugându-vă s-o 
ajutaţi să traverseze stradal. Nu sunt oameni propriu-zis 
bolnavi, adesea având o sănătate mai bună ca a altora, dar, 
puşi în faţa unei dificultăţi neînsemnate pentru alţii, ei 
suferă imediat o criză de angoasă. La unii fenomenul este 
atât de accentuat încât sunt cuprinşi de insecuritate şi 
teamă de îndată ce pun piciorul afară din casă. Formele de 
manifestare ale acestei agorafobii (Platzangst) prezintă un 
interes deosebit prin faptul că la aceşti oameni descoperim 
sentimentul că ei ar fi ţinta unei prigoane nemiloase. Ei 
sunt încredinţaţi că ceva anume îi face să difere cu totul de 
ceilalţi. Uneori acest sentiment se exprimă prin idei 
fantasmagorice, ca atunci când, de exemplu, ei cred că ar 
putea să cadă, ceea ce pentru noi nu înseamnă altceva 
decât că ei se cred situaţi pe o poziţie foarte înaltă. In 
manifestările patologice, degenerate ale angoasei, scopul 
de a obţine puterea şi superioritatea este prin urmare 
oscilant şi vedem cum şi în aceste cazuri viaţa este 
oprimată, ameninţată de un destin trist. Căci la mulţi 
oameni angoasa nu semnifică altceva decât că cineva 
trebuie să stea lângă dânşii, să se ocupe de ei. In cazul 
celui care nu-şi mai poate părăsi nici măcar camera, 
trebuie ca totul să se subordoneze angoasei sale. 
Impunând legea ca toată lumea să vină la dânsul, pe când 
el nu este obligat să meargă la nimeni, el se comportă ca 


un rege care îi domină. 

Angoasa umană nu poate fi suprimată decât prin 
restabilirea legăturii între individ şi societate. Va putea să- 
şi trăiască viaţa fără a fi torturat de teamă numai acela 
care are conştiinţa apartenenţei la societate. 

Înserăm aici încă un exemplu interesant, din zilele 
revoluţiei din 1918. Un număr de pacienţi au declarat pe 
neaşteptate că sunt împiedicaţi să vină la consultaţii. 
Întrebaţi asupra motivelor, ei au dat următorul răspuns: 
timpurile de azi sunt atât de tulburi că nu se poate şti ce ți 
se poate întâmpla; şi când eşti cumva mai bine îmbrăcat, 
uşor poţi să ai neplăceri. 

Fireşte, nemulţumirea şi revolta erau atunci mari. 
Dar ceea ce şochează este faptul că numai anumiți oameni 
au tras concluziile menţionate mai sus. De ce tocmai ei au 
gândit astfel? Faptul nu este întâmplător, ţine de lipsa de 
contact social a acestor indivizi, ceea ce nu le putea da 
sentimentul securităţii, pe când alţii, care se socoteau mai 
integrați în colectivitate, nu simțeau nicio teamă şi 
mergeau ca de obicei la lucru. 

O formă de angoasă mai inofensivă dar nu mai puţin 
demnă de atenţie este timiditatea, ceea ce am spus despre 
anxietate fiind valabil şi pentru aceasta. Oricât de simple 
ar fi relaţiile în care se află implicaţi copiii, timiditatea le 
va oferi posibilitatea să evite sau să rupă contactul cu 
ceilalţi, dând în acest fel curs sentimentului lor de 
inferioritate sau de a fi diferiţi, ceea ce inhibă plăcerea de 
a întreţine legături cu alţii. 

3. LAŞITATEA. Această trăsătură de caracter este 
proprie celor care percep ca fiind deosebit de dificile 
sarcinile ce le revin şi care nu cred că dispun de forţa 
necesară  învingerii greutăților. De regulă, această 
trăsătură de caracter se va manifesta sub forma unor 
mişcări de înaintare lente, datorită cărora distanţa dintre 
individ şi problemele vitale nu prea scade, ba chiar rămâne 
constantă. Intră în această categorie acei oameni care nu 
sunt de găsit imediat acolo unde toată lumea are de 
rezolvat o problemă de viaţă şi de moarte. Un asemenea 


om descoperă deodată, bunăoară, că nu este nicidecum apt 
pentru profesiunea pe care a trebuit s-o îmbrăţişeze. El îşi 
va găsi tot soiul de cusururi şi îşi va silui în aşa fel propria 
logică, încât îmbrăţişarea profesiunii respective să-i apară 
de nesuportat. Forme de manifestare a laşităţii sunt, de 
asemenea, pe lângă încetineala în reacţii, preocuparea 
exagerată privind măsurile de securitate, diversele 
preparative etc, toate acestea având scopul de a-şi declina 
răspunderea pentru abandonarea unei sarcini care îi 
revine. 

Psihologia individuală a definit drept problemă a 
distanţei (Problem der Distanz) întregul complex de 
aspecte privind acest 

fenomen psihic extrem de răspândit. Ea a elaborat o 
concepţie care ne permite să emitem judecăţi bine 
întemeiate asupra atitudinii fundamentale a unui om, să 
măsurăm distanţa la care se ţine faţă de rezolvarea celor 
trei mai probleme ale vieţii: problema îndeplinirii 
îndatoririlor sale sociale, problema raportului său cu 
semenii (der Beziehung des Ich zum Du) şi aceea a 
modului în care are loc contactul dintre sine şi ceilalţi 
oameni, când acest contact nu este pur şi simplu 
zădărnicit. Prima din aceste probleme vitale priveşte 
profesiunea, cea de-a doua viaţă erotică (iubirea şi 
căsătoria), enunţul celei de-a treia neavând nevoie de 
explicaţii. După mărimea acestor trei probleme, după 
distanţa care îl desparte pe un om de rezolvarea acestor 
trei probleme, putem trage concluzii asupra 
individualităţii, asupra personalităţii sale şi, de asemenea, 
vom fi în stare să adăugăm câte ceva în scopul cunoaşterii 
omului în general. Principala trăsătură care ni se dezvăluie 
în asemenea cazuri este, în general, aceea că omul pune 
între sine şi datoria sa o distanţă mai mare sau mai mică. 
Dacă examinăm situaţia mai îndeaproape, constatăm că 
avem de-a face, pe lângă umbre, şi cu aspecte luminoase. 


Să admitem că un individ şi-a fixat atitudinea doar în 
raport cu partea luminoasă a situaţiei. Într-adevăr, dacă te 
apuci să îndeplineşti o sarcină fiind total nepregătit pentru 
aceasta, ai circumstanţe atenuante, sentimentul de sine şi 
vanitatea personală rămânând intacte. Situaţia devine însă 
mult mai sigură şi lucrezi ca un dansator pe sârmă care 
ştie că sub el se află întinsă plasa de protecţie. Dacă se 
prăbuşeşte, cade pe moale; tot aşa, dacă te apuci de o 
treabă fără pregătirea necesară şi treaba nu iese bine, 
sentimentul personalităţii nu este în pericol, deoarece poţi 
să-ţi spui că nu ai putut face mai mult din diverse motive 
ţinând de pregătire şi că, în cazul în care aceasta nu era 
neglijată, sarcina ar fi fost dusă la îndeplinire în mod 
strălucit. Nu este la mijloc un neajuns al propriei 
personalităţi, ci de vină este o circumstanţă de ordin 
secundar, de care cel în cauză nu este nicidecum 
responsabil. Dacă, cu toate acestea, treaba a reuşit, cu 
atât mai mari sunt meritele sale. Când unul bine pregătit şi 
harnic îşi realizează sarcinile, nimeni nu vede ceva 
deosebit aici, reuşita fiind de la sine înţeleasă. Dar dacă 
cineva a început lucrul târziu, nu se omoară cu treaba sau 
este absolut nepregătit şi, totuşi, îi dă de capăt, ceea ce nu 
este cu neputinţă, atunci este cu totul altceva, avem de-a 
face, ca să spunem aşa, cu un erou în toată legea, care a 
făcut cu o singură mână ceea ce alţii nu pot face decât cu 
amândouă. 

Acestea sunt, aşadar, părţile luminoase ale acestei 
acrobaţii2. O asemenea atitudine trădează atât ambiția, 
cât şi vanitatea omului, ea arată că respectivul vrea să 
atragă cel puţin atenţia asupra sa. Totul se învârteşte în 
jurul supraaprecierii, voindu-se a se lăsa impresia că se 
dispune de forţe deosebite. 

Ne apropiem astfel de înţelegerea acelora care vor să 
evite problemele care li se pun, care îşi creează aceleaşi 
dificultăţi artificiale, din faţa cărora fug sau de care ezită 
să se apropie. Tocmai pe aceste căi ocolite, de sustragere 
din faţa datoriei, întâlnim lenea, indolenţa, fluctuaţia 
profesională  („instabilitatea”), decăderea etc. Există 


oameni la care această atitudine se face vădită chiar şi în 
comportamentul exterior, ei având câteodată un mers atât 
de unduitor încât i-ai putea compara cu şerpii. Acest fapt 
nu este o întâmplare şi, cu precauţiile de rigoare, putem 
diagnostica la ei înclinația de a trece pe lângă problemele 
importante pe care le au de soluţionat. 

Un caz luat din viaţă ne va demonstra limpede cele 
afirmate mai sus. Este vorba de un bărbat care în tot ceea 
ce făcea trăda o mare amărăciune, care era dezgustat de 
viaţă şi se gândea să-şi curme zilele. Nimic nu-i mai 
producea bucurie şi întreaga sa conduită dădea de înţeles 
că de fapt el îşi încheiase conturile cu viaţa. Din 
convorbirea cu dânsul a reieşit că era cel mai mare dintre 
trei fraţi şi că tatăl său, un om extrem de ambitios, 
progresase impetuos în cariera sa, obţinând rezultate 
apreciabile. Pacientul nostru fusese copilul său preferat, 
destinat să-i calce pe urme. Mama decedase de tânără. Cu 
mama vitregă era în bune relaţii, probabil din cauză că se 
bucura de întreaga protecţie din partea tatălui său. 

Ca prim născut, el era un înflăcărat adorator al forţei 
şi constrângerii. Totul la el purta o amprentă de 
imperialism. La şcoală s-a situat repede în fruntea clasei. 
La absolvirea studiilor a preluat ocupaţia tatălui său şi faţă 
de neiniţiaţi se comporta acum ca un distribuitor de 
graţieri. Se exprima întotdeauna în termeni amicali, 
muncitorii săi nu o duceau prost, le plătea cele mai 
ridicate salarii şi era mereu accesibil la rugăminţile lor. 

După revoluţia din 1918 însă în felul său de a fi a 
intervenit o schimbare vădită. Nu contenea să se plângă 
cât de mult îl înveninase comportamentul necuviincios al 
salariaţilor săi. Ceea ce ei mai înainte solicitau şi li se 
dădea, acum revendicau. Amărăciunea sa era atât de mare 
încât se gândea să se retragă din afaceri. 

Pe planul îndatoririlor sale s-a produs o cotitură. Se 
comportase până atunci ca un şef plin de bunăvoință. Dar 


din momentul în care poziţia sa de deţinător al puterii 
fusese lezată, a întors foaia, iar concepţia sa despre lume 
de acum s-a dovedit perturbatoare nu numai pentru 
întreaga întreprindere, ci îndeosebi pentru propria-i 
existenţă. Dacă nu ar fi fost atât de ambițios încât să arate 
că este stăpân în casa lui, atunci ar fi putut rămâne liniştit 
dinspre această parte. Nimic însă nu-l interesa mai mult 
decât să-şi demonstreze puterea personală. Dezvoltarea 
logică a relaţiilor sociale nu a făcut posibil acest lucru şi, 
acum, întreaga afacere ajunsese să-l deprime profund. 
Dorinţa sa de a se retrage exprimă, aşadar, un act agresiv, 
o acuzaţie la adresa salariaţilor săi refractari. 

Vanitatea sa nu-l putea duce prea departe. Aspectul 
contradictoriu al întregii situaţii, dezvăluit pe neaşteptate, 
l-a şocat în primul rând pe el însuşi. Principiile sale nu au 
putut trece proba de rezistenţă la care erau supuse. Dată 
fiind dezvoltarea sa unilaterală, îşi pierduse posibilitatea 
de a găsi alte căi şi de a pune în valoare un alt principiu. El 
nu mai era capabil să evolueze, pentru că îşi fixase ca unic 
tel obţinerea puterii şi a superiorității, aşa încât, în mod 
surprinzător, pe planul trăsăturilor de caracter lăsase să 
predomine în el vanitatea. 

Dacă trecem în revistă restul vieţii sale, constatăm că 
relaţiile sociale îi sunt de-a dreptul sărăcăcioase. Este clar 
că, date fiind concepţiile sale, nu putea strânge în juru-i 
decât oameni care îi recunoşteau superioritatea şi se 
înclinau în faţa voinţei sale. Dispunând de un ascuţit spirit 
critic, ca şi de perspicacitate, era în stare de observaţii 
surprinzător de exacte, de obicei minimalizatoare. Aceasta 
a dus la îndepărtarea de sine a cunoscuţilor. Nu a avut 
niciodată prieteni adevăraţi. Ceea ce nu-i putea da 
contactul cu oamenii, căuta să înlocuiască prin tot felul de 
amuzamente. 

Dar el nu a eşuat cu adevărat decât atunci când şi-a 
pus problema dragostei şi a căsătoriei. Destinul său a fost 
de aşa natură în această privinţă, încât i s-ar fi putut 
prezice cu mult timp înainte. Dat fiind că dragostea 
presupune o legătură de profundă camaraderie, ea reduce 


la minimum setea de dominație a unuia singur. Voind însă 
să fie suveran, omul nostru a făcut prin această prismă şi 
alegerea partenerei sale de viaţă. S-a orientat spre 
alegerea unei consoarte cu un caracter tare, a cărei 
cucerire trebuia să-i apară, iarăşi, ca un triumf personal. 
S-au reunit astfel doi oameni structuraţi la fel, a căror 
convieţuire este un şir neîntrerupt de conflicte din cele mai 
grave. Cea pentru care el optase avea o orientare care, în 
multe privinţe, o arăta mai însetată de dominație decât era 
el însuşi. A fost necesar ca amândoi să recurgă la tot felul 
de mijloace pentru a-şi impune şi menţine dominaţia 
cerută de principiile lor. Fireşte că astfel nu încetau să se 
îndepărteze unul de altul, fără a se putea totuşi despărţi cu 
totul, pentru că asemenea oameni speră mereu să obţină în 
cele din urmă victoria şi de aceea cu greu pot părăsi 
câmpul de bătălie. 

Omul nostru ne-a povestit şi un vis din acea perioadă. 
Visase că stătea de vorbă cu o fată care avea înfăţişarea 
unei servitoare şi care semăna în mod izbitor cu contabila 
sa. El îi spunea (în vis): „Eu sunt, cu toate acestea, de viţă 
princiară”. 

Nu este greu de înţeles ce succesiune de idei se 
reflectă în acest tablou oniric. Mai întâi este vorba de 
modul de a privi la oameni de sus. Fiecare îi apare în 
primul rând ca subaltern, incult şi neînsemnat, cu atât mai 
mult în cazul unei femei. Dacă ne amintim că el se află în 
conflict cu soţia, este plauzibilă ipoteza că tocmai aceasta 
se ascunde sub chipul persoanei văzute în vis. 

În felul acesta, el este o enigmă pentru toată lumea, 
şi pentru el însuşi mai mult decât pentru oricine, deoarece 
nu-i ajunge nimeni cu prăjina la nas, fascinat cum este de 
un ţel plin de vanitate. Indepărtarea sa de semeni merge 
mână în mână cu aroganţa, el pretinzând pentru sine o 
poziţie înaltă de nejustificat, pe când altora le contestă 
orice valoare, ceea ce denotă o concepţie de viaţă şi un 
comportament care nu lasă niciun loc pentru prietenie sau 
pentru dragoste. 

Argumentele invocate pentru justificarea unor 


asemenea evaziuni sunt absolut caracteristice. Sunt cel 
mai adesea motive care par 

valabile şi de la sine înţelese, numai că ele nu se pot 
aplica în cazul respectiv. Aşa, cutare va descoperi, de 
exemplu, că trebuie să frecventeze societatea şi se va 
exersa în acest sens intrând, să spunem, într-o şleahtă de 
beţivani, unde îşi va pierde timpul bând, jucând cărţi, 
trăncănind vrute şi nevrute şi crezând că în acest fel se va 
înconjura de prieteni şi cunoscuţi. În acest caz se va 
întoarce acasă la ore târzii din noapte, nu se va putea 
scula devreme şi va conchide avertizator: dat fiind că 
trebuie să frecventezi societatea, nu poţi totdeauna să... 
etc. Treacă-meargă, dacă şi-ar duce la îndeplinire 
îndatoririle. Dar dacă, dimpotrivă, acaparat de cultivarea 
sociabilităţii, omul nu este de găsit la locul său de muncă, 
atunci, fireşte, dreptatea nu mai este de partea lui, deşi 
argumentele invocate sunt în sine exacte. Un altul, cum se 
întâmplă îndeosebi la tinerii care se află în perioada 
opțiunii profesionale, îşi descoperă deodată aptitudini 
pentru politică. Desigur, politica este o chestiune 
importantă. Ar fi însă curată prostie ca în loc să-ţi alegi o 
meserie şi să te pregăteşti serios pentru viitoarea ta 
profesie să nu faci nimic altceva decât să discuţi politică. 

Vedem clar din aceste cazuri că nu experienţa 
noastră obiectivă este aceea care ne face să ne abatem de 
la calea cea bună, ci concepția personală pe care o avem 
despre lucruri, felul nostru de a cântări şi aprecia faptele. 
Întreg spaţiul rătăcirilor omeneşti stă aici înaintea noastră. 
În asemenea cazuri avem de-a face cu un întreg lanţ de 
erori şi de posibilităţi de eroare. Se impune să integrăm 
argumentele unui asemenea om în întregul său plan de 
viaţă, să definim erorile şi să le învingem printr-o 
consiliere adecvată3. Aceasta este, de altfel, activitatea 
care defineşte acest gen de educaţie. A educa nu înseamnă 
nimic altceva decât a înlătura greşelile. Este necesar, 


totodată, să cunoaştem acele relaţii care ne arată că 
dezvoltarea eronată a unui om, făcându-l să rătăcească 
drumul, se poate transforma pentru el într-o tragedie. 
Trebuie să recunoaştem cu admiraţie înţelepciunea 
popoarelor din vechime, care au cunoscut sau cel puţin au 
intuit aceste relaţii, despre care vorbeau ca despre o 
Nemesis, zeiţa răzbunării. O astfel de dezvoltare ne arată 
cum se declanşează ca de la sine prejudiciile pe care un 
individ şi le aduce ori decâte ori, în loc să acţioneze în 
sensul şi spre folosul colectivităţii, caută, orientat cum este 
spre cultul puterii propriei persoane, o cale care îl 
constrânge cel mai adesea să-şi atingă scopul pe ocolite, 
neţinând seama de interesele semenilor şi tremurând fără 
încetare la gândul înfrângerii. Se instalează, de asemenea, 
şi fenomene nervoase, care au scopul şi semnificaţia lor 
aparte, constând înainte de toate în a-l împiedica pe 
individ de la orice acţiune despre care experienţa sa îi 
spune că l-ar putea duce pe marginea abisului. 

În societate nu este loc pentru transfugi. O anumită 
maleabilitate şi adaptare sunt aici necesare în vederea 
colaborării şi  întrajutorării, nu pentru a acapara 
conducerea şi a-i domina pe ceilalţi. In ce măsură lucrurile 
se petrec astfel, mulţi au putut s-o observe la ei înşişi sau 
la persoane din anturajul lor. Un astfel de om va face 
vizite, va fi foarte prevenitor, nu va tulbura pe nimeni. Nu 
va degaja însă niciun fel de căldură sufletească, pentru că 
aspiraţia sa către putere îl împiedică de la aceasta, după 
cum nici alţii nu vor manifesta afecţiune faţă de dânsul. 
Adesea îl vom vedea stând tăcut la masă, fără fizionomia 
unui om înclinat spre bună dispoziţie, nefăcând mare lucru 
ca să favorizeze integrarea lui în societate. Unei 
conversații într-un cerc mai larg el îi va prefera dialogul. 
Trăsătura sa caracteristică se va arăta în fapte discrete, de 
exemplu, în aceea că el ţine să aibă întotdeauna dreptate, 
chiar în chestiuni care nu prezintă nicio importanţă pentru 
nimeni. Aceasta demonstrează că lui îi este perfect egal ce 
argumentează, important pentru dânsul fiind faptul de a-i 
dovedi celuilalt că greşeşte. Sau manifestă oscilaţii 


enigmatice, se arată obosit, fără a se şti de ce, sau îl apucă 
zorul, ca să nu avanseze nicăieri, ori nu poate dormi, nu-şi 
poate reface forţele, are tot felul de neplăceri, într-un 
cuvânt, auzim din gura lui o mulţime de lamentaţii, în 
legătură cu care el nu ne poate da de cele mai multe ori 
nicio explicaţie corectă. El este, pe cât se pare, un om 
bolnav, un nevropat4. În realitate, aceste manifestări sunt 
doar şiretlicuri menite să deturneze propria atenţie de la 
situaţia reală. Adoptarea unor asemenea mijloace nu se 
datorează hazardului. lar dacă ne gândim la revolta 
îndărătnică implicată, de exemplu, în frica omului în faţa 
acestui fenomen natural care este lăsarea nopţii, vom 
înţelege că manifestarea nu poate fi a unuia care s-a 
adaptat la viaţa terestră. Căci la baza fasoanelor sale nu 
stă nimic altceva decât 

dorinţa de a desfiinţa noaptea. De fapt asta e ceea ce 
pretinde el, drept condiţie a integrării într-o viaţă normală! 
Punând o astfel de condiţie imposibilă, el îşi trădează în 
acelaşi timp reaua intenţie. Este un negativist. 

Toate fenomenele nervoase de acest fel au luat 
naştere din momentul în care un asemenea om s-a speriat 
de îndatoririle sale şi a căutat un pretext fie pentru a-şi 
încetini activitatea şi a o desfăşura în condiţii mai uşoare, 
fie pentru a-şi părăsi cu totul postul. El se sustrage astfel 
de la îndeplinirea obligaţiilor necesare menţinerii societăţii 
omeneşti, aducând daune în primul rând celor care îi sunt 
apropiaţi, cât şi întregii lumi, dacă avem în vedere o 
perspectivă mai largă. Aceste probleme ar fi fost de mult 
rezolvate, dacă am fi dispus de o mai bună cunoaştere a 
omului şi am fi fost întotdeauna capabili să sesizăm acea 
formidabilă  cauzalitateb care există între atacarea 
regulilor logice, imanente ale vieţii în societate şi destinul 
tragic care adesea, după cum se constată mai târziu, îşi 
are aici originea. Dat fiind că acest interval de timp este 
adesea considerabil şi dat fiind faptul că adesea intervin 


nenumărate complicaţii, de regulă nu suntem în stare să 
stabilim cu exactitate aceste raporturi şi să tragem 
învăţăminte spre a-i putea povăţui cum se cuvine pe alţii. 
Numai după ce cu multă osteneală am reuşit să derulăm 
întreaga linie de viaţă şi să aprofundam biografia omului, 
suntem capabili să trecem în revistă ansamblul şi să 
spunem în ce moment a fost săvârşită eroarea. 

4. IMPULSII NEÎNFRÂNATE, CA EXPRESIE A UNEI 
ADAPTĂRI DEFICIENTE. Există oameni la care se fac 
remarcate anumite forme de manifestare, caracteristice, 
pe care noi le percepem drept semne de proastă educare. 
Intră în această categorie, de exemplu, oamenii care nu se 
pot abţine să nu-şi roadă unghiile, cei care se simt împinşi 
de nu ştiu ce forţă interioară să se scobească mereu în nas, 
ca şi oamenii care se reped cu asemenea lăcomie la 
mâncare încât comportamentul lor lasă impresia unei 
patimi dezlănţuite. Că astfel de manifestări trebuie să aibă 
o semnificaţie, devine limpede de îndată ce observăm cum 
un om se aruncă asupra mâncării ca un lup flămând şi 
nicio ruşine nu-l poate împiedia să-şi satisfacă pofta. El 
soarbe zgomotos, mestecă, clefăie. Bucăţile oricât de mari 
dispar aproape nemestecate, ca într-un abis, fiind de-a 
dreptul fantastică viteza cu care sunt îngurgitate. Frapante 
nu sunt însă numai aceste forme de manifestare, ci şi 
cantitatea şi frecvenţa meselor. Nu exagerăm spunând că 
există oameni pe care nu ni-i putem reprezenta decât 
înfulecând. Un alt tip de proastă creştere se manifestă 
printr-o izbitoare lipsă de igienă6. Nu este vorba de lipsa 
de formalism pe care o vedem la oamenii care au mult de 
lucru şi nici de dezordinea firească întâlnită uneori la 
oamenii care muncesc din greu. Tipul de om la care ne 
referim nu prestează de obicei o muncă anevoioasă, ba 
Chiar, adesea, este departe de orice muncă. Asta nu-l 
scuteşte, totuşi, nici de dezordinea exterioară, nici de 
aspectul neîngrijit. Este în aceasta ceva aproape studiat, o 
ciufuleală şi o necuviinţă scandaloase, greu de imitat, şi 
care sunt atât de caracteristice pentru individul respectiv, 
încât nu l-am mai recunoaşte în cazul în care, vreodată, s- 


ar prezenta altfel. 

Aceste forme de manifestare sunt de aşa natură încât 
ne oferă o caracterizare exterioară a oamenilor prost 
crescuţi. Ele semnifică limpede faptul că respectivii nu 
procedează corect şi vor să se înalțe deasupra celorlalţi. 
Oamenii care practică asemenea proaste maniere ne lasă 
întotdeauna impresia că au prea puţină consideraţie 
pentru semenii lor. Nu atât manifestările ca atare ne 
uimesc, cât faptul că de cele mai multe ori astfel de 
maniere necuviincioase îşi au originea în copilărie. De 
altfel, aproape că nu există copil care să se dezvolte cum 
scrie la carte, unii dintre ei formându-şi deprinderi urâte 
de care, cum arată observaţiile noastre, nu se mai dezbăra 
toată viaţa. 

Dacă  investigăm cauzele acestor manifestări, 
descoperim tendinţa mai mult sau mai puţin pronunţată de 
evitare a semenilor şi de sustragere de la îndatoriri. Aceşti 
oameni, de fapt, vor să se ţină departe de viaţă, ei refuză 
colaborarea. Acest punct de vedere ne permite să 
înţelegem de ce ei nu pot fi impresionați de discuţiile 
morale, argumentele de această natură neavând nicio 
influenţă asupra proastelor lor obişnuinţe. Având faţă de 
viaţă atitudinea pe care o are, un asemenea om are 
propriu-zis dreptate când, de exemplu, îşi roade unghiile. 
Şi cu greu se poate găsi un mai bun motiv de a fi ocolit 
decât în cazul individului care, voind să se ţină departe de 
societate, apare în mod regulat, de exemplu, cu gulerul 

murdar sau într-un veston uzat. Ce te-ar putea feri 
mai sigur şi mai bine de obţinerea unui loc de muncă unde 
eşti supus luării aminte, criticii şi concurenţei altora, sau 
ce ar putea pune mai bine pe fugă pe un pretendent la 
căsătorie, decât să te prezinţi în halul acesta? Astfel se 
exclude el însuşi de la orice concurenţă şi are pentru 
aceasta şi un bun pretext: ce n-aş putea eu realiza, dacă nu 
aş avea obiceiul acesta respingător? îl am, însă. 


Cazul expus mai jos ne va arăta cum un asemenea 
obicei este folosit la autoapărare, servind şi ca mijloc de 
tiranizare a celor din jur. Este vorba de o fată în vârstă de 
22 ani, care suferea de incontinență urinară. Era 
penultima dintre fraţii şi surorile ei, copil plă 

când, care se bucura de o grijă deosebită din partea 
mamei sale, J 

căreia ea îi arăta un devotament ieşit din comun. 
Mama, în schimb; 

O supraveghea zi şi noapte, atât din cauza răului ei 
obicei, cât şi din cauza stărilor de anxietate şi a ţipetelor 
pe care le scotea în timpul nopţii. Sigur că la început a fost 
o izbândă pentru dânsa, un balsam pentru vanitatea ei 
faptul că o avea lângă sine pe mama ei mai mult decât o 
puteau avea ceilalţi copii. Definitorie era pentru ea şi 
aversiunea faţă de şcoală, prietenie şi societate în general. 
Deosebit de anxioasă se arăta când trebuia să iasă de 
acasă şi chiar şi mai târziu, când crescuse, şi era necesar 
să meargă seara după cumpărături; 

trecea printr-un adevărat chin. Se întorcea epuizată, 
moartă de frică acasă, povestind prin ce primejdii 
înspăimântătoare trecuse. 

Este uşor de înţeles că toate aceste simptome ne 
dezvăluie pur şi simplu faptul că fata aceasta nu dorea 
decât să stea în permanenţă | 

lângă mama sa. Cum însă situaţia materială a familiei 
nu o permitea, s-a plănuit să i se caute o slujbă. S-a reuşit 
ca ea să accepte, în cele din urmă, un post. Dar nu după 
mai mult de două zile i-a revenit vechea meteahnă, 
incontinenţa urinară, aşa încât a trebuit să fie concediată. 
Mama, care nu cunoştea sensul real al acestei suferinţe, i- 
a făcut reproşuri amare. Drept urmare, fata a încercat să 
se sinucidă şi a fost internată în spital. În culmea 
disperării, mama i-a jurat să nu se mai despartă de ea. 

Toate aceste trei simptome - incontinenţa urinară, 
teama de noapte şi de singurătate, ca şi încercarea de 
sinucidere - sunt orientate spre unul şi acelaşi scop. 
Pentru noi ele sunt grăitoare şi ne spun cam aşa: „Trebuie 


să rămân lângă mama”, sau: „Mama trebuie să aibă mereu 
grijă de mine”. lată cum o asemenea manifestare are o 
semnificaţie profundă, permiţându-ne, pe de o parte, să 
evaluăm omul, iar pe de altă parte, făcându-ne posibilă 
înlăturarea principalului simptom, ca urmare a înţelegerii 
integrale a omului respectiv, în linii mari, constatăm că la 
copii actele de proastă creştere tind să atragă asupra lor 
atenţia celor din jur, făcându-i să joace un rol deosebit, să 
le demonstreze adulţilor slăbiciunea şi incapacitatea 
acestora de a da poveţe, punându-i pe copiii cu pricina 
într-o lumină mai bună, atât în propriii lor ochi, cât şi în ai 
celor mai puternici. În acelaşi sens este de interpretat 
obiceiul multor copii de a se face remarcaţi prin ţinuta lor 
bizară în faţa persoanelor străine venite în vizită. Copii 
care de obicei sunt foarte cuminţi se poartă ca apucaţi de 
toţi dracii de îndată ce un oaspete intră în casă. Copilul 
vrea să joace un rol şi nu se va lăsa până când nu-şi va fi 
atins scopul într-o manieră care să-l satisfacă. Deveniţi 
adulţi, asemenea inşi nu vor pregeta să exploateze astfel 
de bizarerii pentru a se sustrage de la exigenţele vieţii în 
comun sau pentru a încerca cel puţin să pună altora bețe 
în roate. Setea de dominație şi vanitatea se ascund sub 
aceste manifestări care, atunci când îmbracă forme atât de 
stranii, rămân adesea necunoscute în ceea ce priveşte 
adevărata lor semnificaţie. 

NOTE 

1 Simptom clar al agorafobiei, adică al fricii de 
spaţiile deschise, de pieţe, de străzi largi, caz în care se 
manifestă tendinţa de a nu părăsi locuinţa. Asemenea 
oameni se strecoară temători pe lângă zidurile caselor, 
rămân ţintuiţi locului când au de traversat un spaţiu urban 
sau un câmp, iar în încăperi preferă colţurile retrase. 
(Nota trad.) 

2 „dieses Bogengăngertums”, în textul original. (Nota 
trad.) 

3 „siv durch Belehrung zu iiberwinden”, în textul 
original. (Nota trad.) 

4 „nervos”, în textul original. (Nota trad.) 


5 „jene furchtbare Kausalităt”, în textul original. 
(Nota trad.) 

b „Schmutzigkeit”, în textul original. (Nota trad.) 

239 

CUNOAŞTEREA OMULUI 

Capitolul IV 

ALTE FORME DE EXPRESIE ALE CARACTERULUI 

1. VOIOŞIA. Am şi subliniat faptul că este uşor de 
măsurat sentimentul de comuniune socială al omului după 
cât de dispus se dovedeşte acesta de a-şi ajuta semenii, de 
a-i încuraja, de a le face bucurii. Această aptitudine de a 
aduce bucuria face ca toţi cei care o posedă să fie 
întâmpinați cu mai mare interes, fie şi datorită înfăţişării 
lor exterioare. Ni-i apropiem cu uşurinţă şi pe o bază pur 
intuitivă îi socotim a fi mult mai simpatici decât ceilalţi. Cu 
totul instinctiv simţim că trăsăturile lor sunt definitorii 
pentru sentimentul de comuniune socială. Sunt oameni de 
o seninătate imperturbabilă care, dacă au cumva vreun 
necaz, nu şi-l varsă pe ceilalţi, în relaţiile cu aceştia 
iradiind seninătate, înfrumuseţând viaţa şi făcând-o demnă 
de trăit. Pe omul bun îl recunoaştem nu numai după actele 
sale, după felul în care ne abordează, cum ne vorbeşte, 
după înţelegerea pe care o arată faţă de interesele 
noastre, ci şi după întreaga sa fiinţă, după fizionomia şi 
gesticulaţia sa, după felul în care râde. Profundul psiholog 
careeste Dostoievski spune că pe un om îl vom putea 
cunoaşte şi înţelege mult mai bine după felul în care râde, 
decât după îndelungate cercetări psihologicel. Căci râsul 
are atât nuanţe de amabilitate, cât şi subînţelesuri 
duşmănoase, agresive, ca de exemplu în cazul bucuriei 
răutăcioase în faţa necazului altora. Există chiar oameni 
care în general nu sunt în stare să râdă şi care sunt atât de 
departe de legătura mai strânsă de la om la om, încât le 
lipseşte aproape cu desăvârşire înclinația de a face bucurii 
altora şi de a determina o stare de spirit senină. Ca să nu 
mai vorbim de cei care, destui la număr, ne obligă să-i 
considerăm nu numai incapabili de a produce altora 
bucurie, dar care, dimpotrivă, în orice situaţie în care 


intervin, înclină să otrăvească viaţa celorlalţi, procedând în 
aşa fel de parcă ar vrea să stingă orice lumină. Aceşti 
oameni fie că nu pot să râdă, fie că nu pot râde decât 
forţat, ceea ce atestă doar o aparentă bucurie de a trăi. 
Acum ne este limpede de ce faţa unui om poate trezi 
simpatie: aceasta se întâmplă atunci când omul este 
capabil să lase impresia unui aducător de bucurie. În felul 
acesta se risipeşte ceața care înconjura sentimentul de 
simpatie şi antipatie, dându-ni-se posibilitatea unei 
interpretări exacte. 

La antipodul acestui tip se situează acei oameni pe 
care i-am putea numi tulburători de seninătate 
(Friedensstorer), cei care sunt înclinați mereu să prezinte 
lumea ca pe o „Vale a plângerii” şi care incită la durere. 
Cutezanţa lor merge atât de departe încât, când facem 
bine cunoştinţă cu ea, rămânem stupefiaţi. Să vedem mai 
întâi cu ce fel de personaje avem de-a face. Există oameni 
vădit înclinați să parcurgă viaţa ca şi cum ar duce pe umeri 
o enormă povară. Orice dificultate cât de mică ei o 
exagerează, viitorul îl privesc dintr-o perspectivă sumbră 
şi cu orice prilej de bucurie lasă să răsune strigătul lor de 
Casandră. Sunt eminamente pesimişti, pentru ei înşişi, ca 
şi pentru toată lumea, se indispun dacă pe undeva prin 
jurul lor se manifestă bucuria şi în orice relaţie umană 
încearcă să introducă părţi întunecate. Nu numai cu vorba, 
ci şi prin acţiunile şi provocările lor ei tulbură viaţa senină 
şi exuberanţa semenilor. 

2. MODURI DE GÂNDIRE ŞI DE EXPRIMARE. Modul 
de a gândi şi a se exprima al unor oameni produce uneori o 
impresie atât de plastică, încât nu putem trece cu vederea 
faptul. A gândi şi a vorbi este la aceşti oameni tot una cu 
„a încălţa cizme spaniole” 2, ei gândind şi vorbind exclusiv 
în fraze-şablon, cunoscute de toată lumea, aşa încât 
întotdeauna ştii dinainte ce vorbe le vor ieşi din gură. 
Stilul este cunoscut din naraţiunile specifice apărute prin 
gazete sau din romanele de duzină. Este o frazeologie care 
aduce cu un buchet de floricele din acelea ce se vând la 
toate colţurile. Auzim expresii 

ca: „să ţii cont”, „să-i citeşti Leviticul” 3 sau „lovitură 
de stilet” etc, în care se întâlnesc termeni străini de tot 
felul. 

Aceste moduri de exprimare pot contribui, desigur, la 
înţelegerea unui om. Căci există forme de gândire şi 
moduri de exprimare pe care nu trebuie sau nu se cuvine 
să le practici. Întreaga banalitate a stilului de speţă joasă 
răsună aici şi chiar oratorul care le rosteşte poate fi şocat. 
Se arată prea puţină consideraţie pentru judecata şi 
spiritul critic ale celorlalţi atunci când li se serveşte mereu 
câte un proverb sau când orice gând sau spusă sunt 
împănate cu citate din autori celebri. Sunt mulţi cei care 
nu se pot elibera de acest mod de a vorbi şi care astfel îşi 
atestă mentalitatea retrogradă. 

3. ATITUDINEA ŞCOLĂREASCĂ. Foarte des întâlnim 
oameni care ne lasă impresia că s-au oprit la un anumit 
punct al dezvoltării lor neputând depăşi stadiul 
şcolărităţii. Acasă, în viaţă, în societate, în profesia lor ei 
sunt mereu ca nişte şcolari, trag într-una cu urechea, stau 
la pândă, ca să vadă dacă au voie să spună ceva. îi vedem 
silindu-se totdeauna să aibă prompt un răspuns la orice 
problemă care se pune undeva în societate, ca şi cum ar 
vrea să devanseze pe cineva, să arate că ei sunt informaţi 
în toate, ca şi cum ar aştepta să li se dea o notă bună 
pentru aceasta. Stă în firea unor asemenea oameni să se 
simtă în siguranţă numai dacă viaţa li se prezintă în forme 
familiare, fiind derutaţi de îndată ce sunt puşi într-o 
situaţie în care nu mai pot folosi şablonul şcolar. Şi în 
limitele acestui tip există mai multe niveluri de 
diferenţiere. În cazurile mai puţin simpatice întâlnim 
oameni seci, prozaici, puţin sociabili, sau oameni care vor 
să treacă drept erudiţi, care fie că ştiu totul, fie încearcă să 
clasifice toate lucrurile după reguli şi formule. 

4. OAMENI CU PRINCIPII ŞI PEDANŢI. Un tip de om 
care de fapt nu are totdeauna ceva şcolăresc în sine, dar 


care aminteşte de atitudinea şcolărească, este acela care 
încearcă să subsumeze unui principiu oarecare toate 
manifestările vieţii, dând în orice situaţie prioritate 
principiului pe care l-a pus la punct o dată pentru 
totdeauna şi de la care nu se abate, cu convingerea că nu 
te poţi simţi bine în viaţă dacă totul nu decurge pe făgaşul 
obişnuit, pe calea cea justă. De cele mai multe ori astfel de 
oameni sunt şi pedanti. Ei ne lasă impresia că sunt nişte 
oameni care se simt atât de nesiguri încât încearcă să 
încorseteze viaţa, în toată nemărginirea ei, în câteva reguli 
şi formule, pur şi simplu pentru că altfel, cuprinşi de 
anxietate, nu pot merge mai departe. Ei sunt gata să intre 
în joc numai dacă regulile le sunt cunoscute dinainte, dând 
bir cu fugiţii din faţa unei situaţii în care nu pot să aplice 
reguli bine cunoscute. Se simt jigniţi dacă sunt puşi într-o 
situaţie nefamiliară pentru dânşii. Se înţelege că metoda 
aceasta le dă posibilitatea de a-şi exercita din plin puterea. 
Să ne gândim, de exemplu, la numeroasele cazuri de 
scrupulozitate nesocială. Nu ne va fi greu să descoperim 
că aceşti oameni sunt animați de o neînfrânată sete de 
dominație şi de vanitate. 

Chiar dacă asemenea oameni sunt muncitori 
sârguincioşi, caracteristice rămân pentru ei pedanteria şi 
uscăciunea sufletească. Adesea aceste trăsături inhibă în 
ei orice iniţiativă, făcând dintr-înşii fiinţe lipsite de orizont, 
pradă capriciilor. Unii dintre ei vor contracta mania de a 
merge totdeauna pe marginea trotuarului sau de a nu pune 
piciorul decât pe anumite pavele. Un altul numai cu mare 
greutate se va lăsa convins s-o ia pe alt drum decât pe cel 
pe care merge de obicei. Acest tip de oameni nu au nicio 
disponibilitate pentru viaţa largă cu neprevăzutul ei. În 
demersurile lor ei risipesc adesea o groază de timp, 
punându-se în dezacord atât cu ei înşişi cât şi cu cei din 
jur. În momentul în care au a se confrunta cu o situaţie 
nouă, neobişnuită pentru dânşii, refuză s-o accepte, 
invocând lipsa de pregătire, crezând că nu-i pot da de 
capăt fără vreo regulă, fără o formulă magică. De aceea ei 
vor căuta să evite, pe cât posibil, orice schimbare. Unor 


asemenea oameni venirea primăverii, de pildă, le va 
provoca dificultăţi, deoarece au avut destul timp să se 
acomodeze cu iarna. îi înspăimântă şi îi indispune 
circulaţia în aer liber, favorizată de vremea frumoasă, care 
face să se amplifice relaţiile umane. Sunt oamenii care se 
plâng că primăvara niciodată nu se simt în apele lor. 
Neputându-se adapta decât cu mare greutate la o situaţie 
nouă, ei vor fi de găsit, de cele mai multe ori, în posturi 
care nu le cer prea multă iniţiativă şi tocmai aici şi este 
locul lor, atâta vreme cât nu se pot schimba. Căci trebuie 
să luăm bine aminte că nu avem de-a face cu însuşiri 
înnăscute, că aceste însuşiri nu sunt 

nemodificabile, ele fiind rezultatul unor atitudini 
eronate faţă de viaţă, dar care au pus cu atâta putere 
stăpânire pe întreg psihicul omului, încât acesta, lăsat în 
voia lui, nici vorbă să se poată elibera de viziunile eronate 
care îi domină. 

5. SUBORDONAREA. Un tip de om la fel de puţin 
indicat pentru profesiunile care cer iniţiativă este acela 
dominat de un fel de slugărnicie şi care nu se simte bine 
decât acolo unde are de dus la îndeplinire porunci. Pentru 
un sobordonat nu există decât legi şi reguli de respectat. 
Acest tip de om caută cu toată fiinţa sa un loc de muncă în 
care să-şi manifeste servilitatea. Putem observa lucrul 
acesta în diverse împrejurări, chiar şi în înfăţişarea 
exterioară a omului, care de obicei îşi îndoaie şira spinării 
şi care mereu e gata să se încline şi mai mult, atent la 
vorbele superiorului, nu pentru a le cântări, ci pentru a se 
pune cât mai bine de acord cu ele şi a sări să aducă la 
îndeplinire ordinele primite. Sunt oameni pentru care mai 
mult decât orice valorează supunerea. Aceasta atinge 
uneori un grad incredibil. Pentru unii este o adevărată 
plăcere să se subordoneze. Nu vrem să spunem prin 
aceasta că idealul unor asemenea oameni ar fi prin 
excelenţă acela de a se supraordona. Trebuie totuşi să 


clarificăm părţile obscure ale vieţii acelora care văd 
adevărata soluţie a îndatoririlor ce le revin doar în 
supunere. 

Este frapant pentru noi faptul că o mulţime de 
oameni se pare că şi-au făcut din subordonare o lege a 
vieţii. Nu ne referim la clasele aservite, ci la sexul feminin. 
Că femeia trebuie să se supună, este ca o lege nescrisă 
însă profund întipărită în mintea tuturor, pe care mulţi 
oameni o respectă ca pe o dogmă. Ei cred că femeia nu 
există decât spre a se aservi. O consecinţă obişnuită a 
acestui fapt este că ea încearcă, dimpotrivă, să se 
supraordoneze. Cu toate că asemenea concepţii au otrăvit 
şi tulburat relaţiile oamenilor în general, stăruie în acest 
sens o superstiție deosebit de rezistentă, care are adepţi 
chiar în rândurile femeilor, care se cred puse sub puterea 
unei legi eterne. Nu se cunoaşte însă niciun caz în care 
cineva să fi tras vreun folos de pe urma acestei concepţii. 
Va veni timpul să se vadă că dacă femeia nu s-ar fi aservit 
cum s-a aservit, toate pe lumea aceasta ar fi fost mai bune. 

Abstracţie făcând de faptul că niciun suflet omenesc 
nu ar suporta uşor supunerea, o femeie ţinută în astfel de 
condiţii va ajunge de cele mai multe ori la pustiire 
interioară şi la totală dependenţă, cum ne va arăta cazul 
expus succint aici. Căsătorită din dragoste cu un bărbat 
care avea o importantă poziţie socială, atât ea cât şi soţul 
ei credeau orbeşte în dogma supunerii femeii. Cu timpul ea 
a devenit o maşină perfectă, pentru care nu exista nimic 
decât datoria. Orice pornire spre independenţă era 
nimicită din faşă. Anturajul, care se obişnuise cu situaţia, 
fireşte că nu vedea nimic scandalos în aceasta, ceea ce nu 
avantaja pe nimeni. Dacă faptul nu a degenerat în 
dificultăţi mai mari, a fost pentru că lucrurile se petreceau 
într-un mediu relativ supus. Dar dacă avem în vedere 
faptul că pentru foarte mulţi oameni subordonarea femeii 
constituie destinul ei firesc, vom recunoaşte că există aici 
din abundență material pentru conflicte. Căci dacă 
bărbatul socoate că această subordonare este de la sine 
înţeleasă, el va avea mereu scandaluri, pentru că o 


asemenea subordonare este de fapt imposibilă. 

Unele femei au un spirit de supunere atât de 
dezvoltat, încât îşi caută drept soţi bărbaţi dominatori sau 
brutali. În scurt timp această relaţie contrară naturii duce 
la o gravă ciocnire de caractere. Avem uneori impresia că 
aceste femei iau în derâdere subordonarea femeii şi vor să- 
i dovedească lipsa de sens. 

Noi cunoaştem de pe acum calea pe care se poate 
ieşi din această situaţie dificilă. Convieţuirea dintre bărbat 
şi femeie trebuie să fie o camaraderie, o comunitate de 
muncă, unde nimeni nu este subordonat. Şi dacă cele 
spuse aici nu reprezintă deocamdată decât un ideal, avem 
cel puţin un etalon cu care putem măsura progresele 
sociale făcute de un individ, respectiv regresele sale, 
putându-se identifica greşelile săvârşite. 

Problema supunerii nu interesează doar relaţiile 
dintre sexe, ea nu-l împovărează doar pe bărbat cu o 
puzderie de dificultăţi cărora nu este capabil să le facă 
faţă, ci joacă un rol important şi în viaţa popoarelor. Dacă 
ne gândim că întreaga antichitate îşi baza situaţia 
economică şi relaţiile de dominare pe sclavagism, dacă ne 
gândim că poate cei mai mulţi dintre oamenii care trăiesc 
azi se trag din familii de sclavi, dacă ne reprezentăm faptul 
că s-au scurs secole în 

care cele două clase au cunoscut o opoziţie atât de 
radicală una faţă de alta şi că, astăzi încă, la anumite 
popoare spiritul de castă este principial predominant, abia 
atunci putem înțelege că principiul supunerii şi 
revendicarea acestuia îi animă necontenit pe oameni şi 
poate duce la formarea unui tip ca atare. Este cunoscut că 
antichitatea considera munca drept o ocupaţie relativ 
ruşinoasă, care revenea sclavilor, că stăpânului nu-i era 
îngăduit să se murdărească muncind, că el era nu numai 
cel care porunceşte, ci monopoliza toate însuşirile bune. 
Clasa dominantă era aceea a „celor mai buni”, aristocrația, 


cuvântul grecesc „aristos” însemnând şi una şi alta, adică 
dominaţia celor mai buni. Această concepţie triumfa însă, 
fireşte, exclusiv cu ajutorul forţei, nu prin vreun examen al 
virtuţilor şi meritelor. Un examen şi o clasificare aveau loc 
cel mult la sclavi, aşadar la cei aserviţi. Cel mai bun însă 
era acela care avea în mână puterea. 

Până în zilele noastre şi-a întins influenţa concepţia 
privind armonizarea celor două forme de existenţă a fiinţei 
umane, pierzându-şi însă orice sens şi valoare astăzi, când 
se tinde la o apropiere a oamenilor unii de alţii. Să nu 
uităm că până şi marele gânditor Nietzsche a revendicat 
dominaţia celor mai buni şi supunerea celorlalţi. Nici 
astăzi nu a încetat să fie greu să ne scoatem din cap ideea 
împărţirii oamenilor în stăpâni şi slujitori şi să ne simţim 
cu toţii absolut egali. Cu toate acestea, fie şi numai faptul 
că suntem în posesia acestui punct de vedere ne poate fi 
de ajutor şi ne poate feri de mari erori. Căci există oameni 
care au devenit atât de slugarnici, încât ar fi fericiţi dacă 
cineva i-ar lua la un moment dat în seamă, pe ei care în 
permanenţă par să-şi ceară scuze pentru vina de a exista 
pe lume; de unde nu se cuvine să admitem că această 
atitudine le-ar prii, când ei de fapt adesea se simt de-a 
dreptul nefericiţi. 

6. INFATUAREA. Un tip de om opus celui precedent 
este înfumuratul, acela care vrea să joace totdeauna 
primul rol, a cărui viaţă nu reprezintă altceva decât eterna 
întrebare: „Cum voi putea eu să-i depăşesc pe toţi?” Acest 
rol se asociază în existenţa sa cu tot felul de eşecuri şi 
decepţii. Atitudinea aceasta o putem tolera întrucâtva dacă 
nu comportă acte ostile, agresive. Vom găsi astfel de 
oameni acolo unde este necesară imprimarea unei direcţii, 
unde se impune un comandament, o organizare. In 
asemenea locuri ei vor ieşi la suprafaţă aproape de la sine. 
În timpuri frământate, când poporul clocoteşte, apar 
deodată asemenea firi care se situează în prim-plan ca de 
la sine. Căci ei au gesturile, atitudinea, aspiraţiile şi, de 
cele mai multe ori, chiar şi pregătirea şi aptitudinile 
necesare. Sunt acei oameni care comandă şi acasă, care în 


copilărie nu îndrăgeau decât jocurile în care puteau fi 
vizitiul care mână caii, conductor de tren sau general pe 
câmpul de bătălie. Mulţi dintre ei nu mai pot realiza nimic 
dacă un altul le dictează ce şi cum să facă, ori se 
enervează atunci când au de executat un ordin. Alţii, care 
poate sunt mai bine pregătiţi, nu reuşesc să ajungă în 
posturi de conducere. Şi pe timp de pace găseşti totdeauna 
asemenea oameni în fruntea a diverse grupări, fie 
profesionale, fie cu un caracter social mai larg. Ei sunt 
întotdeauna în prim-plan, pentru că se vâră în faţă şi îi dau 
cu gura. Cât timp nu tulbură prea tare rânduiala vieţii în 
comun, nu avem nimic de obiectat, cu toate că noi socotim 
nelalocul ei supraes-timarea de care au parte azi asemenea 
caractere. Căci şi ei sunt oameni care stau în faţa unui 
abis, care cu siguranţă nu ocupă un loc în rând cu lumea şi 
nu sunt cei mai buni. Trăind într-o tensiune extremă, ei nu- 
şi găsesc liniştea, voind mereu să-şi demonstreze 
superioritatea, atât în lucruri mari cât şi în mărunţişuri. 

7. SUSCEPTIBILITATEA. Şi în ce-i priveşte pe acei 
oameni a căror atitudine faţă de viaţă şi faţă de îndatoririle 
lor depinde în mod exagerat de starea lor de spirit, 
psihologia ar porni pe un drum greşit dacă ar considera că 
avem de-a face cu fenomene înnăscute. Aceştia intră cu 
toţii în categoria caracterelor peste măsură de ambiţioase 
şi, de aceea, susceptibile, care încearcă diverse soluţii 
pentru insatisfacţia lor faţă de viaţă. Susceptibilitatea lor 
este ca o antenă avertizoare, cu ajutorul căreia încearcă să 
palpeze în prealabil situaţia, înainte de a lua o poziţie. 

Există oameni animați de o permanentă bună 
dispoziţie, care în consecinţă tind, cu o anumită ostentaţie 
şi insistenţă, să valorifice partea senină a vieţii, punând la 
baza acesteia bucuria şi veselia. Şi aici găsim toate 
nivelurile de diferenţiere posibile. Există printre aceştia 
oameni care vădesc o comportare de o  voioşie 
copilărească. 

247 

ALFRED ADLER 

CUNOAŞTEREA OMULUI 


În definitiv îmbucurătoare, pentru că ei nu-şi ocolesc 
îndatoririle, ci le abordează şi le duc la îndeplinire într-o 
manieră ludic-artistică. Poate că nu există tip de om care 
să-l întreacă pe acesta în comportare frumoasă şi 
simpatică. 

Sunt însă unii care împing prea departe concepţia lor 
senină despre viaţă şi care tratează cu seninătate şi acele 
situaţii care trebuie luate relativ în serios şi faţă de care ei, 
adoptând o atitudine puerilă, se îndepărtează atât de mult 
de seriozitatea vieţii încât nu ne pot face o impresie bună. 
Avem întotdeauna un sentiment de insecuritate când îi 
vedem pe aceşti oameni la lucru, o impresie de om pe care 
nu te poţi bizui, pentru că vor să treacă prea uşor peste 
dificultăţi. Cunoscând acestea, îi vom ţine pe cât posibil 
departe de îndatoririle de mare răspundere, când ei înşişi 
nu le evită, cum este de obicei cazul. Rareori îi vom găsi 
asumându-şi sarcini cu adevărat grele. Nu ne putem totuşi 
despărţi de acest tip fără a-i acorda şi câteva cuvinte care 
să exprime simpatia noastră. Căci faţă de marea mulţime 
de posaci care predomină în lume, trebuie să spunem că 
ne este plăcut să întâlnim acest tip, pe care ni-l putem mai 
uşor ralia decât pe acela care, dimpotrivă, este mereu trist 
şi descurajat, incapabil să vadă altceva decât partea 
întunecată a lucrurilor. 

8. GHINIONIŞTI ŞI PIEZE-RELE. Este un truism 
psihologic afirmaţia că acela care intră în contradicţie cu 
adevărul absolut al vieţii sociale la un punct oarecare al 
existenţei sale va suferi contra-lovitura. De obicei aceşti 
oameni nu se pricep să tragă nicio învăţătură din aceasta, 
ei înţeleg întreaga nenorocire ca pe un ghinion personal, 
nedrept, ca pe un nenoroc care îi urmăreşte. Ei îşi irosesc 
timpul ca să demonstreze cât nenoroc au mereu, că nimic 
nu le reuşeşte, că toate dau greş dacă pun ei mâna. Uneori 
ei chiar înclină să se fălească cu înfrângerile lor, ca şi cum 
acestea s-ar datora unei puteri sinistre, înspăimântătoare. 
Dacă reflectăm puţin asupra acestui punct de vedere, 
recunoaştem şi aici influenţa malefică a vanităţii. Aceşti 
oameni îşi închipuie că toate câte li se întâmplă se petrec 


ca şi cum o zeitate necurată s-ar ocupa numai de dânşii, 
neavând alt gând decât ca, pe furtună, să trimită trăsnetul 
drept în ei, sau să le trimită un hoţ în casă, care să-i bage 
în sperieţi, pe scurt, orice neplăcere s-ar ivi, o privesc ca și 
cum ei ar fi cei vizaţi de nenorocul care îi caută peste tot. 

Asemenea exagerări nu pot lua naştere decât în 
capul unui om care, într-un fel oarecare, se socoate buricul 
pământului. Uneori s-ar părea că este vorba de modestie 
când cineva se crede veşnic urmărit de nenoroc, pe când în 
realitate fiinţa sa musteşte de vanitate crezând că toate 
puterile duşmănoase nu fac decât să-l urmărească pe el în 
mod special. Asemenea oameni încă din copilărie îşi 
otrăvesc zilele, imaginându-şi că-i urmăresc bandiții, 
ucigaşii şi alţi răufăcători siniştri, şi care cred că strigoii şi 
stafiile nu au nimic altceva de făcut decât să-i hărţuiască 
pe dânşii. 

Adesea această stare de spirit se exprimă în ţinută. 
Ei arată deprimaţi, mereu aduşi de spate, ca toată lumea 
să înţeleagă ce enormă povară îi apasă. Înfăţişarea lor ne 
aminteşte involuntar de  cariatide, condamnate să 
proptească, cât trăiesc, o imensă povară. Sunt oameni care 
iau totul foarte în serios, judecând lucrurile dintr-un unghi 
pesimist. Cu această stare de spirit, este limpede de ce 
totul iese pe dos, de îndată ce pun ei mâna. Cobeala nu le 
înveninează doar lor înşile viaţa, ci şi altora. lar la baza 
acestei conduite nu se află decât vanitatea. Este un fel de 
infatuare, ca şi în cazul precedent. 

9. RELIGIOZITATEA. Oamenii de felul acesta reuşesc 
uneori să-şi găsească un refugiu în religie, fără a-şi 
modifica comportamentul. Ei se tânguie şi se lamentează, 
îl plictisesc pe bunul Dumnezeu cu necazurile lor, dorind 
ca acesta să nu se ocupe de nimic altceva decât de propria 
lor persoană. De obicei ei sunt convinşi că Tatăl Ceresc 
este propriu-zis în serviciul lor, că poartă întreaga 
răspundere pentru tot ce li se întâmplă şi că, pe lângă 
aceasta, poate fi înduplecat să le facă şi favoruri, prin 
diferite artificii, cum ar fi îndeosebi rugăciunile rostite cu 
ardoare, ori jertfele religioase. Cu alte cuvinte, bunul 


Dumnezeu nu ştie ce are de făcut, ci trebuie să i se atragă 
atenţia. Trebuie să admitem că în această modalitate de 
adoraţie religioasă se manifestă o atât de 
înspăimântătoare erezie, încât dacă s-ar instaura din nou 
vechea Inchiziţie, tocmai aceşti oameni ar fi arşi cei dintâi 
pe rug. Ei se poartă cu bunul Dumnezeu 

exact cum o fac ceilalţi oameni, nefăcând decât să se 
jeluiască şi să-l pisălogească, fără ca ei înşişi să mişte un 
deget pentru îmbunătăţirea situaţiei în care se găsesc. 
Asta ei o pretind numai şi numai din partea celorlalţi. 

Până unde pot merge lucrurile, ne arată cazul unei 
fete în vârstă de 18 ani. Foarte cuminte şi harnică, dar, ce-i 
drept, şi foarte ambițioasă, ea se distingea şi prin 
importanţa acordată religiei, îndeplinindu-şi cu 
scrupulozitate toate îndatoririle religioase. Intr-o zi ea a 
început să-şi facă reproşuri, acuzându-se că nu este 
îndeajuns de pioasă, că a violat poruncile biblice şi că a 
nutrit gânduri nelegiuite. La un moment dat a ajuns ca 
ziua întreagă să nu facă decât să se autoacuze, aşa încât 
cei apropiaţi au început să se teamă serios de starea 
sănătăţii psihice a fetei. Căci, în realitate, nimeni nu avea 
să-i aducă nici cel mai mic reproş. Mereu era de găsit într- 
un colţ, plângând şi acoperindu-se de păcate. Un duhovnic 
a avut ideea s-o scutească de toată această povară a 
păcatelor imaginare şi i-a explicat că nu are nicio vină şi că 
este fără pată. A doua zi, pe stradă, fata i-a strigat acestuia 
că nu mai este demn să calce în biserică, dat fiind că a luat 
asupră-şi atâtea grele păcate. 

Nu este necesar să examinăm în continuare cazul de 
mai sus. Vedem cum şi în acest domeniu răzbate ambiția, 
cum vanitatea îi face pe purtătorii ei judecători ai virtuţii şi 
viciului, ai inocenţei şi falsităţii, ai binelui şi răului. 

NOTE 

1 A se vedea capitolul „Dostojewski” din Praxis und 
Theoric der 

Individual-psychologie, p. 214. (Nota trad.) 


2 „spanische Stiefel” - cizmă de tortură. (Nota trad.) 

3 „Lewiten Icsen”, în sensul de a-i face cuiva morală. 
(Nota trad.) 

f 

Capitolul V 

AFECTELE 

Afectele reprezintă exacerbarea acelor fenomene 
psihice pe care le-am denumit trăsături de caracter. Ele 
sunt forme de activitate delimitate în timp ale organului 
psihic, care, sub presiunea unei necesități conştiente sau 
inconştiente, se manifestă printr-o descărcare bruscă şi, ca 
şi trăsăturile de caracter, sunt orientate spre un scop. Nu 
sunt fenomene enigmatice, de neînțeles; ele apar 
totdeauna atunci când au un sens, când corespund metodei 
de viaţă, liniei de conduită a omului. Ele au scopul de a 
determina o schimbare în situaţia omului, care să fie în 
favoarea sa. Sunt manifestări intense, care nu pot avea loc 
decât la un om care a renunţat la alte posibilităţi de a-şi 
realiza obiectivul sau care, mai bine zis, nu crede, ori nu 
mai crede în alte posibilităţi. 

Aşadar, unul din aspectele afectelor se referă la 
acelaşi sentiment de inferioritate, la sentimentul de 
insuficienţă  (Gefiihl der  Unzulăngichkeit) care îl 
constrânge pe purtătorul său să-şi adune toate forţele şi să 
execute mişcări mai ample decât cele obişnuite. Printr-o 
mobilizare maximă a energiei, persoana respectivă 
încearcă să se situeze în prim-plan, să-şi adjudece victoria. 
Aşa cum, bunăoară, nu există furie fără a exista duşman, 
nu se poate ca acest afect să nu aibă drept scop biruinţa 
asupra duşmanului. Este o metodă preferată, şi încă 
posibilă în societatea noastră, aceea de a te impune prin 
astfel de reacţii supradimensionate. Accesele de mânie ar 
fi 

mult mai puţine, dacă nu ar exista posibilitatea de a 
te impune pe această cale. 

Aşadar, la cei care nu se cred destul de capabili să-şi 


atingă țelul obţinerii superiorității şi care simt că le fuge 
pământul de sub picioare, vom constata că de fapt nu 
renunţă la țelul lor, ci vor să-l atingă prin mijloace forte, cu 
ajutorul afectelor. Este o metodă generată de sentimentul 
de inferioritate, care îl determină în mod imperios pe om 
să-şi adune puterile şi să caute să se impună într-o 
manieră brutală şi necivilizată. 

Afectele sunt şi ele strâns legate de esenţa 
personalităţii şi nu sunt caracteristice pentru individul 
izolat, ci sunt de găsit, cu o anumită regularitate, la mulţi 
oameni. Fiecare individ intră în aceeaşi categorie în 
măsura în care el se implică în situaţia la care participă 
ceilalţi. Numim aceasta starea de alarmă afectivă a 
organului psihic. Sunt fenomene adânc înrădăcinate în 
firea omului şi fiecare din noi poate dispune de ele. Iar 
dacă cunoaştem întrucâtva un om, ne putem reprezenta ce 
afecte ţin de natura sa, fără să le fi sesizat pe viu. 

Dată fiind perfecta fuziune dintre psihic şi corp, în 
mod necesar un atât de zguduitor proces psihic, cum este 
afectul, îşi exteriorizează efectele asupra corpului. Afectele 
sunt însoţite de fenomene fizice secundare, adică de efecte 
asupra circulației sanguine şi organelor respirației 
(accelerarea pulsului,  roşire,  paloare, modificări 
funcţionale în respiraţie). 

A. AFECTE DISOCIANTE 

1. MANIA. Un afect care simbolizează clar aspiraţia 
către putere şi setea de dominație a omului este mânia. 
Această formă de manifestare trădează desluşit scopul de 
a înfrânge rapid, cu ajutorul forţei, orice rezistenţă. Pe 
baza cunoştinţelor dobândite până acum, recunoaştem în 
persoana mâniosului un individ care, desfăşurându-şi 
întreaga forţă, se străduieşte să obţină superioritatea. 
Strădania 

de a se impune degenerează uneori într-un fel de 
beţie a puterii (Machtrausch), vădită în cazul în care 
asemenea oameni răspund, la cea mai mică lezare a 
sentimentului puterii, printr-un acces de furie. Ei au 


impresia că prin această conduită, probabil probată adesea 
de dânşii, ajung cel mai uşor să-şi domine adversarul şi să- 
şi impună voinţa. Aceasta nu este, desigur, o metodă 
elevată, dar în cele mai multe cazuri are efect şi cine nu-şi 
poate aminti cum, printr-un acces de furie, a putut ieşi 
dintr-o situaţie dificilă. 

Există, fără îndoială, situaţii în care un acces de 
mânie este în bună măsură îndreptăţit. Nu ne ocupăm aici 
de asemenea cazuri. Avem în vedere o afectivitate care se 
afişează nestăvilit, persoane la care mânia se declanşează 
în mod obişnuit. Există oameni care îşi fac din aceasta un 
sistem de reacţie şi care se caracterizează prin faptul că, 
în general, nu recurg la altă metodă. Sunt oameni 
aroganti, extrem de susceptibili, care nu suportă ca nimeni 
să fie mai sus ca ei, ori la nivelul lor, care au mereu nevoie 
să se simtă superiori, care mereu stau la pândă să vadă 
dacă nu cumva cineva le impietează domeniul, dacă nu 
cumva cineva nu le cântă îndeajuns în strună. La aceasta 
se asociază o doză maximă de suspiciune, care îi determină 
să nu se încreadă în nimeni. Cel mai adesea la astfel de 
oameni găsim şi alte trăsături de caracter, indicate mai sus 
ca limitrofe. În cazurile mai grave, un om atât de ambițios 
se va retrage înspăimântat din faţa unor îndatoriri serioase 
şi se va integra greu în societate. Dacă i se refuză ceva, el 
nu cunoaşte de fapt decât un singur mod de a proceda: să 
facă scandal, într-o manieră de obicei dintre cele mai 
dureroase pentru persoanele care îi sunt apropiate. Va 
sparge o oglindă, bunăoară, sau va deteriorara obiecte de 
valoare. Nu este cu putinţă să i se dea dreptate dacă, după 
aceea, încearcă în mod serios să se dezvinovăţească, 
susţinând că nu ştie ce a făcut. Căci intenţia de a fi vrut să 
lovească în cei apropiaţi era prea evidentă. Acest afect va 
viza întotdeauna ceva de valoare, nu lucruri fără 
importanţă. Deducem din aceasta că asemenea procedee 
sunt în mod necesar rezultatul unui plan premeditat. 

Într-un cerc restrâns această metodă duce, desigur, 
la anumite rezultate, dar care se pierd de îndată ce se iese 
din cercul respectiv. Căci un asemenea om va intra în mod 


fatal cu uşurinţă în conflict cu toată lumea. 

Cât priveşte expresia atitudinală a furiei, este 
suficient să-i spunem pe nume ca să şi avem în faţa ochilor 
imaginea furiosului. Este atitudinea ostilă față de ceilalți, 
care apare în prim-plan cu toată intensitatea şi claritatea. 
Acest efect dovedeşte abolirea aproape integrală a 
sentimentului de comuniune socială. Aspiraţia către putere 
a unui om poate merge până la nimicirea adversarului. În 
măsura în care afectele scot în relief caracterul individului, 
aceste manifestări ne pot înlesni rezolvarea unor probleme 
legate de cunoaşterea omului. În această perspectivă, pe 
cei furioşi din fire trebuie să-i trecem în categoria acelora 
care au o atitudine ostilă faţă de viaţă. Dar exigenţele 
sistemului pe care vrem să-l construim nu ne permit să 
trecem peste faptul că orice năzuinţă către putere se 
bazează pe un sentiment de slăbiciune, de inferioritate. La 
asemenea reacţii ample, adevărate măsuri de forţă, nu 
poate recurge un om liniştit în ceea ce priveşte puterea sa. 
Nu trebuie să pierdem niciodată din vedere această 
relaţie. Tocmai în accesul de furie ni se dezvăluie cu o 
deosebită claritate  exacerbarea sentimentului de 
slăbiciune orientat în scopul obţinerii superiorității. Este 
un artificiu ieftin de exaltare a sentimentului propriei 
personalităţi, în detrimentul altor oameni. 

Dintre factorii care facilitează considerabil 
declanşarea accesului de furie, este de menţionat 
îndeosebi alcoolul. Pentru mulţi oameni adesea sunt 
suficiente doar câteva pahare. Este cunoscut că alcoolul 
are în primul rând drept efect slăbirea sau abolirea 
frânelor impuse de societate. Un individ intoxicat de alcool 
se comportă într-o manieră total necivilizată. El îşi pierde 
stăpânirea de sine şi respectul faţă de ceilalţi şi ceea ce pe 
când era treaz numai cu greu îşi putea înfrâna şi ascunde, 
adică atitudinea ostilă faţă de semeni, la beţie capătă o 
expresie degajată. Nu întâmplător tocmai oamenii a căror 


existenţă şchioapătă devin alcoolici, ei căutând în alcool 
uitare şi consolare, o scuză pentru ceea ce le-ar fi plăcut să 
realizeze, dar nu au realizat. 

La copii constatăm accese de furie mai frecvent decât 
la adulţi. Adesea este suficient un motiv dintre cele mai 
neînsemnate pentru ca un copil să se înfurie. Fenomenul 
tine de faptul că la copii, ca urmare a puternicului 
sentiment de slăbiciune, apare mai pronunţată linia 
strădaniei lor de a-şi afirma propria valoare. Un copil 
irascibil ne dovedeşte mereu că luptă pentru a se pune în 
valoare şi că rezistenţele de care se loveşte îi apar, dacă nu 
insurmontabile, în orice caz deosebit de mari. 

În afară de injurii, care formează conţinutul obişnuit 
al acceselor de mânie, actele de violenţă merg atât de 
departe încât aduc prejudicii chiar şi celui care recurge la 
ele. Aici este de căutat linia care conduce la explicarea 
sinuciderii. Se face aici simțită tendinţa de a le provoca 
alor săi sau altora din anturaj o durere, care să răzbune 
eşecurile şi umilinţele suferite. 

2. TRISTEŢEA. Acest afect survine atunci când un om 
suferă o privaţiune, o pierdere, situaţie în care el nu se 
poate uşor consola. Tristeţea poartă şi ea în sine germenul 
voinţei de a înlătura neplăcerea, aşadar sentimentul de 
slăbiciune, spre a restabili o situaţie mai bună. În această 
privinţă ea este la fel de valoroasă ca şi un acces de furie, 
numai că se instalează în alte împrejurări, sub o altă 
atitudine şi face uz de alte metode. Dar şi aici sesizăm 
aceeaşi linie spre obţinerea superiorității. În timp ce în 
cazul furiei reacţia este dirijată impotriva altora, furiosul 
având nevoie de satisfacerea urgentă a sentimentului de 
redresare şi de înfrângerea adversarului, în cazul tristeţii 
avem de-a face cu o limitare a activităţii psihice, care în 
mod necesar şi în scurt timp conduce la o expansiune, 
deoarece omul trist tinde către sentimentul de redresare şi 
satisfacţie. Inițial însă procesul echivalează cu o 
descărcare, cu o reacţie care, iarăşi, deşi sub o altă formă, 
este dirijată împotriva persoanelor apropiate. Căci omul 
trist este de fapt un acuzator şi, prin aceasta, el stă în 


opoziţie faţă de anturajul său. În acest fel, fireşte, tristeţea 
este implantată în natura omului, dar supralicitarea 
acestei stări comportă un element de ostilitate, dăunător 
pentru cei din jur. 

Redresarea celui cuprins de tristeţe este determinată 
de atitudinea pe care o ia anturajul. Este cunoscut faptul 
că oamenii întristaţi îşi găsesc adesea uşurarea atunci 
când cineva se pune în serviciul lor, îi compătimesc, le vin 
în ajutor, le dă ceva, le insuflă curaj etc. Dacă tristeţea se 
descarcă prin lacrimi şi tânguiri, se pare că prin aceasta 
nu numai că se iniţiază un atac asupra mediului, ci şi o 

situare a celui mâhnit deasupra celor din jurul său, 
ca un fel de acuzator, judecător şi critic. Pot fi net 
recunoscute spiritul revendicativ, atitudinea de reclamant. 
Intotdeauna se vor manifesta, într-un fel sau altul, 
pretenţii faţă de anturaj. Tristeţea este ca un argument 
menit să-i înduplece pe ceilalţi, argument irezistibil, în faţa 
căruia trebuie să te pleci. 

Şi acest afect, aşadar, urmează o linie ascendentă, 
având drept scop menţinerea echilibrului şi compensarea 
sentimentului de neputinţă, de slăbiciune. 

3. FOLOSIREA ABUZIVĂ A AFECTELOR. Multă 
vreme existenţa afectelor a fost de neînțeles, până când s-a 
dovedit că ele ne oferă posibilitatea şi ne indică o cale care 
duce la depăşirea rapidă a sentimentului de inferioritate şi 
la punerea în valoare a propriei personalităţi. Afectivitatea 
şi atitudinile emoţionate îşi găsesc, prin urmare, o extrem 
de largă paletă de utilizări în viaţa psihică a omului. Când 
un copil îşi manifestă furia sau plânge şi se jeluie, fiindcă 
se crede neglijat, şi dacă are ocazia să vadă că metoda lui 
dă rezultate, el va ajunge lesne să adopte aceeaşi atitudine 
chiar şi în numele unor motive lipsite de importanţă. 
Punerea în practică a acestor afecte poate deveni 
obişnuinţă şi poate lua o configuraţie pe care să n-o mai 
percepem ca fiind normală. Mai târziu, în viaţa adultă, 


asemenea indivizi vor recurge cu regularitate la folosirea 
abuzivă a afectelor, fenomen minor şi dăunător, când are 
loc o punere în scenă cu caracter ludic a furiei, tristeţii sau 
a altor afecte, numai spre a-şi atinge scopul, spre a obţine 
ceva. Asemenea reacţii au loc mereu atunci când individul 
vede că i se refuză ceva sau când dominaţia sa este 
ameninţată de vreun prejudiciu. Adesea se întâmplă ca 
tristeţea, de exemplu, să fie manifestată atât de zgomotos 
şi de ostentativ ca şi când ar însemna un titlu de glorie, 
ceea ce produce un efect respingător. Este interesant de 
remarcat că uneori se desfăşoară o veritabilă competiţie a 
tristeţii. 

Acelaşi abuz poate avea loc şi în ceea ce priveşte 
manifestările pe plan fizic ale afectelor. Se ştie că există 
oameni la care afectul furiei asupra tractului digestiv este 
atât de puternic încât în accesele de furie ei vomită. 
Aceasta face şi mai brutală atitudinea de ostilitate. Voma 
semnifică o condamnare şi o umilire a celorlalţi. Tristeţea 
ca afect duce adesea la abţinerea de a se hrăni, aşa încât 
omul mâhnit pare pur şi simplu emaciat, oferindu-ne o 
adevărată „imagine a jalei”. 

Asemenea forme de abuz nu ne pot lăsa deloc 
indiferenți, deoarece ele interesează sentimentul de 
comuniune socială al celorlalţi. Manifestarea acestui 
sentiment este de cele mai multe ori în stare să potolească 
un afect. Există însă oameni care au o atât de mare nevoie 
de sentimentul de comuniune socială al altora încât, de 
exemplu, ei nu vor să iasă din starea de tristeţe, dat fiind 
faptul că personalitatea lor are parte de o extraordinară 
reconfortare prin dovezile de prietenie şi compătimire care 
i se dau. 

Cu toată simpatia pe care ne-o câştigă într-o măsură 
sau alta, furia şi tristeţea sunt afecte disociante. Ele nu-i 
unesc pe oameni, ci îi opun, lezând sentimentul de 
comuniune socială. Fireşte, dacă este mai îndelungată, 
tristeţea determină o apropiere între oameni, dar nu pe o 
cale normală, ca atunci când sentimentul de comuniune 
socială este împărtăşit de ambele părţi, ci printr-o 


manevră care aduce anturajul în situaţia de a fi exclusiv 
partea care are de dat ceva. 

4. DEZGUSTUL. Elementul disociant este de găsit şi 
într-un afect ca dezgustul sau greaţa, deşi într-o măsură 
mai slabă. Din punct de vedere fizic, greaţa se produce 
atunci când pereţii stomacului suferă o excitație 
determinată. Există însă şi reacţii de a ejecta ceva din 
sfera psihicului. Tocmai pe acest plan devine vizibil 
caracterul disociant al acestui afect. Manifestările care 
rezultă ne dau o confirmare în acest sens. Cunoaştem o 
mimică în stare să te facă să-ţi întorci privirea aiurea. 
Grimasele semnifică o condamnare a anturajului, o 
rezolvare a situaţiei în sensul unei repudieri. Ca urmare a 
unei folosiri abuzive, prin acest afect ne putem, eventual, 
debarasa de o situaţie dezagreabilă, provocând o senzaţie 
de dezgust. Contrar, poate, celorlalte afecte, dezgustul 
poate fi trezit în mod intenţionat. Datorită unui 
antrenament special, un individ poate merge până acolo 
încât să nu-i fie greu să se desprindă pe această cale de 
anturaj sau să întreprindă un atac împotriva acestuia. 

5. FRICA (SPAIMA). O importanţă covârşitoare în 
viaţa omului are frica. Acest afect se complică prin faptul 
că, pe lângă că este un afect disociant, conduce, ca şi 
tristeţea, la o legătură sui-generis cu ceilalţi. De exemplu, 
un copil înfricoşat se smulge dintr-o situaţie, dar aleargă în 
alta, spre a căpăta protecţie. Pe de altă parte, mecanismul 
fricii nu conduce direct la o demonstraţie de superioritate 
asupra anturajului, ci dă în primul rând impresia frapantă 
a unei înfrângeri. Atitudinea este aceea a unei defăimări. 
De aici începe partea asociantă a afectului, care include în 
acelaşi timp şi setea de superioritate: fricosul fuge spre a 
se pune la adăpostul unei alte situaţii şi, în acest fel, el 
încearcă să se fortifice, ca să fie capabil să facă faţă 
pericolului şi ca să triumfe. 

Avem de-a face, în cazul acestui afect, cu un fenomen 


profund organic. Ceea ce se reflectă aici este frica 
originară (Urangst), atavică, proprie tuturor vieţuitoarelor. 
La om, îndeosebi, ea emană din insecuritatea generală a 
acestuia, din slăbiciunea sa în faţa naturii. Cunoaşterea 
dificultăţilor vieţii este atât de deficitară încât copilul, de 
exemplu, nu se poate descurca singur, alţii trebuind să 
intervină pentru a-i satisface trebuinţele. Copilul ia 
cunoştinţă intuitiv de aceste dificultăţi, de îndată ce vine 
pe lume şi se află integrat în condiţiile existenţei. Date 
fiind pericolul permanent care îl pândeşte şi riscul eşecului 
strădaniilor sale de a ieşi din starea de insecuritate, el 
poate să ajungă la o concepţie despre viaţă pesimistă, la 
dezvoltarea unor trăsături de caracter care îl fac să se 
bizuie mai mult pe ajutorul şi consideraţia celor din jurul 
său. Prudenţa care rezultă de aici poate fi atât de mare 
încât să-l îndepărteze de la îndatoririle impuse de viaţă. 
Dacă asemenea copii sunt totuşi obligaţi să progreseze, ei 
poartă în acelaşi timp în sine un plan de retragere, 
găsindu-se mereu pe picior de fugă, unul din afectele lor 
cele mai frecvente şi mai izbitoare fiind frica. 

Până şi în expresia fizică a acestui afect, în special în 
mimică, descoperim începutul unei contraacţiuni, care însă 
nu este rectilinie, agresivă. Uneori asemenea manifestări 
evoluează în sens patologic şi în multe cazuri avem 
posibilitatea să examinăm cu uşurinţă mecanismele 
psihice. Avem atunci impresia netă că anxiosul întinde 
mâinile spre ceilalţi, ca să şi-i apropie şi ca să-i ţină lângă 
dânsul. 

Aprofundând cercetarea acestui fenomen, ajungem la 
aceleaşi concluzii pe care le-am desprins din analiza 
anxietăţii ca trăsătură de caracter. Avem de-a face cu 
oameni care caută să se sprijine pe cineva în viaţă; trebuie 
ca cineva să le stea totdeauna la dispoziţie, în realitate 
este vorba de încercarea de a stabili un raport de 
dominație, ca şi când ceilalţi nu ar exista decât ca să le 
ofere anxioşilor un suport moral. Dacă forăm şi mai în 
adâncime, constatăm că aceşti oameni au pretenţia să ne 
ocupăm în primul rând de ei. În absenţa unui contact 


direct cu viaţa, ei şi-au pierdut în aşa măsură 
independenţa încât reclamă acest privilegiu cu o 
extraordinară ardoare şi vehemenţă. Dar oricât de 
stăruitor ar căuta ei să se afle în preajma altora, 
sentimentul lor de comuniune socială este slab. Astfel, 
anxietatea duce la obţinerea pentru sine a unei poziţii 
privilegiate, la evitarea exigenţelor vieţii şi la punerea 
celorlalţi în serviciul său. În cele din urmă frica se 
infiltrează în toate relaţiile vieţii cotidiene. Ea devine un 
instrument eficient de dominare a celor din jur. 

B. AFECTE ASOCIANTE 

1. BUCURIA. în bucurie, ca afect, se remarcă 
limpede forţa asociantă. Ea nu suportă izolarea. In 
manifestările sale exterioare: căutarea celorlalţi, 
îmbrăţişări etc, apare înclinația spre comunicare, 
confesiune şi savurare în comun a plăcerii. Şi atitudinea 
este asociantă, este, ca să spunem aşa, atitudinea braţelor 
deschise, o căldură ce iradiază asupra celorlalti, 
reflectându-se în egală măsură asupra celui de la care 
emană. Acest afect include toate valenţele comuniunii 
sociale. 

Linia ascendentă nu lipseşte nici de aici, fiind vorba 
de un om care trece de la un sentiment de insatisfacţie la 
unul de superioritate. Bucuria este, în fond, expresia 
autentică a biruirii dificultăţilor. Mână în mână cu ea 
merge râsul cu efectul său eliberator, reprezentând 
oarecum cheia de boltă a acestui afect. Dincolo de propria 
personalitate, bucuria vizează să obţină simpatia celorlalţi. 

Există şi aici manifestări abuzive, condiţionate de 
firea omului respectiv. Unii pacienţi arătau clare semne de 
bucurie şi râdeau la ştirea cutremurului de la Messina. La 
o cercetare mai atentă s-a dovedit că ei râdeau pentru că, 
de fapt, nu voiau ca prin mâhnire să lase să transpară un 
sentiment de slăbiciune; încercând să îndepărteze 
mâhnirea, ei adoptaseră afectul contrar. Deosebit de 


frecventă este şi bucuria răutăcioasă, care survine 
nelalocul ei, ignorând şi lezând sentimentul de comuniune 
socială. Această bucurie maliţioasă este de fapt un afect 
disociant, prin care cineva încearcă să-şi afirme 
superioritatea faţă de ceilalţi. 

2. COMPASIUNEA. Compasiunea (mila) este expresia 
cea mai pură a sentimentului de comuniune socială. Dacă o 
identificăm la un om, în general putem fi liniştiţi cu privire 
la sentimentul său de comuniune socială, în sensul că 
acesta nu-i lipseşte. Căci prin acest afect omul ne arată cât 
este de capabil să se transpună în situaţia semenului său. 

Poate că o mai mare răspândire decât acest afect are 
folosirea sa abuzivă, denaturată. Aceasta constă în 
tentativa unora de a se prezenta drept oameni cu un 
sentiment de comuniune socială deosebit de puternic, 
bineînţeles exagerând. Cu prilejul vreunei nenorociri, unii 
oameni se vâră în faţă, dar fără a face ceva util, ci din 
dorinţa de a-şi face pe gratis publicitate. Pe de altă parte, 
există oameni care adulmecă cu o adevărată voluptate 
nenorocirea altuia, ţinându-se scai de acesta. Aceşti 
binefăcători aferaţi vor ca prin ceea ce fac să-şi asigure, în 
primul rând, sentimentul de superioritate faţă de cei aflaţi 
în nenorocire şi mizerie. Referitor la acest tip de om, 
marele cunoscător de oameni care era La Rochefoucauld 
spunea: „In nenorocirea celor mai buni prieteni ai noştri, 
găsim totdeauna ceva care nu ne displace” 1. 

În mod greşit s-a încercat să se explice prin acest 
fenomen simţământul de plăcere pe care îl avem în faţa 
spectacolelor tragice. S-ar spune că ne bucurăm că nu 
suntem în pielea victimelor. Celor mai mulţi oameni 
aceasta nu li se potriveşte. Interesul nostru faţă de 
întâmplările tragice este de obicei generat de dorinţa de a 
ne autocunoaşte şi de a ne autoinstrui. Nu pierdem din 
vedere faptul că avem de-a face doar cu o ficţiune, din care 
sperăm să extragem învăţăminte pentru viaţa noastră. 

3. RUŞINEA. Un afect atât asociant, cât şi disociant, 
este ruşinea. Este şi aceasta o structură psihică din sfera 
sentimentului de comuniune socială şi ca atare nu ar putea 


fi expulzată din viaţa psihică a omului. Societatea umană 
nu ar fi posibilă fără acest afect. Ruşinea se manifestă în 
situaţiile în care, ca urmare a unei intervenţii în universul 
interior al unui om, este înjosită personalitatea acestuia, 
riscându-se să fie pierdută îndeosebi demnitatea, la care 
ţine orice om. În acest context, ruşinea se exprimă prin 
puternice reacții corporale. Din punct de vedere 
anatomofiziologic, fenomenul constă într-o dilatare a 
vaselor sanguine periferice, în care are loc un flux crescut 
de sânge, de cele mai multe ori vizibil pe faţa omului. La 
unii oameni chiar şi pieptul se înroşeşte. 

Comportamentul exterior caracteristic în asemenea 
situaţii este detaşarea de cei din jur. Este un gest retractil 
legat de o proastă dispoziţie, care este mai degrabă o 
înclinaţie de a o lua la fugă. Întoarcerea spatelui, lăsarea 
în jos a ochilor sunt reacţii de fugă, care ne arată limpede 
caracterul disociant al acestui afect. 

Distingem şi forme abuzive. Există oameni care 
roşesc surprinzător de uşor. Se va putea constata că, de 
obicei, în relaţiile lor cu semenii, la aceşti oameni 
predomină tendinţele disociante. A roşi este pentru dânşii 
un mijloc de a scăpa de societate. 

NOTE 

1 La Rochefoucauld, Maxime şi reflecții, traducere, 
note şi indice analitic de Aurel Tita, Editura Minerva, 
Bucureşti, 1972, p. 132. Grăitoare este, din acest punct de 
vedere, mai ales următoarea reflecţie: „Adesea dăm 
dovadă mai mult de orgoliu decât de bunătate deplângând 
nenorocirile duşmanilor noştri; le dăm semne de 
compătimire ca să-i facem să înţeleagă că suntem mai 
presus decât ei” (p. 111). (Nota trad.) 

ANEXĂ 

OBSERVAŢII GENERALE PRIVIND EDUCAŢIA 

Am vrea să adăugăm aici câteva cuvinte cu privire la 
o temă care până aici nu a putut fi atinsă decât în treacăt 
şi în mod întâmplător. Ne referim la influenţa educaţiei 


făcute în familie, în şcoală şi în viaţă asupra dezvoltării 
organului psihic. 

Este neîndoielnic faptul că educaţia care se face 
astăzi în familie favorizează aspiraţia către putere, 
dezvoltarea vanităţii. In această privinţă oricine poate da 
sfaturi, bazate pe propria sa experienţă. Ce-i drept, familia 
prezintă avantaje incontestabile şi cu greu se poate 
recomanda o instituţie în care copiii să fie mai bine 
crescuţi decât în familie sub raportul conduitei 
judicioase1. Tocmai în cazurile de îmbolnăvire familia se 
dovedeşte mediul cel mai potrivit în ceea ce priveşte 
conservarea genului uman. Părinţii sunt, de asemenea, 
buni educatori, care dispun de perspicacitatea necesară 
recunoaşterii de la bun început a devierilor psihice ale 
copiilor lor şi combaterii acestora printr-un tratament 
adecvat, aşa încât vom admite fără rezerve că nu există o 
instituţie mai convenabilă decât familia pentru creşterea 
unei umanităţi apte pentru o existenţă mai bună. 

Din păcate însă nu putem afirma ca părinţii sunt buni 
psihologi sau buni pedagogi. Ceea ce deţine astăzi rolul 
principal în educaţia familială este un egoism de familie 
dezarticulat, manifestat în diverse grade. Acesta pretinde 
în mod ostentativ dreptul ca propriii copii să fie îngrijiţi 
aparte, ca nişte fiinţe care trebuie să se bucure de o 
consideraţie deosebită, fie şi în detrimentul altora. Aşa se 
ajunge la situaţia că tocmai educaţia familială săvârşeşte 
cele mai grave erori, inoculându-le, ca să spunem aşa, 
copiilor ideea că ei trebuie să se situeze totdeauna mai sus 
decât ceilalţi şi să fie consideraţi mai buni. La aceasta se 
adaugă însuşi modul de organizare a familiei, care nu vrea 
să se desprindă de concepţia cu privire la rolul de dirijor al 
tatălui, o concepţie a autorității paterne. Aşa se face că 
răul îşi urmează cursul. Această autoritate, întemeiată 
doar în foarte slabă măsură pe sentimentul de comuniune 
socială, determină rapid o rezistenţă făţişă sau secretă. 
Desigur că aceasta nu-şi face niciodată loc fără dificultate. 
Consecința cea mai gravă este aceea că li se oferă copiilor 
un model de aspirație către putere, legat de demonstrarea 


plăcerii asociate cu exercitarea puterii, ceea ce îi face 
lacomi de putere, ambiţioşi şi vanitoşi. Drept urmare, ei 
vor merge atât de departe încât să pretindă consideraţie 
din partea tuturor, dorind ca ceilalţi să le arate aceeaşi 
ascultare şi supunere pe care s-au obişnuit s-o vadă faţă de 
cele mai puternice persoane din jurul lor, intrând astfel în 
conflict cu părinţii şi cu mediul social în general. 

În felul acesta, pe planul educaţiei familiale care se 
face la noi este aproape inevitabil ca în mintea copilului să 
se înfiripe telul obţinerii superiorității. Aceasta se poate 
constata şi la copiii mici de tot, cărora le place s-o facă pe 
grozavii, fenomenul persistând la adulţi, care, până şi în 
perioade din cele mai avansate din viaţa lor, împinşi uneori 
de amintirea inconştientă (unbewusste Erinnerung) a 
situaţiei în familie, tratează întreaga umanitate ca şi cum 
aceasta ar fi familia lor, sau, atunci când, datorită atitudinii 
lor, suferă eşecuri, manifestă înclinația de a se retrage din 
lumea devenită oribilă pentru dânşii şi de a duce o 
existenţă solitară. 

Desigur, familia este de asemenea cea indicată să 
dezvolte sentimentul de comuniune socială, dar numai 
până la un anumit punct, date fiind cele arătate cu privire 
la aspiraţia către putere şi autoritate. Primele manifestări 
de afecţiune sunt urmarea relațiilor cu mama. Mama este 
pentru copil cea mai relevantă întruchipare a aproapelui, 
de la care el învaţă să-şi recunoască şi să-l simtă aproape 
pe semenul său, pe acel „tu” demn de incredere. Nietzsche 
spune că 

fiecare îşi făureşte imaginea ideală a celui iubit după 
raporturile care au existat între el şi mama sa. Pestalozzi a 
arătat de mult că mama este aceea care îi dă copilului 
lumina călăuzitoare în relaţiile lui cu ceilalţi oameni, că 
relaţiile cu mama formează în general cadrul tuturor 
manifestărilor sale. Rolul mamei? include posibilitatea 
dezvoltării la copil a sentimentului de comuniune socială. 


Din aceste relaţii cu mama rezultă şi acele stranii 
personalităţi pe care le întâlnim deja la copii şi care ne 
frapează prin anumite deficienţe din punct de vedere 
social. În special două greşeli pot fi comise pe acest plan. 
Una constă în aceea că mama nu-şi îndeplineşte rolul ei 
faţă de copil şi, drept urmare, nu-i dezvoltă sentimentul de 
comuniune socială. Această lacună este foarte importantă 
şi are drept urmare o mulţime de necazuri. Copilul creşte 
ca şi cum s-ar afla într-o ţară inamică. Dacă cineva vrea să 
reeduce un asemenea copil, nu-i rămâne de făcut decât să- 
şi asume rolul corespunzător, odinioară abandonat. 
Aceasta este, ca să spunem aşa, calea pe care se poate 
face din el un om pe deplin integrat în societate. Cealaltă 
mare eroare, foarte frecventă, constă în aceea că, deşi 
mama îşi îndeplineşte cumva rolul, o face cu atâta 
exagerare încât transmiterea sentimentului de comuniune 
socială nu este posibilă. Mama procedează în aşa fel încât 
de acest sentiment să beneficieze numai ea. Aceasta 
înseamnă că interesul copilului este axat pe mama sa, pe 
când restul lumii este exclus. Şi acestor copii, aşadar, le 
lipseşte baza spre a se putea forma ca oameni sociabili. 

În afară de relaţiile cu mama, în educaţie sunt de luat 
în considerare multe alte elemente esenţiale. Îndeosebi 
amenajarea pentru copil a unei camere confortabile îi va 
permite acestuia să se simtă în largul său în această lume. 
Dacă ne gândim cu ce greutăţi au de luptat cei mai mulţi 
copii şi cât de puţin dat le este în primii lor ani de viaţă să 
simtă că lumea este un loc agreabil pentru dânşii, vom 
înţelege atunci importanţa extraordinară a primelor 
impresii din copilărie, pentru că acestea îi dau copilului o 
orientare pe care el nu va face decât s-o aprofundeze şi s-o 
continue. Dacă ţinem seama de faptul că mulţi copii vin pe 
lume bolnăvicioşi şi nu au parte decât de amărăciune şi 
suferinţă, că majoritatea copiilor nici nu au o cameră a lor 
sau, dacă o au, nu găsesc în ea nimic care să le trezească 
bucuria de a trăi, atunci este limpede că cea mai mare 
parte a copiilor nu se dezvoltă ca prieteni ai vieţii şi ai 
societăţii, nefiind saturați de acel sentiment de comuniune 


socială care ar putea să înflorească şi să se desfăşoare 
într-o comuniune umană veritabilă. Trebuie, pe de altă 
parte, să ţinem seama de faptul că greşelile pedagogice 
pot avea o influenţă considerabilă. O educaţie dură, 
severă, este de natură să suprime bucuria de a trăi şi 
colaborarea copilului, după cum o educaţie care netezeşte 
până în cele mai mici amănunte drumul copilului, 
înconjurându-l cu o căldură exagerată3, îl poate face 
incapabil să înfrunte mai târziu climatul aspru al vieţii, 
climat care domină în afara familiei. 

În felul acesta, educaţia familială nu concordă cu 
cerinţele societăţii de azi, neputând realiza ceea ce 
aşteptăm noi de la ea, adică un om în deplinătatea 
facultăţilor sale mintale, integru, cu un comportament 
colegial. Ea îl saturează, în schimb, de aspirații vanitoase. 

Dacă ne întrebăm acum ce altă instanţă ar putea fi în 
măsură să remedieze deficienţele dezvoltării copiilor, 
atenţia noastră se va îndrepta în primul rând spre şcoală. 
O examinare riguroasă ne arată însă că nici şcoala, în 
forma sa de astăzi, nu este potrivită pentru această 
misiune. Cu greu vom găsi un profesor care să se poată 
lăuda, dată fiind situaţia de azi a şcolii, că el recunoaşte în 
esenţa lor deficienţele unui copil şi că le poate elimina. El 
nu este nicidecum pregătit în acest scop şi nici nu are 
posibilitatea să fie, pentru că este obligat să urmeze o 
programă analitică, pe care trebuie s-o transpună în 
practică fără a-i fi îngăduit să se intereseze cu ce material 
uman are de lucrat. Pe de altă parte, numărul prea mare 
de elevi grupaţi într-o clasă face cu neputinţă ca el să 
îndeplinească această sarcină. Trebuie, de aceea, să 
căutăm în altă parte o instanţă capabilă să înlăture 
neajunsurile educaţiei în familie, neajunsuri care ne 
împiedică să devenim un popor unit, bine sudat. Unii se 
vor gândi, poate, că însăşi viața este o asemenea instanţă. 
Dar şi ea are propriile sale limite. Chiar şi din cele spuse 
până aici în această carte reiese destul de clar că viaţa nu 
este în stare să schimbe un om, deşi uneori aparenţa este 
alta. Vanitatea omului, ambiția sa se opun. Căci chiar şi 


atunci când a pornit-o în mod vădit pe o cale greşită, el va 
avea 

mereu sentimentul fie că vina pentru aceasta o 
poartă alţii, fie că nu poate să facă altfel. Rareori este de 
găsit cineva care să se fi poticnit în viaţă şi care să se 
oprească asupra greşelii sale, reflectând la ce este de 
făcut. (Să ne amintim şi de expunerea noastră cu privire la 
valorificarea celor trăite.) 

Viaţa, prin urmare, nu poate determina schimbări 
esenţiale, iar din punct de vedere psihologic faptul este de 
înţeles, pentru că viaţa ia în primire oameni gata formaţi 
(schön fiertige Menscheri). Oameni care au viziunea lor 
bine consolidată şi care sunt puşi în mişcare de țelul 
obţinerii superiorității. Dimpotrivă, viaţa este chiar un rău 
dascăl, deoarece nu este deloc dispusă la toleranţă, nu ne 
avertizează, nu are răbdare să ne înveţe de două ori unul 
şi acelaşi lucru, ci ne respinge cu răceală, lăsându-ne să ne 
prăbuşim. 

Examinând acum ansamblul problemei, nu ne rămâne 
decât să formulăm următoarea concluzie: singura instanţă 
capabilă să ne ajute este şcoala. Ea ar fi capabilă de 
aceasta, dacă nu ar avea greşelile şi practicile ei abuzive. 
Căci până în prezent acela care ajunge să conducă şcoala 
face din ea un instrument pentru realizarea propriilor sale 
planuri, de obicei vanitoase, ambiţioase. Aceasta nu poate 
duce în continuare la rezultate pozitive. lar când, în 
timpurile mai noi, se cere restabilirea în şcoală a 
autorităţii de altă dată, trebuie să ne întrebăm ce a realizat 
bun, de fapt, acea autoritate. La ce va sluji o autoritate 
care, după cum am văzut, a fost nocivă chiar şi în familie, 
unde condiţiile sunt mai favorabile educaţiei judicioase şi 
unde, totuşi, nu se ajunge în cele din urmă decât la revolta 
tuturor împotriva ei? în afară de aceasta, deşi ea va fi nu o 
dată recunoscută de la sine, o autoritate trebuie impusă 
prin constrângere. Până şi în şcoală autoritatea, când în 
general ea există, rareori va fi recunoscută fără rezerve. 
Şi, oricum, copilul vine la şcoală cu conştiinţa clară a 


faptului că dascălul este un slujbaş al statului. Este 
imposibil să-i impui copilului o autoritate fără ca aceasta 
să aibă consecinţe păgubitoare pentru dezvoltarea sa 
psihică. Nu este permis ca sentimentul autorităţii să se 
bazeze pe constrângere, ci trebuie să se întemeieze pe 
sentimentul de comuniune socială. 

În şcoală fiecare copil este pus într-o situaţie care 
urmăreşte dezvoltarea sa psihică. De aceea ea trebuie să 
satisfacă cerinţele unei 

dezvoltări psihice avantajoase pentru copil şi 
societate. Va fi posibil să vorbim de o şcoală bună doar 
atunci când ea va fi în concordanţă cu imperativele 
dezvoltării organului psihic. Numai o asemenea şcoală o 
vom putea noi numi şcoală socială. 

NOTE 

1 „unterrichtiger Fuhrung”, în textul original. (Nota 
trad.) 

2 der Funktion der Mutter”, în textul original. (Nota 
trad.) 

3 „mit einer tropischen Wirme”, în textul original. 
(Nota trad.) 

CUVÂNT DE ÎNCHEIERE 

Am încercat să explicăm în lucrarea de faţă faptul că 
organul psihic rezultă dintr-o substanţă funcţională 
înnăscută, spirituală şi corporală, şi că dezvoltarea sa are 
loc în întregime în condiţii sociale, ceea ce înseamnă că 
atât cerinţele organismului, cât şi acelea ale societăţii 
omeneşti trebuie să-şi găsească satisfacerea. Acesta este 
cadrul în care se dezvoltă organul psihic şi de care va 
depinde evoluţia sa. 

În continuare, am urmărit această dezvoltare, 
analizând capacitatea de percepţie, reprezentarea, 
procesele memoriei, sensibilităţii şi gândirii şi aducând în 
discuţie, în cele din urmă, trăsăturile de caracter şi 
afectele. Am stabilit că toate aceste fenomene se leagă 
între ele într-o structură coerentă, că pe de o parte de se 
supun unei legi a comunităţii sociale şi că, pe de altă parte, 


sunt dirijate şi modelate pe o cale determinată, specifică, 
de aspiraţia către putere şi superioritate a fiecărui individ. 
Am văzut că scopul omului de a obţine superioritatea, în 
conexiune cu sentimentul său de comuniune socială, într-o 
nuanţare gradată a dezvoltării pentru fiecare caz concret, 
conduc la configurarea anumitor trăsături de caracter, 
care nu sunt înnăscute, ci se dezvoltă ca şi cum, de la 
începutul vieţii psihice şi până când omul şi-a conturat mai 
mult sau mai puţin conştient scopul, ar urma o linie 
directoare. 

Am discutat în detaliu despre o serie de trăsături de 
caracter şi de afecte care ne sunt un ghid valoros în 
înţelegerea omului, pe când 

altele au fost abia schiţate. Perspectiva care ni s-a 
deschis ne arată că, potrivit cu aspiraţia către putere a 
fiecărui, în om se acumulează ambiția şi vanitatea, ale 
căror forme de manifestare pot fi recunoscute clar în 
tendinţele şi modurile sale de acţiune. Am arătat cum 
tocmai exacerbarea ambiţiei şi a vanităţii împiedică 
progresul ritmic al individului, îi frânează sau face 
imposibilă dezvoltarea sentimentului de comuniune socială 
şi cum tulbură mereu colectivitatea omenească şi în egală 
măsură pe individ, făcând să eşueze strădaniile sale. 

Această lege a dezvoltării psihice ni se pare 
incontestabilă şi o socotim cel mai important mijloc de 
orientare pentru oricine nu vrea să cadă pradă 
impulsurilor sale obscure, ci năzuieşte să-şi edifice în chip 
conştient destinul. Iniţiem cu aceste cercetări cunoaşterea 
omului, ştiinţă care abia dacă este cultivată, dar care nouă 
ne pare de o extremă importanţă, indispensabilă pentru 
toată lumea. 

